
Introducere 


„Oamenilor mari le plac numerele. Când le vorbiţi de un nou 
prieten, nu vă întreabă niciodată ceea ce este cu adevărat important. 
Nu vă întreabă niciodată: „Cum sună vocea lui? Ce jocuri îi plac? 
Colecționează fluturi?“ Ei vă întreabă: „Câţi ani are? Câţi frați are? 
Cât cântărește? Cât câștigă tatăl său?“ Numai atunci ei vor crede 
că l-au cunoscut. [...] Copiii trebuie să fie totdeauna indulgenți cu 


oamenii mari.“ („Micul Prinţ“ de Saint Exupery) 


oi, oamenii mari, preferăm numerele, statisti- 

cile și tot ce ne poate oferi iluzia certitudini- 

lor, poate pentru că ne sperie grozav să nu 
știm, să nu putem, să nu înţelegem. Ba-ba-ul adulţilor 
este teama de necunoscut în fața căreia nu putem găsi 
înțelegere decât la copiii noștri (ei încă mai conștienti- 
zează cât e de greu să fii speriat). 

Din poziția omului ce trebuie să facă mereu demon- 
straţii de eficienţă și de știinţificitate, ne permitem mai 
rar să intrăm în ritmul copilului, să ne lăsăm vrăjiți de 
poveștile lui, să-l înțelegem. Adesea, străduindu-ne prea 
tare să-i oferim copilului tot ce e mai bun, ne trezim că 

îl privăm tocmai de ceea ce are cel mai mult nevoie, de 
prezenţa și firescul nostru. Ne simțim datori să conce- 
pem instituții cât mai bine organizate și cu personal cât 
mai competent care să cuprindă o parte cât mai mare din 
zi a copilului, de cât mai timpuriu, frustrându-l în nevo- 
ia lui fundamentală de a sta cu părinții în casa lor, de a-și 
gestiona singur timpul și activitatea. Plătim pentru co- 
piii mai mari suplimente educaționale, umplând cu stu- 
diu și școală mult peste cele 8 ore pe care noi înșine ni le 
calculăm pentru lucru. Adesea, ofertele noastre generoa- 
se îi împovărează pe copii, iar noi ajungem să nu ne mai 
știm întreba: Cum îi place copilului meu să se joace? Cum 
sună vocea lui când e trist? Ce îl fascinează la pietricele, iar- 
bă și gândaci? însă ni se pare important să știm: Ce a mân- 
cat azi? Câte poezii știe? Ce note are? 

Copiii sunt însă indulgenţi cu oamenii mari și le ara- 
tă că nu e musai să știe ceea ce nu știu, să poată ceea ce 
nu pot, să înţeleagă ceea ce nu înţeleg, să fie ceea ce nu 
sunt. Copiii le oferă părinţilor șansa de a învăţa să se ac- 
cepte, să se bucure, să iubească, să fie prezenți și fi- 
rești — E simplu și frumos să fii părinte! 


VENIREA PE LUME A COPILULUI — 
CONTEXT FAMILIAL, MEDICAL, SOCIAL 


„Vedea, ca-n ziua cea dentâi, 
Cum izvorau lumine” 


M. EMINESCU 


Familia 


ncă de când ia ființă, din mediul intrauterin, omul 
se adaptează modificându-și spaţiul. Fătul face 
schimbări majore asupra mamei care îl poartă, dar 
și după naștere, copilul și apoi adultul se vor adapta lu- 
mii (fizice, sociale, culturale), transformând-o. E un mo- 
del specific uman explicativ pentru creativitate și pentru 
nevoia de educaţie. Omul, prin educaţie, devine creator 
de civilizație, cultură și tehnică, pentru a putea schimba 
mediul său natural, pentru a-l forța să i se potrivească. 
Mama ca mediu natural al viețuirii fătului, cu toate 
rezistenţele ei, se lasă modificată de copilul său. După 
naștere însă, spaţiul de vieţuire al copilului este mai larg 
și îi opune o mai mare rezistență. Mama se luptă pentru 
viața copilului, simțind cum mediul, ameninţat cu 
schimbarea, are tentaţia eliminării elementului ce o pro- 
duce (copilul). Preia forțele opuse, le amortizează, se 
transformă ea însăși în mediu pentru copilul nou-năs- 
cut. Mama se modifică pentru copil și schimbă lumea în 
jurul lui pentru a-i face posibilă adaptarea. Pentru așa o 
amplă lucrare, mama însăși are nevoie de sprijin, de un 

mediu imediat mai permeabil la schimbare, de conţine- 
re și susținere — de familie și comunitate. 


1. Mama - mediu placentar 


Mama se transformă fizic și psihic, pentru a-i permi- 
te copilului să crească în corpul său, își continuă aceas- 
tă funcție și după naștere. Ea, ca mediu placentar al copi- 
lul nou-născut, regresează puternic pentru a-i simți 
nevoile, dar rămâne și suficient de matură, păstrându-și 
ancorarea în lumea reală. 

Copilul face față lumii prin sprijinul mamei sale, iar 
ea poate suporta transformarea menținându-se unitară, 
pentru că nu este singură. Mama găsește susținere în 
simbolicul ei prin cele trei coordonate ale acestuia: 

— timpul (cu trecutul de copil ce a beneficiat de spriji- 
nul unei mame; cu prezentul de femeie susținută de un 
bărbat, de o familie, de o comunitate; cu viitorul de bu- 
nică, întrevăzut în gândul la nepoti); 

— cadrul socio-cultural (obiceiuri, tradiţii, religie, reguli 
și așteptări comportamentale din partea comunităţii); 

- limbajul (povestea spusă, plângeri verbalizate, fan- 
tasme exprimate, realități comunicate). 

Mama se constituie iniţial ca mediu al copilului, ce-i 
intermediază relația cu lumea, îi atenuează asperităţile 
realității, dar îi și conţine angoasele lui interne. 

Mama este inițial un spaţiu pentru reconfortare, 
asigurare, liniștire în fața angoaselor de aneantizare, de 

singurătate, de înstrăinare și de moarte. Este acel spaţiu 
întruchipat în obiectul de reasigurare, apoi în tabieturi 
și obiceiuri, ca mai târziu să fie reprezentat în forme de 
sublimare culturală. Nevoia unui asemenea spațiu ma- 
tern apare și la adult, unde se obiectivează concret în ca- 
sa ca loc de odihnă și retragere, în biserica — loc pentru 
reculegere și recompunere de sine, în brațele persoanelor 
iubite și în vorbele de susținere ale prietenilor. 


1.1. Fantasma despre copil 


Femeia, încă de fetiță, își fantasmează copilul și re- 
alizează cu el o relaţie imaginară bazată pe dorinţele 
sale. Fetiţa, începând de la un an, își îmbrățișează pă- 
pușa și o numește bebelușul său, o bate și o mângâie, 
o ceartă și o alintă, după felul cum se simte ea alinta- 
tă sau certată. Jocul fetiţei cu păpuşa este o oglindă, 
adesea frapantă, a relaţiei ei cu mama. Mama își vede 
gesturile, își recunoaște tonul și cuvintele în scenele de 
joc ale fetiţei sale. 

Copilul real, din uterul femeii, reactualizează trăirile 
și fantasmele vechi, de mult uitate, ale fetiţei care a fost 
mama. Aceste trăiri nu apar ca reamintiri decât arareori, 
ele se prezintă mai mult sub forma unor imagini și a 
unor simptome suprapuse realității. Astfel, dacă vechea 
fetiță considera că poate avea un copil în burtă dacă îl 
înghite, mama de acum va vărsa și va avea grețuri. Dacă 
fetița își fantasma copilul ca pe un reziduu din sine mo- 
delabil și recuperabil (caca), ca mamă se va teme de mal- 
formații la copilul ei, iar exemplele pot continua. Aceas- 
tă metamorfozare a trăirilor fetiţei, care acum devine 

mamă, face ca bebelușul real să se confrunte, încă de la 
începutul existenţei sale intrauterine, cu proiecția unor 
puternice imagini fantasmatice. 

Retrăirile și fantasmele mamei sunt însă de tot nece- 
sare reîntoarcerii și recuperării de sine pentru construc- 
ţia unei relații veritabile cu copilul său real. Așa se expli- 
că imaginile adesea deformate despre realitatea copilului 
din uter, fantasmele, proiecţiile și așteptările irealiste. 
Planurile dinaintea nașterii nu se raportează la realita- 
tea bebelușului, ci la imaginea fantasmată a acestuia. 
Astfel, intenţiile mamelor de a-și relua serviciul sau alte 
obligaţii la câteva luni după naștere, de cele mai multe 
ori, nu se adeveresc. Tot așa cum și lucrușoarele cumpă- 
rate pentru copil înainte ca acesta să vină pe lume, ade- 
sea nu-i vor fi de vreun folos. Este o realitate explicati- 
vă pentru superstiția de a nu cumpăra hăinuţe pentru 
copilul nenăscut. Obiectele, achiziționate înaintea naște- 
rii, s-ar adresa copilului fantasmat care, uneori, nu are 
legătură cu nevoile copilului real. 


O pacientă însărcinată își fantasma copilașul, așteptat cu 
dragoste, ca pe un bebeluș pe care să-l scoată dintre dantele 
și voaluri atunci când dorește (aici se regăsea atât fantasma 
nașterii ca „scoatere din dantele“ precum și imaginea jocului 
fetiţei cu păpuşa luată pentru joc și dezînvestită odată ce jo- 
cul a luat sfârșit). După naștere pacienta și-a ales doar scute- 
ce ușor de spălat, iar de oboseală nici nu ar fi conceput să în- 
trerupă somnul copilului, profitând ea însăși de răgazul scurt 


de liniște. 


Mama construiește, prin dorința, așteptările și pro- 
iecţiile sale, o relaţie cu copilul încă înainte ca el să se 

nască. Această relaţie fantasmatică devine foarte consis- 
tentă în mintea ei, capabilă să genereze și susțină un me- 
diu terapeutic natural unde mama să poată evolua, să se 
poată maturiza, depășindu-și unele blocaje. În timpul 
sarcinii mama se pregătește pe sine pentru a fi suficient 
de matură în susținerea copilului, dar și atât de regresa- 
tă, încât să permită uniunea simbiotică. 

După naștere, imaginea copilului fantasmat nu dis- 
pare. În raport cu aceasta, copilul real este adesea deza- 
măgitor: urât, zbârcit, mic, plângăcios. Mama este forța- 
tă să se mulțumească însă cu acest copil în locul celui din 
mintea ei (de unde și fantasma apărută ca spaimă că i 
s-a înlocuit copilul la maternitate). Cu timpul, balanţa va 
înclina în favoarea copilului real, dar nu fără un doliu 
complicat al copilului fantasmat, generând ceea ce nu- 
mim adesea depresie post-partum. 

Uneori acest doliu nu este realizat, iar mama poate să 
suprapună imaginea fantasmată peste copilul real, im- 
punându-i să o poarte — povară uneori mortificatoare 
pentru copil. Alteori este posibil ca mama să păstreze o 
nostalgie a copilului fantasmat care nu se întrupează 
niciodată, oricâți copii ar avea, ea jinduiește după un vis, 
iar în sufletul său se află dezamăgită de copiii reali, se 
simte epuizată și secătuită de ei. Pentru copii, nemulțu- 
mirea difuză și neexprimată a mamei creează adânci răni 
narcisice. 


1.2. Imaginea-icoană 


Prima imagine de sine a copilului este aceea forma- 
tă în ochii mamei. Copilul mic se prinde cu privirea 

de ochii mamei și pare că stă agăţat de ea. În privirea 
mamei, se regăsește pe sine, învaţă cine este și care e 
istoria lui (una de iubire, de așteptare și mulțumire, 
de drame sau răni). Aici găsește imaginea copilului 
existent, dar și a celui așteptat, dorit, căutat mai târ- 
ziu — imagine ce se va retrezi mereu la întâlnirea unui 
bebeluș. 

Această imagine este povestea, istoria transmisă co- 
pilului de către mamă. Copilul, pentru identificare, o 
preia cu totul, cu mama ca suport al ei. Este imaginea 
unei mame cu copilul în ochii ei: imaginea-icoană (Fecioa- 
ra cu pruncul). Este, poate, cea mai puternică imagine, 
o imagine constitutivă ce stăruie în minte încă din tim- 
puri preverbale, dinaintea unor amintiri organizate, o 
imagine necesară regăsirii de sine în situații grele. 

Imaginea-icoană nu este doar constitutivă, ci și func- 
țională în dezvoltare prin facilitarea primelor separări. 
Copilul învaţă (încă din jurul vârstei de 4 luni, după cum 
spune Winnicott) să proiecteze această imagine într-un 
obiect devenit necesar pentru asigurare. Apoi, (în stadiul 
oglinzii lui ]. Lacan), va putea separa imaginea (copilul) 
de purtătorul ei (mama). În această etapă, copilul se va 
simți mama jucăriei care îl reprezintă. Prin acest joc, asi- 
gurând jucăria, se va asigura pe sine. 

Copilul foarte mic, atunci când este treaz, cheamă, 
apucă, își îndreaptă orice acțiune către refacerea unității 
simbiotice mamă-bebeluș. Fiind o problemă vitală, ac- 
țiunea-joc a copilului este foarte serioasă și în această pe- 
rioadă nici mama nu-și găsește forța de a glumi. Abia 
atunci când copilul aruncă obiecte pentru a-i fi înapoia- 
te, semnalând nevoia de distanţă, poate începe jocul cu 
amuzament, iar mama se simte ceva mai degajată. 

Copilul, în evoluţia sa, va începe să gestioneze dis- 
tanța dintre sine și mamă. Se va juca de-a mama (în pre- 
zența mamei) cu un obiect-sine: o păpușă, un animal de 
pluș pe care îl va legăna, îl va înveli, îl va hrăni. În ab- 
sența mamei, jocurile vor avea o altă natură: aceea de 
căutare, de aducere înapoi (jocuri de tip fort-da — S. 
Freud). Jocul copilului ceva mai mare nu va mai ține de 
prezența mamei, ea fiind suficient de interiorizată. Jo- 
cul de-a mama va deveni model de gestionare pentru ori- 
ce relație — astfel, un copil de grădiniţă se va juca de-a 
educatoarea (el fiind educatoarea, iar păpușile, copiii), un 
copil de școală se va juca de-a învăţătoarea după același 
model. Această formă de joc stă și la baza dorinței de 
alegere a unei profesii sau alta: jocul de-a profesoara, 
de-a doctorul și de-a instalatorul transformându-se în 
dorinţă de a fi ca aceștia. 

Jocul de-a mama este expresia identificării cu mama, a 
desprinderii de ea și a preluării funcției materne de la 
aceasta sub forma autoservirii și grijii de sine. În acest 
joc vechi stă și capacitatea de îngrijire a altora — feme- 
ia, fostă fetiță ce s-a jucat de-a mama, își poate îngriji be- 
belușul (după cum și-a purtat de grijă și după felul cum 
i s-a purtat de grijă). Așa se explică de ce bărbaţii curtea- 
ză mai degrabă femei îngrijite (faptul că au grijă de cor- 
pul lor le arată capabile de a avea grijă și de corpul co- 
pilului atunci când acesta va veni). Tot astfel se poate 
înțelege și de ce grija pentru copilul foarte mic este du- 
blată de o totală neglijare de sine — mama îngrijește cor- 
pul copilului care, pentru moment, îl înlocuiește pe al 
său (dezînvestit pentru o perioadă). 

Pe măsură ce mama este interiorizată, copilul devine 
capabil de autoechilibrare și independenţă. Cu toate 

acestea, în situații speciale, imaginea mamei purtătoare 
de copil rămâne icoana susținerii noastre întreaga viaţă. 

Imaginea-icoană îi oferă copilului posibilitatea de- 
venirii și reechilibrării de sine, dar este și un „nod gor- 
dian“ ce trebuie dezlegat, deoarece poartă fantasmele 
materne. Copilul are sarcina grea de a se impune pe 
lumea aceasta ca persoană întreagă și independentă de 
imaginarul și fantasmele mamei. 

Încercarea de separare a copilului este și a mamei sale 
care, prin iubire, învaţă să renunţe la fantasme și să facă 
loc copilului real așa cum este el. Aceasta se întâmplă în- 
tr-un proces îndelungat al devenirii ca părinte, ce înce- 
pe odată cu sarcina și continuă permanent, încheindu-se 
cu capacitatea părinţilor de a se considera ei înșiși inde- 
pendenţi de copilul lor ajuns adult. Este un proces de 
formare și împlinire de sine uneori complicat, dar cu be- 
neficii de ambele părți: copilul este considerat o persoa- 
nă întreagă și liberă, iar părintele beneficiază de un tra- 
valiu al elaborării de sine ce determină atingerea unui 
echilibru mobil. 

Devenirea părintelui este o cale grea și sinuoasă. Ea 
își găsește susținerea în iubirea puternică pentru copil și 
în satisfacția de a-l crește pentru a deveni om complet și 
echilibrat. Însă acest proces întâmpină opreliști din par- 
tea rezistenţei naturale la schimbare. Un rol esenţial îl 
are și modelul părintelui interiorizat (dacă părinţii noștri 
au făcut acest travaliu, nouă ne va veni mult mai ușor, 
iar dacă nu, devenirea ca părinte include și drumul de- 
venirii ca persoană matură și independentă). Cel mai 
adesea, relația mamă-copil, indiferent de structura fon- 
dului inconștient, reușește să fie sau să devină vitalizan- 
tă pentru amândoi. 

1.3. Dorinţa, voinţa, nevoia de copil 


Mama, prin dorinţa ei de a aduce pe lume copilul, îi 
creează acestuia o bază pentru voinţa de a trăi, îi susţi- 
ne forța vitală, iar ea se împlinește ca femeie. 

Copilul, venind pe lume, creează, din femeia obișnui- 
tă, o mamă pe care o certifică ca ființă capabilă să susţi- 
nă viaţa. Prin nevoia sa, copilul o face pe mamă să se 
simtă bună, interiorizabilă, dezirabilă. Copilul „naște“ o 
mamă, un om cu rost pe lumea asta, cu un viitor dincolo 
de existența sa, o femeie ce și-a dobândit sensul uman al 
vieţii sale. 

Nevoia de maternitate nu se limitează doar la nivelul 
împlinirii uterine și de aceea nu este specifică femeii. Ma- 
ternitatea, prin puternica sa legătură cu viața, prin sensul 
său de înșelare a morţii, este o nevoie general umană. 
Omul devine creator, născător de idei, produse artistice, 
științifice, de construcții ce pot dăinui dincolo de limita 
vieții sale. Existenţa uterului îi conferă femeii liniștea le- 
găturii directe, fizice cu viața. Bărbatul însă este nevoit 
să-și creeze un uter, un loc al capacităţii creative. El naște 
precum Zeus din cap, creează, construiește și imaginează 
pentru a arunca o parte din sine dincolo de moarte. 

Dorința, voința și nevoia de copil nu se intersectează 
decât într-o mică măsură. Dorinţa de a aduce pe lume 
copii este amplă și veche, ea ține de dorința de a trăi con- 
textualizată oedipian. Voința de a avea un copil ține mai 
mult de prezentarea în fața celorlalți, de revanșe și de- 
monstraţii. Nevoia de a naște copii este a mamiferului 
adult care își urmează cursul firii sale sau se autodistru- 
ge (de aceea, adesea împiedicarea concepției poate ge- 
nera femeilor boli grave). 

Dorința de copil simțită (nu întotdeauna conștient) ne 
precede ca persoane, ea datează încă din dorinţa părin- 
ților noștri de a avea un copil și își găsește puterea în for- 
ţa vitală (ca forță de a trăi, ca abilitate de adaptare, de 
relaţie, ca iubire de sine, de ceilalţi, ca echilibru psihic, 
ca forță către sănătate, ca forță creativă și procreativă — 
ca tot ceea ce considerăm înnăscut). Pe parcursul exis- 
tenţei ea se găsește potenţată sau frânată de mediul afec- 
tiv și de experienţă. 

Ca istorie, dorința de copil pornește de la autoconser- 
varea narcisică și însoțește dezvoltarea afectivă. Ea per- 
mite asumarea condiţiei de părinte pentru un copil real 
și a condiţiei de creator în spaţiul simbolic. Această do- 
rință, prin vechimea sa, devine definitorie pentru dez- 
voltarea umană, dar și sursă pentru o mare vulnerabili- 
tate patologică. E o dorință adesea afectată de blocaje și 
refulări care uneori o fac greu de recuperat și de recu- 
noscut ca principală forță vitală. 

Dorinţa de copil operează o mare transformare în de- 
venirea umană, facilitând trecerea de la starea narcisică 
(de a avea un copil pentru sine) către cea oedipiană. Do- 
rința oedipiană îl forțează pe băiat la identificarea cu ta- 
tăl civilizator. Un tată sterp, care nu naște, dar el îi poate 
da copilului un sens al vieţii prin încadrarea într-o lume 
umană amplă și civilizată. Este o lume cu hotare și legi, 
sigură și asiguratoare, unde tatăl apără de vechile bântuieli 
și deochiuri ale privirii materne. Absența uterului la tată 
este preluată de băiat ca infirmitate, ca lipsă ce își cere re- 
paraţia prin căutarea unei relații complementare cu o fe- 
meie și prin construirea simbolică a capacității creative. 

Aceeași dorinţă face ca fata să păstreze identificarea 
cu mama născătoare și conținătoare de copil. Pentru 

fetiță, tatăl nu este sterp, ci fertilizator (aspect ce îi lip- 
sește mamei). Tatăl este cel ce deschide calea procreației, 
intrând în contradicţie cu funcţia paternă civilizatoare. 
Sarcina fetiţei este de a rezolva acest conflict. 

Dorinţa oedipiană generează două feluri de a iubi: 
o iubire de identificare și una complementară, ca repa- 
raţie (a unei lipse asumate). Iubirea oedipiană a copi- 
lului este reluată în iubirea maturizatoare a adolescen- 
tului. Astfel, în timp ce băieţelul (fetița) vrea să se 
căsătorească cu mama (tata), adolescentul (adolescen- 
ta) dorește să aibă un copil cu cineva ca mama (tata). 
Este un motiv suficient ca prima iubire, aceea din ado- 
lescenţă, deși cu un important rol în maturizare, să ră- 
mână, cel mai adesea neîmplinită. În această etapă a 
dezvoltării contează relația de iubire dintre părinții co- 
pilului/adolescentului, ea fiind resimţită ca asigura- 
toare și structuratoare de sine. 

Diversele forme (aspectate individual) pe care le îm- 
bracă dorinţa de copil în dezvoltarea umană coexistă în 
proporții diferite în dorința matură a adultului ajuns pă- 
rinte. Astfel, dorința de copil ca identificare îl determi- 
nă pe părinte să se vadă pe sine în copilul său, să-i ofe- 
re ceea ce și-ar dori personal. Dorinţa de copil, apărută 
ca spaimă în fața morţii, se găsește adesea exprimată în- 
tr-o decizie a părinților de a avea mulți copii și de a se 
concentra pe sănătatea lor. Dorinţa de copil apărută pe 
fondul iubirii oedipiene permite transpunerea, asupra 
copilului real, a problemelor, tensiunilor, imaginilor ce 
țin de istoria personală și de relaţia cu partenerul. 

Dorinţa de a aduce pe lume un copil operează un de- 
cupaj la nivelul imaginii-icoană din care se păstrează 
doar pruncul. Însă un copil mic nu există fără suportul 

mamei sale, de aceea avem de-a face cu o dorință carac- 
terizată de lipsă și de nevoia reparației. Așa se face că ima- 
ginea pruncului și lipsa domină orice diadă sexuală, ori- 
ce act de creație. 

J. Lacan vedea în actul sexual nu doi, ci numai unul. 
Parafrazându-l, putem spune că în orice diadă sexuală 
nu sunt niciodată doi, ci mereu trei. Al treilea este chiar 
pruncul-lipsă (dorinţă manifestă fie spre împlinire, fie 
spre evitare). Se îndreptățește credința că orice copil vine 
pe lume dintr-o dorință, chiar dacă aceasta nu este con- 
știentă, chiar dacă este puternic mascată de rațiuni și te- 
meri. Adesea este o dorință mai puternică decât orice, ea 
susținând forța vitală a viitorului copil. 

Dorinţa de a înființa un copil poate exista chiar și aco- 
lo unde voința de a avea un copil este inexistentă (astfel 
apar copii chiar sub protecția anticoncepţionalelor), poa- 
te exista acolo unde dorința de copil este blocată (la cuplu- 
rile de homosexuali când își pun problema dreptului de 
adopție). Uneori, această dorinţă se poate găsi obturată 
pe undeva în dezvoltare, în ciuda voinței de a avea un 
copil (în cuplurile sterile). 

Voința de copil ține mai mult de repere sociale, de ne- 
voia de a face demonstrații ale fertilității și maturității. 
La acest nivel, copilul nu este imaginat ca persoană, ca 
ființă, ci mai degrabă ca lucru, emblemă, trofeu. Prin le- 
gătura de voinţă părinţii pot fi mândri sau dezamăgiţi 
de copiii lor, pot avea cerințe personale care să subordo- 
neze viața copilului nevoilor părintelui. 

Voința singură, nedublată de dorinţă, nu este suficien- 
tă pentru înființare, ea este blestemul cuplurilor infertile 
din basme și realitate. În numele acestei voințe de copil, 
oamenii pot face mari sacrificii și pot suporta tratamente 

grele pentru a înlătura mecanic imposibilitatea de a avea 
copii, dar, până nu este asumată lipsa, nici pruncul nu vine. 

Asumarea lipsei este singurul remediu pentru infer- 
tilitate. Astfel, în basme, vraci și vrăjitoare oferă remedii 
pentru obținerea unui prunc. De acesta însă părinții „nu 
vor avea parte“, în cele din urmă, ei vor fi lipsiți de el. Un 
alt remediu degajat din basm și insinuat în realitate este 
acela de a „găsi“, „lua de suflet“, mai nou, adopta un co- 
pil lipsit de părinţi. Lipsa, oricum ar fi ea, asumată la sine 
sau proiectată la copil, trebuie să existe pentru a înlătu- 
ra blestemul, pentru a dezlega blocajele maturizării, pen- 
tru a redeschide căile dorinței și pentru a dobândi capa- 
citatea de înființare. 

Unde dorința de înființare există și e puternică (ca și 
forța vitală a individului), devine foarte greu de stăvilit 
prin voința contrară de a nu naște copii. Această înăbu- 
șire duce la mari probleme nevrotice cu care se confrun- 
tă cuplurile zilelor noastre (obligate social la contracep- 
ție). Cuplul sexual, constituit ca familie, își asumă ca pe 
o pierdere decizia de a nu permite înființarea decât a 
unora dintre copiii posibili. Copilul refuzat din actul se- 
xual, determină un doliu al relației diadice și o mare în- 
cercare a iubirii pentru cuplul incapabil de a se mai 
oglindi într-un tert. Pe acest fond se poate ajunge ca sen- 
sul rămânerii împreună să fie exterior și să țină de copiii 
deja prezenţi. E o probă importantă a iubirii soților, de a 
cărei elaborare depinde viața de cuplu viitoare. 

Nevoia de copil ţine mai mult de biologicul mamiferu- 
lui uman și începe să se manifeste odată cu intrarea în 
adolescenţă. Ea apare însă ca o stringență mai ales la fe- 
mei, în perioada de maxim procreativ. Dacă această ne- 
voie se combină și cu o puternică dorinţă ca forță vitală 

și cu o voinţă negativă sau cu o imposibilitate de înfiin- 
tare (din diverse motive) rezultatul poate fi dramatic — 
femeia poate ajunge până la boală gravă. Neputinţa de 
a naște copii se poate transforma într-o invaliditate bio- 
logică, fapt extrem de serios în societățile contempora- 
ne, unde se amână foarte mult acceptarea conceperii 
unui copil. 


1.4. Sarcina - preistoria uterină 


După ce momentul înființării a fost trecut și asumat, 
urmează preistoria uterină a copilului, ce coincide cu 
startul rolului de părinte. 


Primul trimestru 


Femeia trece acum prin multiple transformări fizice, 
dar mai ales psihice. Adesea acest prim trimestru de sar- 
cină aduce o nouă dimensiune de ființare, ceea ce tulbu- 
ră existenţa și justifică nevoia de retragere din socialul 
superficial și prea tumultuos. 

Femeia intră într-un travaliu de maturizare generat 
de copilașul care crește în ea încă invizibil. Imposibilita- 
tea de contact direct cu realitatea copilașului din uter în- 
curajează foarte mult proiecţiile și regresia femeii. Este 
o situație propice pentru evoluţia psihică, dar e greu de 
suportat, iar nevoia de contact cu realitatea copilului 
poate să fie foarte mare. Astfel se explică și multitudinea 
simptomelor de început de sarcină care au rolul de a cer- 
tifica existenţa copilului. Simptomele sunt mai acute în 
această perioadă (primul trimestru) deoarece copilașul 

nu poate fi sesizat altfel (nu poate fi simţit cum se miș- 
că, uterul nu e încă suficient de mare). Simptomul ates- 
tă existenţa copilului, certitudine necesară mamei în fie- 
ce moment. În zilele noastre aceste luări de contact pot 
fi stabilite prin ecografii și alte analize (fără a absolvi to- 
tal femeia de simptome). 

Profunzimea trăirilor psihice fac din sarcină o perioa- 
dă complicată, iar din copilaș, un puternic ecran de pro- 
iecție al tuturor sentimentelor mamei. Travaliul dificil și 
dureros de maturizare psihică prin care trece femeia adu- 
ce copilul în centrul afectelor sale (pozitive, dar și nega- 
tive). În aceste condiţii nu este de mirare puternica am- 
bivalenţă afectivă a mamei față de copilul ei, chiar dacă 
și-l dorește foarte mult. 

„Stările de rău“ exprimă și satisfac multe dintre ne- 
voile femeii însărcinate precum: certificarea existenţei 
copilașului, retragerea în sine pentru autoelaborare, ex- 
primarea ambivalenţei afective. Bineînţeles că pot exis- 
ta și alte forme de satisfacere ale acestor nevoi, dar 
simptomele rămân cele mai frecvente pentru că sunt la 
îndemână, acceptabile, ba chiar cerute social. Simpto- 
mele de sarcină variază ca manifestare și ca intensita- 
te de la cultură la cultură, de la mamă la mamă și de 
la sarcină la sarcină. Cel mai adesea apar ca greață, 
vărsături, stare acută de somnolenţă, schimbarea ape- 
titului, unele bizarerii alimentare, tabieturi. Se poate, 
de asemenea, constata o puternică semnificaţie orală a 
acestor stări ce le conferă și o valoare de pregătire a 
mamei pentru înţelegerea și conținerea angoaselor co- 
pilului după naștere. 

Simptomele fizice pot fi și soluția de alegere a „rău- 
lui cel mic“. Deși exprimate în corp, aceste simptome, cel 

mai adesea, încifrează angoase psihice și nu probleme fi- 
zice. Uneori, atunci când ele lipsesc, sunt înlocuite fie cu 
simptome psihice (angoase, spaime, îngrijorări puterni- 
ce, depresii), fie cu punerea în corp a dorinţei de elimi- 
nare a copilului ce aduce pericolul avorturilor spontane 
de prim trimestru. 

Având în vedere importanţa „stărilor de rău“, precum 
și suportabilitatea acestora, nu văd ca oportună o încer- 
care de eliminare a lor. În această perioadă, este impor- 
tant ca femeia să întâlnească medici liniștitori, susțină- 
tori, lipsiţi de tentaţia interpretării simptomelor psihice 
ca probleme fizice ce trebuie diagnosticate și tratate. 
Există și medici sensibili la fantasmele mamei și ce dau 
temerilor ei un temei real, ca și cum existența acestora 
nu ar fi una psihică, ci obiectivă, privind copilul real. 
Acești medici, în loc să liniștească, pot arunca mama în- 
tr-o mare confuzie a celor două realități: psihică și obiec- 
tivă. Nu li se poate reproșa nimic profesional dar, pen- 
tru liniștea mamei, sunt de evitat. 

Altceva este însă când viitoarea mamă își regăsește 
fantasmele și spaimele inconștiente exprimate eferves- 
cent de către oamenii din jur. Comunitatea apropiată nu 
ezită să regreseze împreună cu ea, să agreseze prin po- 
veștile de groază care mai de care mai cumplite și mai 
greu de suportat și să angoaseze prin predicții și antici- 
pări. Toate aceste exprimări ale anturajului nu fac decât 
să o ajute pe femeia însărcinată să ia contact cu propri- 
ile sale spaime și temeri, dorinţe și angoase, să și le vadă 
puse în cuvânt (nu ca diagnostic). Ea este ajutată să se 
oglindească în exprimările altora. Aducerea către expri- 
mabil și conștient îi creează femeii o stare de angoasă 
mai ușor de conţinut, dar și capacitatea de a discerne 

între realitatea obiectivă (ce este în real) și cea psihică (ce 
este în sufletul și mintea ei). 

Atât stările de rău fizic, cât și cele de rău psihic (an- 
goasă, temeri, îngrijorări) sunt absolut normale în aceas- 
tă perioadă, ba mai mult decât atât, ele oferă numeroase 
avantaje, răspunzând unor necesități imediate ale femeii 
și pregătind-o pentru ceea ce va veni, pentru relaţia ei cu 
nou-născutul. Chiar dacă temerile pot să fie legate de 
ceva real, ele nu afectează copilașul și nu sunt un semn 
că el ar fi într-un fel afectat. Ele țin exclusiv de starea psi- 
hică a mamei și de travaliul de maturizare prin care ea 
trece. De asemenea, aceste stări pot lipsi fără a semnala 
vreo neregulă cu mama, copilul sau cu relaţia lor. 

Se vorbește deja destul despre depresia post-partum 
(există numeroase studii și repere științifice), dar despre 
depresia din timpul sarcinii se povestește prea puţin, 
deși este aproape generală, chiar dacă limitată (la cele 
nouă luni) mascată (prin simptome fizice de rău sau stări 
de energie debordantă). 

Sarcina presupune o regresie profundă a femeii până 
către stadii narcisice (unde corporalul, dependenţa de 
ceilalți, centrarea pe sine apar ca fiind în prim plan). 
Această regresie către zone atât de arhaice se face în du- 
blu scop: pentru apropierea de copil și pentru repararea 
reminiscențelor neelaborate din stadiile vechi, reparare 
necesară maturizării de sine. E o reluare pentru crește- 
re, ceea ce antrenează poziţia depresivă. Este o stare ce 
nu se caracterizează numai prin tristeţe, ci și prin agre- 
sivitate urmată de sentimentul de vinovăţie și de dorin- 
ţa reparației. 

În literatura psihanalitică se vorbește despre o stare 
de agresivitate inconștientă la adresa bebelușului. Sigur 

că această stare există, dar ceea ce contează mai mult este 
sursa ei. Este o formă de agresivitate primară, antrenată 
de regresie și vine din starea de nediferenţiere a iubirii 
de ură, a eului personal de copilașul intrauterin, a auto- 
agresivității de heteroagresivitate. Femeia se află într-o 
stare de fuziune reală cu copilașul încă nedistins de sine 
(astfel heteroagresivitatea devine autoagresivitate), iar 
orice dorință de separare determină starea depresivă. 
Așa se explică și desele justificări aduse de mame în ce- 
rința de avort: „E corpul meu și fac ce vreau cu el“ — co- 
pilul din uter are viața sa, dar nu este distins nicicum de 
corpul mamei. 

Stările de regresie nu sunt caracterizate doar de aspec- 
te negative și nu apar numai în perioada sarcinii sau nu- 
mai la femei. Acestea sunt caracteristice oricărei perioa- 
de de creștere, de trecere la o altă etapă de dezvoltare, de 
iubire, de schimbare, de boală invalidantă, de bătrâne- 
te... Sunt stări ce apar și obișnuit, la scară mai redusă, în 
perioadele de vacanţă și la sfârșit de săptămână. Aceste 
stări, tocmai prin caracterul lor puternic recuperator și 
regenerativ, sunt induse și susținute de cadrul terapeutic 
psihanalitic, acolo unde eul pacientului permite. 

Regresia este benefică pentru sănătatea psihică a in- 
dividului deoarece îl menţine într-o stare de unitate cu 
sine, iar reversibilitatea timpului subiectiv al inconștien- 
tului permite instituirea de reparaţii în zone ale unui 
timp fizic inaccesibil (altfel nu ar mai putea fi făcut ni- 
mic pentru un om ce a suferit o traumă reală, căci ceea 
ce s-a întâmplat nu mai poate fi schimbat). 

Pentru femeia însărcinată, reversibilitatea timpului 
subiectiv și faptul că ea regresează la stadii narcisice o 
ajută să-și poată soluţiona probleme apărute la vârste 

timpurii (încercând să găsească o susținere mai bună de- 
cât a avut atunci când era bebeluș). Astfel, bebelușul care 
se va naște o va găsi aptă pentru a-i suporta stările de 
fuziune, dependenţă, angoasă. 

Depresia din perioada sarcinii reinstalează, după mo- 
dele mai vechi, numeroase apărări. Astfel, în unele situa- 
ţii, femeia gravidă se apără maniacal, trăind în timpul 
sarcinii o stare de euforie puternică, de omnipotenţă (os- 
cilantă sau generalizată, urmând ca nașterea să declan- 
șeze o puternică deznădejde). Destul de rar însă, aceste 
afecte determină angajarea mamei în „aventuri“ pericu- 
loase pentru ea și copil (traducând starea agresivă în act 
agresiv). Cel mai adesea instinctul de conservare este 
mai puternic, fortificat și de dorinţa de a trăi a copilului 
purtat. 

Sarcina, în primul ei trimestru, este bântuită de do- 
rințe, temeri și schimbări profunde atât de puternice, în- 
cât exprimarea se realizează direct și brutal în forme cor- 
porale, sustrăgându-se cuvântului, chiar și visului. 

Toate exprimările mele „diagnostice“ (stări maniaca- 
le, depresie etc.) nu relevă o patologie, ci doar mi-au per- 
mis descrierea sarcinii cu stările ei naturale, normale și 
benefice pentru viitoarea mamă. Aceste trăiri îi permit 
femeii să se cunoască și înțeleagă mai bine, să evolueze 
și să devină aptă pentru susținerea copilului ei. 

Sunt stări și trăiri ce nu ocolesc pe nimeni. E posibil 
să se creadă că o femeie cu o psihanaliză personală, de 
pildă, ar putea fi scutită de toate aceste prefaceri. Am 
spune că, dimpotrivă, cu cât echilibrul mobil al femeii 
este mai sigur, cu atât trăirile sunt mai intense și mai pro- 
funde, dar niciodată dărâmătoare pentru femeie. Fieca- 
re simte pe măsura a cât „poate duce“. 

De aceea, cu ocazia celei de-a doua sarcini, regresia 
femeii este chiar mai adâncă decât la prima sarcină. 
Fiind capabilă de autoconţinere va experimenta fațete 
mai puțin explorate de exprimare a angoasei. Astfel, 
dacă la prima sarcină s-a exprimat mai ales prin stări de 
rău fizic, la a doua vor domina stările de angoasă psi- 
hică și invers. 

Există însă și excepții, situații unde travaliul elabo- 
rării de sine nu se declanșează și deci nici angoasa de 
însoţire a acestuia nu este prezentă. Aici, e posibil să 
existe o problemă prezentă (a absenței unui real sprijin 
extern pentru femeie) sau o problemă mai veche (feme- 
ia nu a dispus de o veritabilă conținere maternă a an- 
goaselor primare în primul an de viață). Pentru aceste 
femei tumultul trăirilor regresive ar fi devastator, de 
aceea regresia nu atinge parametri periculoși. Așa se 
explică faptul că există femei gravide, adolescente ce 
trăiesc în casă cu părinții, fără ca nimeni să sesizeze sar- 
cina până când nu devine evidentă. Aceste femei au 
mai multă nevoie de susținere după naștere decât cele- 
alte. Întreg travaliul de maturizare tinde să se concen- 
treze exact după naștere, în perioada de identificare cu 
bebelușul, iar femeia își pierde dimensiunea matură și 
nu poate face față fără suport creșterii sale psihice. Aici 
pot să apară anomalii de comportament ale mamei, de 
adaptare ale copilului sau ale relației mamă-copil. Con- 
statarea unor dificultăţi de relaţionare cu bebelușul e o 
bună indicație pentru o terapie psihanalitică de scurtă 
durată. Aceasta nu pentru că aceste femei nu ar putea 
fi mame îndeajuns de bune, ci pentru că nu au nicio 
susținere externă care să le permită să se considere ca- 
pabile de o astfel de asumare. 

Excepțţiile însă pot să vizeze și mame foarte echilibra- 
te și capabile de o bună gestionare a stărilor lor psihice. 
Ele fac față cu ușurință travaliului devenirii ca părinte. 

Oricum ar fi realizat acest travaliu al devenirii ca pă- 
rinte și oricât de simplă sau complicată ar fi desfășura- 
rea sa — datorită profunzimii și amplitudinii sale spe- 
ciale, el nu poate fi recunoscut din exterior. Este o 
realitate doar a celor în cauză (femeia gravidă și cei ce o 
susțin afectiv) pentru momentul respectiv. Aceasta face 
ca femeile gravide să pară, din afară, ca neconfruntân- 
du-se cu prea mari probleme. lar femeile care au fost gra- 
vide altădată să uite și să nu mai înțeleagă decât vag fe- 
nomenul (tot așa cum, ajunși adulţi, am uitat cum este 
să fii copil). Este o măsură de apărare contraregresivă, 
absolut normală, precum și o focusare pe importanța 
momentelor prezente care sunt pentru fiecare cele mai 
grele, cele mai importante. 


Trimestrul doi 


Starea depresiei narcisice se ameliorează, apărările eu- 
lui au timp să intre în funcțiune și să devină eficiente, iar 
ceea ce s-a putut elabora intrapsihic, pentru această pe- 
rioadă, s-a întâmplat deja. De asemenea, nevoia de „pri- 
ză“ cu bebelușul, de a confirma în fiece moment că el 
există, nu mai e necesară deoarece uterul crește, iar co- 
pilul poate fi simţit cum mișcă. 

Elemente depresive mai apar doar legate de brusca 
schimbare corporală ce necesită acomodare. Altfel, înves- 
tirea în corp se deplasează de la stările de rău către în- 
cercarea de a arăta bine: femeia își cumpără rochițe dră- 
guţe de gravidă, se așază pe scaunele rezervate special 

în transportul în comun, se coafează și se aranjează, își 
găsește preocupări noi sau le continuă cu sârg pe cele 
vechi. 

Femeia se adaptează stării ei, iar angoasa diminuea- 
ză putând deveni exprimabilă (din ce în ce mai mult în 
vis și cuvânt decât în corp și simptom). Așa se explică 
numeroasele coșmaruri cu subiecte ce vizează integrita- 
tea personală sau a copilului (cum ar fi teama de sarci- 
nă extrauterină, teama de avort spontan, teama de mal- 
formații ale fătului și altele). Forța coșmarurilor poate fi 
atât de mare încât pot apărea tulburări de somn. Coșma- 
rurile însă vin să exprime și să externalizeze starea de 
angoasă a mamei în scopul detensionării ei. Sunt temeri 
normale și, cu cât apar mai aproape de conștient, cu atât 
ele devin verbalizabile și nu mai necesită exprimarea 
corporală prin stări de rău fizic. Visele arată tensiunile 
și contradicţiile inconștiente ale mamei și nu au niciun 
fel de semnificație predictivă sau de exprimare a ceea ce 
se întâmplă cu copilul. 

Spre sfârșitul trimestrului, angoasele se elaborează și 
mai mult, iar visele pot prinde aspecte erotice. Se reacti- 
vează subiectul primei iubiri, iar trăirile din adolescen- 
tă devin prezente. Starea generală a mamei se ameliorea- 
ză. Ea caută acum susținere la mama sa (sau la un 
substitut), sprijin ce se dovedește a fi foarte important. 
Totul se întâmplă pe fondul unei ridicări a stării de re- 
gresie la nivel oedipian, unde, în această perioadă, se în- 
cearcă elaborări. 

Este o perioadă mai liniștită, iar femeia își poate re- 
lua activitățile profesionale și casnice, se poate implica 
din nou în viața de familie. Acum, femeia ce are deja co- 
pii se poate ocupa temeinic de aceștia pentru a vindeca 

rănile „absenței“ ei afective din primul trimestru. Ea 
poate începe să pună bazele unei noi relații cu copiii săi, 
iar ei să se bucure de mai multă independenţă (ideal ar 
fi să aibă și vârsta care să le permită asta, adică să nu 
aibă mai puţin de doi ani). Starea de pierdere a fuziunii 
cu mama pentru un copil mic poate lăsa urme, de aceea 
solicitarea mamei cu copii mai apropiaţi ca vârstă este 
mai mare, iar capacitatea de a face față ține în mod esen- 
țial de echilibrul său, de istoria sa, precum și de susține- 
rea externă reală de care dispune. 

Dacă mama simte că nu poate face față singură soli- 
citărilor mai multor copii, aceasta este perioada când își 
poate găsi ajutoare pentru a se degaja de unele respon- 
sabilități, pentru a le oferi copiilor un timp de acomoda- 
re și alternativă afectivă pentru venirea pe lume a bebe- 
lușului. 

Tot acum, mama simte dacă are nevoie de ajutor pen- 
tru a face față cu succes propriei regresii. Semn că are ne- 
voie de o susţinere este faptul că încearcă să o găsească 
în diferite locuri unde nu o poate primi: la medicul gi- 
necolog, la medicul de familie — primii ce se confruntă 
cu cerințe de psihoterapie cărora nu pot să le facă față 
(dar cărora le pot răspunde printr-o îndrumare către un 
specialist), la membrii familiei ce se simt împovăraţi de 
cerințe contradictorii, la prieteni și chiar la copiii săi. 

Cerința mamei (inconștientă, bineînţeles) de susține- 
re psihoterapeutică adresată copiilor săi deja existenţi 
poate îmbrăca forme diferite. Mama poate să solicite co- 
piilor să o înţeleagă, să o sprijine, să se poarte mai ma- 
tur decât vârsta și să nu o apeleze pentru susținere. 
Aceste cerințe, dacă ajung să structureze relația mamei 
cu copiii, pot genera serioase probleme de ambele părți. 

Copilul este singurul dintre adresanţi ce nu se poate apă- 
ra de solicitările mamei; el este obligat, din iubire pen- 
tru ea, să-i facă față. Pe de altă parte, oricât s-ar strădui, 
copilul nu-și poate ieși din pielea sa (de om cu nevoie de 
sprijin, susținere și înțelegere) decât plătind cu prețul 
opririi evoluţiei sale și cu dobândirea unei maturităţi de 
suprafață ce nu-i mai permite să fie copil. Dacă nimic alt- 
ceva nu o face pe mamă să apeleze la un sprijin psiho- 
terapeutic, imaginea copilului său brusc maturizat ar tre- 
bui să o determine. 

Pe de altă parte, dacă mama gravidă observă stări de 
regresie ale copiilor săi și solicitări intense ale acestora, 
ar trebui să se bucure (chiar dacă îi este greu să le supor- 
te). Este un semn că totul merge bine: copiii săi fac față 
sănătos schimbării și apelează la ea pentru sprijin deoa- 
rece o simt capabilă de asta. Rolul de adult nu este ră- 
mas vacant, mama se descurcă, iar copiii nu sunt nevoiţi 
să se maturizeze înainte de vreme. Este complicat atunci 
când mama nu trebuie să se susțină doar pe sine, ci și pe 
copiii săi regresați, dar faptul că nu există riscul institui- 
rii unei patologii de familie ar trebui să o încurajeze. 

Sentimentul de solicitare al mamei o pregătește să re- 
structureze relaţiile din familie pentru primirea bebelu- 
șului. Într-o familie cu mai mulţi copii, bebelușul nu poa- 
te veni singur, el este adesea precedat de inserția unei 
persoane adulte și echilibrate ca sprijin pentru mamă, 
încă din timpul sarcinii. Mama are nevoie de ajutor și e 
bine ca acesta să vină din partea unui adult care să o de- 
greveze de treburile casnice și de unele din responsabi- 
litățile de îngrijire a copiilor. E un rol ce poate fi preluat 
de către tatăl copiilor (dacă are suficient timp disponi- 
bil), de către o bunică (dacă este neintruzivă și poate 

avea o relație bună cu mama) sau de către o femeie an- 
gajată, bine aleasă. Un asemenea ajutor apare ca necesar 
în familiile unde mai este cel puţin un copil. Chiar dacă 
mama face un efort pentru a suplini lipsa de sprijin în 
timpul sarcinii, după naștere nu va mai putea face față 
solicitărilor permanente a cel puţin doi copii. Încercarea 
de a găsi o soluție pe moment, atunci când bebelușul 
este deja acasă, este mult mai greu de acceptat pentru 
copilul mai mare, deoarece el deja are parte de o schim- 
bare. Practica îndepărtării copilului mai mare la bunici 
sau apelul la diverse la instituţii (creșe, grădinițe) este 
traumatică și destructurativă pentru familie. Îndepărta- 
rea unui copil pentru a face loc altuia nu restructurează 
familia, ci îi păstrează aceeași configuraţie. De pe aceas- 
tă poziţie, startul relațiilor fraterne este unul defectuos, 
iar între părinţi și copilul îndepărtat se creează o ruptu- 
ră prea mare pentru a mai putea fi vreodată recuperată. 
Nici apelul la ajutorul fraților mai mari pentru îngrijirea 
bebelușului nu poate fi o soluție. 

Soluţiile grăbite și măsurile luate sub presiune pot fi 
evitate dacă mama își recunoaște nevoia de sprijin adult 
încă din timpul sarcinii. Astfel, persoana de ajutor va fi 
inserată din timp în familie, copiii o vor apela în mod 
natural atunci când mama lor nu este disponibilă (pen- 
tru că se va ocupa de bebe). De asemenea, bebelușul nu 
va opera întreruperi permanente ale activității fraților 
cu mama (de joc sau îngrijire) deoarece ea nu mai este 
nevoită să lase totul și să alerge la el atunci când plân- 
ge. Mama însăși se va simţi mai disponibilă, mai puţin 
presată și aptă să facă față situației. Ea se va putea bu- 
cura de copiii ei, iar ei se vor bucura de relaţia lor frater- 
nă. Sunt însă și mame (adesea provenite din familii 

numeroase) care „știu“ natural cum să facă față solicită- 
rilor multiple și care se pot descurca și singure cu mai 
mulți copiii. 

În această perioadă, mai calmă pentru mamă, ea poa- 
te găsi disponibilitatea afectivă și răgazul pentru a se ocu- 
pa de reconsiderarea relaţiilor sale familiale, de susține- 
rea soțului și a copiilor. Ea va consolida un teren ce îi va 
folosi să fie stabil și de încredere în ultimul trimestru de 
sarcină și în primul trimestru de viață al copilului. 


Trimestrul trei 


Femeia reia registrul exprimărilor somatice. Acest 
lucru o forțează să se orienteze către ea, către senzațiile 
corporale și o invalidează socio-profesional. Este o stare 
ce îi permite satisfacerea nevoilor actuale și pregătește 
pentru perioada de după naștere. 

Interesul femeii pentru corpul său include și intere- 
sul pentru corpul copilului din ea. Mama exersează cu 
sine atât de necesarele învestiri ale corpului copilului 
nou-născut. În această etapă, copilul este foarte bine per- 
ceput, se mișcă și a crescut într-atât, încât incomodează 
mișcările, respirația, somnul — cele mai simple acte fi- 
ziologice devin greu de realizat. La acestea, se adaugă și 
spaima contracţiilor normale, ce pregătesc nașterea. Fe- 
meia se simte adesea epuizată fizic și psihic și începe 
să-și dorească nașterea, să-și poată ţine în brațe copilul, 
să-l cunoască. Sunt stări ce declanșează travaliul de do- 
liu al sarcinii, adâncind stările depresive (sau contrade- 
presive). 

Retragerea din social îi permite femeii, pentru mo- 
ment, instaurarea unui ritm mai apropiat de nevoile sale 

și o pregătește pentru crearea mediului de conținere ma- 
ternă necesar nou-născutului. Invalidarea socio-profe- 
sională obișnuiește mama cu viaţa sa viitoare. O viaţă cu 
alte repere, cu o altă scară de valori, o viață care, după 
naștere, va fi centrată pe copil, fără a mai lăsa loc unor 
alte activități. Iniţial, mama se va dedica total copilului, 
iar pe măsură ce el crește și devine tot mai independent, 
se va recupera treptat, stabilind o relație din ce în ce mai 
puţin simbiotică. 

Copilul este simţit în sine, dar nu poate fi atins nemij- 
locit, nu poate fi alinat, nu poate fi ținut în braţe. Mamei 
îi e „dor“ de copilul ei care, deși foarte aproape (în ute- 
rul său), este în afara unui contact afectiv uman: mama 
nu-l cunoaște, nu-l poate îmbrăţișa, nu poate avea răs- 
puns de la el. Contactul mamei cu copilul este invadat 
de fantasmele sale, îndepărtate de realitate. Nevoia de 
contact real cu bebelușul, deși tot mai mare, nu poate fi 
satisfăcută deocamdată decât prin implicarea activă a 
mamei în pregătirea spaţiului fizic de primire a copilu- 
lui. De aceea, în această perioadă, femeia simte nevoia 
să amenajeze un loc exterior ca substitut de uter pentru 
copilul ei. 

Ca în toate perioadele puternic depresive, apar și stări 
de confruntare cu propria agresivitate. Așa se explică 
frecvența manifestărilor contradepresive ce pot duce la 
surescitare și oboseală. Acum fantasmele, temerile și vi- 
sele capătă din nou caracter de coșmar și au în centru 
copilul și nașterea. Uneori visele sunt imediat uitate, fe- 
meia confruntându-se doar cu trezirea și tulburarea som- 
nului: treziri cu angoasă la orele 4, 5 dimineaţa cu difi- 
cultate de readormire; prelungirea somnului apoi sau 
tendință de somn la amiază; adormire dificilă seara — 

calitatea somnului este foarte slabă. Tulburările de somn 
apar ca urmare a depresiei, iar oboseala accentuează 
aceste stări, creându-se astfel un cerc vicios. 

Visele agitate se învârt în jurul nașterii copilului. Naș- 
terea din vis pregătește femeia pentru nașterea reală, dar 
îi și exprimă dorinţa de a încheia această etapă. Unele 
vise îi pot exprima mascat temerile și anxietăţile, în al- 
tele apare clară ideea morţii. Moartea ajută de fapt, la 
semnificarea sfârșitului unei etape și începutul alteia 
(nașterea însăși este o moarte pentru lumea intrauteri- 
nă), a separării mamei de copilul intrauterin. Moartea 
este un aspect de tot necesar vieţii, iar acum femeia în- 
cepe a se lupta pentru viață: viața sa ca mamă, viaţa co- 
pilului ce se va naște. Ea visează mai rar, în mod direct, 
moartea sa, a copilului, a altor persoane semnificative 
din jurul ei, dar destul de des apar încifrări ale acestei 
temeri precum: pierderi, rătăciri, transformări, schim- 
bări, accidente. Uneori prezența ideii de moarte poate fi 
simțită doar prin trăirea acută de spaimă din coșmar. 

Somnul mamei este tulburat de aceste vise și de aceea 
ea poate să ajungă să nu se odihnească destul. Pe acest 
fond, pot să apară din nou stări de insomnie, iritare, 
somnolenţă, instabilitate. Aceste manifestări sunt supa- 
pă pentru drenarea agresivităţii, pentru exprimarea de- 
presiei și au rol de pregătire pentru pierderea produsă 
la naștere, pentru conţinerea copilului cu toate depen- 
denţele, neputinţele și angoasele sale. Este evident că 
aceste vise nu au, în niciun fel, calitate de predicţie sau 
de exprimare a unei realități a copilului. 

Simptomele fizice și psihice, normale pentru această 
perioadă, aduc femeia într-o stare de dependenţă: nu 
mai poate merge mult pe jos, nu se mai poate apleca, nu 

mai poate căra aproape nimic, se împiedică (din cauza 
creșterii elasticității ligamentelor), își schimbă postura 
corporală și mersul — nu mai poate face multe din lu- 
crurile firești, obișnuite, ce păreau că nu cer niciun efort. 
Femeia reînvaţă să se simtă neputincioasă și să se aco- 
modeze cu această stare. E o lecţie ce îi va servi atunci 
când se va confrunta cu neputinţa totală a bebelușului, 
cu dependenţa sa, precum și cu neputința de a se mai 
implica în treburile normale de până atunci (treburi gos- 
podărești și profesionale, sport și alte activități persona- 
le — la care mama va trebui să renunte, dacă nu a fă- 
cut-o până acum). 

Pentru femeia deja mamă a altor copii, demersul ela- 
borării neputinței și dependenţei nu mai este atât de 
acut: este un drum deja parcurs al cărui lux nu și-l mai 
poate permite deoarece ea trebuie să facă față solicitări- 
lor copiilor ei. Și copiii mamei gravide își fac propriul lor 
demers de acomodare la situaţie, la schimbarea mamei 
și de aceea au nevoie de mult sprijin. 

De fapt, familia, în întregime, se restructurează pen- 
tru a face loc copilului care se va naște. Familia, prin 
nașterea unui copil, tinde să devină o instituţie ce lu- 
crează în jurul acestuia, iar fiecare membru are un rol 
important. 


Perioada dinaintea nașterii 


Înainte de a naște, femeia trece prin stări deosebite de 
cele de până acum, ajunge la maximul de echilibru și li- 
niște interioară ce poate fi obținut. Un prim proces de 
maturizare și de elaborare a unor probleme vechi înce- 
tează, urmând o pauză până la declanșarea unuia nou. 

Este liniștea dinaintea furtunii. Spaimele, fricile, angoa- 
sele, emoțiile au trecut, iar femeia se află calmă și liniș- 
tită în așteptarea copilului. Pare că nimic din exterior, ni- 
mic din ce ar putea dărâma și cel mai puternic echilibru, 
nu o poate atinge. 

Este o bună perioadă pentru realizarea unei psihote- 
rapii de scurtă durată (una, două, maxim trei ședințe) cu 
mamele ce prezintă risc de abandon al copilului și care 
solicită susținere. O intervenţie psihoterapeutică în 
această perioadă beneficiază atât de cooperarea și des- 
chiderea mamei către conţinuturi profunde ale incon- 
știentului propriu, cât și de un bun echilibru, de o mare 
capacitate de autoconţinere. De aceea o asemenea inter- 
venţie are întotdeauna rezultate. 

De altfel mama, în perioada de dinaintea nașterii, este 
orientată mai mult spre sine decât spre exterior. Preocu- 
parea ei pentru „cuib“, pentru spațiul extern unde să-și 
primească bebelușul, se transformă acum într-o „ame- 
najare“ de sine. Femeia simte că ea însăși va fi „spațiul“ 
copilului și mai simte că e capabilă să i se ofere astfel. 
Echilibrul său este consolidat, iar ea este pregătită pen- 
tru a-și primi copilul. 

Copilul este foarte bine simțit, iar mama își dorește 
să-l îmbrăţișeze. Temerile de naștere au trecut, iar mama 
așteaptă acest eveniment cu calm, răbdare și dorință. Are 
tot mai mult sentimentul că nu mai poate așa, se pregă- 
tește pentru a face doliul stării de sarcină și a fătului ce 
mișcă în ea. 

Proiecţiile celor din jur însă abia acum au ajuns la o 
intensitate maximă, aceștia se simt speriați, își povestesc 
fără nicio opreliște fantasmele cel mai adesea groaznice 
chiar mamei ce urmează să nască (despre femei moarte 

la naștere, despre copii născuţi morți sau cu malforma- 
ţii). Mama însă le suportă fără prea mari costuri interne 
și nu se lasă afectată — acum se pare că nimic nu mai 
poate atinge femeia ce se pregătește să nască, iar tot zbu- 
ciumul celor din jur este suportat cu liniște de către ea. 

Oricum, o femeie gravidă trezește puternice afecte tu- 
turor celor din jur (fantasme, dorinţe, temeri). Ea oferă 
o imagine foarte veche, arhaică, preverbală, deci inexpri- 
mabilă. O femeie gravidă este un om aflat între două 
lumi: lumea aceasta și lumea cealaltă, cea a bebelușului 
său, lumea intrauterină ce semnifică raiul și iadul nos- 
tru la un loc, o lume dorită și temută deopotrivă. Este, 
însă o perioadă unde femeia domină dihotomia aceasta 
fiind una cu ea. 

Este o stare caracteristică pentru câteva zile (mai mul- 
te sau mai puţine, în funcție de fiecare femeie și de fie- 
care sarcină) ce precedă și însoțesc travaliul. O perioadă 
scurtă ca reper temporar (puţin înaintea declanșării tra- 
valiului nașterii și trei zile după naștere, până la instala- 
rea lactaţiei), dar foarte importantă pentru devenirea fe- 
meii ca mamă. O etapă ce face din naștere un eveniment 
ușor de gestionat și extraordinar de fericit. În această pe- 
rioadă mama își va găsi suportul, din ea își va extrage 
resursele pentru parcurgerea greului drum împreună cu 
nou-născutul ei. 

Din păcate, nu toate femeile mai pot beneficia de 
această „stare de graţie“ naturală, din cauza practicii 
foarte răspândite de provocare a nașterii în funcție de 
greutatea copilului și numărul de săptămâni. Aceasta îl 
scutește pe medic de chemări de acasă sau de la cabinet, 
iar pe mamă de neprevăzut, de o declanșare necontrolată 
a nașterii. Numai că mama anticipează aceste beneficii 

din perspectiva unei stări obișnuite, fără a avea idee că 
în preajma nașterii totul se schimbă, iar timpul și dure- 
rea capătă dimensiuni gestionabile. 

O naștere programată, ce sare etapa de liniștire și asu- 
mare, este mai degrabă un eveniment traumatizant, co- 
pleșitor pentru mama ce simte că nu-i face față și pentru 
copilul luat pe nepregătite. E natural ca într-un astfel de 
context să sporească riscurile complicaţiilor fizice și psi- 
hice la mamă și la copil, iar relaţia dintre ei nu își găseș- 
te imediat punctul de închegare. Mama se recuperează 
mai greu, se simte excedată de tot ce se petrece în jurul 
ei și cu ea — se simte copleșită de ceea ce i se întâmplă. 
Se creează condiţii ce favorizează o depresie postpartum 
puternică. 

Copilul scos astfel, fără ca el să-și inițieze venirea pe 
lume, va fi epuizat, regresat, la limita existenţei. Se va 
simți purtat de evenimente, fără a-și putea găsi un rol 
activ. Copilul intră copleșit în viață și se poartă ca atare, 
neavând sentimentul că poate gestiona ce i se întâmplă. 
Cel mai adesea, va fi cuminte, nu va cere și nu va pre- 
tinde nimic, va plânge puţin și va dormi mult pentru a 
se apăra de lumea aceasta. Își va permite să fie revendi- 
cativ abia după ce trauma va începe să se vindece, iar el 
va începe să aibă încredere în mama sa. 

Perioada dinaintea nașterii, deși este foarte puţin în- 
tinsă în timp, datorită trăirilor specifice și a transformări- 
lor trăite, este o etapă foarte importantă și necesară pen- 
tru devenirea mamei, pentru forța vitală a nou-născutului 
și pentru debutul relaţiei dintre ei. În funcție de aceasta, 
nașterea va fi o traumă sau un eveniment fericit. Este o 
perspectivă în lumina căreia vor putea fi reconsiderate 
practicile actuale de provocare a nașterii. 

2. Devenirea ca tată 


Tatăl copilului suferă și el numeroase transformări 
când bebelușul său se dezvoltă intrauterin. Bărbatul, în 
devenirea sa ca tată, trebuie să susțină o amplă și com- 
plicată elaborare de sine. Devine inevitabilă incursiunea 
în istoria personală, care, prin natura sa regresivă, infan- 
tilizează, vulnerabilizează. Stări vechi, angoase și nepu- 
tinţe de mult uitate acum redevin actuale și își cer drep- 
tul la o soluționare. Elemente oedipiene precum gelozii, 
neputinţe, ambivalente afective, rivalităţii, spaime de 
castrare și invidii de uter apar în prim-plan. Acestea se 
aspectează cu nevoi de siguranţă în opoziție cu demon- 
straţii de libertate absolută, nevoia de a fi iubit în opozi- 
ție cu manifestări de atotputernicie și de nepăsare. 

În tot acest cadru plin de contradicții interne, relația 
de cuplu este ea însăși într-o puternică restructurare și 
schimbare pentru a permite triunghiularizarea ei, mai 
ales dacă este vorba de primul copil. Bărbatul este for- 
tat să renunţe la unele motive nevrotice (de pildă nevo- 
ia de maternaj), chiar dacă ele au stat la baza constitui- 
rii relaţiei cu partenera sa. El trebuie să-și asume integral 
rolul de a întreține familia. Va trebui să poată face față 
schimbării femeii de lângă el și să o susțină în preocu- 
pările ei materne. Vârtejul maturizării sale afectează nu 
doar planul afectivo-familial, ci și pe cel socio-profesio- 
nal. De aceea, unele bizarerii de comportament, decizii 
pripite și neașteptate la locul de muncă ar putea fi înțe- 
lese și tolerate de către angajator ca fiind ceva trecător. 

Relaţia bărbatului cu familia de origine se schimbă și 
ea în sensul elaborării unor separări sănătoase. În 
drumul său spre maturizare, bărbatul are nevoie să se 

poată desprinde de copilul care a fost. O asemenea in- 
tenţie își găsește și reversul uneori într-o mare legare 
afectivă de familia de origine, ce acum apare ca singura 
capabilă să ofere susținere afectivă copilului din el. 

Puternica tensiune din această perioadă este trădată 
de căutările uneori abracadabrante sau de caracterul de 
agățare al punerilor în act (adesea ca manifestări adoles- 
centine, ce presupun eliberarea de responsabilitate, re- 
guli și convenţii sau dimpotrivă, de supraaglomerarea 
programului de lucru la serviciu). 

Bulversarea ordinii interne, pentru o reașezare pe 
baze noi, mai mature, se realizează însă cu venirea fie- 
cărui copil în parte. Dacă la primul copil reașezarea de 
sine are o mai mare profunzime, la următorii primează 
aspecte ce țin de istoria personală, de vârstă sau relație. 
Atunci când apar copiii, începe să conteze iar rangul și 
locul afectiv ocupat de către bărbat în familia de origine 
(copilul poate fi privit ca un frate rival, ca un tată frus- 
trator...). Contează, de asemenea, vârsta bărbatului 
atunci când i se naște copilul și ce probleme are legate 
de aceasta. Mai mult decât orice, este importantă starea 
afectivă a relației cu mama copilului. 

Totul începe să conteze și să prindă mari proporții, 
astfel încât situaţia în ansamblu pare a fi de negestio- 
nat. Este însă un tumult ce se reechilibrează la fel de 
ușor precum s-a iscat, dar bineînţeles cu un cost psihic 
mare, pe măsura noului echilibru dobândit. Modul de 
manifestare ales depinde de fiecare bărbat în parte (de 
nivelul său de maturizare, de configurația probleme- 
lor sale nevrotice, de soluțiile de ieșire din impas spe- 
cifice), dar și de contextul socio-afectiv și familial de 
care dispune. 

Deși bărbatul trece printr-o etapă complicată a vieții 
sale, el nu dispune de suportul celor din jur, ba, dimpo- 
trivă, tot de la el se cere foarte mult. Lipsa de suport și 
înțelegere poate să accentueze trăirile din această perioa- 
dă, iar bărbatul să se confrunte cu o stare de panică ce 
se poate ghici în soluțiile bizare, precipitate și disperate 
adoptate uneori. De aceea, iubirea celor doi soți acum 
poate să-și arate valoarea stabilizatoare, ajutându-i să-și 
găsească sprijinul unul în celălalt. 


2.1. Tatăl — hotar 


Odată cu apariţia copilului, rolul tatălui devine deter- 
minant pentru menținerea climatului necesar existenței 
cuplului mamă-bebeluș. Tatăl copilului joacă un rol 
esenţial în asigurarea cadrului necesar ca femeia să de- 
vină o mamă suficient de bună. Tatăl este pavăza și le- 
gătura cuplului simbiotic mamă-bebeluș cu lumea, cu 
realitatea, cu exteriorul. El este cel ce face posibilă sim- 
bioza aceasta, dar și locul de unde începe să se formule- 
ze separarea întru independenţă. 

După naștere, tatăl copilului își aduce de la mater- 
nitate „doi bebeluși“: copilul și mama acestuia. „Doi 
bebeluşi” față de care el este singurul adult, responsa- 
bil și ancorat în realitățile nevoilor practice, singurul în 
stare să le satisfacă. Bărbatul-tătic îi oferă mamei copi- 
lului posibilitatea de a regresa, el asumându-și tempo- 
rar rolul de „mamă“ pentru acest cuplu simbiotic. Tot 
el este șansa mamei copilului de a putea reveni treptat 
la rolul său de adult, fără a pierde identificarea cu be- 
belușul. Mai târziu, acest rol de separare și extragere 

din simbioză se va rafina, ispitind copilul pe calea in- 
dependenţei. 

Cele două aspecte esenţiale ale rolului de tată — cel 
de protecţie față de exterior și cel de legătură cu me- 
diul — definesc bărbatul ca hotar. El protejează familia, 
dar îi și asigură legătura cu lumea. Din această calitate se 
extrag toate sensurile rolului de tată: asigurare, separare, 
independenţă, limitare, ritualizare, socializare. Bărbatul 
hotărnicește (prin hotărâre și hotar) limitele familiei in- 
terne și de interacțiune externă, asigurând securitatea in- 
serției sociale. Este un cadru de tot necesar ființării fami- 
liei, unde cresc și evoluează spre maturizare copiii. 

Tocmai datorită importanţei deosebite a tatălui în fa- 
milie este foarte bine ca un copil să vină după ce relația 
duală din acel cuplu este suficient de închegată, bine se- 
dimentată, iar partenerii se cunosc suficient de bine, au 
ajuns să se formeze împreună, să realizeze un mod de a 
fi comun. Ei trebuie să „îmbătrânească“ în relaţia lor de 
cuplu pentru a trece la faza relației în trei, asemeni ba- 
bei și moșului din „Povestea porcului“ (lon Creangă) 
care își dobândesc un fecior abia la vârsta a treia. Rela- 
ţia lor trebuie să fie suficient de coaptă, iar ei să se fi ma- 
turizat împreună pentru a aduce pe lume un copil. Dacă 
venirea bebelușului îi ia pe nepregătite pe soți sau vine 
contra voinţei unuia dintre ei, problemele de elaborare 
a relaţiei de cuplu ajung să complice foarte mult deve- 
nirea personală a viitorilor părinți. Dar chiar și cu un 
zbucium mai mare, travaliul întru maturizare al părin- 
ților se face în beneficiul lor ca indivizi. 

Travaliul devenirii ca părinte este determinat de un 
cadru caracteristic (presupus de sarcina femeii și de 
tot ce implică aceasta). E un demers ce beneficiază de o 

limitare în timp (nouă luni de sarcină și 6 săptămâni 
după naștere) ce precipită elaborarea, dar o și stabilizea- 
ză în interiorul acestui interval. 

Sarcina bărbatului de a o susține pe femeie pentru ca 
ea să poată face față stării de simbioză cu bebelușul este 
dificilă, dar îl salvează de a trece personal printr-o regre- 
sie profundă. El trebuie doar să suporte regresia de la 
distanţă și nu să și-o asume în sine (așa cum face feme- 
ia). De asemenea, această stare îi permite bărbatului 
identificări reparatorii: cu mama copilului mic (imagi- 
nea-icoană) și cu bebelușul. Bărbatul mai dispune și de 
alte elemente de agăţare narcisică ce îl salvează de la ris- 
cul unei regresiei prea profunde: mărturia virilității sale 
(copilul născut), asigurarea perpetuării dincolo de sine, 
dincolo de moarte (copilul proiectat în viitorul inaccesi- 
bil direct). Așa se justifică sensul dorinţei, des întâlnite, 
a bărbaţilor de a avea băieţi. Un băiat satisface mai bine 
dorința demonstrării masculinităţii (fetița reprezintă un 
sine castrat al tatălui și îngreunează identificarea) și de 
eludare a morții (băiatul, într-o societate patriliniară, pre- 
ia numele ca semnificant al sinelui patern și îl poartă 
până la generaţia viitoare, fapt ce nu este valabil pentru 
fetiță, ea își schimbă numele când se căsătorește). 

Chiar dacă majoritatea bărbaţilor își doresc băieți, 
mulți dintre ei ajung să fie foarte legaţi de fetiţele lor. Bă- 
iatul oferă o importantă liniștire narcisică, dar fetiţele 
dau taţilor o mare satisfacție nevrotică, mai ales în pe- 
rioada lor oedipiană, atunci când tatăl este „prinţul“ 
idealizat din poveste. Depinde însă foarte mult și de con- 
figuraţia psihică a bărbatului și de preponderența nevoi- 
lor sale interne. Nici măcar satisfacțiile de ordin narcisic 
nu pot fi funcționale decât în contextul atingerii unui 


52 Speranţa Farca 


anumit nivel de maturizare psihică a bărbatului (tot așa 
cum este nevoie și de un nivel de dezvoltare fizică). Pen- 
tru bărbatul devenit tată, fără a se simţi procreator, co- 
pilul este doar un miracol apărut de nu știu unde, ceva 
care-l sperie și despre care nu poate crede că este al său, 
neputându-și-l asuma. Așa se explică acele deziceri ale 
unor bărbați, sub ideea că nu este, că nu poate fi copilul 
lor. Bărbatul, dacă este prea infantil ca să poată concepe 
în mintea lui că ar putea aduce pe lume un copil, are un 
important blocaj în devenirea lui ca tată. Este un blocaj 
afectiv, neinfluențat de funcționarea fiziologică, de vâr- 
stă și nici de nivelul intelectual sau socio-profesional. 

Un bărbat cu o dezvoltare afectivă mai înaltă poate 
întâmpina și el dificultăți în asumarea rolului patern. El 
poate fi evoluat, dar totuși cantonat oedipian, legat încă 
de mama sa. Din această poziţie, el nu poate concepe o 
altă femeie (în afara mamei sale) ca fiind născătoare. Așa 
se face că, prin maternitate, partenera sa nu devine o 
mamă, ci mama sa. E un vis împlinit, ce aduce cu sine o 
angoasă nemăsurată: copilul mamei este și al tatălui său. 
Bărbatul, dizlocuindu-și tatăl, se vede obligat să-i poar- 
te crucea (formată de încrucișarea agresivității cu iden- 
tificarea de unde rezultă o puternică autoagresivitate). 

Acestea și altele sunt problemele de elaborat în trava- 
liul complicat al devenirii ca părinte. Bărbatul poate de- 
veni cu adevărat soț și tată doar crescând copilul din el 
însuși. El se asumă pe sine, se crește și apoi își poate asu- 
ma propriul copil (altul decât el însuși), se poate angaja 
în creșterea și educarea lui. 

Odată ce bărbatul va realiza acest travaliu afectiv, ma- 
turitatea sa își va pune pecetea în tot ceea ce va între- 
prinde. În plan socio-profesional va deveni mai creativ, 

mai abil, mai empatic, mai eficient. Bărbatul-tată este ast- 
fel mai potrivit pentru profesii ce presupun conducere, 
susținere, creație, de unde, până în această etapă, era mai 
pregătit pentru combativitate, competiție, forță și atac 
(atribute ale virilității, dar nu și ale parentalității). 

Meșterul Manole a învins blestemul neputinței de 
creație abia după ce a avut cu sine, în sine, pe Ana cu 
pruncul său. Tot astfel, bărbatul împlinit în familia sa de- 
vine mult mai competitiv în afara familiei, în profesie și 
societate unde se poate afirma fără rezervele infantile de 
până acum. Devenind tată, bărbatul renunţă la iluzia de 
a căpăta iubirea maternă caldă și securizantă, sigură și 
fără riscuri, dar frustrantă și infantilizantă deoarece îm- 
bină raiul pasivităţii cu iadul răzbunării paterne. 

Sunt însă și bărbaţi ce nu pot trece dincolo de ele- 
mente infantile ale istoriei lor și nu pot suporta iden- 
tificarea castratoare cu femeia, ideea prea oedipiană de 
a avea un copil. Ei sunt cei ce au nevoie de aporturi 
narcisice, cei ce nu pot face față cerinţei și nevoilor al- 
tora. Din această poziţie infantilă, ei necesită susține- 
re din partea celor din jur pentru a face față schimbă- 
rilor. Dacă au această susținere, cel mai probabil își 
revin, dar nu-și vor putea asuma rolul de hotarnic al 
familiei. În astfel de situaţii, femeia este cea care își 
susține bărbatul; ea își asumă să fie și mama lui. Mama 
unui copil este feminină, însă mama unui bărbat este 
falică, masculină (vrăjitoare). Soția-mamă a bărbatului 
său își asumă un rol androgin ce o condamnă la o sta- 
re arhaică de atotputernicie, de aglutinare a contrari- 
ilor (nu doar masculinul și femininul sunt una, ci și bi- 
nele și răul, frumosul și urâtul, moralul și imoralul). 
Este totuși o suferință asumată ce reflectă și configuraţia 

personală a femeii. Ea se angajează într-o relație abia 
după ce cunoaște (fie și numai inconștient) felul de a 
fi al bărbatului ales. De cele mai multe ori, cuplurile se 
constituie și din nevoi nevrotice complementare. Așa 
se face că, cel mai adesea, apărările bărbatului sunt o 
reflectare a nevoilor partenerei sale și invers. 

O problemă veritabilă cu care se confruntă bărbatul 
în devenirea ca părinte ține de imposibilitatea lui cultu- 
rală de a cere sprijin. În societatea noastră, imaginea 
masculină este una de forță și putere, iar un om cu difi- 
cultăți este considerat slab, vulnerabil, deci prea puțin 
bărbat. Femeia nu se confruntă cu singurătatea sa atunci 
când are o problemă, ea o poate recunoaște mai ușor, 
poate cere ajutor fără ca imaginea de sine să sufere prea 
tare. Chiar ideea: „Haide, fată, fii bărbată!“ aduce o notă 
de ironie la adresa unei femeii care apelează la elemen- 
te necaracteristice pentru a face față mai bine situației. 
Pe câtă vreme cerința de ajutor a unui bărbat este aproa- 
pe inacceptabilă, deoarece pare contramasculină și anti- 
virilă. De aceea bărbaţii preferă să găsească soluții chiar 
distructive pentru sine (alcoolul, de pildă), dar conside- 
rate masculine social, decât să ceară ajutor. 


Aceasta este o caracteristică ce nu se limitează doar la 
devenirea ca părinte, ea vizează orice situație problematică, 
orice devenire a bărbatului. De pildă, analizând cerinţele de 
psihoterapie, pe parcursul timpului, am putut constata că 
multe dintre pacientele mele veneau cel mai adesea pentru 
că doreau o mai bună gestionare de sine și, foarte rar, mâ- 
nate de probleme grave. Li se părea normal să ceară ajuto- 
rul și să-și asume problemele, când simțeau că nu mai fac 


față. Pacienţii bărbaţi însă au ajuns la mine abia în situații 

grave și complicate de încercări numeroase de autosusține- 
re sau de susținere psihiatrică. Chiar cu pacienţii băieţei de 
câţiva anișori am putut constata o încercare de mascare a 
trăirilor afective sub îndemnurile adulţilor: „Se poate să 


plângi așa? Ce bărbat ești tu?“ 


În cazul apariţiei unui copil, este normal ca și tatăl 
să dea dovezi de slăbiciune, de ezitări — responsabi- 
litatea asumată este nu doar foarte mare, ci și pentru 
întreaga viață, iar aceasta sigur că sperie și angoasea- 
ză. O altă problemă ţine de lipsa de rol imediat și di- 
rect în relația cu bebelușul. Lucrurile se așază însă în 
timp atunci când bărbatul simte că, deși nu are un rol 
direct în relația primară mamă-bebeluș, acest cuplu nu 
se poate constitui fără susținerea lui. Rolul său com- 
plementar îi va aduce satisfacţii, când va putea consta- 
ta că nu își poate împlini masculinitatea virilă și pro- 
creativă fără soția și copiii săi. Doar o asemenea amplă 
asumare a responsabilității unei familii îi facilitează lui 
însuși o profundă creștere de sine. Parcurgerea fără 
grabă a etapelor (iubirea, căsătoria și apoi consimţirea 
de a avea un copil) îi pregătește pe cei doi parteneri 
pentru devenirea lor ca părinți. 

Un bărbat deja tată a parcurs un drum de maturiza- 
re în cuplu, devenind de neînlocuit pentru structurarea 
cadrului afectiv unde mama și copilul să se poată simţi 
în siguranță pentru următoarea etapă. În afara prezen- 
tei sale asiguratoare, mama nu ar putea să-și permită lu- 
xul regresiei pentru menţinerea stării de simbioză cu 
nou-născutul, nu ar putea ajunge la funcționare empati- 
că cu bebelușul în perioada preverbală și nici nu ar fi ca- 
pabilă de eliberarea copilului din strânsoarea simbiotică. 

Rolul tatălui se modifică în timp, el începe cu așezarea 
de sine (în perioada de sarcină a partenerei sale), se con- 
tinuă cu acela de suport pentru regresia mamei ce abia 
a născut (regresie de unde, tot el o extrage treptat) și 
ajunge la stabilirea unei relaţii în trei ce permite inde- 
pendenţa copilului și echilibrul familiei. 

Rolul tatălui de a hotărî cadrul dezvoltării copilului, 
rol pe care nimeni altcineva nu-l poate juca, îi conferă o 
importanţă neprețuită. De aceea relația dintre parteneri, 
atunci când apare un copil, este o relaţie cimentată ce nu 
mai lasă loc de nehotărâri sau variante opționale. O des- 
părţire în cazul unei familii cu copii este mult prea cas- 
tratoare pentru bărbatul ce lasă o parte din sine în acea 
relaţie, o parte importantă ce rămâne amputată pentru 
totdeauna. Dimensiunea paternă a bărbatului despărțit 
de copilul lui va fi aspru alterată, chiar dacă menţine o 
relație cu acesta, chiar dacă într-o altă relaţie are copii 
asumaţi. Mama copilului nu poate compensa nicicum 
absenţa tatălui copilului cu care a parcurs un drum îm- 
preună, un drum ce nu poate avea goluri și nu poate fi 
preluat de la jumătate. 

Din cauza permisivităţii sociale, divorțul sau despăr- 
țirea partenerilor este o posibilitate ce poate fi luată în 
calcul destul de frecvent atunci când apar neînţelegeri, 
poate înaintea altor tentative de soluționare. Sensul per- 
misivității sociale arată că societatea în ansamblu nu este 
prea evident afectată de acest fenomen, iar forma fami- 
liei nu contează foarte mult la acest nivel. Dar, ceea ce 
este permis social nu înseamnă și că este suportabil indivi- 
dual fără consecinţe prea mari la nivelul calităţii vieții 
psihice și al istoriei transgeneraționale transmisă copi- 
ilor și nepoților. 

2.2. Umanizarea în Numele tatălui 


În timp ce mama permite și întreține viața bebelușu- 
lui, tatăl umanizează. Fiul cu „duh“ devine om în „nu- 
mele tatălui“ (J. Lacan). De aici și forța civilizatoare a re- 
ligiilor monoteiste ce stabilesc hotare în fața angoaselor 
arhaice. Tatăl sprijină copilul pentru asumarea devenirii 
umane pe calea spinoasă a renunțării la atotputernicie. 

În „copacul“ braţelor materne, copilul este asemeni 
oricărui mamifer — este desăvârșit, atotputernic și în 
siguranță. Tatăl însă oferă ispita devenirii, a mobilită- 
ţii, a deschiderii spre lumea largă, spre social — ispită 
ce-și găsește sensul în asumarea neputinței, a nedesă- 
vârșirii, a limitărilor. Tatăl are un rol prometeic, civili- 
zator pentru copil, de a-l scoate de sub arhaica lege 
maternă. Tatăl opune simbiozei hotarul: hotărârea, le- 
gea, regula — cumsecădenia. Hotarul permite relaţii ve- 
ritabile cu ceilalți (non-simbiotice și non-narcisice) și 
apără de regresii — hotarul îngrădește și stabilizează 
copilul în umanitate. 

Prin asumarea hotarelor și a neputinței umane, copi- 
lul intră într-o lume mai puțin aspră, cu legi umane, pre- 
dictibile, anticipabile, ce salvează de atotputernicia ze- 
iască căutată în brațele materne, de forța arhaică a 
afectelor. Tatăl temperează, rostuiește, aduce sens și ri- 
goare, oferă un peisaj propriu viețuirii ce face lumea mai 
puţin tumultoasă și pasională, dar și mai puţin înfrico- 
șătoare. Tatăl domesticește lumea pentru ca ea să-i devi- 
nă accesibilă copilului, rezonabilizează relația copilului 
cu mama și o potențează. El introduce terțul în relația 
duală și lărgește perspectiva devenirii copilului. Tatăl 
este un reper de tot necesar în echilibrul construcției de 

sine a copilului și un sprijin pentru mamă, fără de care 
ea nu poate fi „suficient de bună“ (Winnicott). 


3. Numărul copiilor - 
specificul constelaţiilor familiale 


Apariţia unui nou membru al familiei generează ine- 
vitabil destructurarea relațiilor și obiceiurilor vechi pen- 
tru a crea o nouă așezare care să-l includă pe noul venit. 
Pentru familie, indiferent câți membri ar număra ea, este 
o mare schimbare ce necesită acomodare. Un copil se 
naște și cu el se construiește o nouă familie — fiecare 
membru al acesteia retrăiește trauma nașterii proprii: lu- 
mea satisfăcătoare, asiguratoare, idealizată retroactiv, 
este părăsită pentru un plonjon neașteptat într-o lume 
rea, rece, necunoscută, ce necesită un travaliu de recu- 
perare de sine și adaptare. 

Familia își poate adopta un fel de a fi propriu în func- 
ție, mai mult, de realitatea psihică a relaţiilor, decât de 
cea obiectivă. Astfel, o familie cu caracteristicile aceleia 
cu copil unic poate avea în fapt mai mulți copii precum 
și o familie unde este doar un singur copil, să se com- 
porte ca și cum ar avea mai mulți. 


3.1. Familia copilului unic 
În inconștientul părinţilor, copilul unic este o soluție 


de compromis pentru ambivalența dorinței de a aduce 
pe lume copii — ei își doresc și nu-și doresc copii. La 

nivelul acestei dorinţe este pe undeva un blocaj ce ţine 
fie de dezvoltarea lor afectivă, fie de relația de cuplu. Pe 
fondul acestei imaturități (afective sau de relaţie) copi- 
lul apare în numele nevoii de reparaţie personală, ceea 
ce aspectează adesea narcisic relația părinţilor cu copi- 
lul. Părinţii se pot proiecta în copil, oferindu-și șansa de 
a se crește după propriile nevoi și dorinţe. Ei nu încetea- 
ză a fi copii, ba, mai mult, își susțin această imaturitate 
prin identificările și proiecţiile în copilul lor ce le facili- 
tează oglindirea. Adesea, părinţii de facto continuă să fie 
cei de până acum, bunicii copilului, care, adesea se și im- 
plică activ în creșterea nepotului. 

Cu toată această deplasare de rol parental, părinţii 
(mai ales mama) nu sunt scutiți de angoasa puternică 
din relația cu copilul. Acest copil este simţit magic, ca o 
zână ce împlinește dorinţele, satisface toate nevoile (mul- 
te și profunde). Pe acest fond, legătura narcisică cu co- 
pilul e prea puternică și prea greu de dizolvat pentru a-i 
putea permite independenţa. 

Datorită cerinţelor inconștiente mari și arhaice, rela- 
ţia părinte-copil poate deveni o povară grea. Pe de o 
parte, copilul se simte copleșit de cerința de a avea o 
imagine nevie și incompletă, o apariție mai mult magi- 
că decât omenească. Pe de altă parte, părinții își cer și lor 
înșile prea mult, se vor perfecţi pentru un copil perfect, 
neîngăduindu-și ezitări și greșeli. Astfel, se creează și în- 
treţine o relaţie tensionată unde relaxarea și firescul nu 
prea își găsesc locul. 

Copilul poate, de asemenea, să constituie și un obiect 
de „tranzacție“ inconștientă între părinţi și bunici — e ca 
și cum părintele ar spune părinţilor: „Voi mi-ați dat via- 
tă, iar eu, iată, vă ofer în schimb copilul căruia eu i-am dat 

viață!“ Aici, responsabilitatea creșterii copilului este asu- 
mată tacit de către bunici. 

Chiar dacă aceste manifestări nu apar atât de îngro- 
șate, totuși raportarea părinţilor la copilul unic este pre- 
ponderent narcisică, mai încordată și încărcată de o prea 
mare seriozitate și prea puţin joc. 


Una dintre fetele mele a avut o perioadă când mă punea 
la grea încercare. Părea că nimic nu-i convine: laptele era prea 
rece, prea cald, prea puţin, prea mult și oricum nu în paharul 
care trebuia. Toate erau altfel decât și le dorea, iar eu, oricât 
încercam să-i intru în voie, nu reușeam, ba, mai mult, totul se 
sfârșea cu urlete și zbierete din partea ei și cu disperare din 
partea mea. Azi așa, mâine așa... ajunsă la capătul puterilor, 
i-am spus că nu știu ce vrea și că am nevoie de ajutorul ei ca 
să o înțeleg. Mi-a răspuns: „Păi, eu mă joc, iar tu te superi și 
atunci mă supăr și eu“. Mi-am dat seama că eram prea serioa- 
să și că dădeam o importanţă nefirească unor aspecte neesen- 
țiale. Am învăţat, astfel, să privesc cu mai mult umor toate ne- 
mulțumirile ei și i-am deschis calea pentru ca ea să și le 


remedieze singură. 


Familia cu un singur copil este o familie dominată de 
adulți și de aceea raportarea la el se face prin îmbinarea 
a două extreme: pe de o parte copilul este considerat 
prea mic pentru a se autoîngriji (adulții se simt îndrep- 
tățiți să-l hrănească, să-l îmbrace — adică să-l trateze ca 
pe o parte importantă a corpului personal), iar pe de altă 
parte, este prea mare să se joace, să facă pozne, să fie ira- 
tional și nesăbuit. 

Firescul familiei este unul adult, iar copilul este cen- 
zurat în raport cu acest model nespecific lui și, de 


Venirea pe lume a copilului... 61 


aceea, apar des temeri asupra normalităţii copilului. 
Comportamente normale pentru copil sunt proiectate 
de către adult într-un viitor îndepărtat, unde capătă o 
imagine amenințătoare. Ceea ce face copilul nu este în- 
teles ca atare, cu sensul copilăresc și trecător, ci este luat 
în serios cu spaimă și măsuri de corectare, fapt care îi 
năruie copilului nevoia de joc, de siguranţă în experi- 
mentare. 


Un tătic s-a înfuriat foarte tare când băiatul său de 3 ani 
i-a spus: „prostule“. Când l-am întrebat ce îl deranjase atât de 
tare, părintele și-a exprimat temerea „dacă acum mă face 
prost, când va fi mare poate că mă și bate“. 

O mămică, când și-a văzut fetița de patru luni că-și suge 
degetul s-a îngrijorat și s-a gândit că ar fi bine să ia măsuri 
din pripă, deoarece știa copii care și la 7 ani își sugeau dege- 
tul. 

Tot astfel, dacă un copil fantasmează, părintele se poate 
gândi că este datoria lui să ia măsuri de prevenire a unui com- 
portament mincinos sau nerealist. 

Dacă un copil își bate păpușa, părintele se simte dator să 
înăbușe în fașă un asemenea comportament agresiv. Și exem- 


plele pot continua. 


În familiile dominate de adulți, atmosfera este nu 
doar prea serioasă, ci și prinsă sub semnul dominației: 
părintele își copleșește copilul, iar copilul trebuie să-și 
domine părinţii. Copilul unic îi are singur pe părinții săi 
și nu-i împarte cu nimeni. Părinţii și mai apoi, după acest 
model, întreaga lume sunt la dispoziția sa, născuți anu- 
me pentru a-l servi. Stăpânul și sclavul se află într-o rela- 
ție de simbioză puternică, unde satisfacțiile sunt bazale 

și reciproce, iar afectele (de iubire și ură) sunt indisolu- 
bile. Astfel, părintele îi cere copilului să-i satisfacă nevo- 
ia de a mai fi mic, oferindu-i în schimb posibilitatea de 
a fi mare. Copilul beneficiază, metaforic vorbind, de înăl- 
țimea oferită de statul pe umerii părinților, ceea ce îi redu- 
ce dorința de a fi pe propriile picioare. Pornind de la aceste 
premise, copilul învaţă să evolueze mai curând contro- 
lându-i pe ceilalți decât prin sine. De pildă, îi va veni mai 
ușor să găsească slujitori decât să facă el singur ceva. Re- 
laţia cu oamenii tinde să se afle sub imaginea cererii și a 
ofertei, ce satisface și nevoia de apărare prin lipsa pro- 
funzimii (nu indivizii contează în asemenea relaţii, ci 
oferta lor, de unde și exprimarea „nimeni nu este de ne- 
înlocuit“), dar și păstrarea registrului simbiotic (copilul 
este creierul comandant, iar ceilalți sunt mușchii execu- 
tanti). 

Părintele structurat afectiv ca părinte de copil unic 
(chiar dacă în fapt, poate avea mai mulți) nu are detașa- 
re față de fiul său. Detașarea vine din siguranţa și diver- 
sitatea posibilității de proiectare de sine dincolo de via- 
tă, după moarte; or el se află terifiat de ideea morții, 
exprimată în angoase prea puţin conștiente, adresate co- 
pilului ca cerinţe de nemurire (cerinţe în sine mortifica- 
toare). 

Copilul simte toate acestea ca pe o datorie imensă, 
inexprimabilă în cuvinte față de părinţii purtaţi ca o po- 
vară în tot ceea ce întreprinde. Ceea ce face este un tri- 
but adus părinţilor, o răsplată pentru existenţă. Viaţa co- 
pilului este resimţită ca fiind foarte puţin a sa. 

În familia cu copil unic este o mai mare probabilitate 
ca relațiile simbiotice să se proiecteze la nivel oedipian, 
exprimându-se în termeni de fidelitate. Sacrificiul și 

fidelitatea absolută a părinţilor cer din partea copilului 
răspuns similar. Copilul nu are șansa de a fi infidel pă- 
rinților pentru a păși peste pragul familiei de origine — 
de aceea ieșirea în lume și din oedip a copilului unic este 
foarte dificilă. 

Fidelitatea părinţilor și absenţa unui frate nu elimină 
însă existența concurenței în viaţa copilului. Ea nu doar 
că există, dar este acerbă și nedreaptă, copilul fiind con- 
damnat la concurenţă cu adulţii (chiar părinții săi). Nici 
regulile concurenţei nu sunt consecvente, ele oscilând în- 
tre cedarea voită a adultului ce „lasă“ copilul să câștige 
(victorie amară și nereală pe care copilul nu și-o poate 
trăi) și între considerarea copilului adult (ce pierde fără 
șansă). Copilul unic e nevoit să simtă problema concu- 
renţei foarte serios, ca înfruntare „pe viață și pe moarte“ 
și nu ca pe un joc de hârjoană și alianţe între frați. Părin- 
ţii iau totul în serios, se lasă afectați de simțămintele co- 
pilului și nu-i pot înţelege ambivalenta, trecerile rapide 
de la un afect la altul. De asemenea, ei iau măsuri, pro- 
duc schimbări — ceea ce dezarmează copilul cu nevoie 
de un cadru stabil și asigurator pentru a experimenta. 
Părintele este prea implicat pentru a fi neutru, în timp 
ce copiii au capacitatea de a reseta rapid relaţia dintre ei 
pentru a experimenta iar și iar. 

În general, problemele în familia cu copil unic au na- 
tură narcisică și de aceea angoasele, temerile și tensiuni- 
le sunt adesea foarte mari. Este o familie dominată de 
seriozitate și sacrificiu, de angoase și fidelități. Adesea, 
este o familie ca o miere de unde foarte greu poate scă- 
pa cineva încleiat în dulceaţa ei. 

Ca în basme, copilul unic își găsește și în realitate ca- 
lea spre separație și independenţă. El se confruntă încă 

de la început cu problema „neînființării“, idee de por- 
nire în poveste și magic rezolvată prin intervenţia unui 
tert (vraci, vrăjitoare, vis, sfântă). Acest tert menește co- 
pilul la independenţă, la viață proprie, avertizându-i 
pe părinţi asupra cauzei neputinței lor de înființare: 
„Veţi avea un copil, dar nu veţi avea parte de dânsul“ — 
semnificând: „Nu aveți un copil pentru că îl vreți pentru 
voi, el se va naște pentru el însuși și nu poate fi al vostru“. 
Este o exprimare de simptom de tot necesară pentru a 
deznoda dorinţa și a permite înființarea. Totuși, acest 
copil este marcat de magic: refuză să se nască așa cum 
a refuzat înființarea, crește miraculos (într-o zi, ca alţii 
într-un an), este „cel mai...“ — ca singur tip de relaţie 
a sa cu congenerii. 

Șansa acestui copil este, de asemenea, prezentă în po- 
veste — plecarea, detașarea de părinţi și asumarea inde- 
pendentă a drumului propriu în viață. Copilul își asumă 
propria viaţă, ca pe un drum de elaborare de sine posi- 
bil prin forța sa vitală, prin hotărârea de autoasumare și 
prin iubirea veritabilă a părinţilor ce învaţă înțelepciu- 
nea renunţării. Acest drum este o căutare a sensului naș- 
terii sale, dar una personală ce permite renunțarea la a 
fi „cel mai...“. O călătorie unde eroul nostru se descope- 
ră ca fiind pofticios, curios, nesăbuit, slab, cu nevoie de 
ajutor, interesat de lumea insectelor și animalelor, spe- 
riat de balauri și de zmei — un copil real. E un drum 
unde învaţă să trăiască, să colaboreze, să fie milostiv, 
să-și înfrâneze pornirile, să-și gestioneze frica, să aibă în- 
credere, să-i aprecieze pe ceilalți și să iubească — un 
drum al maturizării. Un drum pe care basmul îl arată ca 
fiind posibil, deci putem avea încredere căci „dacă nu ar 
fi fost nu s-ar fi povestit“. 

3.2. Familia cu doi copii 


Am să insist mai mult asupra acesteia pentru că este 
des întâlnită, pentru că explică elemente ale familiei cu 
copil unic, dar și ale familiei cu trei copii și pentru că, 
personal, îmi este cel mai bine cunoscută. 

Familia cu doi copii se află sub semnul unui anume 
echilibru. Aici părinţii par hotărâți să-și asume rolul de 
adulți și renunţă să mai cocheteze cu imaginea narcisică 
de a se autocrește prin copil. Familia se caracterizează 
printr-o mai mare stabilitate, relaxare, încredere, sigu- 
ranţă. Egalitatea numerică dintre adulți și copii (doi la 
doi) scoate familia de sub semnul dominaţiei adulte și 
lărgește diversitatea de relații. Relaţiile pe orizontală din- 
tre copii permit relaxarea tensiunilor prin joc și permit 
de asemenea o întărire a relațiilor pe orizontală dintre 
părinţi (copiii cu copiii, iar adulţii cu adulţii). Odată cu 
apariţia celui de-al doilea copil, niciunul dintre părinți 
nu se mai confruntă cu acel proces complicat al deveni- 
rii, petrecut la nașterea primului copil. Ei sunt deja pă- 
rinți și doar trebuie să se adapteze nevoilor individuale 
ale nou-născutului. Acum se schimbă familia în ansam- 
blu, iar părinţii se confruntă cu probleme noi ce țin de 
gestionarea mai multor relaţii în același timp și de ten- 
tația „împărțirii“ copiilor (unul al tatei și unul al mamei). 
Este o familie dominată de comparaţie (unde se menti- 
ne pericolul narcisismului), de împărţire și deci de con- 
flicte și alianţe. 

Cel ce preia cel mai mult din șocul schimbării fami- 
liei este primul născut, el se confruntă cu o nouă 
naștere într-o lume transformată la care trebuie să se 
adapteze. 

Primul născut 


Primul copil păstrează în sine ceva din imaginea co- 
pilului unic care a fost pentru o perioadă. Această ima- 
gine este mai puternică sau nu în funcție de nivelul de 
elaborare al părinților. Părinţii se pot raporta la el ca la 
un copil unic (instaurând o relaţie tipică), iar apoi pot 
evolua împreună, se pot echilibra, relativizând poziția 
de „unic“ a copilului (fapt ce se poate completa cu veni- 
rea pe lume a altui copil sau nu). Sau, încă de la început, 
părinţii îl pot privi pe copil ca fiind „primul lor născut“, 
ceea ce simplifică oarecum lucrurile (chiar dacă, în fapt, 
copilul rămâne singur la părinți). 

Se remarcă astfel o distincție clară între „copilul unic“ 
și „primul născut“ nu atât ca realitate familială, ci ca per- 
cepție în ochii părinţilor, ca nivel al dezvoltării afective 
a acestora. 

Oricum ar fi însă, „primul născut“ are de elaborat 
stângăciile adulților ce abia își asumă rolul de părinte 
cu greutate și cu prefaceri de sine. Devenirea adultului 
ca părinte este o căutare a unor căi de relaționare și de 
înţelegere a copilului. În această căutare există și tenta- 
ţia de a considera copilul un adult mai mic. Este foarte 
complicat de stabilit o relaţie cu totul simetrică cu rea- 
litatea, atât de diferită (și atât de regresivă) a copilului. 
De aceea sunt normale bâjbâielile și încercările, dezacor- 
durile, neînțelegerile, greșelile de comunicare dintre pă- 
rinți și copil. 

Părinţii înșiși sunt în formare, iar atunci când li se 
naște primul copil sunt adesea copleșiți de ceea ce li se 
întâmplă și uneori prea puţin conținători. Relaţia dintre 
părinți și primul copil este foarte mult sub semnul biuni- 

vocităţii: prin venirea sa pe lume, copilul „naște“ părin- 
tele din adult, dar îl și sprijină în deprinderea și asuma- 
rea acestui rol. Copilul îl sprijină pe părintele său să evo- 
lueze pentru a deveni un părinte suficient de bun, îl 
ajută pe părinte pentru ca acesta să-l ajute pe el. 

Aici contează și capacitatea părintelui de a învăța 
de la copilul său, precum și modul specific al copilul 
de a-i oferi acest sprijin. Astfel, un copil poate fi foar- 
te tolerant și răbdător cu părintele său, acceptând și 
mulțumindu-se cu ceea ce i se oferă și făcându-l pe 
părinte să se simtă „bun“. Un alt copil poate fi în spe- 
cial solicitant exact în punctele de sensibilitate ale pă- 
rintelui, presându-l să-și elaboreze ceea ce are mai 
problematic în sine. Altul poate fi adesea copleșitor, 
comunicându-și prin proiecţie stările și forțând părin- 
tele la conţinere. Variaţiile aici pot fi nenumărate. To- 
tuși, apar și unele caracteristici generale mai des în- 
tâlnite la primul copil. Datorită terenului în schimbare, 
primul copil are nevoie de siguranţă, conţinere, stabi- 
litate afectivă — nevoi ce sunt un motor pentru dez- 
voltarea simbolicului personal și a inteligenţei, ceea 
ce poate da impresia (ireală) de maturitate afectivă. 
De asemenea, numeroasele transformări și prefaceri 
din jurul său îl fac pe copil să fie mai prudent, mai re- 
flexiv, să-și caute echilibrul în interior. Istoria sa de co- 
pil unic îl determină să se raporteze la ceilalți și la 
lume ca și cum totul i s-ar cuveni: este natural să pri- 
mească, iar absenţa ofertei creează un prejudiciu ce 
determină retrageri și închideri în sine, revendicări 
sau resentimente. Faptul că el se confruntă adesea cu 
situații noi îl face pe acest prim copil să fie inovativ, 
creativ, deschizător de drumuri. 

Nașterea unui frate 


Prin nașterea unui frate, primul copil devine mai mare. 
Comparaţia îi leagă narcisic pe cei doi: unul este mai mare 
sau mai mic în raport cu celălalt. Primul născut suportă 
o mare schimbare. El pierde locul central din interesul 
părinților și își asumă un nou rol. 

Nașterea fratelui este trăită de primul copil ca o naș- 
tere proprie. Mediul de până atunci (familia, relațiile, 
obiceiurile, percepțiile) este schimbat, iar el este forțat să 
facă față unor cerinţe noi, unei mame noi, unei noi ima- 
gini de sine în ochii părinților. E o lume unde trebuie să 
reînveţe să respire, să mănânce, să se relaxeze, să comu- 
nice (nu e de mirare că apar adesea simptome în aceste 
registre). 

Copilul părăsește locul central al familiei și este ne- 
voit să-și asume și interiorizeze un rol secundar — ace- 
la de frate mai mare. Interiorizare realizată sub semnul 
catastrofei — lumea i s-a destrămat tragic și niciodată nu 
va mai fi la fel. Teama de ceva ce schimbă fundamental 
lucrurile într-un singur moment (angoasa de schimbare) 
va fi o constantă psihică a fratelui mai mare. Este o 
schimbare pentru care copilul (cu o gândire normal ego- 
centrică) se simte responsabil și deci vinovat. La aceas- 
ta se adaugă și vinovăția din dorința reparaţiei, a recon- 
strucției lumii vechi, evident, prin dispariția fratelui mai 
mic. E o vinovăţie ce ţine de transformarea lumii, de 
moarte și care adesea se traduce în vise, angoase, temeri, 
în nevoia de ritualuri asiguratoare și în rezistență la 
schimbare. 

Odată cu nașterea unui frate, copilul se vede și este vă- 
zut mai mare. Iniţial se revoltă în faţa acestei imagini prin 
regresie, dar, odată ce-și va asuma locul său în familie, 


Venirea pe lume a copilului... 69 


se va lăsa constituit de acesta. „A fi mic“ (cu tot ce poate 
însemna în mintea copilului: slab, prost, neputincios, im- 
prudent, plângăcios, dependent, frumos, iubit etc.) devi- 
ne tabu, o dorinţă interzisă pentru primul născut. 

Primul copil își așteaptă fratele adesea cu bucurie, ca 
pe un cadou. Totuși transformările mamei din timpul 
sarcinii îl avertizează și pregătesc pentru ceea ce va 
urma. Astfel, copilul va avea spaime și regresii (ca un ți- 
păt în liniștea dinaintea furtunii) încă înainte de naște- 
rea fratelui. Copilul își acoperă temerile cu fantasme de 
liniștire, aici fratele apare ca obiect de satisfacere a unor 
nevoi ale sale. Fl își gândește fratele ca pe o păpușă, ca 
pe un partener de joacă la dispoziţie, ca pe un copil ce 
va fi certat în locul lui, ca pe un motiv de împăunare în 
fața prietenilor de joacă. 

Odată cu nașterea fratelui, toate aceste fantasme nu 
se mai pot susține: fratele nu doar că nu-i împlinește 
nicio nevoie, dar îi mai și distruge liniștea, familia, îi ia 
părinţii. Părinții lui, ca echivalent pentru siguranţă, în- 
credere, iubire, sunt acum ai altui copil mic și hâd. Pă- 
rinţii l-au trădat (jucăria lor cea nouă este mult mai in- 
teresantă decât cea veche), fratele i-a furat părinţii, iar el, 
copilul, se simte abandonat, neiubit și neimportant. 


Un pacient de 5 ani, căruia tocmai i se născuse o surioară, 
se temea îngrozitor să nu fie abandonat la grădiniță. Urla 
cumplit, se agăța cu disperare de bunică, vărsa și tot timpul 
de grădiniţă și-l petrecea pe scaun în fața ceasului așteptând 
să se facă ora de plecare. Dacă părintele întârzia, îl găsea 
copleșit de spaimă. Copilul se gândea că acum, dacă părinţii 
lui au un copil nou de care sunt așa de încântați, nu mai au 


nevoie și de el, că vor găsi o ocazie pentru a-l părăsi. 

Abandonul era o certitudine pentru el, doar momentul aces- 
tuia era neclar. 

Un alt pacient de 4 ani, căruia i se născuse un frate, visa 
adesea că este furat de hoţi, se scula terifiat și năvălea în ca- 
mera părinților. Înainte de culcare verifica toate ușile și feres- 
trele. În analiză jocul său preferat era „de-a verificatul ușilor“: 
„Ușile astea trebuie bine închise că vine vreun hoţ de copil să-mi fure 
toate jucăriile și mâncarea și patul și părinţii... Eu am grijă de pă- 
rinti, că noaptea se poate strecura un hoț de copil la ei în pat să-i ia“. 

O fetiță, după nașterea surorii sale, își provoca mama să 
intervină în favoarea bebelușului pentru ca ea să-și poată con- 
firma „trădarea“, faptul că nu mai este iubită. Mai târziu, când 
surioara îi cerceta jucăriile, a avut o exprimare plină de obi- 
dă: „Dă-mi jucăria, și pe asta, și pe asta... niciuna nu ea ta... 


Hoaţo de părinţi ce ești!“ 


Lumea copilului, stabilă datorită părinţilor, acum se 
învârte, se destramă. Copilul se simte rănit, singur și pă- 
răsit printre ruinele unei lumi dărâmate — va trebui să 
facă un mare efort de reconstrucție de sine. El simte că 
își pierde mama ce poate fi contemplată ca mamă a fra- 
telui (bebelușul de la sân) și care, pentru sine, pare mult 
mai puțin disponibilă. Mama s-a schimbat, e stranie, 
străină, trezește teamă. Copilul se simte neiubit, rănit și 
speriat chiar de mama în care a avut încredere, de aceea 
îi retrage temporar iubirea. Se simte atacat de această 
mamă și de aceea, o refuză și atacă la rândul său. Pe 
acest fond, se poate instaura între mamă și copil un joc 
al depresiei și agresivităţii, al luptei și al identificării, al 
spaimei și al nerecunoașterii. Regresiile (sub diferite for- 
me), depresia, provocările, agresivităţile, geloziile sunt 
omenești și pe deplin justificate. 

În aceste condiţii, ar fi nedrept să i se mai pretindă co- 
pilului să fie ascultător cu părinţii și generos, iubitor cu 
fratele ce, pentru el, nu poate fi altcineva decât un intrus 
și un uzurpator. A-și iubi fratele nu poate fi obligatoriu. 
Se va întâmpla și aceasta, de la sine, atunci când familia 
își va regăsi echilibrul și fiecare membru al ei va avea lo- 
cul său. De asemenea, copilul nu poate fi responsabili- 
zat în îngrijirea fratelui. El însă poate fi lăsat să se impli- 
ce atât cât dorește și cât nu devine sadic cu bebelușul. 
Manifestările sadice ale copilului față de fratele mai mic 
exprimă stări de frustrare, de copleșire. Arată că el în- 
suși se simte agresat de prezenţa fratelui mai mic și de 
aceea îi răspunde agresiv. 

În stările sale agresive și de regresie, copilul are ne- 
voie de înțelegere și nu de culpabilizare. O persoană 
adultă, care îi ascultă fantasmele fără să se sperie sau să-l 
judece, îi este copilului un mare sprijin. 

Nimic nu poate pregăti primul copil pentru decăde- 
rea din centralitatea sa în familie. Cu adulții copilul nu 
învață să ceară, să ofere; el are totul pentru că î se cuvi- 
ne. El învaţă să solicite, să negocieze, dar nu să împar- 
tă. Competiţia cu alți copii nu are miză reală, fiecare 
copil având părinţii lui de drept. Chiar dacă bunicii 
pot introduce o oarecare formă de competiţie (cu ve- 
rii), copilul este liniștit de siguranţa spaţiului personal 
de neatins, constituit din părinţii. Competiţia cu adul- 
tul sau cu semnificanţii săi poate fi foarte puternică, 
dar fundamental diferită deoarece miza este de a câș- 
tiga în fața adultului și nu de a câștiga atenția adultului. 
Căpătând un frate, copilul decade din statutul său cen- 
tral într-o nefericire mai pământească, dobândește un 
rival pe măsura sa — asta nu înseamnă că trăirea lui 

nu este grea (mai ales că acest rival este, la început, sub 
protecţia absolută a mamei). 

Când i se naște un frate, primul copil trece prin toa- 
te etapele traumei configurate diferit și elaborate în 
funcţie de vârstă, personalitate, de priceperea părinților 
și de condițiile mediului familial: 


1. Bucurie și surescitare — este ceva nou și minunat 
ce se întâmplă, va primi cea mai frumoasă și mai perfor- 
mantă jucărie de până acum. 

Aceasta este o etapă fericită, căreia îi urmează un tra- 
valiu dureros. De aceea este mare pericolul cantonării la 
acest nivel preferabil. Copilul (mai ales dacă este fetiță 
peste șase ani, dar nu numai) poate considera că a primit 
o păpușă pentru joacă. Se va implica în creșterea fratelui 
său cu avânt și entuziasm, dobândind repede competen- 
tele necesare. Acest fapt nu poate decât să-i bucure pe pă- 
rinții neobligaţi să se confrunte nici cu agresivități sau de- 
presii și nici cu situații de împărțire între copii. Numai că 
fetița joacă prematur rolul unei mame, ceea ce îi impie- 
tează dezvoltarea normală către feminitate și o fixează în- 
tr-un stadiu infantil de unde cu greu își va mai putea asu- 
ma la maturitate copiii proprii. Pe de altă parte, bebelușul 
se va confrunta cu o mamă-fetiță agresivă și perversă cu 
care va trebui să înveţe să conviețuiască masochist. 


2. Uimire — bebelușul vine acasă, mama este foarte 
preocupată de el (deși nu pare o jucărie prea interesan- 
tă). El, copilul — centrul casei, acum nu mai are voie să 
se joace, să tipe, să alerge. Vin multe rude și cunoscuți 
pe care bebelușul îi atrage ca un magnet, îi captează to- 
tal, iar pentru el nu mai au niciun interes. Bebelușul nu 

este păpușă! Ba, mai mult, este centrul atenţiei tuturor. 
De ce oare? 


Fiica mea m-a întrebat nedumerită: „Pe mine mă iubesti pen- 
tru că sunt frumoasă, dar pe ea (sora nou-născută) de ce o iubești... 


că nu știe nimica?“ 


3. Negare — de fapt nu are niciun frate cu adevărat, 
este o păpușă nevie pentru distracţia momentană a ma- 
mei — copilașul nu e viu. 


Prima mea fetiță, la câteva zile după ce o născusem pe 
sora ei, a fost foarte mirată când a văzut că aceasta face pipi. 
Mi-am amintit de această mirare când am văzut un film de 
desene animate unde o prinţesă își arăta uimirea: „Cum? Co- 


piii fac caca?“ 


Este etapa „testării“ funcţionalităţii fratelui: îl păl- 
muiește ca să vadă cum plânge, și nu din răutate, vrea 
să-l trezească pentru a-l aduce la funcționare. Copilul 
neagă prezenţa vie a fratelui pentru a-și păstra neschim- 
bată familia și relația cu părinţii. Din cauza manifestări- 
lor neglijente și zgomotoase, părinţii pot să devină aspri, 
ceea ce nu îmbunătățește cu nimic situația. Acum, copi- 
lul poate fi ajutat dacă este înconjurat cu dragoste, înțe- 
legere și atenție — deși prin comportamentul său pro- 
voacă manifestări opuse. 


4. Fantasmarea unor soluții — copilul se gândește 
cum ar putea scăpa de năpastă pentru ca totul să revină 
la normal. Este o etapă în care comportamentul său este 
cel mai adesea maniacal. 

Apar gânduri de eliminare a intrusului: să-l dea înapoi 
berzei, să-l arunce, piardă, vândă. Exprimarea gânduri- 
lor agresive ale copilului nu reprezintă un pericol real, 
de aceea părinţii nu ar trebui să se apere de aceasta. O 
atitudine mai permisivă poate stopa transformarea idei- 
lor de agresivitate în cele autoagresive. 


O femeie avea un simptom ce s-a dovedit a fi legat de 
istoria ei de soră mai mare. Adesea, când se simţea agre- 
sată sau în pericol de a răspunde agresiv i se făcea frig. Cu 
timpul a făcut legătura între starea de frig și o fantasmă de 
când era mică, niciodată uitată: văzând cum este îmbăiată 
sora ei bebeluș, se gândea cum ar putea să i se facă baie în 
zăpadă ca să răcească, să moară, iar familia să fie ca îna- 


inte. 


Un alt tip de soluţie este acela de încercare a recentră- 
rii atenţiei părinților pe sine. Așa se explică regresiile frec- 
vente (copilul se poartă asemenea bebelușului, poate 
face pe el, poate cere să fie hrănit, poate plânge) și îm- 
bolnăvirile (ca solicitări de atenție și îngrijire maternă și 
ca întoarceri către sine a agresivității simţite față de be- 
beluș). Copilul are nevoie de înțelegere și conţinere pen- 
tru a-și putea reveni. 

Este uzual ca în această perioadă, copilul să-și con- 
struiască fantasmatic o nouă istorie familială. Schimba- 
rea relaţiilor din familie afectează imaginea părinților 
ce par ei înșiși schimbaţi, par alții. Mama nu mai este 
aceeași, acum nu mai înțelege, nu se mai joacă, se su- 
pără și pare amenințătoare — e o străină rece și rea ce 
a înlocuit-o pe mama sa de care-i este atât de dor. 

Copilul se simte înfiat, adoptat, plonjat fără veste în- 
tr-o familie nouă. 


5. Depresia — copilul își simte lumea distrusă, casa 
este alta, părinții alții, se simte neiubit și își retrage dra- 
gostea sa. Fantasmele agresive, inițial adresate fratelui, 
acum se întorc către sine. Apar manifeste leziuni narcisi- 
ce care se cer reparate. Mama ce-i era total devotată și-a 
schimbat preferința în favoarea unui copil nedefinit, o 
arătare urâtă și solicitantă. Copilul se simte el însuși urât 
(asemenea rățuștei urâte, în sensul de a fi neiubit de pă- 
rinți). Copilul caută cu imaginaţie sensurile urâțeniei și 
urii — poate nu este frumos, poate este diferit, poate este 
pedepsit pentru că a crescut, poate că este rău etc. Copi- 
lul, crezându-se urât, se va purta ca atare, va trezi astfel 
reacții agresive ce îi vor întări convingerea și comporta- 
mentul, adâncind rănile. De aceea, la provocările de 
agresivitate ale copilului el are nevoie de conţinere prin 
iubire, de o oglindire luminoasă care să-i repare pierde- 
rile și să-l securizeze. 

Copilul nu găsește înțelegere pentru a-și plânge pier- 
derea. Cei din jur îi impun să „iubească“ și să aibă grijă 
tocmai de fiinţa ce i-a distrus lumea și i-a luat mama. E 
nevoit să facă tacit doliul pierderilor sale fără un suport 
extern, ceea ce justifică starea depresivă (chiar dacă poate 
fi prezentată maniacal: copilul sare, se agită, râde prosteș- 
te și fără motiv, nu poate fi temperat în acțiunile sale dis- 
tructive). Copilul se simte adesea lipsit de vlagă și iniția- 
tivă, nu se mai opune și nu mai face mofturi, pare bolnav 
și chiar poate sfârși prin a se îmbolnăvi. Etapele depresi- 
ve pot alterna cu cele maniacale sau nu. 

Un alt pericol al acestei faze este acela de a face pun- 
te cu depresia mamei. Copilul se poate simţi dator de a 
închide în sine depresia maternă și de a face doliul copi- 
lăriei înainte de vreme. Astfel, poate deveni un sprijin 
pentru mamă, înţelegător și aparent matur, cu prețul să- 
nătății sale psihice. 


6. Simptomul — copilul își exprimă în simptom psi- 
hic (temeri, frici, vinovăţii, inhibiţii) sau în simptom fi- 
zic (îmbolnăvindu-se cronic sau repetat) angoasa sa. Este 
și o modalitate de a cere ajutor, de a le arăta părinților 
evidenţa faptului că nu se poate descurca singur. 

Dacă părinţii oferă susţinere copilului pentru starea 
sa depresivă și el va face mai bine faţă situației și va în- 
locui simptomul cu visul, jocul și fantasma. Acestea, fie 
și terifiante, sunt o cale mai sănătoasă de exprimare. Co- 
pilul se simte, se visează și se fantasmează aruncat, că- 
zut/ decăzut, pierdut, furat. 

Copilului „căzut“ în cinstea de a fi frate mai mare i-ar 
fi de ajutor în „căderea“ sa un element de stabilitate, ră- 
mas neschimbat, în jurul căruia să poată reconstrui noua 
lume, un adult „al său“ (tatăl, unul dintre bunici) către 
care să migreze afectiv și care să-i asigure puntea cu ce 
a pierdut. 


7. Recuperarea de sine și adaptarea la situaţie. Co- 
pilul îi lasă pe cei din jur și chiar îi ajută să-i repare ră- 
nile narcisice. Se lasă reînvestit și se reînvestește el însuși 
regăsindu-și plăceri și interese, începe să le reacorde cre- 
dit părinților. Încearcă să-și găsească locul în familia cea 
nouă și își descoperă fratele. Începe să vadă și avantaje 
în noua situație familială. 

Parcursul acesta este general și normal. Singura eta- 
pă ce poate fi sărită este aceea a simptomului, prin înlo- 
cuirea lui cu joc sau vis. Probleme apar atunci când acest 
parcurs se cantonează într-o etapă și nu se realizează 
până la capăt. 

O altă posibilitate este aceea de a deplasa trauma de 
la nivelul afectiv către cel intelectual, unde copilul poa- 
te încerca mai simplu și acceptabil social să găsească so- 
luţii. Este o cale la îndemâna copiilor de școală (sau este 
o soluţie intuită și amânată de către copil până la intra- 
rea sa în școală). Școala apare ca un adăpost, ca un loc 
de plasare a problemelor. Copilul devine interesat și 
prins de activitatea intelectuală supraînvestită ce îi ofe- 
ră siguranța evadării din sine. Afectiv însă, copilul nu 
evoluează, energia dezvoltării este direcționată către in- 
telect unde poate dobândi veritabile performanțe. 


Asemenea blocaje afective am întâlnit ades la pacienţi care, 
în plan intelectual, aveau realizări importante și o maturitate 
a gândirii incontestabilă, dar o stare de evoluţie afectivă ră- 


masă la nivelul vârstei la care li s-a născut fratele. 


Atingerea etapei de acomodare la situație presupune 
deja o maturizare afectivă a copilului și o elaborare a tra- 
umei prin care a trecut. În acest drum copilul are nevo- 
ie de sprijin. Adesea, părinţii nu pot fi un suport, fiind 
ei înșiși prinși în vârtejul evenimentelor: mama este co- 
nectată la nevoile bebelușului și se confruntă cu stresul 
nesomnului și al solicitărilor permanente, tatăl are griji- 
le sale socio-financiare (un bun motiv de amplificare a 
plecărilor de acasă de lângă o nevastă stresată și niște co- 
pii cu nevoi prea mari și prea solicitanţi). De aceea este 

important ca, încă din timpul sarcinii, să fie pregătită po- 
sibilitatea primului copil de a migra afectiv de la mamă 
către o altă persoană adultă ce îi poate prelua și satisfa- 
ce nevoia de afecțiune. Deschiderea familiei nucleare că- 
tre exterior, pentru un sprijin, poate fi o soluţie. 


Dificultatea elaborării acestei schimbări familiale este de- 
monstrată și de faptul că mulți pacienţi adulţi ajung să se îm- 
pace cu situația abia în terapie, deși se află la vârsta când fra- 
tele real nu mai are o importanţă pentru existenţa lor. 

O altă demonstraţie o găsim în basme, acolo unde primii 
copii apar deformați ca personalitate de drama ființării ca 
„frați mai mari“: ei sunt răi, invidioși, ucigași, proști și îngâm- 


faţi, incapabili de a realiza ceva personal cu adevărat valoros. 


Apariţia unui frate este ceva extrem de important în 
viața unui copil, îi schimbă total lumea și nu poate tre- 
ce de la sine, ca un guturai. Este important ca noi, părin- 
ţii, să sesizăm nevoia copilului și a noastră de sprijin și 
să permitem ca temeiul familiei să fie sănătos, iar copiii 
să poată beneficia de pe urma relaţiei dintre ei. 


Al doilea copil 


Al doilea copil nu se confruntă cu devenirea adulți- 
lor ca părinți. Îi găsește gata formați, stabili, echilibrați 
și receptivi. El se bucură de firescul și naturalul din pă- 
rinții lui și de prezenţa imediată a unui frate. Copilul mai 
mare este asigurator pentru cel mic, el îi dovedește că 
părinţii lui sunt apți să crească un copil, să-l lase să tră- 
iască și să evolueze. Este o asigurare importantă, ce se 
manifestă prin bucuria și interesul cu care își urmărește 

fratele mai mare. Aceasta îl face să tolereze bine schim- 
barea și să aibă resurse pentru o mare capacitate de 
adaptare. Tot în relaţia cu fratele, copilul găsește un spa- 
tiu de comunicare apropiat registrului propriu, se simte 
înțeles și el însuși poate decodifica lumea aceasta mai 
lesne, dispunând de „traducerea“ fratelui său. Astfel, 
poate face achiziţii rapide în zona inteligenţei practice și 
sociale. Confruntarea cu agresivitatea fratelui îl poate 
ajuta să dezvolte modalități proprii pentru dezamorsa- 
rea tensiunilor. 


O fetiță, când avea câteva luni, atunci când își vedea sora 
cum se repede furioasă către ea, îi râdea cu atâta voioșie, că 
nu mai rămânea decât duioșie din toată agresivitatea: „Scum- 


pa mea, tu râzi la mine? Îți place de mine, frumoasa mea?“ 


Al doilea copil însă are și sarcina grea de a-i confrun- 
ta pe părinţi cu faptul că el este altfel, că este altcineva de- 
cât fratele lui, așteptat într-o nouă „reeditare“. Acest co- 
pil se naște sub semnul comparaţiei, el este mai mic, este 
mai cuminte sau nu, este mai mâncăcios sau nu, mai plân- 
găcios sau nu față de fratele său. Nimic din ceea ce face 
nu este special, nimic nu pare să-i aparțină, totul este la 
fel sau altfel în funcţie de frate. Aceasta poate să-i creeze 
o anume dependenţă și neîncredere în forțele proprii, 
precum și o supradimensionare a nevoii de competiție 
(pentru a se demonstra mai ceva decât fratele). Totul de- 
pinde de modul cum gestionează părinții relația dintre 
cei doi copii, dacă încurajează sau nu tratarea simbioti- 
că (ca forme complementare ce constituie întregul pre- 
cum: unul e bun, altul rău; unul frumos, altul urât; unul 
introvert, altul extravert; unul teoretic, altul practic). 

Un alt aspect complicat al existenţei celui de-al doi- 
lea născut ține de imposibilitatea centrării atenţiei tota- 
le a părinţilor, precum și de faptul că el trebuie să-și facă 
loc într-o structură familială unde „locul de copil“ este 
găsit ocupat. Copilul trebuie să găsească foarte devreme 
modalități de sensibilizare a fiecărui părinte în parte, de 
acaparare a atenţiei. Este un copil ce „muncește“ din 
greu pentru a obține ceva într-un spațiu unde nimic nu 
„i se cuvine“. Aceasta îl face să fie tenace, luptător și po- 
sesiv cu ceea ce câștigă. 


Părinţii 

La nașterea celui de-al doilea copil, părinţii se con- 
fruntă cu probleme de altă natură decât cele avute la naș- 
terea primului copil. Ei sunt obligați să sesizeze diferen- 
ţa dintre cei doi copii, să se adapteze la un copil altfel 
decât primul și să funcționeze în același timp în două re- 
gistre psihice diferite. Mama trebuie să fie în același timp 
mamă de nou-născut, dar și de copil mai mare. Ea nu-și 
mai permite o regresie de câteva săptămâni ca la primul 
copil, ci învaţă să suporte „treziri“ dese, uneori în bene- 
ficiul stării ei. La rândul său, tatăl este nevoit să fie pen- 
tru primul copil și patern (limitator), dar și matern (con- 
ținător, înțelegător, să îngrijească). Este o încercare pentru 
părinţii ce acum intră într-o nouă etapă a devenirii lor. 

La început mama este foarte conectată la copilul 
nou-născut, în funcție de el se restructurează psihic pe 
sine și de aceea poate trăi disperarea de a nu-și mai în- 
țelege primul copil, de a-l vedea fizic diferit (reperul fi- 
ind copilul mai mic, copiii mai mari par văzuți prin len- 
tile deformatoare). Privirea, vocea mamei învestesc 

nou-născutul și dezînvestesc primul copil. Sunt două 
mame într-una singură, iar până se creează o reunifica- 
re situația este foarte greu de suportat pentru copilul 
aruncat fără veste la periferia interesului matern. Totul 
este cu atât mai greu de suportat cu cât schimbarea este 
mai radicală. De pildă, mama aflată în ultimul trimestru 
de sarcină, în dorul ei de a-și legăna bebelușul, îl va tra- 
ta pe copilul său deja mare ca pe un bebe. După naștere 
însă, același copil este văzut acum ca fiind dintr-odată 
mare și capabil de responsabilități: el trebuie să facă li- 
niște, să nu mai alerge, să nu ţipe. Trebuie, de asemenea, 
să se autoservească (așa cum nu a făcut până acum), 
să-și ajute și înțeleagă părinţii (tocmai pe aceia ce l-au 
rănit atât de neașteptat). Cam multe trebuie să suporte, 
așa dintr-odată, iar el este doar un copil. Părinţii au im- 
puneri bruște și pretenţii de la copilul mare, prea adesea 
formulate pe un ton agasat de oameni nesatisfăcuțţi și ne- 
mulțumiți. Părinţii înșiși sunt prinși în vârtejul nașterii 
bebelușului și au mare nevoie de ajutor și sprijin. 


Am văzut în parc o familie cu doi copii, dintre care unul 
nou-născut. Părinţii i-au cumpărat copilului mai mare o în- 
gheţată, iar apoi au început să curgă cerinţele: nu sări, nu stri- 
ga, nu te îndepărta, nu face zgomot... Ambii părinţii aveau 
un ton agasat și erau vădit deranjaţi de tot ceea ce făcea copi- 
lul. Ei se considerau suficient de grijulii prin faptul că i-au 
cumpărat o îngheţată și asta părea să-i facă să uite nevoia de 
joc și de exprimare a copilului. Părinţii erau de fapt nemulțu- 
miţi de ei, iar sentimentul lor de agasare exprima starea de 
copleșire în care se aflau. Copilul mai mare devenise deran- 
jant pentru că părinţii, momentan, nu mai aveau disponibili- 


tate de a-l înţelege. 

Este un tablou tipic pentru ceea ce se întâmplă la nașterea 
celui de-al doilea copil. Întâmplarea aceasta a fost pentru mine 
o contemplare dureroasă a propriilor mele comportamente de 


proaspătă mamă de doi copii. 


Doar iubirea părinţilor pentru copiii lor îi face să gă- 
sească soluții și să permită o așezare familială echilibra- 
tă unde fiecare membru își găsește locul său. 

Implicarea directă a tatălui în relaţia cu primul copil 
este, de asemenea, foarte importantă. Și rolul său se 
schimbă odată cu a doua naștere. La primul copil el spri- 
jinea cuplul mamă-bebeluș, acum însă, acest nou cuplu 
se descurcă foarte bine. Problema apare la primul copil, 
lăsat momentan în afara registrului matern și pentru care 
tatăl se străduiește să fie compensator pentru o perioadă. 

În aceste condiţii, mama sprijinită și de tată și din ex- 
teriorul familiei se dezmeticește mai repede din simbio- 
za cu bebelușul. Își realizează mai repede capacitatea de 
dublu registru afectiv dacă nu se simte nici presată, nici 
îngrozită de ideea de a nu face faţă. 


În această etapă, e bine să nu suprapunem complicaţii 
nenecesare cum sunt, de pildă, schimbări în spaţiul și tim- 
pul primului copil. Mă refer concret la unele practici ce pre- 
supun împărțirea camerei cu fratele nou-născut, mutarea din 
pat sau cameră pentru a lăsa locul fratelui, donarea forțată 
a jucăriilor și hainelor proprii, suportarea unor schimbări de 
program (copilul e lăsat la grădiniță program prelungit, nu 


mai merge în parc). 


Relaţia cu bebelușul este adesea bine gestionată de 
către mamă, care se poate folosi de experienţa sa. Unele 

dificultăţi însă pot să apară atunci când sexul copilului 
este diferit de al fratelui. Mama se formase deja ca mamă 
de băiat sau de fată, iar acum trebuie să funcționeze di- 
ferit. Cel mai adesea însă ea amână această reformulare 
de sine până când o va putea face și se apără printr-o pri- 
vire în afara oricărei învestiri sexuale (copilul este ambi- 
genul „bebe“). 

Orice copil este diferit și fiecare relaţie este alta: unii 
sunt solicitanţi, alții dimpotrivă, unii par mulțumiți, al- 
ţii par caraghioși, alţii o fac pe mamă să se simtă bună, 
iubită, alții utilă, iar alții nepricepută. Pe această bază se 
realizează acordajul afectiv între mamă și copil. Copilul 
își creează mama de care are nevoie: îi satisface unele tre- 
buinţe afective, iar ea se va acorda la ritmul lui. Mama 
se descoperă cu fiecare dintre copii ei altfel, cu niciunul 
nu este aceeași și în fiecare se oglindește diferit. De aceea 
copiii săi nu vor putea spune nereducționist „mama noas- 
tră“ pentru că fiecare are mama lui, chiar dacă ea este în- 
cadrată în limitele psihice ale aceleiași persoane. 

Totuși, o mamă fără niciun sprijin este confruntată cu 
nevoia de a alege între copiii ce o revendică în același 
timp: pe cine să prefere și pe cine să neglijeze? — Este o 
problemă înnebunitoare și greu de soluționat: când e la 
masă cu primul copil, plânge al doilea, când îl adoarme 
pe acesta, primul vrea să bată mingea sau să cânte... 
Adesea mama vede că nu face faţă și nu știe cum să pro- 
cedeze. Copiii îi simt slăbiciunea și duc totul la extrem, 
cerând stabilirea externă a unui echilibru. În aceste con- 
diţii familia întreagă e în pragul exploziei, iar mama, gata 
să cedeze nervos. (1) O scindare a mamei în două nu este 
posibilă, (2) o alternare a preferinţei nu este mulțumitoa- 
re pentru copii, (3) o alegere totală în favoarea unuia este 

patologică și (4) nici privirea celor doi copii ca unul, nu 
este o soluţie. Înainte de a vedea cum se poate ieși din 
impas, pot fi descrise cele patru căi prezentate aici. 

(1) Mama, scindată între copiii ei, nu rezistă prea mult 
în această stare și se va apăra cumva pentru a ieși din si- 
tuație: se poate îmbolnăvi, se poate deroba total de atri- 
buţiile sale plasându-le altcuiva, poate reîncepe prema- 
tur serviciul. Va avea tendinţa de a se regăsi unitară, 
ieșind din relaţia cu copiii ei. 

(2) Dacă mama dă întâietate când unui copil, când al- 
tuia, fiecare dintre ei va reține situația când nu i s-a dat 
prioritate și, astfel, ambii vor fi nemulțumiți și vor avea 
de reproșat. Se poate institui o concurență acerbă între 
frați pentru ca fiecare să ia o parte „mai mare din 
mamă“. Mama devine un obiect de dispută, „mărul dis- 
cordiei“ între frați. 

(3) Mama poate să-și asume doar unul dintre copii, 
iar celălalt să-i revină tatălui. Este o transformare pato- 
logică a echilibrantului raport de „doi la doi“. Mama 
poate să se centreze pe copilul mai mic sau poate să pre- 
ia băiatul, astfel copilul mai mare sau fata poate reveni 
tatălui — situaţie în care se formează două familii din- 
tr-una singură, în același spațiu (două familii cu copil 
unic, monoparentale). Este o înţelegere între părinții ce-și 
împart grijile și preferinţele, își împart copiii așa cum 
și-ar împărți jucăriile. Copiii, la rândul lor, simt nevoia 
de a fi fideli părintelui ce-i preferă și îl consideră „tabu“ 
pe părintele fratelui. Nu este un mediu propice pentru 
instaurarea unor relaţii veritabile (nici măcar de concu- 
rență) între frați. 

(4) Am să insist mai mult asupra acestei variante pen- 
tru că ea constituie poate ispita cea mai mare și cea mai 

puţin sesisabilă. Copilul mai mare și copilul mai mic sunt 
deja supuși etichetării ce arată o comparaţie diferenția- 
toare și o tratare narcisică. De fapt, niciunul nu este mai 
mare sau mai mic în sine, decât prin raportare la frate. 
Astfel, motivul comparațţiei este simbiotic, părinții au un 
singur copil încarnat în vârste diferite și nu doi. Unifica- 
rea mentală a celor doi copii, pentru a constitui un în- 
treg ideal, pare să rezolve toate problemele părinților: 

- este mai lesne de rezolvat conflictul de fidelitate 
(amândoi sunt preferați deoarece sunt doar jumătăţi ale 
întregului); 

- nu e nevoie de împărțire a părinților (de a fi pre- 
zenti în același timp în două locuri și registre diferite); 

-nu se renunţă la copilul-ideal. Din fiecare copil sunt 
decupate calitățile (corespunzătoare idealului pozitiv) și 
defectele (idealul negativ). 

Formele de manifestare ale acestei tratări simbiotice 
sunt atât de frecvente și uzuale, încât ni se par perfect 
normale. Ele pornesc de la numire „cel mare“ și „cel mic“, 
până la oferte afective și educaționale. Ceea ce pare ab- 
solut necesar pentru primul copil este nenecesar pentru 
al doilea — este o ofertă de care el deja a beneficiat prin 
frate. Aici se înscrie și înstăpânirea celui de-al doilea co- 
pil pe lucrurile fratelui său pe motiv că-i sunt mici sau 
că nu mai are nevoie de ele (aceste lucruri, de fapt îi 
aparțin, căci este același copil). 

Ispita cu „raiul“ narcisic este dulce și greu de refuzat, 
dar este foarte scump plătită: copiii sunt pedepsiţi cu 
structurarea simbiotică, iar părinţii, cu blestemul repro- 
șurilor permanente. 

Primul copil este privat de vârstele lui mai mici, acum 
confiscate de fratele rival (rivalitate ce ajunge să apară 

ca un conflict intern). Nu-și poate permite regresia, a fi 
mic îi este tabu și este forțat la asumarea unei maturități 
grăbite. 

Al doilea copil poate simţi că a venit într-un loc ocu- 
pat unde lucrurile nu se pot decât repeta, ele au fost deja 
trăite și nu mai poate aduce nimic nou, nu mai trezește 
mirări, entuziasme, nici angoase și spaime. Se simte țin- 
tuit în locul lui de copil mai mic, loc lipsit de credit, de 
responsabilitate, de încrederea celorlalți. 


Am avut în terapie doi copii, frați ce se înțelegeau de mi- 
nune și erau o bucurie pentru părinți. Mama a venit la mine 
fiind îngrijorată că A „cel mic“ de 3 ani nu vorbea. Pe B „cel 
mare“, de 5 ani, l-a adus pentru că erau „inseparabili“. În ciu- 
da diferenței de vârstă, copiii mergeau la grădiniță în aceeași 
grupă. A era mimic expresiv, dar nu scotea niciun sunet, iar 
B exprima totul în locul lui ca un veritabil „organ vorbitor“. 
Ambii s-au desenat unul în burta celuilalt. 

Abia după un îndelungat travaliu de oglindire completă 
și diferențiată, cei doi fraţi s-au putut separa psihic. Doar ast- 
fel A și-a preluat la sine funcția vorbirii. Cu mama lor a fost 
mult de lucru deoarece era speriată de agresivitatea constata- 
tă între copiii ei și cu care nu se confruntase până atunci. Însă 
iubirea ei pentru copii a făcut-o să sprijine demersul terape- 


utic și să-l preia ea însăși în cele din urmă. 


În situația tratării simbiotice, chiar dacă părinţii nu se 
confruntă cu patologia gravă a copiilor, nici nu vor fi 
scutiți de supărări și reproșuri: „Pentru el ai făcut asta și 
pentru mine, nu! El are asta și eu nu“. Se vor simţi puși în 
situația de a face gesturi similare pentru a nu nedreptăţi 
pe nimeni, întărind starea de comparație. 

În familia cu copil unic problema era aceea a simbio- 
zei părinte-copil, aici însă același risc vizează relația fra- 
ților (generând dificultatea individuării acestora). Mitul 
gemenilor simbiotici psihic este valabil pentru frați în 
general. 


În basmele cu trei frați, de regulă, primii doi sunt unitari, 
iar individuaţia pornește de la Prâslea, cel de-al treilea. În real, 
ca și în basm, unitatea apare prezentă ca similitudine sau com- 
plementaritate. Astfel, fraţii pot fi „la fel“ (cu aceleași preocu- 
pări, calităţi, eșecuri și reușite, aparenţă, trăire) sau „altfel“ 
(unul bun și unul rău, unul serios și altul neserios, unul con- 
templativ și altul pragmatic, unul feminin și altul masculin). 
Uneori aceste împărțiri de rol în familia cu doi copii se fac 
chiar în pofida sexului copilului, generând tipologii precum: 
frate mai mare efeminat (ideea de „mai mare“ fiind identică 
cu liniștea, pasivitatea, interiorizarea, maturizarea) și mezina 
băiețoasă („mai mic“ semnificând mișcare, activitate, agresi- 


vitate, expansiune, neseriozitate). 


Calea rezonabilă pentru ca părinţii să-și poată asu- 
ma cei doi copii este și acum, ca de fiecare dată, aceea 
a evoluţiei personale. Un travaliu de maturizare cu 
greutatea sa, dar care asigură sănătatea familiei și a re- 
lațiilor. Încă o dată părinții se află în faţa ispitei narci- 
sice cu care se vor confrunta evoluând. Ei înșiși vor pu- 
tea să se simtă întregi, dar diferiți cu fiecare experiență 
a lor, cu fiecare copil. Părinţii, în mod obiectiv, sunt 
aceiași, dar subiectiv, ei diferă. O femeie este o mamă 
diferită pentru fiecare dintre copiii ei în funcție de ea 
(experienţa, vârsta și trăirea ei), în funcție de copil 
(vârstă, cerințe, nevoi, personalitate) și în funcție de 

contextul familial (numărul de membri, relaţia cu soțul 
și cu ceilalți copii, ajutor). 


De pildă, mama alăptează bebelușul, dar nu și pe copilul 
de 4 ani, căruia îi va citi povești, așa cum nu va face pentru 


nou-născut. 


Evoluând, părintele va putea să fie diferit fără a-și 
pierde identitatea și unitatea. El se va adapta afectiv fie- 
căruia dintre copiii săi, fără a se scinda pe sine schizoid, 
fără a se împărți. El va reuși să fie complet și întreg pen- 
tru fiecare copil. Cu fiecare copil, părintele va avea ex- 
perienţe noi și nu repetiții. Copiii, de asemenea, vor simţi 
relația cu părinţii completă, foarte personală și doar a 
lor, nu vor avea ce împărţi, nu vor intra în competiție în- 
cercând să ia „o bucată“ mai mare de părinte. Astfel, co- 
piii se vor putea bucura cu adevărat de relația lor frater- 
nă, relație gestionată fără intervenţia părinților, relaţie 
îmbogăţitoare și plină de bucurii și supărări, de iubire și 
agresivități, așa cum este firesc să fie. 

În existenţa părinților ca oameni există capacitatea de 
a fi unitari în diversitate (dovadă că fiecare se poartă, în 
social, diferențiat în funcție de persoanele de interacțiu- 
ne, rămânând aceiași), dar în realitatea relaţiei cu copiii 
această achiziție este mai greu de realizat din cauza in- 
terferenţei cu istoria personală (rangul în familia de ori- 
gine; frate mai mic sau mai mare; cu ce copil este mai 
puternică identificarea; cine îi poate satisface mai bine 
nevoile...). 

O familie unde adulții își conștientizează la timp ne- 
voia de sprijin și unde evoluţia copiilor este un reper 
pentru sănătatea psihică, tensiunile și dificultățile se 

îndreaptă din mers. Deja raportul de „doi la doi“ dintre 
copii și adulţi conferă o importantă notă de echilibru. 


3.3. Familia cu trei copii 


Familia cu trei copii consolidează echilibrul existent. 
Ea beneficiază de experienţa părinţilor în rolul său, de 
asumarea registrelor diferite de funcționare în relaţie, 
precum și de o experienţă de gestionare a relațiilor din- 
tre copii. Acum familia, ca sumă de relații, nu se mai 
schimbă într-un mod esenţial și nici fiecare membru în 
parte nu mai trece printr-o mare transformare. Modifi- 
carea principală constă în deplasarea centrului de gravi- 
tație al familiei de la copii către casă. 

Raportul din familie este de „trei la doi“ în favoarea 
copiilor, este deci o familie și o casă a copiilor, pentru co- 
pii. Este o situație ce nu mai poate menţine „proprietatea 
privată“ și se trece la traiul în „devălmășie“ — fiecare își 
ia ce are nevoie, când și cât are nevoie, așteptându-și rân- 
dul și respectând nevoia celorlalți. Spaţiul personal ca 
atare începe să fie precar, de aceea copiii tind să se orien- 
teze către obținerea unui spaţiu psihic printr-un rol asu- 
mat: unul o ajută pe mamă la bucătărie, altul cântă la 
vioară, altul e preocupat de școală... 

Familia poate fi organizată așa încă înainte de naște- 
rea celui de-al treilea copil și atunci el vine doar cu echi- 
librul. Dacă însă organizarea este tipică familiei cu doi 
copii (totul se „înjumătățește“ și fiecare copil are came- 
ra sa, lucrurile sale, părintele său favorit...), schimbarea 
majoră este aceea de a trece de la „proprietatea privată“ 
la cea „în comun“. 

Aceste familii se bazează în mod real pe proverbul 
„Ce ție nu-ți place / Altuia nu-i face“ deoarece aici nimeni 
nu mai are grijă de nimeni în mod special, ci fiecare are 
grijă de sine respectându-i pe toți. 


De pildă, dacă un copil are nevoie de liniște ca să doarmă, 
și-o va asigura făcând liniște el însuși atunci când dorm cei- 
lalţi, dacă îi este frig se va îmbrăca singur și-și va îmbrăca și 
fratele mai mic (frate care nu se va opune și nici nu va protes- 


ta), dacă îi este foame va mânca fără nazuri și rugăminți. 


În familia dominată de copii nu mai este loc de mof- 
turi (ele apar doar să ilustreze starea de conflict dintre 
voinţa adultului și cea a copilului) și este mai multă dis- 
poziţie de joc. Aici totul este un joc, adesea însă un joc 
serios cu un scop evident de învăţare, dar cu o păstrare 
vie a plăcerii: relația cu părinții, relaţia dintre frați, mun- 
cile casei. Achiziționarea capacităţilor de autoservire nu 
mai este o problemă, iar identificarea cu părinţii pentru 
preluarea unora dintre atribuţiile lor este evidentă. 

Interesul copilului se deplasează de la relația cu pă- 
rinții către relația cu frații. Părinților li se mai scade din 
importanţă, însă poziţionarea în raport cu frații devine 
esenţială. Aici părinţii se joacă mult mai rar cu copiii lor, 
iar diferenţierea pe generaţii este mult mai clară și mai 
stabilă. Părinţii funcționează ca important pol de identi- 
ficare, dar viața copiilor se petrece la nivelul lor. 

Al treilea copil aduce nu numai un plus de echilibru, ci 
și o descentrare a familie în favoare copiilor, precum și o 
ocazie de terapie. Nașterea sa oferă primului născut oca- 
zia de a retrăi drama venirii pe lume a celui de-al doilea 
frate în condiții modificate și favorabile. Așa se face că se 

poate crea o afinitate între fratele mai mare și cel mai mic. 
Cel de-al doilea copil, la rândul său, are ocazia să scape de 
stigmatul (dar și de beneficiile) statutului de „copil mai 
mic“. 

Părinţii nu mai au mare stres al devenirii lor, dar nici 
nu mai au timp și disponibilitate. Lipsa disponibilității pă- 
rinţilor întronează legea copiilor ce poate fi aspră și plină 
de nedreptăţi, dar reduce aplecarea spre mofturi și nazuri. 

Bineînţeles că o familie osificată în timp ca o familie 
cu doi copii va trece mai greu către această structurare. 
De aceea contează și timpul scurs de la nașterea celui 
de-al doilea copil până la cel de-al treilea, precum și se- 
xul mezinului (dacă este diferit de al fraților). 

Dacă cel de-al treilea copil apare când fraţii lui sunt 
deja adolescenţi este greu ca el să se mai poată integra 
în același palier de vârstă cu ei. Va fi un copil unic ce va 
avea palierul fraților ca intermediar între el și adulţi. O 
situație similară este și atunci când există în familie două 
fete și apare un băiat (sau invers), mezinului îi va fi mai 
greu să se integreze în palierul copiilor marcat de un sex 
diferit de al său. Și aici există tentaţia considerării mezi- 
nului copil-unic, dublată de alternativa aderării psihice 
la sexul fraților. 

În familia cu trei copii sexul acestora (dacă este dife- 
rit) contează foarte mult deoarece este un important cri- 
teriu în stabilirea de alianțe. 

Palierele verticale ale familiei sunt mai clar separate 
(părinții și copiii), fapt ce favorizează identificările de 
gen. Acest aspect aduce însă și o scindare între sexe. 


Cu cât diferența numerică dintre copii și adulți este mai 


mare, cu atât separaţia palierelor verticale crește, la fel și iden- 

tificarea și segregarea de gen. Astfel, în clasele mixte, la grădi- 
niţă și la școală, unde raportul este de un adult la mai mulţi co- 
pii, se poate vedea că tentația identificării fetițelor cu adultul-fe- 
meie este evidentă, precum și separarea grupurilor de băieți și 
fete în cadrul clasei. Când sunt două educatoare simultan la gru- 
pă se constată o apropiere a relaţiilor dintre ele și copii, o tenta- 
ție a identificării marcantă, dar bipolarizată, precum și o mai 
mare apropiere spontană între grupul de băieți și cel de fete. 
Un alt exemplu îl constituie clasele mixte, dar dominate 
de unul dintre sexe: unde băieţii sunt mai numeroși, compor- 
tamentul fetelor tinde să fie „băieţos“ prin imitație, iar unde 
fetele sunt mai multe, comportamentul băieților tinde să fie 


efeminat sau infantil. 


Familia cu trei copii (când sexul copiilor este diferit) 
se confruntă cu dificultate în depășirea stadiului de fa- 
milie cu doi copii. Asumarea celor trei copii deodată poa- 
te fi eludată: 

- copiii de același sex pot fi priviţi ca unul (prin simi- 
litudine sau complementaritate), iar al doilea copil este 
cel cu sex diferit. Se obține astfel o familie cu doi copii, 
o fată și un băiat; 

- familia însăși se poate împărți într-o familie cu doi 
copii (de același sex) și una cu copil unic (cu sex diferit). 

O altă problemă a familiei cu trei copii este aceea a 
mezinului. Datorită travaliului special al devenirii părin- 
ților (generat de sexul copilului, diferit de al fraților sau 
de vârsta lor înaintată), ei învestesc foarte mult acest co- 
pil. Mezinul poate fi văzut ca sprijin pentru bătrâneţe (în 
practica tradițională, cel mic moștenea casa părintească 
și datoria de a-i îngriji pe părinți), ca ultimă realizare pe 
lumea aceasta. 

In basme, problematica „mezinului“ este foarte atent 
prezentată, cu accent pe posibilitatea acestuia de a se 
desprinde din învestirea narcisică a părintelui. 


În „Capra cu trei iezi“ a lui Creangă, fraţii mai mari 
sunt în unitate de năzdrăvănii și în dezacord cu mama. le- 
dul cel mic însă e cuminte, ascultător și nu iese din cuvân- 
tul Caprei. lezii mari s-au putut desprinde de mama sufi- 
cient cât să nu-i mai recunoască vocea și cât să poată 
răspunde la chemarea tatălui-Lup cu care se identifică. Ast- 
fel viaţa iezilor mari se află sub semnul firescului: „și-au 
trăit traiul, și-au mâncat mălaiul“, au trăit, s-au năzdrăvă- 
nit și s-au călătorit din lumea asta. Mezinul trăiește încă în 
sfera mamei, unde nu există moarte și unde viaţa e veșni- 
că. El stă pitit în hornul matern „cu picioarele sprijinite de 
priciu și cu nasul în funingine“. Mezinul nu are ce căuta în 
identificarea cu tatăl (în burta lupului) deoarece el este deja 


„mâncat“ de Capră. 


Tentaţia legării narcisice a părinților apare în fantas- 
mele copiilor ca teamă de a nu fi mâncaţi. Atunci când co- 
pilul este unic în familie, aceasta este o ispită foarte mare. 
Cu cât numărul copiilor crește și ispita diminuează și în- 
cepe să se aplice zicerea din jocul copiilor: „urma scapă 
turma“. Mezinul se sacrifică pentru ca fraţii să poată ple- 
ca, el rămâne să închidă cercul narcisic între cele două 
generații, asumându-și să fie îngrijit de părinţii pe care-i 
va îngriji. 

„Capra cu trei iezi“ e un basm ce descrie o stare de 
fapt. Sunt însă și basme centrate pe demersul desprin- 
derii mezinului, drum inițiatic ce seamănă cu acela al co- 
pilului-unic. Este o cale grea, dar nu imposibilă. 

Regele Lear, ca și împăratul din „Sarea în bucate“, între- 
bându-se cum este iubit de fetele lui, obține ilustrarea relați- 
ilor cu ele. Primele două fete (ca una) au o atitudine adapta- 
tă situaţiei. Ele sunt simbiotice una cu cealaltă, dar nu și în 
relaţia cu tatăl, astfel își pot găsi detașarea de a-i spune aces- 
tuia ce dorește să audă. Mezina însă este separată de surori, 
dar nu și de tată, cu el se află într-un raport de complemen- 
taritate precum „sarea cu bucatele“, precum „totul cu nimi- 
cul“. Într-un ultim moment de luciditate, tatăl, ajuns bătrân 
încearcă o reparaţie și își „binecuvântează“ mezina, alun- 
gând-o. Deznodământul poate fi fericit ca în basmul româ- 
nesc unde fata își găsește calea proprie își întemeiază o fami- 
lie și își poate relua relaţia cu tatăl de pe o poziţie mai 
sănătoasă. Există și varianta unui sfârșit nefericit ca în „Rege- 
le Lear“, unde nici fata și nici tatăl nu rezistă acestei separa- 
ţii, găsindu-și unitatea în nebunie și apoi în moarte. 

Mezinul este „Ivan cel prost“, cuceritor al prinţesei; este 
„Călin Nebunul“ — „Doi or fost cum or fi fost, dar cel mic era un 
prost“ (M. Eminescu). Mezinul este prost pentru că se compa- 
ră cu adulţii și este nebun pentru că se află în stare de simbio- 
ză cu părinţii săi, stă în cenușă, în locul înființării sale ca și 
cum nu s-ar decide dacă să se nască sau nu. Devenirea sa în- 
seamnă tocmai părăsirea vetrei părintești și asumarea pe cont 
propriu a lumii acesteia cu toți „zmeii ei“. E o călătorie ce pre- 
supune teamă, luptă, neputinţă, castrare (pierderea picioare- 
lor), toate pentru găsirea iubirii salvatoare. Ca orice devenire, 
drumul nu este nicidecum liniar. De pildă asumarea castrării 
(prin pierderea picioarelor) nu-l scoate pe Călin din năzdră- 
van pentru a-l aduce în normal, ci dimpotrivă îl antrenează 
regresiv într-o nouă etapă simbiotică (pe umerii feciorului fără 
mâini). După multe mergeri înainte și înapoi, Călin învaţă a 


se mulțumi să fie banal, cu o familie banală, într-o casă 

„colbăită“ unde femeia sa doarme asemenea găinii de sub pat. 
Mulţumire de sine, găsită în cotidianul firesc, lipsit de strălu- 
cire și geniu, pe care Călin a descoperit-o pentru el și pentru 


noi (nu și pentru autorul său). 


3.4. Familia cu mai mulți copii 


Aceasta corespunde descrierii familiei cu trei copii, 
accentuându-se centrarea pe casă și activitate, pe pro- 
prietatea în devălmășie, pe relaţiile de respect și întraju- 
torare, pe formarea spiritului de libertate și responsabi- 
litate asumată, pe formarea unui spațiu personal psihic 
și nu fizic, pe separaţia clară a palierelor de vârstă (cu 
sporirea identificării) și pe formarea alianțelor de gen. 
Se păstrează problema copilului unic de sex diferit, pre- 
cum și problema mezinului (accentuată și de creșterea 
probabilității ca el să vină la o vârstă mai înaintată a pă- 
rinților). 

Se adaugă aici și un tip special de relaționare între co- 
piii cu vârste apropiate (fratele imediat mai mare cu rol 
de inițiator și fratele imediat mai mic cu rolul de învăță- 
cel). Fratele cel mai mare este, de asemenea, învestit cu 
respectul celui ce face trecerea către generația părinților 
(asupra lui fiind transferate multe dintre afectele fraților 
la adresa părinţilor). La fel se întâmplă cu cea mai mare 
dintre surori, chiar dacă ea mai are unul sau mai mulți 
frați mai mari, prima fată are rolul de „mamă mică“. Toţi 
copiii caută să-și găsească un spaţiu psihic personal, să-și 
afirme utilitatea, să ajute la funcționalitatea familiei. Ast- 
fel, munca devine foarte repede forma preferată de joc. 
Copiii învaţă firescul diferenţelor, al reacției adecvate la 

ceilalți (și nu la sine), al toleranței și respectului. Apar 
organizările între copii, împărțirile de rol și de atribuţii. 
Între fraţi se instituie preponderent relații de întrajuto- 
rare, ei nu mai așteaptă sprijinul părinților. Aceste rela- 
ţii continuă să se menţină și după ce copiii devin adulți, 
la casele lor, creîndu-se o comunitate de familii ce se aju- 
tă și sprijină (în mai multe generaţii, așa se forma sa- 
tul — ca o comunitate de sprijin și conţinere ce avea la 
bază rudenia). 

Rolul mamei, în aceste familii, este mult diminuat, ea 
fiind aceea care se ocupă de bebelușul mic și de hrană. 
Cu toate acestea, ea este supraînvestită de către copii, de- 
venind identică cu liniștea, casa, blândeţea, ocrotirea, to- 
leranța. Faptul că ea este identică cu rolul său o face să 
nu se simtă împovărată, deprimată, angoasată sau co- 
pleșită. Ea va fi foarte obosită, dar echilibrată și fericită, 
capabilă de încredere în sine și în capacitatea copiilor de 
a crește sănătoși. La fel și tatăl, și el se va confunda cu 
rolul său, devenind identic cu siguranţa, autoritatea, ho- 
tărârea, mișcarea, deschiderea socială. Părinţii sunt mai 
puţin centraţi pe nevoile lor sau ale copiilor și mai inte- 
resați de administrarea casei și a resurselor. Aceasta îi 
face să poată fi conţinători, înţelegători, autoritari, nein- 
truzivi și onești. 

Rolul comunității este esenţial deoarece familia cu 
mulți copii este ea însăși o comunitate cu nevoie de oglin- 
dire externă, iar mama, legată de casă, are nevoie de par- 
ticipare socială. Astfel, copiii nu doar că au șansa integră- 
rii într-o comunitate consecventă, ci chiar se lasă psihic 
constituiți de reperele oferite de aceasta. Comunitatea 
este o dimensiune absolut necesară familiei cu mulți copii 
pentru echilibrul psihic al mamei și pentru structurarea 

personalităţii copiilor. Dispariţia coeziunii și stabilității 
lumii sătești este o explicaţie și pentru raritatea familiilor 
de acest tip. Spaţiul citadin axat pe comunități de activi- 
tate și interes imediat nu poate fi conținător pentru ne- 
voile unei mame cu copii mulți și de aceea nici nu încu- 
rajează astfel de familii. Spațiile de joacă din orașe nu au 
infrastructura necesară unei familii cu mai mulți copii, 
ele sunt construite pentru un adult cu unul, maxim doi 
copii. Chiar și locurile pentru copii în automobilul fami- 
lial (obișnuit în Europa) se limitează la două, trei. 
Problemele familiei cu mulți copii nu mai sunt de na- 
tură internă, ele țin mai mult de lipsa unei comunități 
coerente de sprijin, în acest caz, absolut necesară. 


4. Bunicii 


Părinţii, deveniți bunici, odată cu nașterea primului 
lor nepot, nu sunt nici ei scutiți de un amplu travaliu de 
creștere afectivă. Este etapa asumării unui rol tert, 
precum și a participării la o generaţie postadultă și in- 
fertilă. Apariţia nepotului precipită travaliul doliului fer- 
tilității proprii și intrarea în postadultețe, cu toate renun- 
țările la un statut satisfăcător narcisic. Este inevitabilă 
asumarea unui rol secundar în jocul propriei vieți, iden- 
tificarea cu părinţii proprii ajunși în neputinţă și contem- 
plarea unei traiectorii descendente spre viitor. A fi bunic, 
în cultura europeană, presupune părăsirea locului cen- 
tral în lume și intrarea într-o stare nedorită, aceea a post- 
adulteţei. 

Adulteţea este starea în care omul poate avea iluzia 
atotputerniciei: corpul funcționează bine, există cadrul 

și capacitatea individuală de împlinire a unor dorințe, 
are autoritate și posibilitate decizională. Ceilalţi (copiii 
și bătrânii) ţin de bunăvoința și dispoziția adultului ce 
își arogă locul de „zeu social“. Adultul este „copilul“ ca- 
pabil de a-și împlini unele dorințe, de a-și redobândi lo- 
cul central în lumea sa, făcută de sine pentru sine. Adul- 
tețea aduce satisfacţii puternic narcisice și de aceea ea 
devine locul unde a visat copilul să ajungă și unde ar 
dori să rămână veșnic într-o stare de tinerețe fără bătrâ- 
nețe. Evident că este o stare de inflaţie a eului, destul de 
complicat de asumat psihic (explicând dificultățile ado- 
lescenţei în spaţiile noastre culturale, precum și de ce 
majoritatea stărilor psihotice se declanșează la adulte- 
te). Ca orice zeu, adultul se izolează într-o lume a sa 
(aceea socială), se suspendă din succesiunea temporală 
(trecut și viitor) și devine inapt pentru înțelegerea vâr- 
stelor de încadrare (a copiilor și bătrânilor). Pentru pre- 
lungirea stării de adulteţe, societatea actuală găsește tot 
felul de trucuri precum: prelungirea stării de adolescen- 
tă, amânarea momentului de concepere a primului co- 
pil (pentru a fi bunici cât mai târziu), mărirea vârstei de 
pensionare. 

Asumarea stării de bunic/bunică presupune decăde- 
rea dintr-un statut privilegiat — o „cădere“ întru înțe- 
lepciune, ceea ce presupune un dureros travaliu. E o 
„cădere“ dificilă, ce justifică numeroasele „agăţări“ pa- 
tologice precum: trăirea postadulteţei ca pe o preadulte- 
te (adolescenţă). 

Aici își are originea presiunea simțită de către părin- 
ţii ai căror copii au ajuns adulți. Ei vor nepoți cât mai 
devreme, când sunt „încă în putere“ (explicaţia conștien- 
tă fiind aceea de a putea ajuta, de a putea participa — 

explicaţie reală, dar nu întreagă). Statutul de bunic este 
mai suportabil la o vârstă încă adultă deoarece există 
șansa de a concura pentru locul de părinte. Problema 
apare abia atunci când se impune asumarea infertilității 
și neputinței — stării lezante narcisic. Însă, cum o leziu- 
ne se ogoiește cu o satisfacție narcisică (nepotul ca do- 
vadă vie a întinderii existenţei dincolo de viața corpului 
personal) există toate premisele pentru echilibrare. 

De asemenea, renunțarea treptată la satisfacțiile de 
atotputernicie ale adultului ridică o povară și reașază 
existența pe baze mai sănătoase pentru a face posibilă 
înţelegerea celorlalți și simţirea afectivă (capacități atro- 
fiate în perioada adulteţei). 

Acest travaliu, deși greu și complicat, poate să înno- 
bileze, oferind accesul la cea mai înaltă treaptă de simti- 
re umană — înţelepciunea. E un demers ce nu se poate 
realiza din nimic, el este o continuare de drum deja par- 
curs. Astfel, un adult ce nu se poate desprinde de con- 
diția de copil nu poate fi cu adevărat părinte. Tot așa, 
nici un om cu nepoți, care nu a parcurs travaliul deve- 
nirii ca părinte împreună cu copiii săi, nu va putea de- 
veni bunic. Cum simpla existență a copilului nu este su- 
ficientă pentru devenirea ca părinte, nici existența 
nepotului nu este de ajuns pentru devenirea ca bunic. 

Din neputința asumării veritabile a rolului de bunic 
apar destul de frecvent bizarerii de relație: bunici insta- 
laţi în locul părinţilor (oferindu-le acestora beneficii se- 
cundare precum preluarea tuturor responsabilităților ca- 
sei și copiilor) sau bunici total neimplicați în relația cu 
nepoții. La începutul asumării rolului de bunic, oscilați- 
ile între cele două extreme sunt normale și deloc îngrijo- 
rătoare deoarece se vor atenua cu timpul și cu evoluția 

afectivă. Abia dacă stabilizarea se realizează într-una din 
aceste atitudini, apar situații abracadabrante, dar destul 
de uzuale. 

Bunicii-părinţi (numiți mamă și tată de către nepoți) îi 
substituie pe părinţi, oferindu-le avantaje tentante: po- 
sibilitatea de a-și continua viața socio-profesională și de 
cuplu ca și cum nimic nu s-ar fi întâmplat. Părinții pot 
consimţi să facă abstracție de copil, iar bunicii vor face 
abstracție de părinți, înlocuindu-i cu succes. Succes ne- 
vrotic bineînţeles pentru copilul ce, pe de o parte, se sim- 
te povară pentru părinţii reali, iar pe de altă parte, se 
simte satisfacție patologică tardivă pentru bunici. Copi- 
lul poate refuza identificarea cu părinţii săi reali, dar le 
va prelua sentimentul datoriei în legătura cu bunicii. El 
va crește între vinovăţie și datorie și-i va veni greu să se 
asume ca persoană atâta vreme cât nimeni din jur nu îl 
consideră așa (el fiind un element de tranzacţie între 
două generaţii, „monedă“ de schimb între părinții lui și 
bunici). 

Mai sunt și bunicii care se extrag din relația cu nepo- 
ţii, ei nu-și asumă niciun rol și nu oferă nimic — nici nu 
cer nimic în schimb, decât să fie lăsați în pace, să-și vadă 
de viața lor. Viaţă ce poate fi trăită adolescentin (cu co- 
pii proprii la vârste imposibile, cu aruncare în muncă sau 
în relaţii periculoase, nepotrivite, cu căutări de senzații 
exotice), să se îmbolnăvească sau pot, pur și simplu, să 
se bucure de relaţia lor de cuplu așa cum nu au făcut-o 
în tinerețe. Pentru incapacitatea de a-și asuma rolul de 
bunici pot găsi lesne tapi ispășitori sau explicaţii docte. 
Evitarea travaliului de asumare a devenirii ca bunici, cel 
mai adesea, continuă evitarea din asumarea rolului de 
părinte. Copiii, lipsiţi de coerenţă în relaţia cu bunicii, 

au ca unic reper de stabilitate adultețea părinților pe care 
vor avea tentaţia să o idealizeze și se vor proiecta mai 
greu într-un viitor postadult. 

Vârstele de încadrare a adulteţei, adolescenţa și post- 
adultețea — sunt asemănătoare în sine (de unde și atrac- 
ţia dintre ele). Postadulteţea însă este mai complicată din 
cauza deschiderii perspectivei declinului și mai puțin 
studiată datorită apărărilor multiple pe care le creează. 
Astfel, psihologia, cu o privire empatică, își rezervă în 
special studiul adolescenţei, iar postadultețea rămâne în 
sarcina medicinei unde pavăza explicației fiziologice este 
suficientă pentru apărare. Nu este de mirare că aceleași 
trăiri au o explicație pur psihologică pentru adolescent 
și pur corporală pentru postadult. Omul însuși se simte 
încurajat să-și pună în corp angoasele — acestea, deve- 
nind boală, ajung să fie îngrijite. Un alt element ce pre- 
zintă caracterul gemelar al celor două vârste este expri- 
mat prin abundența nostalgiilor postadultului după 
stările din adolescenţă: sunt reînviate primele iubiri, sunt 
regăsite plăceri și preocupări datând din aceeași perioa- 
dă, se descoperă preferința pentru tinerii fără așezare 
afectivă, dar cu multă energie. 

Imaginea de redare a vârstelor, în considerarea lor 
contemporană, poate fi aceea a unui munte: cu nașterea 
și copilăria la poale, adolescenţa un versant de urcuș, 
adultețea platoul, iar postadultețea versantul de cobo- 
râre ce are perspectiva ajungerii jos, unde așteaptă 
bătrâneţea și moartea. Este o imagine pur culturală, ce 
ține de civilizația noastră. De pildă, la grecii antici via- 
ţa era numai urcuș, iar vârful era înțelepciunea bătrâne- 
ţii — o imagine ce exclude reveniri în locurile de pleca- 
re și nu permite existența unor vârste gemene (precum 

adolescenţa și postadultețea). Dincolo de impregnarea 
culturală, copilul își vede evoluţia circular, cu șerpuiri, 
reveniri similare drumului inițiatic din basme: 


Un copil mi-a spus: viața mea este ca un drum pe care tot 
mergi și din când în când mai cazi într-o groapă, atunci când 
ieși trebuie să iei drumul de la capăt și nu mai cazi în aceeași 
groapă, dar apare alta. A și desenat acest drum plin de gropi... 


Mi-au părut atunci preferabile filosofiile cele mai pesimiste. 


Diferenţa esenţială, ce oferă o imagine de comple- 
mentaritate acestor două vârste de încadrare a adulte- 
tei, este perspectiva. În timp ce adolescența părăsește tă- 
râmurile nevoilor și neputinţelor, postadulteţea le 
descoperă în perspectivă, sumbru, fără echivoc — un 
spectru al bătrâneții și al morții. Aceasta face ca posta- 
dulteţea să fie bântuită de imaginea „ultimei șanse“, a 
ultimei posibilități de agățare de „Arcă înaintea poto- 
pului“. Postadultul, care până acum se considera în se- 
cret nemuritor, își vede cu spaimă spectrul morții sale. 
E o vedenie importantă, ce schimbă viața omului, iar re- 
acţiile sunt variate. Este o șansă pentru devenire, o că- 
dere întru înțelepciune. 

Bunicii capătă o poziţie de unde pot fi afectiv mai 
aproape nepoților neajutoraţi și plini de angoase, neîn- 
țeleși și dornici de a se adapta lumii acesteia. Ei pot fi un 
liant de liniște și siguranţă, de înțelegere și așezare între 
generaţii. Pot fi un sprijin neprețuit pentru cei din jur, 
pot fi asiguratori și pot face ca timpul să dobândească 
acea stare de curgere nesfârșită în rotire. Ei aduc pentru 
nepoți, prin tradiţii, sărbători și basm, același timp din 
moși-strămoși, unde viața și moartea „sunt a filei două 

fețe“, unde nu există spaime patologice și unde totul în- 
cepe și se sfârșește cu o poveste. 

Ca bunici, oamenii pot atinge vârsta înţelepciunii, 
doar pentru ei rezervată, vârstă ce aduce cu sine ferici- 
rea împlinirii de sine prin liniște și siguranţa continuită- 
ţii, ei sunt capabili să dreneze tensiuni ale părinților și 
ale copiilor pe care altfel aceștia și le-ar întoarce unii îm- 
potriva altora, ei aduc pacea și echilibrul. La această sta- 
re necesară creșterii copiilor se referă proverbul româ- 
nesc: „dacă nu ai bătrâni, să-i cumperi“. 


5. Străbunicii 


Dacă bunicii își regăsesc stările din adolescenţă, stră- 
bunicii revin la copilăria mică. Neputinţa este deja asu- 
mată, la fel ca și dependenţa. Viaţa se desfășoară sub spec- 
trul morții, ceea ce oferă o altă percepere a lumii. Diferenţa 
dintre vis, reverie, fantasmă și realitate se estompează atât 
de tare, încât există adesea stări de mixaj între paliere, de 
uitare și absenţă din cotidian. Adulții, speriaţi de feno- 
men, l-au numit senilitate — denumire ce nu înseamnă ni- 
mic, dar liniștește prin posibilitatea punerii în cuvânt, prin 
aducerea stărilor într-un normal al vârstelor înaintate. 

E interesantă atitudinea medicilor în faţa bolii bătrâ- 
nului: „Este prea bătrân, nu mai avem ce-i face, să nu îl chi- 
nuim'. Tratarea bolii întru viață, și nu boala întru moar- 
te, ar fi un chin. Medicul îi smulge morţii ceea ce nu-i 
aparţine, vârstele care nu sunt ale ei, dar bătrâneţea re- 
pune moartea în drepturi, o face de înţeles și accepta- 
bilă, iar moartea însăși sacralizează bătrâneţea și face 
tabu bătrânul. 

Cei ce devin străbunici pentru prima oară se confrun- 
tă cu o grea încercare, ei sunt forțați să-și contemple 
apropierea de moarte și să fie puși în imposibilitatea de 
a avea model de identificare. Aceasta pentru că, datori- 
tă creșterii speranţei de viață, acum copiii au străbunici, 
ceea ce nu se întâmpla în timpuri mai vechi. Străbunicii 
se confruntă cu un rol neocupat în copilărie, străbunii 
lor erau o legendă, despre ei știau că au murit de mult. 
De aceea apropierea de moarte le pare evidentă, iar stră- 
nepotul poate fi lesne gândit ca un concurent la dragos- 
tea fiilor și nepoților de care se simt dependenți. 

Sentimentele încercate de către străbunici, la nașterea 
unui strănepot, sunt similare cu cele ale copiilor (ei în- 
șiși încă mici și dependenţi de părinţi) când li se naște 
un frate. 

Ei încearcă să reînvie rolul de bunici, pe care îl pot re- 
lua cu succes dacă nu au concurenţă și dacă sănătatea le 
mai permite. Altfel, copilul însuși este imaginea surâză- 
toare a morții (cine ar fi crezut una ca asta?!) a faptului 
că locul lor pe lumea aceasta nu mai există, el s-a ocu- 
pat, iar timpul ce le mai rămâne este limitat. 

Creșterea copilului nu-i securizează, ci le arată dure- 
ros trecerea timpului. Pentru copil, o asemenea relaţie 
este un prilej de gândire a morţii și a neputinței, a boli- 
lor, cu toate neplăcerile asociate. Străbunicii și strănepo- 
ţii, deși la distanţă de alte două generații, sunt apropiaţi 
prin neputinţă. Logica și rațiunea obișnuite nu-și mai gă- 
sesc sensul în condiții de neputinţă. 

Adulții, în putere, nu pot înţelege discursul „senili- 
zat“ al bătrânilor și pe cel infantil al copiilor. Acest dis- 
curs este mai mult unul al dorinţei decât al realității, al 
senzațiilor decât al gândirii, al temerilor decât al rațiu- 

nii — este un discurs al copilului mic, al inconștientului. 
Este un discurs pe care adultul îl găsește doar în vis și 
în boala psihică gravă — aceasta îi și explică apărarea. 

Neputinţa și dependența bătrânului îl scot din so- 
cialul activ și de aceea toate reperele interiorizate în nu- 
mele tatălui civilizator devin nenecesare, iar omul re- 
cade sub legea maternă — singura satisfăcătoare în 
aceste condiţii. Așa că nu este de mirare că reperele ce 
țin de simbolic (timp, spaţiu, limbaj convenţional, rela- 
ţii de rudenie) sunt abolite la fel ca și cenzura (în for- 
ma ei civilizatoare). Rezultatul este interpretat ca fiind 
„senilitate“. 

Bătrânul, ca și copilul mic, poate să spună că „a văzut 
mâine un film“, poate să-și strige fiul: „tăticule!“, să se 
dezbrace în bucătărie pentru a face baie, să facă pipi pe 
el, să numere pe degete cu nerăbdare zilele până la o în- 
tâlnire, să se bucure când i se aduc dulciuri și să fie mo- 
rocănos când nu mănâncă la timp, să doarmă de trei ori 
pe parcursul unei zile, să fie plângăcios și temător, să nu 
mai poată sta singur. Mirosurile devin foarte importan- 
te, la fel și atingerile. Se poate vedea o preferință pentru 
tonurile calde și prezenţele feminine, vocile joase le pro- 
voacă spaimă și retragere. Toate acestea sunt foarte cu- 
noscute mamelor de copii mici în legătură cu care ni- 
meni nu se miră — la bătrân însă, e mare mirare și 
spaimă... spaima noastră de a nu ajunge așa. Spaima ce 
apără de doruri vechi și refulate, doar în nebunie 
permise. 

Sunt apărări necesare ale adultului, dar care lasă bătrâ- 
nul într-o stare de totală singurătate și lipsă de înţelegere. 
El însuși este speriat căci își poate contempla prefacerile 
fără a și le înțelege. Își dorește o moarte eliberatoare de o 

viață devenită povară, de o lume căreia simte că îi apar- 
ține din ce în ce mai puţin, de o stare psihică greu de ges- 
tionat. Pentru copilul mic, mama era lumea, ea îi oferea 
un sens existenţei, prin încrederea ei în viaţă îi arăta că 
merită efortul adaptării. Pentru bătrân însă, nimeni nu 
mai face această mediere, el rămâne suspendat într-o via- 
tă căreia nu-i mai găsește niciun rost, niciun sens. Singu- 
ră, tot mama lui de când era copil îi mai dă forță, func- 
ționând din interior pentru susținere întru viaţă și întru 
moarte deopotrivă. 

Bătrânul se simte mai puțin singur și mai înțeles 
atunci când locuiește cu un copil mic, la același nivel de 
neputinţă, sau când se poate întâlni cu alți bătrâni ca el. 
Bătrânul își poate constitui astfel o comunitate de înțe- 
legere și susținere, ce îl sprijină în menţinerea dorinţei 
de a trăi. 

Copilul, în funcție de nevoile sale, poate avea diferi- 
te abordări de relaţie cu străbunicii. El poate adopta stra- 
tegia identificării cu părinţii (se va apăra de neputinţă, 
neînțelegând-o) și atunci se va speria de acești bătrâni și 
nu le va căuta compania. Sau, poate va alege calea de a 
accepta oglindirea, simțindu-se legat prin neputinţă de 
această generaţie resimţită ca explicativă pentru sine. În 
acest caz, va beneficia de o distilare a sensurilor iubirii, 
milei și morții în semnificaţia lor inconștientă. 


Într-o familie întinsă pe mai multe generaţii, străbunica 
era ceea ce numim „senilă“. Adesea își lua o bocceluţă și ple- 
ca, mereu în aceeași direcție. Bunica intervenea oprind-o, iar 
străbunica se justifica spunând că vrea să meargă „acasă“. 
Deși i se explica mereu că localitatea ei de baștină nu era în 


direcţia aceea și i se propunea să fie dusă în vizită la vechea 

ei casă, refuza — ceea ce, în mod aparent, era ilogic. Copilul 
de câțiva anișori însă a explicat comportamentul străbunicii 
remarcând că se duce spre cimitir. Străbunica își dorea „o 
moarte“, moartea ei, să vină „draga de ea“ să o ia dintr-o lume 
unde nu se mai putea simţi acasă. Un adult, în afara unuia de- 


presiv, nu poate înțelege asta. 


Adesea, copiii care beneficiază de relații constante cu 
străbunicii înțeleg mai bine șirul istoriilor personale și 
pot privi moartea prin ochii bătrânilor: ca o îmbrăţișare 
maternă de mult jinduită și aspru refulată (prin spaimă 
și angoasă) ce eliberează de boală și bătrâneţe, ce aduce 
liniștire și pace. Copiii care au șansa relațiilor de familie 
extinse pe mai multe generații se pot proiecta mai bine 
în viitor. Cu mai multe persoane de identificare, vor avea 
și mai multe puncte de sprijin pentru devenire. Ei pot 
intui mai lesne surse ale unor nevroze de familie și pot 
beneficia de tradiţii și obiceiuri vechi. 


II 


Lumea medicală 


A 
n vremurile vechi femeile erau susținute în tim- 


pul sarcinii, al nașterii și lăuziei de comunitatea 

plină de tradiţii și obiceiuri. Acum, locul aceste- 
ia este luat de către lumea medicală, știința, aparatura 
modernă. Dacă identificarea sexului copilului din uter 
se făcea punându-i femeii însărcinate sare în păr, acum 
ecograful face același lucru cam cu aceeași precizie ca și 
inconștientul femeii sărate. 

Este o înlocuire de tot necesară deoarece absenţa co- 
munității de susținere trebuia compensată cu ceva, iar 
știința medicală poate să evite numeroase complicații in- 
surmontabile pe vremuri. Sunt bineînțeles și dezavanta- 
je, printre care tentaţia transformării unei nevoi de sus- 
tinere psihică într-una medicală (de unde și preferința 
pentru exprimarea prin simptom și boală a femeilor gra- 
vide și a copiilor mici) precum și „industrializarea“, uni- 
formizarea și dezafectivizarea devenirii umane. 

Totuși, serviciile atât de specializate astăzi (medicale, 
de asistenţă socială și psihologică, chiar și cele de edu- 
caţie) nu fac decât să satisfacă nevoia umană de comu- 

nitate (împlinite în sat de către preot, învățător, vraci, ne- 
bun precum și prin grupurile de activitate și distracție 
specifice vârstei, sexului și statutului). 

În vremea actuală există presiunea generală de soma- 
tizare, de a pune în corp probleme și supărări, angoase 
și neliniști — așa devine foarte importantă lumea medi- 
cală. Insist asupra acestei perspective pentru că ea rele- 
vă că rolul cel mai important al lumii medicale astăzi 
este acela ascuns și nedeclarat, cel de susținere psiho-a- 
fectivă, cel pentru care medicii nu sunt deloc pregătiți și 
totuși trebuie să și-l asume. 


1. Sarcina și medicul obstetrician 


Medicul obstetrician se simte adesea învestit cu un rol 
diferit de acela medical. Se confruntă mai degrabă cu an- 
goase decât cu simptome, cu nevoia de a liniști și asigu- 
ra mai mult decât de a oferi informații științifice, i se cer 
uneori chiar decizii ce țin de familia femeii și nu de pro- 
fesia sa. EI este învestit cu un rol de susținere psihologi- 
că, rol principal, dar jucat sub acoperirea celui medical. 
Aceasta face ca un medic căutat, și cu bune rezultate, să 
nu fie neapărat și un bun profesionist. El trebuie să fie 
însă un bun susținător și conținător de angoasă, să știe 
să liniștească și să gestioneze bine proiecţiile femeilor. 
Acestea vor prefera medici care știu să se poarte cu ele, 
să le înțeleagă, și nu pe cei cu rezultate științifice. 

Rolul real al medicului obstetrician se aseamănă mai 
mult cu cel al vraciului decât cu acela al unui om de ști- 
ință. Cu toate acestea, medicii nu sunt pregătiți nicicum 
pentru realitatea din practică și se trezesc la cheremul 

inconștientului propriu, care decide dacă se vor specia- 
liza în avorturi și femei masochiste (ce vor somatiza, dar 
singurele rămase ca paciente), sau vor avea un succes pe 
care nu-l credeau posibil, fiecare pacientă trimițându-i 
multe altele, majoritatea născând singure și ușor. 

Un medic apreciat (de către majoritatea femeilor) este 
cel ce suportă bine proiecţiile, fantasmele pacientelor, le 
ascultă (nu se apără de ele), dar nici nu intră în jocul lor 
fantasmatic. 


Astfel, dacă o pacientă vine cu temerea că poate avea un 
copil malformat (o fantasmă comună și normală, des întâlni- 
tă la femeile însărcinate), medicul o va asculta cu multă aten- 
ție, o va încuraja să vorbească despre fantasma sa și apoi o va 
liniști în cuvinte simple și puţine. În niciun caz nu se va apu- 
ca să-i facă numeroase intervenţii și analize dacă nu e nece- 
sar, chiar dacă pacienta le cere în mod explicit. E bine ca me- 
dicul să liniștească pacienta și să o ajute prin atitudinea sa să 


poată distinge între fantasmă și realitate. 


Medicul întâlnește la pacientele sale somatizări ale 
unor fantasme specifice, simptome cu importanţa lor, dar 
care nu ar justifica încercarea unei rezolvări medicale. 
Exprimările pacientelor au nevoie să fie ascultate, înțe- 
lese, dar nu și tratate (tratarea lor le-ar aduce din sfera 
unei exprimări psihice într-una corporală — ceea ce nu 
poate decât să angoaseze). Medicul debutant este ade- 
sea speriat de reacţiile femeii care, dacă se simte neînțe- 
leasă, poate ajunge la angoasă paradoxală sau dimpotri- 
vă, dacă e susținută, se lipsește brusc de simptome. Toate 
acestea fără nicio intervenţie, doar în urma unor cuvin- 
te spuse... 

Pentru o imagine plastică, am putea considera că fe- 
meia însărcinată poartă doi copii: unul real în uter și al- 
tul imaginar în cap. Simptomele se adresează copilului 
din capul femeii și nu celui din uter. Dacă medicul nu 
face distincția aceasta și leagă simptomul de realitatea 
copilului din uter, mama devine extrem de angoasată. 
De aceea, majoritatea femeilor trăiesc angoasa, dar îi 
sesizează sursa ca fiind în confuzia medicului conside- 
rat nepriceput. Medicul este „abandonat“, iar femeile 
merg, să „ceară o altă părere“. Cele ce rămân în trata- 
ment sunt adesea autoagresive și suspecte de compli- 
caţii, dându-i medicului de furcă. Dacă însă medicul re- 
ușește să fie suficient de susținător, femeia se simte 
înțeleasă și se liniștește — e ca și cum i s-ar spune: 
„Știu, copilul din mintea ta există și are multe probleme, dar 
el nu afectează în niciun fel copilul din uter, care se simte 
foarte bine“. 


O femeie i-a spus medicului ei cu o vădită îngrijorare: 
„Amețesc și mi se înfundă urechile“. Medicul i-a răspuns calm 
fără să-și ridice ochii din fișele lui: „Este ceva des întâlnit, o 
mamă amețită este mai puţin zburdalnică, ceea ce-i face foarte bine 
copilului. Ca să amețiți mai puţin ar fi bine să beți mai multă apă 
plată“. Femeia nu a încetat să amețească, dar a suportat fără 
îngrijorare simptomul. A început să bea multă apă, ceea ce o 
făcea să se simtă mai aproape de copilașul ei cufundat de tot 
în lichid. 


Pentru o asemenea înţelegere medicul se identifică el 
însuși cu femeia. Doar de pe această poziţie îi poate oferi 
susținere. Dacă însă nu părăsește poziția sa masculină 
(dacă este bărbat) sau dominatoare (dacă este femeie), 

este perceput ca fiind agresiv, prea intruziv, periculos 
pentru sine și copil, și deci de evitat. 

Datorită puternicei regresii a femeii însărcinate, me- 
dicul se simte forțat să intre într-o poziție paternă idea- 
lizată. Femeia se prezintă ca un copil inocent și speriat 
ce se vrea reasigurat de către părintele puternic și capa- 
bil de decizie. Este o situație unde orice ezitare și neho- 
tărâre accentuează nesiguranța pacientei care se poate 
simți pe mâini nepricepute. Asta nu înseamnă că medi- 
cul trebuie să se lase purtat în direcţia de a lua decizii în 
locul pacientei sale. Deși îi poate oferi asigurare atunci 
când se simte infantilă, nu înseamnă că trebuie să o tra- 
teze ca pe un copil. 

O altă situaţie este aceea când pacienta are tendința 
de a-și realiza dorințele inconștiente prin intermediul 
medicului. Ca și cum ea ar fi creierul ce comandă execu- 
torului (medic) să facă ceva. Simbioza este însă doar în 
mintea pacientei și acolo trebuie să rămână, iar medicul 
trebuie să fie pe deplin responsabil pentru tot ceea ce 
spune. Chiar dacă el se simte presat să ofere o formula- 
re reală, științifică și de autoritate pentru angoasele fe- 
meii, nu trebuie să cedeze acestei presiuni. Femeia, în an- 
goasele sale, oscilează între ideea de asumare a copilului 
și respingere a lui, iar medicul își păstrează echilibrul 
numai dacă nu intră și el în acest balans. 

Distanţa medicului față de pacienta sa îi permite o 
bună identificare (și deci o bună înţelegere), dar și asi- 
gurarea unei bune poziţii de echilibru. Astfel, el poate 
deveni securizant tocmai pentru că nu oferă femeii răs- 
punsul cerut, ajutând-o să facă distincţia între dorinţa de 
copil și frică, între copilul imaginar și cel real, între 
simptomul de angoasă și semnul clinic pentru realitatea 

copilului din uter (situație unde sunt necesare măsuri 
medicale). 


1.1. Medicii și fantasmele lor 


Este de așteptat ca medicii mai tineri să se apere mai 
mult sau, dimpotrivă, să intre în fantasmele pacientelor 
pentru a le pune în act. O experiență mai mare îi face pe 
medici mai siguri de ei și de pacientele lor și le oferă și 
o mai bună cunoaștere a semnelor subtile ce ajută dis- 
tingerii fantasmei de realitatea brodată fantasmatic. 

Pot să fie femei medic care să-și înțeleagă pacientele 
mai puţin decât bărbaţii medic ce nu au trecut prin stări 
de sarcină și nu vor trece personal niciodată. 

Oricum, medicii fără vocaţie nu pot oferi încredere 
pacientelor, chiar dacă profesional sunt impecabili, iar 
parcursul formării lor poate fi strălucit. Ba mai mult, 
mulți dintre medicii buni pot fi puțin „promiţători“ în 
facultate, deoarece acolo le lipsește contactul uman unde 
ei se descurcă cel mai bine. Mă refer la vocație pentru că 
medicii nu dispun de o pregătire pentru formarea unei 
bune capacități de interacțiune cu pacientele lor. Vocaţia 
ține de fapt de motivaţia profundă ce îi face pe oameni 
să aleagă o profesie și nu alta. Am să dau doar câteva 
exemple ce nu pot fi generalizate, dar pot exprima une- 
le motive ale opțiunii pentru obstetrică. 

Bărbaţii pot alege acest domeniu datorită invidiei de 
uter. Bărbatul nu poate purta, crește în sine și naște co- 
pii, ceea ce este o sursă de frustrare. Dacă acesta este 
motivul principal în alegerea profesiei, atunci bărbatul 
se va putea identifica foarte bine cu femeia, o va putea 

înţelege și susține să poarte copilul și ea, în schimb, îi va 
oferi posibilitatea de a participa la dezvoltarea fătului și 
la nașterea copilului. Relaţia cu tatăl copilului este de 
asemenea bună, bazată pe comunicare reală. Aceștia pot 
fi medici foarte buni, cu rezultate spectaculoase, orien- 
taţi către viaţă și care vor face tot posibilul să menţină în 
stare de funcționare aparatul genital al femei și viața co- 
piilor intrauterin. De aceea refuză să facă avorturi sau 
histerectomii și nici nu se pot ocupa de contraceptie. În 
schimb pot fi foarte buni în tratarea sterilității de cuplu. 
Dacă însă medicul are o natură anal-obsesională și 
identificarea lui cu femeia se face pe această cale, el va 
jubila sadic atunci când sunt probleme, va sădi cu lar- 
ghete angoasă și temeri în pacientele sale. Se va specia- 
liza în avorturi și nu va ierta nicio femeie de întrebarea 
dacă vrea „să lase copilul“. Pentru el, copilul este un sim- 
plu produs de concepţie, fantasmat ca fiind anal, un re- 
ziduu de care te poți dispensa. Așa se explică toate ima- 
ginile de malformații și diformități cu care își angoasează 
pacientele. Ei își pun adesea fantasmele inconștiente în 
act, ajungând să-și chinuie pacientele prin manevre du- 
reroase, prelungiri ale travaliului, greșeli medicale. 
Invidia de uter există ca trăire în fază oedipiană și la 
fetiță. Ea apare ca furie neputincioasă pe mama ce poa- 
te purta în uterul său un copilaș, în timp ce fetița nu. Ori- 
ce fetiță își dorește inconștient, la un moment dat, ca 
mama ei să nu mai fie capabilă de a procrea: fapt ce i-ar 
asigura centralitatea în familie și egalitatea genitală cu 
mama. Aceasta este o fantasmă comună în dezvoltarea 
normală a fetiţei, dar dacă ea stă la baza alegerii profe- 
siei de medic ginecolog, a femeii ne putem aștepta la o 
lipsă totală de conţinere și la manifestări agresive față de 

mame și de copilul lor. Așa se explică specializarea lor 
în avorturi și vehementa cu care susțin importanţa his- 
terectomiei la menopauză. 

De asemenea, pot fi femei-medic cu dorința de repa- 
raţie a acestei fantasme agresive din copilărie și de aceea 
preţuiesc viața încă de la apariţia ei. 

Sunt și femei-medic ce se identifică cu femeile însăr- 
cinate, purtând astfel copiii pe care ele însele și i-ar dori, 
dar pe care nu și-i pot permite. 

Există și medici (indiferent de sex) ce au ca dorință 
fundamentală învingerea morții prin viaţă, prin viața 
smulsă morții (în cazuri problematice), prin viața oferi- 
tă din nimic (în situaţii de rezolvare a infertilității) sau 
prin sprijinirea vieții pur și simplu. Acești medici fac o 
bună identificare cu femeia însărcinată și cu copilul aces- 
teia. Adesea ei și-ar dori personal mulți copii pe care nu 
și-i permit social, dar îi pot aduce pe lume profesional. 

Am ales câteva exemple extreme de medici potențial 
excepționali și de medici sadici și distructivi. Cei mai 
mulți însă se plasează undeva la mijloc, fiecare având 
propria sa determinare ce ține de configurația persona- 
lă dată de istoria și nivelul dezvoltării afective. 


1.2. Colaborarea medicului cu tatăl copilului 


Colaborarea medicului cu tatăl copilului este foarte 
importantă sub multe aspecte: pentru mamă (aceasta se 
va simţi bine și constant susținută); pentru tată (care este 
implicat și ajutat să-și intre în rol); pentru medic (care 
mai deplasează din cerințele de liniștire și este astfel mai 
puţin asaltat fantasmatic). 

Cu toate acestea, nu orice medic poate colabora în 
mod real cu tatăl copilului. Așa se face că, cel mai ade- 
sea, tatăl copilului este fie total exclus (ca și cum nu ar 
avea nicio legătură cu copilul, el fiind doar în sarcina 
mamei și a medicului), fie tolerat politicos, fie distras de 
la rolul lui (antrenat de către medicul-bărbat într-o rela- 
ție camaraderească de discuţii „serioase“ unde femeile 
și copiii nu au ce căuta). 

Apropierea reală a tatălui de evoluţia intrauterină a 
copilului său face din el un foarte bun susținător pentru 
femeie. Din această poziţie, își oferă o bază de elabora- 
re de sine pentru asumarea rolului de părinte. Tatăl în- 
suși are nevoie să fie învestit în rolul său pentru a și-l 
putea asuma. Mai mult decât mama, tatăl are nevoie să 
ia contact cu copilașul său prin verbalizările medicului 
și prin imaginile ecografice, deoarece el nici nu poartă 
copilul, nici nu și-l poate certifica prin simptome. Copi- 
lașul simte asta și se mișcă la atingerea tatălui și când îi 
aude vocea, mai mult decât la orice alt stimul. 

Pentru bărbatul ce devine tată, asumarea rolului său 
presupune mai mult efort și prea puţină satisfacție: el 
trebuie să câștige mai mult, să suporte mofturi, toane și 
simptome ale femeii și câte altele. Aceasta îngreunează 
travaliul devenirii ca părinte și accentuează lupta inter- 
nă dintre sentimentul datoriei și dorința de abandon, de 
fugă, de regresie. Bărbatul se simte pus în fața unei si- 
tuații solicitante ce trebuie asumată în numele iubirii 
pentru o femeie cu hachițe, devenită de nerecunoscut, în 
numele iubirii unui copil de care nu se simte legat în 
niciun fel. El însuși are mare nevoie de învestiri în rolul 
său și de aporturi narcisice pentru a-și echilibra nivelul 
stimei de sine și pentru a se putea maturiza. 

2. Nașterea 


Nașterea este un eveniment de trecere, și nu o traumă. 
Traumă este ceea ce omul nu poate conţine psihic, or fe- 
meia este pregătită de sarcină și de întreaga sa evoluţie 
pentru acest eveniment, la fel și copilul ei. Traumatică pen- 
tru copil va fi adaptarea la o lume mult diferită, fapt care 
va duce la supraînvestirea retroactivă a spaţiului intraute- 
rin și la reconsiderarea nașterii din această perspectivă. 

Nașterea este foarte divers percepută, datorită im- 
pregnării sale subiective cu elemente ce țin de structura 
psihică și afectivă a femeii (nașterea proprie, istoria per- 
sonală, nivelul elaborării de sine, fantasmele despre co- 
pil, trăirile de iubire, asumarea feminităţii). Natura sa 
puternic subiectivă face din naștere un eveniment extrem 
de ușor de tulburat printr-o acțiune din exterior necore- 
lată cu trăirile femeii. 


2.1. Medicul 


Chiar dacă nu sunt două nașteri la fel (nici măcar 
pentru aceeași femeie) există totuși niște caracteristici ge- 
nerale: toți participanţii la actul nașterii, de la mamă și 
copil până la medic, se confruntă cu o puternică regre- 
sie. Aici medicul devine foarte important, nu prin inter- 
venția medicală (care în cazuri normale poate și lipsi), ci 
prin capacitatea de a asigura mama regresată. Medicul, 
ca prim dezmeticit, poate extrage mama către lumea re- 
ală (pe ea și nu pe copil). 

E important ca nașterea să decurgă în ritmul firesc, fără 
temporizări, amânări sau grabă din partea medicului. 

E suficient că trebuie să se acordeze ritmul mamei cu al 
copilului, nu e cazul să mai impună și medicul un ritm 
al său. Practica medicilor de a provoca nașterea cândva, 
în luna a noua, când au gardă sau mai mult timp, este 
cât se poate de nocivă atât pentru mamă, cât și pentru 
copil. Nașterea nu este în sine traumatică, dar poate de- 
veni dacă nu se produce de la sine. Psihic, cuplul ma- 
mă-copil nu este pregătit pentru aceasta, iar trăirea psi- 
hică a evenimentului presupune multă angoasă (pe acest 
fond, starea de fericire, ce ar urma imediat nașterii, nu 
se instalează). 

Nașterea este un proces individual, în acord cu ritmul 
mamei și al copilului, cu o durată variabilă. Atunci când 
aceasta se declanșează natural, totul decurge mult mai 
bine și necesitatea intervenţiei majore a medicului se re- 
duce foarte mult. 

Decizia pentru cezariană, dacă este luată înaintea înce- 
perii travaliului, duce la provocarea nașterii pe o cale ne- 
naturală. Copilul extras prin cezariană nu este niciodată 
pregătit de un travaliu pentru ceea ce i se întâmplă, el asis- 
tă pasiv la ceva neașteptat. Sunt și o serie de explicații me- 
dicale ce susțin nașterea naturală. Cu toate acestea, ceza- 
riana a devenit o practică aproape generală (și nu este doar 
o indicație medicală în situaţii speciale) de evitare a stării 
de regresie pe care femeia însărcinată simte că nu ar pu- 
tea-o conţine. Este normal ca femeia însărcinată să gân- 
dească așa, deoarece nu știe că înainte de naștere starea ei 
se va schimba cu totul. Medicul, la rândul său, preferă ce- 
zariana deoarece astfel nașterea se reduce la o operaţie oa- 
recare. El poate avea o atitudine tehnică și nu una de sus- 
tinere psihologică (cum ar fi fost nevoie în cazul nașterii 
naturale). Totuși o asemenea decizie este prea radicală și 

neîndreptățită, e ca și cum am trata migrenele cu parul 
(doar un om leșinat nu mai simte durerea). 


O pacientă avea îngrozitoare sentimente de vinovăţie ce 
vizau moartea mamei sale. Ea își dăduse acceptul pentru o 
operaţie absolut vitală, dar din care mama sa nu și-a mai re- 
venit. Se gândea obsesiv că dacă n-ar fi internat-o poate ar mai 
fi trăit „o zi sau o săptămână“. În context diferit, și-a amintit 
cum mama sa se plângea adesea că o născuse prin cezariană 
și considera că de aceea îi fusese atât de grea adaptarea ca be- 
beluș, poate că ar mai fi vrut să mai stea în uter „o zi sau o 

zu 


săptămână“. Pacienta preluase astfel, la moartea mamei sale, 


vinovăția cu care a fost întâmpinată la naștere. 


Cerinţa de cezariană se extrage din spaime și fantas- 
me vechi, fără legătură cu situația prezentă. Acestea pot 
ține de modelul nașterii proprii, de un complex de cas- 
trare ce nu permite o intervenţie în zona genitală, fiind 
preferată o tăiere a burţii (dacă imaginea uterului nu 
există în fantasmă, copilul pare a pluti prin abdomen — 
asemeni Scufiţei Roșii în burta lupului), din dorinţa in- 
conștientă de a îndepărta copilul de forma concepției 
sale (să nu iasă pe unde a intrat). 


Pentru a ilustra această fantasmă este și o fabulă a lui La 
Fontaine despre o nevăstuică mică și slabă ce a pătruns prin- 
tr-o gaură într-o magazie. Când a vrut să iasă, a constatat cu 
groază că nu mai putea deoarece, între timp, crescuse și se în- 


grășase. 


O femeie ce se simte susținută de oameni de încredere 
nu are nevoie de apărări prea mari împotriva regresiei. 

O femeie neconţinută și nesecurizată oferă însă tabloul 
unui om intrat în panică, ea poate să tipe, să leșine, să 
reacționeze necontrolat, să dea de furcă medicului în- 
tr-un fel sau altul. Femeia este copleșită, nu de durere 
fizică, ci de angoasă. Acestea sunt situații în care o sim- 
plă atenţie și vorbă caldă pot face ca totul să reintre în 
firesc. 

Femeile care au dispus ca bebeluși de o mamă conti- 
nătoare pot fi capabile să proiecteze această susținere asu- 
pra celor din jur și de aceea sunt puţin solicitante. Dacă o 
astfel de susținere nu a existat, ea se impune ca necesară 
cu ocazia nașterii. De asemenea, o femeie ce își cunoaște 
din timpul sarcinii medicul cu care va naște, iar el este 
prezent, este mai puţin probabil să intre în panică. 

Starea de regresie a femeii ce naște nu lasă loc pentru 
o intervenţie din partea tatălui copilului, el însuși are ne- 
voie de susținere. Participarea la naștere a tatălui copi- 
lului îi poate facilita un mai bun contact cu copilul său 
și o intrare mai directă în starea de paternitate, deși se 
face în acest caz prin bucla identificării cu femeia născă- 
toare, cu copilul născut, cu medicul ajutător — uneori 
poate fi prea mult pentru tată. 

Regresia puternică (la momentul originar) îl afectea- 
ză și pe medic — se presupune însă că el este maestru în 
conţinerea acestei stări. Cel mai adesea însă, medicul, și 
el ca orice om, își găsește numeroase fantasme de agăța- 
re (cu darul de a opri regresia pe parcurs în zone infan- 
tile mai puţin vechi). Fantasmele pot avea un conţinut 
oedipian (teama de moarte a pacientei sau a copilului, 
proiecţii de durere foarte mare sau de excitație sexuală) 
sau un conţinut anal (teama de malformații la copil, de 
a nu se murdări, infecta, contamina, îmbolnăvi). Se poate 

vedea că acolo unde fantasmele medicului sunt prepon- 
derent agresive și nașterea durează mai mult, iar feme- 
ia se chinuie. 

Leit motivul general al fantasmelor medicului, expri- 
mate adesea în momentul nașterii, au o importantă le- 
gătură cu motivaţia inconștientă ce i-a purtat pașii către 
această profesie. Sunt profesii în care fantasmele ce stau 
la baza motivaţiei inconștiente nu contează prea mult 
sau vin să potențeze rezultatele obținute, dar în profesii 
de mare solicitare psihică și de lucru cu oameni (precum 
medicina, chirurgia mai ales, pedagogia, psihologia etc.) 
acestea pot impieta activitatea și pot crea un consum psi- 
hic prea mare. De aceea, pentru sprijinul medicilor se 
realizează grupuri psihoterapeutice Balint cu un impor- 
tant rol pentru devenirea lor profesională, pentru îmbu- 
nătățirea relației cu pacientele și soții lor. 

Actul nașterii plasează medicul și moașa într-o ipos- 
tază androgină, ei se află în identificare cu femeia care 
naște, cu mama acesteia ce permite ca fata ei să devină 
mamă și cu tatăl fetei cu rol procreativ. De asemenea, ori- 
ce naștere suprapune trei imagini: aceea a concepției co- 
pilului, a nașterii fetiţei ce acum devine mamă și a naş- 
terii fiecăruia dintre participanţi. Este o stare grea și 
angoasantă ce activează frici, temeri și fantasme foarte 
profunde. 

Fantasmele medicului, dacă nu interferează cu fan- 
tasmele pacientei, îi permit acesteia o mai bună implica- 
re, o bună participare și un răspuns adecvat la cerințe. 
Pentru aceasta, este important ca medicul să știe cum să 
formuleze cerințele de participare pentru pacientă (este 
un model aplicabil în orice intervenţie, în situație de 
criză). Medicul trebuie să aibă în vedere că, în situații 

speciale, pacientul său funcționează „pe pilot automat“, 
adică nu mai trece prin filtrul conștiinței cerințele exter- 
ne, ci le preia direct și ca atare (dacă are încredere în me- 
dic). De aceea, devine esenţial ca spusele medicului să 
fie clare, distincte și să urmeze pas cu pas procesul, fără 
contradicții, elemente de bruiaj, elemente de umor, cerințe in- 
complete. 


Un medic povestea cum, în timpul unei nașteri, vorbea cu 
moașa despre un copil care s-a născut cu un dinte. Mama care 
tocmai năștea a fost ferm convinsă că bebelușul ei are un din- 
te. Aici medicul a adus elemente de bruiaj din propriile sale 
fantasme. 

Un alt medic a fost mirat când a văzut că, deși nașterea se 
terminase, pacienta „împingea“ în continuare, ea s-a oprit abia 
când i-a spus moașa. Aici medicul a dat o comandă fără în- 
chidere, a spus „împinge“, dar nu și „oprește-te“. 

Un alt medic a felicitat foarte șugubăț mama, după naște- 
re: „Ai născut un copil perfect, e prea frumos așa că ție îți dăm al- 
tul“ — Mama a fost convinsă că i-au dat alt copil și a vrut să 
facă teste pentru a se convinge că este al ei. În inconștient nu 
e loc de glumă, iar femeia care naște este prea regresată pen- 


tru a avea simțul umorului. 


2.2. Moașa 


Pentru pacientă, medicul și moașa sunt văzuţi ca un 
cuplu parental ce sprijină aducerea sa pe lume, de aceea 
putem întâlni (în funcție de experienţa ei personală) nu- 
meroase configurații: medic nepriceput, neimplicat și 

moașă acțională, salvatoare; medic înțelegător și moa- 
șă-cotoroanţă ce provoacă durere sau fură copilul (îl 
schimbă). Medicul și moașa învaţă să se aștepte la ast- 
fel de fantasme și să facă distincţia între realitatea lor 
și ceea ce exprimă pacienta. Ei trebuie să poată supor- 
ta cu liniște și înțelegere aceste proiecţii când ele sunt 
exprimate fie direct (ceea ce este mai bine), fie corpo- 
ral prin fenomene fizice conversive ce pot merge până 
la punerea în pericol a vieții pacientei tocmai când naș- 
terea s-a încheiat. Totuși, cel mai adesea, apar doar 
simple manifestări spasmofilice, leșinuri, edeme ale 
membrelor... 

Femeia, născând, se află psihic în punctul nașterii pro- 
prii unde are nevoie de o mamă conţinătoare, îngădui- 
toare, înțelegătoare, care să-i permită să vină pe lume. 

„Mama“-moașă trebuie să fie acolo pentru a susține 
psihic mama, pentru a o înțelege, a o alina și a o asigu- 
ra că totul este în ordine. Ea are rolul de a-i explica fe- 
meii ce se întâmplă cu ea, de a o linişti și îngriji (o înva- 
tă cum să respire, cum să stea și ce să facă pentru a 
suporta travaliul mai ușor). Rolul ei se limitează la sus- 
tinere nonacțională (acţiunea îi aparţine în exclusivitate 
medicului). Orice intervenţie din partea ei o poate face 
intruzivă și invazivă, transformând imaginea de „zână 
bună salvatoare“ din mintea femeii, în cea de „vrăjitoa- 
re ce împiedică nașterea”. În toate poveștile unei nașteri 
există această imagine maternă configurată în funcție de 
structura psihică a pacientei și de modul de intervenţie 
al moașei. 


O femeie povestea cum moașa o ţinea de picioare și cum 


o apăsa pe burtă. În cele din urmă femeia a lovit-o pe moașă 

puternic cu piciorul și i-a spus că poate să nască și fără ea. Aici 
apare imaginea unei mame intruzive, vrăjitoare ce trebuie 
alungată hotărât și cu forță. 

O altă femeie își amintea că, atunci când a născut prima 
oară, deși medicul a recomandat să fie dusă în sala de nașteri, 
asistenta a dus-o într-un salon, considerând că nu va naște 
atunci. La cea de-a doua naștere, moașa a văzut-o și i-a spus 
că va naște peste câteva zile așa că poate sta liniștită acasă — 
dar a născut în aceeași noapte. Aici se poate distinge o imagi- 
ne maternă nesusținătoare, de femeie ce nu crede că fetița ei 
poate naște un copil la rândul său. 

Eu însămi, când am născut prima oară, am beneficiat de 
asistenţa unei rezidente; ea mi-a spus cum să respir și m-a 
liniștit că totul este în regulă. Aici apare imaginea unei 
mame tinere și fără experienţă, dar bine intenţionată și sus- 


ținătoare. 


3. Cadrul medical 
al relaţiei mamă-bebeluș 


Nașterea, pe fondul unei puternice regresii, separă fi- 
zic două ființe care până atunci au trăit simbiotic. Sepa- 
rația ca atare, și nu nașterea, este traumatică. Deși sepa- 
rarea organică se petrece rapid, separarea psihică a 
bebelușului de mamă se realizează printr-un proces în- 
delungat. Reacția imediată însă este aceea de întărire a 
legăturii psihice pentru a compensa legătura fizică între- 
ruptă. În aceste condiţii, este evident că mama și copilul 
au mare nevoie unul de altul, iar separarea lor în saloa- 
ne diferite nu poate fi decât inoportună. 

Locul bebelușului este lângă mama sa — aici nu 
există dubii. O proastă gestionare a contextului și o ne- 
luare în seamă a nevoii mamei și bebelușului de a fi 
împreună poate avea consecințe grave și pe termen 
lung. Practica saloanelor separate este responsabilă de 
somatizări, depresii, nesiguranţe, împietriri afective și 
chiar abandon al copilului, precum și de numeroase 
simptome ale bebelușului. 

Procedeul sălilor speciale unde nou-născuţii, sepa- 
rați de mame, sunt îngrijiţi de către asistente speciali- 
zate, nu este deloc benefic pentru un bun start al rela- 
tiei mamă-bebeluș. Mama este trimisă la „refacere“ și 
primită cu program să-și alăpteze copilul. Este un pro- 
cedeu bazat pe rațiuni strict economice, specific perioa- 
dei industrialiste, unde și nașterea copiilor era văzută 
ca un proces tehnologic. Este o apărare în fața impor- 
tanţei afective a nașterii care, astfel, este dezumaniza- 
tă, dezafectivizată. 

Cu un asemenea procedeu, încă foarte frecvent, nu 
trebuie să ne mire numărul mare al abandonurilor 
(multe din acestea ar putea fi evitate dacă mama ar be- 
neficia de relaţia cu copilul său imediat după ce a năs- 
cut). 

Ideea că este prea obositor pentru mamă să aibă gri- 
jă de copil după naștere sau după ce a suferit o opera- 
ție cezariană nu este justificată. Despărțită brutal prin 
naștere de copilul ei, dacă nu are șansa de a-l simţi ală- 
turi și de a se preocupa de el, mamei nu-i rămâne de- 
cât să se întoarcă spre sine, să se preocupe de propriu-i 
corp golit. În aceste condiţii, este normal să apară 

simptome de boală fizică. Peste câteva zile, când va 
ajunge acasă, se va confrunta cu un copil străin pe care 
nu-l cunoaște și ale cărui cerințe nu le înțelege. Se va 
speria și doar apelul la o terță persoană o va scoate din 
impas (medicul pediatru, o bonă, o bunică). 

Nici ideea unei stări precare a copilului nu este o 
justificare. Cu cât copilul este mai fragil, cu atât mai 
mult, are nevoie de prezența mamei sale pentru a-i re- 
insufla dorinţa de a trăi. 

Dacă aparent costurile organizării unor săli unde 
mamele să stea cu copiii sunt foarte ridicate, ele tre- 
buie comparate cu costurile pentru laptele formulă ce 
ajunge să substituie laptele matern (în condiţii de se- 
paraţie, mamele se îmbie foarte greu să alăpteze), cos- 
turile pentru somatizările mamei și ale bebelușului și, 
într-o situație extremă, dar prea frecventă în ultima 
vreme, costurile instituționalizării copiilor abandonaţi 
în maternitate (creșterea lor de către stat, recuperarea 
socială după 18 ani). O femeie, chiar dacă își propune 
abandonul când este însărcinată, după ce a născut, cu 
copilul la sân, se poate descoperi o mamă care ar face 
orice să și-l păstreze alături. 

Pentru copil, impactul cu lumea aceasta poate fi în- 
dulcit de prezența mamei ce îi răspunde imediat soli- 
citărilor. El se va simţi ogoit și va consimți să facă tre- 
cerea de la uter la braţele mamei, la sânul ei. 

Relația mamă-bebeluș are ea însăși nevoie de par- 
curgerea unor etape firești pentru a se constitui și de 
aceea toate organizările artificiale nu fac decât să tul- 
bure ritmul propriu cu consecințe grave, pentru unii 
recuperabile, pentru alții nu. 

3.2. Medicul neonatolog 


Vizita medicului neonatolog este importantă pentru 
mamă. Deja, după naștere, medicul obstetrician e decă- 
zut din postura idealizată, consultaţia este strict medi- 
cală, iar interesul mamei se orientează către medicul ne- 
onatolog. Cu bunăvoință, dragoste de copii, înțelegere 
pentru mamă, medicul neonatolog poate sprijini startul 
relației mamă-bebeluș. Mama are nevoie de masive în- 
vestiţii narcisice pentru a suporta separarea de copilaș, 
o minimă distanţă care să-i permită să se poată ocupa de 
el. Când medicul remarcă bebelușul, vorbește despre el 
și despre nevoile lui — o ajută pe mamă să-și vadă co- 
pilul separat de ea, având cerințe pe care doar ea i le 
poate satisface. 

Medicul îi vorbește mamei despre un copil necunos- 
cut. De la el, mama află că bebelușul ei are nevoi ce nu 
se satisfac spontan, organic. Ea are nevoie să fie învesti- 
tă în rolul de mamă de nou-născut (rol diferit de mama 
de făt). Este o trecere care cere timp, de aceea medicul 
trebuie să aibă disponibilitate și răbdare, să-i vorbească 
mamei pe înţelesul ei, atunci când ea poate fi receptivă 
și să se asigure că este corect înţeles. 


Un medic neonatolog povestea că i-a spus unei proaspe- 
te mămici că buricelul copilului se dezinfectează până se ci- 
catrizează, așa că trebuie să-l ungă cu spirt. A fost surprins 
să audă întrebarea îngrozită a mamei: „Să ung copilul cu 
spirt?“ Mama a auzit doar o parte a unei exprimări prea 
lungi pentru posibilitatea ei de concentrare din acele 


momente. 

Medicul nu trebuie să fie doar concis în informații, ci 
și liniștitor și neangoasant, să nu ofere informaţii neso- 
licitate sau care nu au vreun sens actual. 


Un medic neonatolog i-a spus unei mame să nu-și înfe- 
şe copilul pentru că există riscul luxaţiei de șold, iar apoi a 
continuat să-i expună problematica acestei afecțiuni și unde 
poate să se adreseze dacă va fi cazul. Femeia, ce abia năs- 
cuse, nu a luat această discuţie ca pe una ipotetică, ci ca pe 
un diagnostic, crezând cu fermitate că bebelușul ei are lu- 


xaţie de șold. 


Vizitele grăbite, termenii tehnici și sfaturile date la 
grămadă, atitudinea atotștiutoare, lipsa de bunăvoin- 
tă, răstirea și cuvintele dure, nu fac decât să o năuceas- 
că, sperie și copleșească pe mamă. Ea poate să nu se 
simtă în stare să-și susțină bebelușul și să se confrun- 
te cu ideea că nu va putea face față. Toate acestea pot 
să o arunce pe mamă într-o depresie post-partum ac- 
centuată, să mărească riscul de abandon al copilului 
în maternitate precum și riscul accidentelor din negli- 
jenţă. 

După naștere, cei implicaţi se simt bizar: bebelușul se 
pomenește într-o lume cu totul nouă; mama se trezește 
în braţe cu un copil necunoscut, cu cerințe mari și ime- 
diate; medicul asistă la această năuceală, el însuși e spe- 
riat de magnitudinea impresionantă pe care o au simple- 
le sale gesturi în mintea mamei. 

Totul însă reintră în normal foarte repede, mai ales 
dacă mama dispune de sprijin. Ea poate fi ajutată să-și 
intre în noul rol dacă „experţii“ în care are încredere, se 
adresează relației mamă-bebeluș și nu unui corp de co- 

pil. Bebelușul nu există singur și nici medicul nu poate 
face abstracție de această realitate. Mama are nevoie să 
se simtă învestită pentru a se putea relaxa, pentru a se 
vedea normală cu un copil normal ce plânge, se trezeș- 
te des și are mare nevoie să fie cu ea. Fără o minimă con- 
tinere din exterior, mama se poate simţi în stare de pa- 
nică, iar reacția sa să fie catatonică sau haotică. 
Bineînţeles că majoritatea femeilor își găsesc această sus- 
tinere în soț, familie, comunitate și-o pot procura chiar 
de la colegele de salon, mame și ele. Unele femei, însă, 
nu dispun de aceasta și nici nu sunt capabile să și-o gă- 
sească — ele au nevoie de sprijin. 

Atunci când ne plângem de sporirea numărului de 
abandonuri ale copiilor în maternitate ar fi bine să ob- 
servăm cum sunt tratate femeile ce nasc, să încercăm re- 
medierea problemei saloanelor separate pentru mamă și 
pentru bebeluși, de asemenea, ar trebui ca medicii neo- 
natologi să dispună de îndrumare și minimă iniţiere în 
psihologia postnatală, totodată, ar fi necesar și un servi- 
ciu de susținere psihologică competentă a femeilor care 
au nevoie de asta. 


3.3. Asistentele de neonatologie 


Asistentele o învață pe mamă cum să-și țină copilul 
la sân, cum să-l îmbrace și cum să-l spele. Ele cad ade- 
sea în păcatul de a fi experte — or, copilul nu de o ma- 
nipulare rapidă și eficientă are nevoie, ci de înțelegere și 
acordaj emoțional la starea și ritmul său — condiţii pe 
care mama, așa nepricepută cum este ea, e singura ce le 
poate satisface. 

O asistentă se uita exasperată la o mamă ce își îmbrăca stân- 
gaci și foarte lent copilul, a suportat cât a suportat, dar, în cele 
din urmă, „expertul“ din ea a preluat comanda și a făcut o ve- 
ritabilă demonstraţie de virtuozitate în îmbrăcare. Rezultatul a 
fost dezastruos, mama s-a simţit incompetentă în comparație 
cu experta, iar copilul a fost foarte agitat. La următoarea îmbră- 
care, asistenta a fost sfătuită să nu intervină orice s-ar întâm- 
pla: mama și-a îmbrăcat și mai stângaci și mai lent copilul, ener- 
vând pe toată lumea. Copilul însă a adormit în timpul acesta 
și a fost apoi foarte liniștit. Deși neîndemânatică, mama simţea 
nevoia copilului de liniște, de absenţă a mișcărilor bruște — 
particularitate pe care asistenta nu avea cum să o bănuiască și 


de aceea „mai repede“, în acest caz, nu era și „mai bine“. 


Tentaţia de a face concurență cu mamele este mare, dar 
trebuie să avem cu toţii (asistente, medici, psihanaliști) 
conștiința că experta poate fi doar mama. Oricâtă experien- 
tă profesională am avea noi, aceasta nu poate fi utilă de- 
cât dacă îi este mamei de ajutor. Știința și experiența spe- 
cialiștilor nu poate înlocui starea specială de conectare a 
mamei la bebelușul său, doar această stare o ajută să poa- 
tă răspunde nevoilor neverbalizate ale acestuia. De altfel, 
specialiștii ar putea să se bazeze mai mult pe sentimente- 
le mamei față de nevoia copilului; să adapteze știința lor 
și nu să-i recomande mamei lucruri științifice, dar care pot 
să nu i se potrivească nici ei, nici copilului. 

Pot oferi în acest sens un exemplu de soluție științific 
greșită, dar care, aleasă de mamă pentru copilul ei, a 
avut un efect general pozitiv: 


O pacientă povestea că nu se simţea în siguranţă atunci 


când fetița sa era nelegată cu feșe, avea impresia ireală și de 


Venirea pe lume a copilului... 131 


nejustificat rațional că s-ar destrăma corpul copilului dacă nu 
ar fi legat fedeleș. De altfel și copilul plângea și se trezea 
atunci când nu era înfășat. Angoasa pierderii de sine în am- 
bientul neconţinător găsit de copil la naștere este generală, 
iar mama simţea foarte bine și putea exprima starea copilu- 
lui cu care se identifica. Mama a găsit o soluţie benefică la în- 
ceput și mai târziu nenecesară când ea a putut, prin brațele 
sale și prin întreaga sa ființă, să fie un bun conţinător al an- 
goasei copilului. Deși este clar nerecomandabilă înfășarea co- 
pilului și strângerea lui în scutece, în acest caz a fost o solu- 
ție intermediară pentru suportarea angoasei din relația 


mamă-bebeluș. 


3.4. Medicul pediatru 


Medicul pediatru are autoritatea științifică și poziția 
necesară pentru liniștirea mamei și susținerea ei afecti- 
vă în primele luni ale copilului. De calitatea acestei sus- 
tineri depinde foarte mult nivelul de angoasă al mamei. 

Vizita medicului pediatru îi este necesară mamei și 
nu bebelușului. Acolo unde nu sunt probleme speciale, 
starea de sănătate a bebelușului, care beneficiază de o 
mamă bine susținută, este bună. De aceea este important 
ca medicul să fie liniștitor, neintruziv și să creadă el în- 
suși în capacitatea mamei de a construi o relație sănătoa- 
să cu copilul său, chiar dacă o găsește bulversată și nău- 
că. Tot medicul este în măsură să încurajeze și să susțină 
relația simbiotică cu copilul sub aspectul ei fizic — ca 
alăptare la sân. El poate linişti ambivalențele mamei ex- 
primate ca: dureri de sâni, ideea că nu are lapte, că lap- 
tele n-ar fi bun sau suficient. 

În relația cu proaspetele mămici, contează echilibrul 
pe care îl are medicul și experienţa sa. El poate proiecta 
încrederea în profesia sa asupra capacității materne a fe- 
meii. Prin simpla sa încredere reușește să o învestească 
pe mamă în rolul de susținător competent al copilului, 
ajutând-o să și-l asume. 

Tot medicul, datorită experienţei sale, poate să-i con- 
fere mamei imaginea de perspectivă care ei îi lipsește. Ea 
se simte obosită, suprasolicitată și copleșită, iar impresia 
pregnantă este că nu poate scăpa de această stare. Prin ob- 
servaţiile sale, medicul poate să-i ofere mamei o imagine 
mai complexă: efortul său nu este zadarnic (de pildă, fap- 
tul că își alăptează copilul îl face să fie mai viguros și mai 
liniștit), nu este pentru totdeauna, iar solicitările se vor 
ameliora în timp (copilul nu se va trezi din două în două 
ore decât o lună sau două). Poate să încurajeze mama să-și 
găsească modalităţi de a se relaxa fără să se derobeze de 
îndatoririle sale (poate dormi împreună cu copilul, poate 
renunţa la orice altă îndatorire ce nu privește copilul, își 
poate ritma viaţa ei în funcție de ritmul copilului). 

Lucrurile și soluțiile simple nu sunt întotdeauna vi- 
zibile mamei prinsă în vârtejul relației simbiotice. Pen- 
tru medic însă, prin experienţa și detașarea lui, ele sunt 
la îndemână și de mare ajutor mamei dacă îi sunt comu- 
nicate. Mama însă poate avea intuiții extraordinare vi- 
zând înţelegerea copilului, a ceea ce îi trebuie și simte. 
Medicul poate sprijini mama în intuiţiile ei, oferindu-i 
un plus de încredere în ea. 

Unele dintre intuițiile mamei își pot găsi însă o expre- 
sie deplasată către alte rațiuni, medicul le poate accepta 
ca atare sau poate să facă o exprimare mai aproape de 
realitatea care le-a produs (dacă își dă seama). 

O femeie, lăuză fiind, a dezvoltat o fobie față de microbi, 
dezinfectând totul în jurul copilului și ferindu-l de contactul 
cu persoanele străine. Ea a găsit astfel o cale prin care să eli- 
mine stresul impactului cu străinii greu de suportat și a gă- 
sit un motiv (legat și de formele sale specifice de apărare). 
Medicul pediatru a tolerat comportamentul ei fără să-l întă- 
rească și a oferit o exprimare mai aproape de sensul real: „E 
bine să vă odihniţi cât mai mult și să eliminați stresul vizitelor 


nenecesare“. 


Medicul poate avea o înţelegere specială a acestei pe- 
rioade unde comportamente patologice în alte situații, 
acum sunt normale și chiar necesare — este o etapă ce 
va trece de la sine și care trebuie privită ca atare. 

Medicul poate fi suport și pentru încurajarea unor so- 
luţii sănătoase de îngrijire practicate de mamă, mai ales 
în sensul susținerii simbiozei sale cu copilul. El poate se- 
siza nevoia mamei de sprijin de specialitate acolo unde 
este cazul. De pildă, poate remarca existența unei pro- 
funde și prelungite depresii post-partum, ce o invalidi- 
zează pe mamă și o face incapabilă să-și îngrijească co- 
pilul. El o poate îndruma la timp către un specialist. De 
asemenea, poate sesiza și probleme financiare mari și in- 
surmontabile pentru a o îndruma către un serviciu de 
asistență socială. 

După această prezentare se vădește că, în primele luni 
ale copilului, importanța medicului este una pe latură 
umană mai mult decât medicală. 

De altfel, un medic pediatru cu experiență mare con- 
stată că majoritatea bolilor copiilor mici sunt influența- 
te de comportamentul mamelor, de angoasele lor. Prin 
susținerea mamelor, ei pot face miracole cu sănătatea 

copiilor. De asemenea, starea mamei este adesea un ba- 
rometru când este vorba de boala copilului: dacă o 
mamă sănătoasă este foarte îngrijorată, deși copilul nu 
pare a avea simptome grave, ar trebui totuși urmărit în- 
deaproape; alteori, când simptome grave ale copilului 
nu o îngrijorează pe mamă sau aceasta se arată optimis- 
tă înseamnă că și evoluţia va fi pozitivă. 

În medicină, pentru practicienii de vocație, tratamen- 
tul bolii nu se adresează doar corpului, ci și psihicului. 
„Nu există corpuri bolnave, ci oameni bolnavi“, capabili 
de a se face bine mai repede sau mai încet în funcție de 
capacitatea internă de a se susține psihic individual și 
prin cei din jur. 

Medicii pediatrii de succes sunt cei ce au permanent 
în vedere dimensiunea psihică a bolii și a simptomelor, 
dar și cei care au capacitatea de a face față rezonabil ce- 
rințelor inconștiente ale pacienţilor: de evitare a susține- 
rii punerilor în act sau în corp (somatizare) și de încura- 
jare a tendinţelor sănătoase din fiecare pacient. Toate 
acestea ţin de calități umane total neglijate în formarea 
lor ca medici (de capacitatea de conţinere a angoaselor, 
de tendința personală către sănătate, de capacitatea de a 
relaționa eficient cu mama, de capacitatea de a comuni- 
ca veritabil). 

Medicul este cel care susține și are încredere în capa- 
citatea terapeutică a mamei, se bazează pe ea fără să i se 
substituie, fără să competiționeze cu ea, fără să se regă- 
sească în copil. 

Femeile (mame) pediatru pot să beneficieze de expe- 
riența lor personală. Ele au o bază pentru înțelegerea dia- 
dei mamă-bebeluș, mai ales dacă ele însele au fost co- 
rect susținute ca mame. Experienţa le poate oferi 

deschidere către ascultarea sensibilă a mamelor. Există 
însă pericolul ca exemplul personal să fie considerat una- 
nim valabil și posibil de a fi proiectat în orice situație — 
aceasta mai mult ar îngreuna munca de medic, decât să 
ajute. 

Nu doar femeile pediatru pot să fie medici buni în 
această specialitate, uneori bărbaţii se apără mai puțin 
de stări simbiotice, ceea ce-i face mai empatici și deci mai 
eficienți. Un astfel de exemplu îl oferă Winnicott (sunt și 
alții ca el) de la care noi, toți cei ce ne ocupăm de copii, 
avem ce învăța. 


III 


Comunitatea 


n copil are nevoie pentru a exista extrauterin 

de o mamă. O mamă de bebeluș, pentru a fi 

conținătoare, are nevoie, la rândul ei, să fie 
susținută. Comunitatea este o importantă dimensiune de 
sprijin pentru mamă. Comunitatea i se oferă mamei ca 
spaţiu psihic intern (sistem de reguli, norme, credințe, 
trăiri, amintiri sociale) și ca spaţiu extern de integrare so- 
cio-afectivă (relaţii care impun comportamente și formu- 
lează așteptări). 


1. Comunitatea tradiţională 


Comunitatea este un important conținător afectiv al 
devenirilor umane. Ea mediază raportul dintre simbolic, 
real și imaginar al membrilor săi, devenind o structură 
practico-socială de echilibru individual. 

Valoarea sa pentru devenirea umană o face omipre- 
zentă în orice cultură, chiar dacă formele de manifesta- 
re diferă. Acolo unde comunitatea este nestructurată 

se poate vedea că și indivizii ei trăiesc stări de angoa- 
să, degringoladă, au manifestări neasumabile uman. 
Nevoia umană de comunitate este atât de mare, încât 
omul ajunge să se definească prin dimensiunea sa so- 
cială (comunitară mai degrabă). Nivelul de structura- 
re al comunităţii ţine de nivelul de profunzime al cul- 
turii, dar nu și de acela al civilizaţiei și tehnicii. În 
istoria omenirii sunt multe exemple în care civilizații 
puternice s-au distrus din interior tocmai din cauza 
erodării comunității de bază. 

Orașul propune organizarea specifică insectelor, ba- 
zată pe relaţii economice, unde oamenii contează în sta- 
re de masă. Buna funcționare a masei este importantă și 
asigurată prin reguli și legi: reguli de politeţe (în locul 
cumsecădeniei și a bunului-simţ), legea anonimatului 
(care înăbușă individul chiar și în stare de boală, oferin- 
du-i remedii de masă pentru probleme personale), ispi- 
ta lui „a avea“ (înlocuind pe „a fi”), tentaţia confortului 
fizic și material (ogoind starea de disconfort psihic). Pro- 
blemele masei sunt drenate către indivizi și suportate de 
către aceștia (indivizi care, în sine, nu contează). Civili- 
zația nu are istorie și nici cultură, e bazată pe tehnologie 
și pe reguli stricte de convieţuire în stare de masă. Civi- 
lizaţia este relevată prin politeţe, tehnologie, industrie 
(fie doar și armată) și e caracteristică imperiilor. Ea nu 
are de-a face cu istoria, cultura și tradiția, cu valori indi- 
viduale. Așa se explică de ce marile imperii sunt simila- 
re indiferent de timpul și spațiul cultural de apariţie, de 
ce cuceririle lor țin de impunerea tehnologică și funcțio- 
nală (în planul culturii fiind total asimilate), de ce toate 
își găsesc sfârșitul, atingând o „masă critică“ (apoi „im- 
plodează“, lăsând în urmă un vid cultural de secole). 

Comunitatea umană specifică este aceea de proximi- 
tate fizică (așezată pe un spaţiu accesibil „cât vezi cu 
ochii“) și afectivă (toți oamenii să poată interacționa cu 
toți, să se cunoască și să aibă nevoie unii de alții). Spa- 
tiul comunității este unul limitat, hotărnicit, care permi- 
te individului să fie semnificativ: cunoscut, cu proprie- 
tatea sa recunoscută, cu un rol bine stabilit. De pe această 
bază, a individului semnificativ, se pot stabili relaţii reale, 
importante și de durată între oameni. Comunitatea în- 
săși are elementele sale de individuaţie (port, obiceiuri, 
tradiţii și credințe) care se înscriu într-o cultură și o mi- 
tologie proprie (o istorie personală). Comunitatea are 
mecanisme proprii de preluare și metamorfozare a ten- 
siunilor și problemelor individului. Un exemplu de co- 
munitate specific umană este satul. 

Comunitatea sătească este o comunitatea așezată în 
timp, ea și-a sedimentat practicile și valorile și a ajuns în 
situația de a le perpetua axiomatic, fără a le mai pune la 
îndoială. Totodată, organizarea sa este foarte complexă, 
pe mai multe paliere, astfel încât fiecare vârstă, îndelet- 
nicire și problemă personală își găsește mediul de con- 
tinere. Astfel, în cadrul aceluiași sat, există grupul copi- 
ilor mici care se întâlnesc și își găsesc o îndeletnicire (de 
joacă și îngrijire a animalelor), adolescenţii au și ei gru- 
pul lor, la fel nevestele, bărbaţii, mamele, bătrânii. 

Comunitatea în ansamblul său satisface nevoi indivi- 
duale prin apartenenţa la un grup, deci prin asemănare. 
Grupurile din comunitate se constituie pe anumite pre- 
ocupări și afinități (ce țin de împărţirea pe vârstă și sex) 
și rămân stabile, chiar dacă membrii lor se schimbă 
permanent. Familia susține individualitatea, ea satisfa- 
ce prin compensare. Familia se schimbă prin apariţia și 

dispariția unor noi membri, în timp ce indivizii din ea 
rămân unitari. Astfel, comunitatea și familia se comple- 
tează reciproc, fiind două paliere importante pentru exis- 
tenţa în echilibru a individului. 

Venind pe lume, bebelușul trezește în familia sa pu- 
ternice stări afective, el antrenează forțe ale schimbării 
acesteia, ale restructurării sale pentru a-și face loc. În co- 
munitate, însă, bebelușul nu produce nicio schimbare, el 
vine într-un firesc al așezării mamei sale în postura de 
lăuză (pentru care comunitatea are reguli foarte clare de 
comportament) și apoi în grupul mamelor cu copii mici. 
Femeia cu copil mic este împreună cu alte femei ca ea, 
cu aceleași preocupări, cu aceleași griji și nevoi. Ea se 
poate simţi înțeleasă, se poate simţi parte vie și impor- 
tantă a comunității în continuare, dispunând de practici 
și obiceiuri tradiționale. Mama nu bâjbâie, nu încearcă 
și nu se întreabă, căci dispune de experienţa străveche a 
unei întregi comunități care o ajută să nu se simtă per- 
sonal responsabilă pentru eșecul unei practici sau al alte- 
ia. Mama beneficiază de un context ce îi permite regresia 
în siguranţă și unde își eliberează afectele de vinovăție. 
Ea poate fi sigură pe ea, lipsită de angoase și de senti- 
mente de excludere din social. 

Ideea că mama care își crește copiii nu este parte a 
vieții sociale, ea fiind devotată familiei și deci închisă 
în cadrul acesteia, vine de la organizarea socială orășe- 
nească. Chiar și în aceste comunități (atât de cunoscu- 
te nouă astăzi) există tentația de organizare a unui grup 
de conţinere pentru mame — așa se constituie comuni- 
tatea mamelor din parcuri, de pe internet, din bloc. 
Acestea sunt grupuri de discuţii și împărtășire a expe- 
rienţei personale, de sesizare a aspectelor comune și de 

identificare prin alţii a propriilor probleme și soluții. 
Sunt grupuri de susținere afectivă care rămân stabile în 
timp, dar ai căror membri se schimbă odată cu intrarea 
în alte sfere de interes. 

Comunitatea tradițională însă oferă mai multă sigu- 
ranţă și așezare (chiar dacă grupurile de interes actuale 
sunt constituite în general în jurul unor sensuri științifi- 
ce), iar mama își poate canaliza forța maternă către a iubi 
și a transmite copilului semnificația profundă a limbii, a 
obiceiurilor, a înțelepciunii comunității. Mama nu ino- 
vează, ea doar transmite — astfel, inovaţia, deschiderea 
către nou, reinventarea, îi revin, în exclusivitate, copilu- 
lui, care găsește o puternică bază pentru dezvoltarea sa 
creativă. 

În astfel de comunități mamele sunt naturale, bazale, 
și se oferă copilului așa cum se află — aici apar foarte 
rar anomali ale relației mamă-bebeluș. Aceste comuni- 
tăți nu oferă o explicaţie realistă a stărilor copilului (ex- 
plicaţia este mai degrabă simbolică), iar practicile sunt 
departe de acceptabilitatea științifică. Aceasta arată o 
dată în plus că, în creșterea sa, copilul nu are nevoie de 
comportamente impecabile și raționale, ci de o mamă de- 
dicată și, pe cât posibil, eliberată de frustrări și vinovă- 
ţii, cât mai bine conținută psihic și integrată într-o comu- 
nitate. Nu practicile de îngrijire contează, ci siguranța 
mamei că face bine ceea ce face. 

2. Intrarea în comunitate 
între tabu și ritual 


Mama nou-născutului, lăuza, este încă în pragul naș- 
terii, adică la limita a două lumi: a noastră (aceasta) și 
cea intrauterină (cealaltă). Este o stare grea, de adâncă 
trăire, regresivă și de toată spaima pentru cei din jur. Sin- 
gurul remediu este timpul și creșterea copilului. 

Comunitatea tradițională oferă ritualuri și obiceiuri 
prin care recunoaște această stare și-i oferă mamei spa- 
tiu pentru trăirea ei. Mama și bebelușul ei devin tabu 
pentru comunitate, iar orice contact cu aceasta este bine 
ritualizat. Mama este înțeleasă, apărată de intruziuni, dar 
și conținută în regresia sa pentru care se oferă un spaţiu 
(casa) și un timp (6 săptămâni) — limitări ce îi asigură 
revenirea. 

În afara acestui tabu, mama și bebelușul ei trebuie să 
facă față unor cerinţe sociale prea devreme și fără limi- 
te rituale de încadrare a depresiei. Am să dau un exem- 
plu de practică actuală pentru care fiecare are o repre- 
zentare: 


Mama ce abia a născut devine important „centru turistic“ 
pentru rubedenii, prieteni, colegi și cunoscuţi. Aceștia, cu to- 
ţii foșnitori și zornăitori, îi povestesc mamei câte în lună și ste- 
le, își amintesc experiențe personale pe care mama e nevoită 
să le asculte. Îi dau acesteia spre îngrijire grădini întregi de 
flori și îi depun spre depozitare grămezi de plușuri. Bineînţe- 
les că mama, deși are cu totul alte preocupări și nevoi, trebuie 
să fie tonică, prezentă, adecvată cu un context social prea 


solicitant. Nou-născutul se confruntă cu voci, zgomote, fețe, 

mirosuri și manipulări diverse, cu o lume copleșitoare unde 
nici nu a venit bine și îi simte din plin povara. E mult prefe- 
rabilă lumea cealaltă, cea intrauterină, pe care o mai poate re- 
găsi în somn. Va dormi mult și când se va trezi va plânge co- 
pleșit de angoasa lumii căreia simte că nu-i poate face faţă. 
Angoasa copilului va vibra în mamă, care se va simţi incom- 
petentă ca mediu de conţinere și va avea toate motivele să se 


adâncească în depresie — Este prea mult pentru ei. 


Mama și bebelușul se află într-o stare specială și ab- 
sența unui tabu de protecție o lasă pradă depresiei sale. 
De aceea ritualurile comunității oferă o conţinere nece- 
sară stărilor ei. 

Mama-tabu este la adăpostul invaziei celorlalți, ea are 
timp să se recupereze pe sine și să-și revină. După un 
timp limitat (6 săptămâni) comunitatea o va recăpăta pe 
femeia devenită mamă și pe copilul ei într-un cadru ri- 
tualizat (botezul), într-un spaţiu simbolic (biserica), ca- 
pabile să preia și să redirecționeze cultural fantasmele și 
proiecţiile individuale. După botez, mama își încheie de- 
presia și reintră în socialul de care ea și copilul ei au ne- 
voie, în comunitatea mamelor cu copii mici. 


3. Comunităţi substitut 


Comunitatea sătească este prea importantă pentru a 
putea lipsi și de aceea, în situații speciale, așa cum este 
nașterea și susținerea copilului mic, se încearcă suplini- 
rea absenței sau disfuncționalităţii ei prin familie, bise- 
rică, comunități de părinţi constituite ad-hoc (în parcuri 
sau pe internet). 

3.1. Familia 


Familia este structurată ca o comunitate în miniatu- 
ră, dar nu poate compensa nevoia de social. Familia nu 
dispune de suficientă istorie, așezare, extindere și nu are 
bază pentru ritual. Suplinirea comunității este o ambiţie 
prea mare și irealizabilă pentru familia care, extinzân- 
du-se, riscă să nu-și mai acopere nici propriul rol. 

Familia este un prim spaţiu social al individului, un 
mediu tampon între individ și societate (un loc al mode- 
lării de sine în funcție de cerința socială și de adaptare a 
socialului la cerința individuală). Tocmai datorită dublei 
sale funcții (de individuare și socializare) familia ajunge 
să prezinte tabloul disfuncțiilor sociale combinat cu ace- 
la al nevrozelor personale — imagine adesea bolnavă, 
încărcată și grea. Familia preia din tensiunea schimbări- 
lor individuale, transformându-se pe sine. Este un me- 
diu stabil, deși mereu în schimbare, este un mediu asi- 
gurator ce se întinde pe mai multe generații, este un 
mediu terapeutic, deși este adesea bolnavă. Așa cum este 
ea, familia este de tot necesară pentru drenajul tensiuni- 
lor individuale, pentru acomodări și adaptări, dar inca- 
pabilă de a-și aroga funcţii de comunitate. 

Totuși, acolo unde nevoia indivizilor de comunitate 
este foarte mare, familia își asumă cu toate riscurile acest 
rol, descentrându-se pe sine printr-un prea mare accent 
pe social (în defavoarea individualului). 

Comunitatea rudelor, spre deosebire de aceea săteas- 
că, este încărcată de nevroze, angoase, istorii de vinovă- 
ție și transferuri, eșuări și neînţelegeri. În relațiile de 
familie nu există degajarea ritualizării și nici distanța po- 
liteţii, iar totul se precipită deoarece, într-un plan secund 

al relaţiei de suprafață, se joacă de fiecare dată piese 
vechi oedipiene, separări eșuate sau reproșate, experien- 
te traumatice de neconţinere și nedreptate, revendicări, 
dorințe de recuperare, vinovăţii și învinovățiri. 


Un exemplu pentru felul nefericit în care familia se ridică 
la rang de comunitate o reprezintă casele regale — aici nu 
există familii în comunitate, ci o familie, cu multe rude ce se 
prezintă ca o comunitate în sine, închisă, fără perspectivă și 


foarte bolnavă. 


Femeia ce a născut are nevoie să se poată simţi în si- 
guranţă, iar familia îi oferă o prea mică distanţă afectivă. 
Bebelușul este perceput, de către rude, ca sursă de satis- 
facție personală și ca recipient pentru proiecții ale expe- 
rienţelor proprii, de aceea trăirile emoționale din preaj- 
ma lui sunt foarte intense, greu de stăvilit și explicat. 
Nou-născutul este permeabil la stările emoționale ale ce- 
lor din jur și mai ales la cerinţele inconștiente adresate 
(nevoia rudelor de a se simţi importante, utile, iubite, de 
a iubi, de a se descărca de tensiune). În familie, angoasa 
primară a bebelușului poate fi amplificată de oscilația vi- 
brantă a rudelor între implicare totală, sufocantă pe de o 
parte și retragere, pe de altă parte. 

Bebelușul singur nu poate face față mediului familial 
extins fără protecția mamei sale, la rândul ei protejată și 
susținută de comunitate. Acolo unde singura comunita- 
te este familia, mama este supusă la grea încercare. Ea 
trebuie să metabolizeze cerințele familiale și să atenue- 
ze pasiunile acesteia înainte de a le oferi bebelușului. 
Aici este situaţia în care familia se vrea comunitate și 
nu-și mai realizează rolul său, iar mama este nevoită să 

funcționeze ea însăși ca familie (fapt ce o împiedică să 
mai funcționeze ca mamă). Mama nu mai este doar me- 
diu de amortizare între lumea externă și lumea internă 
a copilului, ci și tampon între copil și cerințele rudelor. 
Această sarcină a mamei se menţine până când copilul 
însuși va fi capabil să-și realizeze o interfață socială care 
să-i permită o comunicare mai puţin bazală cu oamenii. 
Este un context unde hipervigilența mamei este justifi- 
cată precum și sentimentul său de oboseală psihică și de 
presiune permanentă de care ar vrea să scape și să se de- 
gajeze. Este, de asemenea, un mediu ce predispune cel 
mai mult la neasumarea funcţiei materne și la delegarea 
ei către o altă persoană (bunică, bonă). 

Familia, datorită numărului mic de membri, nu-i poa- 
te oferi mamei integrarea într-un grup cu preocupări și 
nevoi comune. Deoarece familia cere foarte mult și ofe- 
ră mamei prea puţin, foarte rar ea poate suplini funcția 
de conţinere psihică a comunității. Totuși, este o situaţie 
destul de des întâlnită în zilele noastre care devine vizi- 
bilă mai ales prin starea de excedare a mamei și prin de- 
robarea ei de funcția maternă. 


3.2. Comunitatea mamelor 


Una dintre funcțiile comunităţii tradiționale este aceea 
de integrare socială a mamelor de copii mici într-un grup 
cu interese și preocupări comune. O altfel de comunita- 
te este susținătoare pentru mamele de copii mici deoa- 
rece ele își satisfac sentimentul participării sociale, se asi- 
gură că nu sunt singure în trăirile lor și că acestea sunt 
normale. 

Sunt comunități stabilite ad-hoc, cu centru de gravi- 
tație în nevoile și trăirile comune. Orice comunitate, pen- 
tru a se constitui și exista, are nevoie de un spaţiu stabil 
și comun de întâlnire, care pentru orășence poate fi par- 
cul sau internetul. 

Mamele din parc, cu copii de vârste apropiate, se simt 
apropiate prin experienţă, preocupări și trăiri — de aceea 
își vorbesc ca și cum s-ar cunoaște. Discuţiile în astfel de 
grupuri sunt adesea superficiale, se discută despre cum 
mănâncă și cum dorm copiii și foarte puțin despre ceea 
ce mamele simt — dar informaţiile se află în subtext și 
sunt avid culese. Am să dau un exemplu asupra felului 
în care funcționează susținerea în aceste comunități: 


O mamă poate întreba cum se trezește noaptea copilul al- 
teia. Ea poate primi un răspuns disimulat de dorință cum că 
acel copil doarme buștean. Cealaltă mamă însă merge ca te- 
leghidată și are cearcăne. Atunci, femeia care a întrebat nu se 
va mai îngrijora din cauza copilului ei ce se trezește din două 
în două ore. Va vedea și mame cu copii mai mari cu câteva 
luni care au degajarea de a se plânge, ele au „prins grai“, au 
trecut de starea de adâncă disperare — deci, este o stare ce 
trece în câteva luni. Este o informaţie degajantă și prețioasă, 
care numai culeasă direct poate fi credibilă și de înţeles. Aceste 
informații, existente mai mult în „subtext“, oferă un suport 
de neînlocuit pentru mamă. Ea simte că nu este singura ce tre- 
ce printr-o astfel de solicitare, că nu este singura cu sentimen- 
te ambivalente și că se întrevede o ieșire din această stare, do- 


vedindu-se astfel nepermanentă. 


Mamele, prin simpla lor prezenţă, își oferă una alte- 
ia curaj și un model de supraviețuire — deși discuţiile 

se învârt în jurul a cât a mâncat copilul, ce hăinuţe i-a 
mai cumpărat și cum e vremea — suportul afectiv este 
foarte mare, fiecare o înțelege pe cealaltă pentru că ea în- 
săși știe prin ce trece. Oricum, dacă această comunitate 
de mămici nu este găsită în prima lună, ea va fi desco- 
perită în lunile următoare, căci nevoia este prea mare și 
nimeni altcineva nu oferă suportul necesar. 

În aceste grupuri participă direct și semnificativ co- 
piii. Ei își exprimă propria lor stare, precum și pe cea a 
mamelor lor, sunt un dialog al evidenţei pentru ceilalți 
participanţi la grup. Beneficiul este dublu, căci și copi- 
lul are nevoie de oglindirea sa în alții ca el, are nevoie să 
se simtă integrat într-un grup de semeni (copii de aceeași 
vârstă) și să intre în contact cu alte cupluri mamă-bebe- 
luș care funcționează similar și diferit în același timp. 
Acest grup este de tot necesar pentru siguranța unui co- 
pil, mai ales dacă el nu are fraţi sau o relaţie constantă 
cu alți copii. 

Incapacitatea copiilor mici de a relaționa propriu-zis 
îi îndreptățește pe adulți (chiar pedagogi și psihologi) să 
considere inutile aceste întâlniri până în trei ani. Noroc 
cu mamele care simt altceva, copiii mici au o nevoie mult 
mai bazală unii de alții, o nevoie de a se constitui, de a 
se contempla din exterior, de a se simţi securizați, de a 
beneficia de o mamă integrată într-un grup social. Copi- 
lul mic consideră semeni doar puii, indiferent de specie. 
El se identifică mai degrabă cu un pui de animal decât 
cu un adult, altul decât mama (iată o percepţie foarte 
greu de înţeles din poziţia adultului care nu este mamă). 

Pentru susținerea afectivă a mamelor și copiilor, 
aceste comunități „de parc“ sunt foarte eficiente. Sub 
aspectul susținerii informaționale însă, ele mai mult 

bulversează decât liniștesc. Mamele oferă informații pu- 
ternic afectivizate, mai mult în raport cu ceea ce-și doresc 
și cu temerile proprii decât cu realitatea. Astfel, sfaturi- 
le atât de personalizate devin zăpăcitoare și nepotrivite, 
iar informațiile din mai multe surse sunt contradictorii, 
sporind starea de neajutorare a mamei care se bazează 
pe acestea. Mama se poate simți mai mult încurajată 
către experimentare decât către ascultarea propriei sale 
intuiţii. 


De pildă, o mamă poate să spună cum și-a dezvăţat copi- 
lașul să se mai trezească noaptea, lăsându-l progresiv să plân- 
gă în fiecare noapte din ce în ce mai mult până când copilul 
nu s-a mai trezit decât dimineaţa. O altă mamă, frustrată de 
nesomn și de plânsul copilului său, poate încerca metoda, fapt 
care o face să experimenteze și să nu se mai gândească la ceea 
ce simte ea când îi plânge copilul. Este posibil ca experimen- 
tul să reușească, dar în planul relației personale au pierdut 


ceva și mama și copilul. 


Totuși, sunt mame care preferă sfaturile venite din 
astfel de comunităţi celor de la medic. Aceasta pentru 
că, cel mai adesea, sfaturile medicului pediatru depla- 
sează accentul de la relație (a unei anumite mame cu 
un anumit copil al ei) la o situație care cere o procedu- 
ră. Se depersonalizează relația mamă-bebeluș, ceea ce, 
pentru mamă, sună ca o neînțelegere. Relația mamei 
cu copilul său nu se poate încadra diagnostic și nici nu 
se poate reduce la un proces procedural. Medicul se 
poate apăra prin știința sa de ceea ce simte mama, dar 
mama este foarte sensibilă la aceste apărări și se sim- 
te neînțeleasă. 

O comunitate de mame ce face mai bine față nevoii 
de susținere informaţională (dar nu și afectivă) este aceea 
creată și întâlnită pe internet. Aici oamenii se susțin re- 
ciproc împărtășindu-și experienţa, expunând situaţii di- 
verse cu rezolvarea lor. Părintele poate selecta ceea ce i 
se potrivește și ca experienţă și ca procedură. Informați- 
ile, deși continuă să fie afectivizate, nu mai sunt bruiate 
de încercarea disimulării și a pozitivării, deoarece se află 
la adăpostul anonimatului pe care îl oferă mediul de co- 
municare. Este un mediu mai puţin predispus la persua- 
siuni, indiscreţii, judecăţi de valoare și este deci mai pro- 
fitabil informațional. Aici însă mamele nu se pot intui ca 
stare dincolo de vorbe și nici copiii nu pot închega rela- 
ţii cu alte mame și alți copii, nu pot oglindi alte forme 
de comportament și nici experienţe similare. 


3.3. Alte încercări de susținere 


Mama cu bebeluș poate încerca să găsească susținere 
în grupul ei de prietene, foarte eficient anterior. Acesta 
însă se dovedește adesea inadecvat. El, fie este un grup 
cu un spațiu de întâlnire acum greu accesibil mamei (ser- 
viciul, de pildă), fie este format din femei fără copii sau 
cu copii de alte vârste decât bebelușul. 

Nemamele (femeile fără copii), oricât de binevoitoa- 
re și dornice de înțelegere ar fi, nu pot oferi mamei, în 
aceste momente de start al relaţiei ei cu bebelușul, su- 
portul necesar. Ba mai mult, cel mai adesea, aceste per- 
soane se poartă total inadecvat căci nu au nici expe- 
riența și nici un cod al manierelor (ritual) pentru 
asemenea situaţii. Ele ajung, foarte curând, exasperate 

și exasperante, iar relația devine, pentru o perioadă, 
impracticabilă. 

Mamele de copii mai mari sunt conectate la o altă re- 
alitate și se apără de ceea ce au trăit cu bebelușii. Ade- 
sea se postează în rolul de atotștiutori superiori, care ori- 
cum își revendică și centrul atenţiei prin afirmaţii de 
genul: „copii mici — griji mici, copii mari — griji mari“. 

Mamele pot încerca și autosusțineri prin activități ale- 
se în funcție de personalitatea proprie. De pildă, o feme- 
ie tânără, dar cu obișnuinţe intelectuale și fără prea mare 
experiență profesională, va căuta informații în cărți de 
specialitate. Ea se confruntă cu o problemă pe care în- 
cearcă să o rezolve și de aceea caută informaţii de spe- 
cialitate. Este un mod eficient pentru ca mama să se poa- 
tă detensiona și să se odihnească psihic printr-o activitate 
diferită de solicitarea bebelușului, dar nu fără legătură 
cu el. Totuși, foarte rar și foarte greu ea va putea găsi 
sprijinul căutat pe această cale. Ea caută un sprijin psi- 
hic și afectiv într-un spaţiu al intelectului (deci într-un 
loc unde nu prea are cum să-l găsească). 

Mama poate să caute susținere prin emisiuni radio și 
T.V., prin reviste de specialitate și situri internet — locuri 
virtuale ce oferă beneficii, cu limitele lor bine știute. 

O modalitate de autosusținere psihică este aceea de 
antrenare într-o activitate plăcută și deconectantă pen- 
tru mamă, dar care, prin finalitate, i se adresează și co- 
pilului: mama poate scrie basme, cântece pentru copii, 
poate picta pereţii, poate coase hăinuţe sau poate inven- 
ta rețete de hrană pentru bebeluși. Este o perioadă când 
mama se poate degaja de tensiune, devenind creativă. 

Creativitatea mamei o apropie foarte mult de incon- 
știentul propriu, într-o manieră neinvazivă și o ajută și 

să poată gestiona mai bine relația cu copilul. Prin crea- 
tivitate mama își regăsește spiritul ludic atât de necesar 
în relaţia cu copilul său. Ea va inventa jocuri de comu- 
nicare, de asigurare, de relaxare, de drenaj al agresivită- 
ţii și de exprimare a iubirii. Jocul este un foarte bun me- 
diu pentru creșterea și înțelegerea copilului și pentru 
degajarea personală. O mamă prea serioasă, ce nu dis- 
pune de șansa jocului, poartă mult mai greu ceea ce i se 
întâmplă, iar copilul luat prea în serios se simte dator la 
o grăbită maturizare. 


Multiplele și diversele încercări de suplinire a comunită- 
ţii (prin familie, prieteni, cunoscuţi, internet, T.V., reviste, cărți, 
activități) arată importanţa deosebită pe care aceasta o are în 


situaţii speciale, cum este și aceea de mamă cu copil mic. 


IDEI DESPRE EDUCAŢIE 


Fiecare tip de societate își stabilește valorile, prio- 
ritățile și legile la care membrii săi au acces prin 
educaţie. Societatea umană urmează modelul dez- 
voltării individuale, fără a-i parcurge toate etape- 
le. Educaţia, prin funcţia sa de socializare, impu- 
ne ca ideal indivizilor (uneori limitativ) nivelul la 
care se află societatea cu beneficiile și lipsurile sale. 


Industrialism în educaţie 


ndustrialismul, ca epocă socială, a permis creș- 

terea speranţei de viaţă, a nivelului de trai și a 

confortului pentru majoritate. S-au dezvoltat ști- 
inţele și tehnica, a scăzut nivelul mortalităţii infantile. 
Aspiraţia la tratament egal, indiferent de rasă, naționa- 
litate, sex, este o realitate. În schimb, s-a secătuit satul, 
supraaglomerându-se orașul; civilizaţia s-a întors împo- 
triva culturii. 

Industrialismul se opune epocii patriarhale, o învin- 
ge, dar, prin aceasta, o transformă în model „eroic“, 
ideal, incontestabil. Toate apanajele paterne — tehnica, 
știința, legea, acțiunea, obiectivitatea, socialul, masa — 
devin centrale. În raport cu acestea, transmiterile pe li- 
nie maternă: cultura, tradiţiile, obiceiurile, credințele — 
abia dacă mai supraviețuiesc. 

Orice context social își pune adânc amprenta asu- 
pra educaţiei. În industrialism, educaţia devine știin- 
țifică, un fenomen instituțional, de masă, de lungă du- 
rată, cu acoperirea oricărui domeniu și nivel. Școala e 
și ea o „uzină“ ce se adresează tuturor și care poate 

aborda majoritatea domeniilor științifice, tehnice și de 
utilitate socială. Pentru o cuprindere generală, realita- 
tea este feliată în discipline, copiii (deveniți elevi) sunt 
înghesuiți în funcție de vârsta fiziologică, în clase. Ba- 
zele unei astfel de educaţii este pusă încă înainte de in- 
dustrialismul economic, datorită concepției vizionare 
a lui Comenius. Se renunţă la individualitate, la inte- 
rese proprii, la creativitate, la privire integrată și la en- 
tuziasm. 

Educaţia dispune de tehnici elaborate, de studii psi- 
hologice și de cercetări statistice în funcție de care se pot 
stabili metode didactice operante. Știința deplasează in- 
teresul de la nevoia naturală de învăţare și adaptare 
socială a fiecărui om în parte, la standarde, tipologii, 
curricula obligatorii. 

Omul și dezvoltarea sa sunt privite prin intermediul 
unor grile care conţin repere obiective precum stadii (în 
funcție de vârsta fizică, pe care le regăsim încă din pe- 
riodizările lui Platon), niveluri, performanţe — toate sta- 
tistice. Abordările cantitative, generalizatoare, teste de 
tot felul, standarde și criterii de evaluare ajung să fie la 
mare preț. Toate acestea modelează o realitate medie a 
tuturor, un „pat al lui Procust“ în care individul se regă- 
sește cu greu. 

Prin educaţie, omul ajunge să se conformeze acestor 
criterii masificatoare, dar nu se mai poate descoperi pe 
sine. În această etapă istorică, educaţia reușește perfor- 
manţa unui bun acordaj social, sacrificând individualul. 
Se ajunge în situaţia în care oamenii nu știu cum sunt 
dacă nu își fac un test de personalitate, își cresc stima de 
sine dacă reușesc să treacă un concurs, își citesc horos- 
copul pentru a-și afla disponibilitatea afectivă. 

O mamă supraprotectivă determină la copil o slabă 
asumare de sine fiziologică (copilul simte doar un dis- 
confort, dar nu poate avea certitudinea cauzelor: foame, 
sete, boală, oboseală, supărare). Tot astfel se întâmplă și 
în cazul unei educații (în nume patern) prea sistemati- 
zate și standardizate. Ea poartă în sine pericolul în- 
depărtării oamenilor de propriile lor afecte, nevoi și 
interese. 

Hiperstandardizarea nu se referă numai la educație 
și la școală, ci afectează în totalitate creșterea copilului și 
viața individului. 

Maternităţile sunt instituții organizate pentru redu- 
cerea oricărui risc medical. Adevărate „fabrici“ unde naș- 
terea este un proces de separare sigur. Mama și copilul 
primesc saloane diferite pentru a-și asigura refacerea me- 
dicală și îngrijirea expertă. Când mama își revine din „ră- 
tăcirea“ ei feminină și poate susține iar ștacheta egalită- 
ţii cu bărbatul, își reia serviciul. Pentru copil se găsesc 
instituții specializate în supraveghere și îngrijire (creșa, 
bona, bunicii). Mai târziu, copilul, deja demn de educa- 
ție, merge la grădiniţă. 

Școala este instituția ce face obligatorie educaţia ca in- 
struire, ca învăţare intelectuală. Copilul trebuie să iasă 
știutor de carte și de aceea este supus evaluărilor, stan- 
dardizărilor, reperelor medii de raportare. Interesele se 
nivelează, iar contactul cu afectivul rămâne aproape to- 
tal la cheremul inconștientului. 

O altă influență majoră impusă de societate ține de 
pragmatism și de ritmul hiperaccelerat. Așa se face că în 
școală se precipită informațiile, se prăvălesc peste copi- 
lul care ar trebui să le facă față. Din neputinţă de verita- 
bilă procesare și integrare psihică (ceea ce ar necesita un 

timp mai îndelungat), ele sunt memorate și uitate ime- 
diat ce s-au transformat într-o notă sau calificativ satis- 
făcător. Ritmul alert nu mai lasă loc reflecției, cugetării, 
tatonării, greșelii. Greșeala este o catastrofă ce trebuie ta- 
xată, nu e timp pentru a învăţa din greșeli. Scopurile 
sunt gata stabilite, iar aderarea la ele este doar o proble- 
mă de adaptare. Rezultatele, chiar dacă iluzorii, pot fi 
cuantificate și asta este tot ce contează. Educaţia se în- 
scrie adânc sub semnul acțiunii, vitezei, rezultatului 
practic. 

Tânărul, astfel școlit, e pregătit pentru a munci în in- 
stituții care îl vor plăti cu bani ce urmează a fi cheltuiţi 
pentru susţinerea altor instituţii. Omul este capabil să 
trăiască cum a fost trăit, poate să reia la rândul său pro- 
cesul „de fabricație“ cu generația următoare. Îmbătrânit 
și ajuns în neputinţă, va fi preluat spre îngrijire de insti- 
tuţii competente, plătite de către fii săi, depuși odinioa- 
ră la creșă. Va trăi mult, confortabil și în siguranță, la 
adăpost de traume majore (moartea copiilor, neputinta 
asigurării traiului zilnic, războaie). Va plăti acest confort 
doar cu nevroza democratică a „omului-piesă“, ceea ce 
poate fi rentabil. 

În afara preocupării pentru dezvoltarea afectivă in- 
dividuală, omul acumulează neîmpliniri și lipsuri, dez- 
echilibre și traume, regresii și stagnări, blocaje și frus- 
trări. Societatea industrialistă are însă, grijă de toate, 
există instituţii de sprijin și terapie unde se evaluează 
„cazul“, se încadrează într-un diagnostic, se exprimă un 
prognostic, se stabilesc scheme de tratament (medica- 
mentoase sau nu). Se acționează în consecință și se aș- 
teaptă reacţia, rezultatul estimat. Afectele și stările psi- 
hice ce își cer elaborarea, sunt văzute ca situaţii practice 

cu soluţii în acțiune. Afectul este dizolvat rapid de pu- 
nerea în act. 

Pare cu totul de neînțeles că există situaţii în care e 
nevoie de răbdare și așteptare, de lipsa intervenţiei. „A 
aștepta“, pentru omul zilelor noastre, echivalează cu „a 
pierde vremea“, iar nonintervenţia înseamnă incapacitate 
de a găsi soluţii. Astfel, orice soluţie, fie chiar și una 
proastă, dacă este acțională e mai bună decât nimic. E o 
societate suferindă de hiperactivitate motrică (ADHD), 
pentru care orice răgaz reprezintă pericolul adâncirii în 
depresie. 

Industrialismul aduce beneficii majore, dar are și efec- 
tele sale adverse, din cauza cărora este părăsit la nivel 
economic. În educaţie însă, rezistenţa la schimbare este 
mult mai mare, iar reformele se dovedesc a fi doar 
schimbări care să susțină structura veche. Din interiorul 
sistemului, se pare că problema ţine de o inadecvare a 
standardelor, a stadiilor dezvoltării și a sistemelor de 
evaluare. Aceasta duce la o vrie a modificărilor, la o ne- 
liniște structurală. În niciun caz, nu se poate concepe că 
tocmai aceste repere de care educația pare a nu se mai 
putea lipsi (standarde, stadii și evaluare) pot fi chiar ca- 
uza problemei. Ce ar fi învățământul fără acestea, fără 
chiar esenţa lui? 

Natura socială își urmează cursul ei și va avea reve- 
lația unor soluţii când va fi pregătită să le aplice. Până 
atunci, din școală ar putea fi eliminate practicile prea no- 
cive (ceea ce ar fi un mare câștig pentru copil), iar edu- 
caţia pentru dezvoltarea afectivă poate fi lăsată, în între- 
gime, în grija părinţilor. 

Dezvoltarea afectivă permite o abordare unificatoare 
și individualizatoare a umanului, dar oferă prea puţine 

certitudini. Este rebelă la standardizări și scapă criteri- 
ilor de evaluare — ceea ce o face inacceptabilă sistemu- 
lui de educaţie industrialist. Cu toate acestea, nevoia co- 
pilului de a evolua afectiv este justificarea cea mai 
puternică pentru existenţa familiei. Indiferent de epocă 
și de sistem educativ, venirea pe lume a copilului aduce 
o așezare a simțului comun. Copilul are nevoie pentru a 
se forma de mamă și de tată, de diferența complemen- 
tară și armonioasă dintre aceștia. În relaţie cu copilul lor, 
părinţii pot învăţa să-și permită luxul răbdării, aşteptă- 
rii, bucuriile simple. Dacă renunţă ei la copilul imaginar, 
pot mult mai lesne părăsi ideea copilului ideal, raportat 
la standarde și stadii. Părinţii, în iubirea lor pentru co- 
pil, fac inoperabilă orice evaluare, se vor schimba pe ei 
înșiși în loc de a avea pretenţia să schimbe copilul. Fe- 
meia va învăţa să-și permită să fie mamă, conţinătoare, 
răbdătoare, transmițătoare de cultură și tradiție. De ase- 
menea, bărbatul va găsi o cale de a fi tată, de a oferi si- 
guranţă, hotărâre, inserție socială, timp și disponibilita- 
te afectivă. 

Industrialismul însă, pentru a-și menţine ideea egali- 
tăţii de șansă, ajunge la extreme unde sexul indivizilor 
pare a nu mai conta, tuturor aplicându-se o tratare ase- 
xuată. Este o situaţie în care familia, ca uniune ma- 
tern-paternă întru susținerea dezvoltării copiilor, nu își 
mai găsește rostul. Se ajunge astfel la acceptarea socială 
a divorțului, a familiilor monoparentale, a familiilor în 
care rolurile sunt inversate (femeia se duce la serviciu, 
iar tatăl își ia concediu pentru îngrijirea copilului), la fa- 
milii de homosexuali. Situaţia cea mai frecventă (în Ro- 
mânia orășenească) este aceea a familiei cu doi taţi și ca- 
rență maternă: femeia și bărbatul se duc la serviciu, 

asigură inserția în social și supraviețuirea financiară. Ro- 
lul mamei, limitat la supraveghere și îngrijire, este dele- 
gat bunicilor, bonelor, creșei sau chiar nimănui (în cazul 
copiilor cu „cheia de gât“). 

În acest context social, o femeie care își ia în serios ro- 
lul de mamă pare din alt secol, dezadaptată, ce se com- 
place în situația de „a sta acasă“, de a nu face nimic. Ex- 
presia „stă acasă cu copilul“ creează o imagine total 
discrepantă cu realitatea unei femei care se ocupă de co- 
pil și de casă, care nu poate sta nici ziua, nici noaptea. 
Spre deosebire de cel ce muncește la birou, stând pe un 
scaun, luându-și dese pauze pentru cafea și pentru o 
vorbă cu colegii. 


Ţin minte că, după șapte luni de la prima naștere, mi-am 
călcat peste orice obligaţie, mi-am lăsat fetița cu tatăl ei și 
m-am dus la coafor (mânată ce-i drept și de spaima de a nu 
rămâne cheală, așa de tare îmi cădea părul). Coafeza, nema- 
mă, când a auzit că sunt în concediu de maternitate a găsit 
imediat soluţie pentru problema mea: „Păi de ce nu spuneți așa, 
dacă staţi acasă cu copilul, aveți timp să vă puneţi tot felul de măști 
regeneratoare!“ Sfatul ei m-a amuzat teribil din perspectiva per- 


formanţelor mele de a face duș în cinci minute... 


Este o perioadă socială când ne facem griji pentru în- 
credinţarea calculatorului, a automobilului, când se fac 
numeroase cursuri pentru profesia de paznic și când 
avem reglementări minuţioase privind poziţia biroului 
față de fereastră. Nu ne facem tot atâtea griji în ceea ce 
privește încredințarea copilului, bonele nu au niciun fel 
de pregătire (oricum vin și pleacă într-un ritm trauma- 
tizant), spaţiile de joacă pot fi construite și pe asfalt, 

orașele sunt tot mai periculoase (nici măcar trotuare nu 
mai avem decât pe alocuri) și nu permit manifestarea de 
independenţă a copilului. E o derută în care cu greu pă- 
rinții pot ţine echilibrul între îngrijorarea patologică și 
nepăsare. 

În România, buna așezare tradițională permite totuși 
ca schimbările sociale să fie preluate fără accentele lor 
patologice și de exagerare. Nu este însă cazul țărilor 
„evoluate“. Franţa, de pildă, unde egalitatea femeii cu 
bărbatul este un fapt incontestabil, se confruntă deja cu 
fenomenul tatălui-mamă. De asemeni, este o practică ex- 
tinsă aceea de a importa bone africance și românce (re- 
cunoscute ca „mame“ bune pentru copii între 0-3 ani). 
Importul de bone însă este echivalent cu importul de 
cultură maternă, iar la schimbarea generaţiei, Franța nu 
va mai fi a francezilor. Lumea nu se confruntă pentru 
prima dată cu așa ceva — același lucru a stat și la baza 
decăderii nobilimii. Femeile, prea nobile pentru a-și 
alăpta pruncii, angajau doici din rândul celor simpli și 
săraci. Generaţia crescută la sânul lor a pus mai presus 
cultura maternă decât genetica și a dus la Revoluţia 
Franceză. 

Asumarea maternității nu este o retragere temporară 
pentru sacrificiul de a îngriji copiii. Este pentru femeie 
o șansă de a evolua, de a redescoperi lumea și pe sine, o 
reașezare afectivă în condiţii de sănătate. Maternitatea 
este un pas în maturizarea psihică a femeii care, poate 
că nu devine înțeleaptă (pentru asta va trebui să devină 
bunică), dar câștigă în echilibru și profunzime. 

Orice realizare socială a unei femei (profesională, fi- 
nanciară sau de imagine) este iluzorie dacă amputează 
în ea dimensiunea maternă. Dacă nu este mamă, o feme- 

ie nu se poate simţi cu adevărat împlinită în niciun do- 
meniu (îmi asum contestările, fie și vehemente, ale fe- 
meilor de carieră). Acest timp al devenirii nu mai poate 
fi recuperat. O femeie dacă nu este cu totul mamă nu va 
mai putea fi cu adevărat nici bunică (va oscila între pre- 
luarea unui rol matern și neimplicare). 

În contextul amputării dimensiunii afective în crește- 
rea copilului, se poate aluneca înapoi pe panta dezvol- 
tării, ajungându-se la situații de părinţii infantili afectiv. 
Așa se face că, prin intermediul societăţii, ca oglindă de- 
formatoare, imagini ce ne înfioară de la nivelul scrieri- 
lor mitice ajung să ni se pară firești în proximitate. 


Copilul — produs 


Medeea, simțindu-se dureros părăsită de Iason, se 
răzbună pe copiii lor. Ea pune în act expresia: „eu i-am 
făcut, eu îi omor“. 

Copilul este aici ca un produs ce (într-o logică anală) 
poate fi stocat, format, modelat, distrus după cum do- 
rește făcătorul său. Copilul este deopotrivă recipient pen- 
tru așteptări și dorinţe, precum și loc al exprimării agre- 
sivităților parentale. 


Copilul — baston de bătrânețe 


Oedip nu poate menţine relaţia cu fiica sa, Antigona, 
la nivel oedipian (în mod paradoxal). El oscilează între 
considerarea ei ca parte complementară a sa (ochii de 
care el e lipsit) și utilizarea ei pentru susținere (pe post 
de baston). 

Copilul pare o investiție profitabilă la o bancă sigură, 
o asigurare de viaţă, boală și bătrâneţe. Părintele înves- 
tește efort, timp și bani pentru a dispune de siguranţă și 
confort la bătrânețe. 


Copilul — a doua șansă 


În „Miron și ursitorile“, Eminescu descrie o mamă 
care își dorește să obțină prin copil veșnicia proprie. Ea 
întrerupe ursirea bună pentru a cere ceva „nemaipome- 
nit“. Împlinirea dorinței mamei nefericește copilul, este 
pentru el o povară smintitoare, ce îl scoate din normal și 
obișnuit. Este acea promisiune de „Tinerețe fără bătrâ- 
neţe și de viață fără de moarte“ făcută de către tată prun- 
cului, la naștere. E o promisiune ce sortește viața fiului 
întru împlinirea dorințelor părintelui. Este oferta ascun- 
să în spatele obișnuitei și nevinovatei exprimări: „măcar 
copilul meu să aibă ce eu nu am avut“. 


Copilul — Cenușăreasă 


În basme precum „Ivan cel prost“, părintele degradea- 
ză imaginea copilului pentru a-l păstra pentru sine, pen- 
tru a-l menţine în vatra părintească. Cine își poate dori 
ca soț un bărbat „prost ca gardul de răchită / Sui ca clanța de 
la ușă“ („Călin Nebunul“, M. Eminescu) sau, mai rău, un 
porc („Povestea porcului“, I. Creangă)? Cine își dorește 
ca soaţă o femeie murdară și incapabilă de ripostă („Ce- 
nușăreasa“, Frații Grimm)? Părintele îi oferă totul copi- 
lului său pentru ca el să nu aibă tentaţia independenţei. 

Este oferta ascunsă în spatele afirmației: „Ai de toate, 
hrană, locuință și haine, ce-ti mai trebuie?“ Acest nefericit 

dar se ghicește și în plângerea mamelor că nu li se mai 
însoară băiatul (acel „băiat“ de peste 30 de ani, căruia îi 
mărunţesc cu grijă carnea în supă și căruia îi plătesc toa- 
te facturile). 


În orice perioadă socială, a fi părinte este o ispită cu 
toată drama și fericirea pe care o presupune aceasta. „Că- 
derea” în cinstea de părinte oferă șansa închegării unor 
relaţii veritabile, a maturizării și echilibrului. O șansă 
susținută prin încrederea în forța vitală și de sănătate a 
copilului și în capacitatea educativă a părintelui. Aceas- 
tă încredere permite relaxarea înțeleaptă a părintelui ce 
privește cu înţelegere și răbdare devenirea tumultoasă și 
zgomotoasă a fiilor: „sunt copii, maică, or crește mari!“ 


Caracteristici ale 
relației părinte-copil 


formatoare. Dincolo de iubirea neîndoielnică, 

ea are nevoie de un cadru stabil (familia) și de 
maturitatea afectivă a părinţilor. Contează capacitatea 
mamei de a se acorda la ritmul afectiv al copilului ei, de 
a-i simţi și conţine stările, de a i se oferi constantă. Este, 
de asemenea importantă capacitatea tatălui de a crea un 
spaţiu de siguranţă pentru copil, de a sprijini separarea 
de mamă și de a asigura inserția socială. 


R elația părintelui cu copiii săi este profundă și 


2.1. Autenticitate 


Încă de la naștere copilul are nevoie de o relație veri- 
tabilă cu părinţii săi. El caută să-i descopere așa cum 
sunt, dincolo de „hainele“ lor sociale. Copilul va sonda 
limitele mamei, va descoperi toate punctele slabe ale pă- 
rinților și-i va confrunta cu ele. Va da jos măști pentru 
a-i putea iubi pe părinţii descoperiți sub ele. Părinţii se 

vor confrunta nu numai cu realitatea lor, ci și cu aceea a 
copilului, atât de diferit de copilul-imaginar pe care și-l 
închipuiau. În raport cu această realitate a copilului lor, 
părinţii se vor vedea nevoiţi să renunţe la dorințe și aș- 
teptări. Vor deveni conștienți că: 

- educă prin ceea ce sunt și nu prin ceea ce pretind, 
cer sau spun copilului; 

-îl iubesc pe copilul lor așa cum este și nu l-ar schim- 
ba cu un altul, oricât de grozav, pentru nimic în lume. 


Autenticul părintelui 


În basm, Harap Alb își trimite calul pentru a se între- 
ce cu pasărea fetei împăratului. Cunoștinţa cu Altul se 
realizează prin medierea unor reprezentanți ai sinelui și 
nu direct. Prin educaţie omul își creează o imagine de 
sine pentru prezentare, o interfață socială pentru a se co- 
necta la comunitate, pentru a-și asigura ieșirea în lume. 
În condiţiile cenzurii, ceea ce este dincolo de acest veș- 
mânt social ține de refulare. Autenticul personal este 
menținut în refulare sub ameninţarea cu vulnerabilita- 
tea. Sufletul pare depozitat într-un loc sigur care, odată 
descoperit, poate atrage pierderea lui. Totuși, autenticul 
individual, odată refulat, devine foarte puţin accesibil 
conștientului. Astfel omul, chiar dacă ar vrea să se dez- 
văluie, nu poate. El nu mai știe cum este cu adevărat. 
Singura imagine de sine cunoscută și de care este con- 
știent este aceea formată prin oglindirea în ceilalți, în ex- 
primările, aprecierile și nemulțumirile lor. 


Pentru o prezentare autentică, oamenii fac eforturi de a se 


descoperi pe sine. O dovadă este frenezia creată de testele 

psihologice. Acestea au devenit omniprezente la angajare, la 
evaluări, în grupurile de adolescenţi și de prieteni. Interesul 
pentru ele atestă un nivel mare și conștient de ignoranță asu- 
pra autenticului individual. Modul de rezolvare a acestor teste 
indică dorinţa de a obține o imagine ideală, conformă cu pro- 
priile aspirații și nu una reală. Algoritmul de construcție al 
testelor trădează tentația apărării în fața unei cunoașteri veri- 
tabile cu infinite variabile, imposibil de încadrat diagnostic în 


câteva variante de evaluare. 


Copilul însă, în relaţiile formative, nu se poate mul- 
țumi cu o mască. Pentru a se dezvolta sănătos și normal 
are nevoie de o imagine vie și nu de o formă imobilă, 
convenabilă, satisfăcătoare, dar care nu trăiește. El își va 
asuma sondarea, provocarea, descoperirea și scoaterea 
la iveală a imaginii reale. Îi va oferi părintelui său șansa 
de a se cunoaște și accepta pe sine, de a se descotorosi 
de inautentic. Este un travaliu complicat, dar pregătit de 
iubirea partenerilor de cuplu care a precedat venirea pe 
lume a copilului. 


Psihoterapia psihanalitică se constituie și ea ca un cadru 
unde pacientul se poate descoperi și asuma pe sine, imper- 
fect, dar viu și real. În prima etapă a psihanalizei însă, este 
obișnuit ca pacientul să se prezinte cu interfața sa socială, con- 
struită cu ceea ce știe despre sine de la alții (diagnostice me- 
dicale, etichetări școlare, porecliri amicale și mai ales dorințe 
parentale interiorizate). Este un nivel al expunerii de sine la 
care psihanalistul nu poate oferi oglindire — ochii săi sunt 
opaci pentru că nu pot să vadă. El poate oferi însă pacientu- 
lui susținerea binevoitoare și răbdătoare, timpul și cadrul ne- 


cesar cernerii acestor oglindiri. 

Copilul parcurge împreună cu părintele un drum si- 
milar numai că mai direct și mai agresiv. Psihanalistul 
are răbdare, poate aștepta. Copilul însă nu, el cercetea- 
ză, descoperă, provoacă anamneze și recunoașteri de 
sine, impune transferuri și retrăiri chiar dacă, uneori, 
preţul este acela al sănătăţii sale. Forţa sa vitală și dorin- 
ţa de a fi adevărat îl determină să ceară relaţii autentice, 
în care el însuși să poată fi recunoscut așa cum este. 

Uneori însă, copilul se poate izbi de rigiditățile părin- 
ților ca de un zid. Părintele poate impune ca autentică, 
interfața socială, ea este modelul în funcție de care copi- 
lul ar trebui să se formeze. Este o situație similară cu ce- 
rința de a ajusta dimensiunile corpului după forma unei 
haine gata croite. Este un model de educaţie de-a-ndoa- 
selea ce își propune sacrificarea realului, viului de dra- 
gul modelului ideal. 

Copilul nu se poate mulțumi cu imaginea de sine pre- 
zentată de către părinte. El caută să înțeleagă dincolo de 
aparente, să-și găsească un reper viu de raportare, iar in- 
vestigația are scop de cunoaștere și nu de evaluare sau 
judecare. 

Acesta este motivul pentru care mama copilului mic 
simte că nu mai are niciun spațiu intim, e asaltată cu to- 
tul de micul cercetător, e pusă în fața propriilor dificul- 
tăți și probleme ce își cer elaborarea. De foarte mic, co- 
pilul devine un bun cunoscător al hărții detaliate a 
corpului matern. Dacă aici copilul suportă, în cele din 
urmă, tabuul unor părți ce nu se lasă descoperite, în pri- 
vinţa vieții psihice, el nu acceptă nimic opac. El vrea să 
cunoască toate dificultățile, stările și temerile refulate, 
toate amintirile crezute uitate. Locurile goale sau ascun- 
se vor fi ocupate cu propriile lui simptome. 

O pacientă adultă, confruntându-se dureros cu încăpățâ- 
narea fiului său, și-a reamintit cât de îndărătnică a fost ea în- 


săși în copilărie. 


În cercetarea sa, copilul se implică activ, el exprimă, 
folosindu-și corpul, ceea ce părinţii nu știu despre ei, 
preia probleme vechi, din copilăria lor, pentru a le oferi 
găsirea unei căi de elaborare. 


O pacientă adultă se descurca foarte greu în situaţiile în 
care nu era lăsată în ritmul ei. Eu însămi am visat-o de câte- 
va ori aproximativ la fel: se făcea că ea ajungea pentru psiho- 
terapie la ora stabilită, dar mă găsea total nepregătită. Mă 
aflam fie într-o altă activitate, fie cu cabinetul vraiște și încer- 
cam să repun totul în ordine, în mare grabă. Pacienta a avut 
o mamă cu un ritm alert care nu-i lăsa răgazul de a reacționa. 
Acum, copilul ei era cel ce părea solicitant și frustrant: nu o 
lăsa să termine ce începe, o scula noaptea și plângea foarte 
mult. Ea însăși se afla în pragul depresiei. Cu timpul a desco- 
perit o realitate de nimeni ascunsă, dar cu care nu s-a putut 
confrunta până atunci. Mama sa fusese nepregătită să o aibă, 
era foarte tânără, cu școala neterminată, la începutul relației 
cu tatăl ei. Abia după ce pacienta și-a elaborat problemele de 
fetiță a putut să-i facă faţă copilului său. Fiul său, deja diag- 
nosticat cu ADHD, și-a găsit liniștea de a adopta un ritm na- 
tural, de a-și permite sieși și mamei odihna. Copilul exprima 
prin simptom, iar eu prin vis, ceea ce pacienta nu descoperi- 
se despre mama sa: nepregătirea și graba ei. 

Un pacient adult, bătut adesea în copilărie de către tatăl 
său, se descurca foarte greu în situaţii tensionante. Avea ten- 
taţia ieșirilor violente pe care și le înfrâna cu greutate și cu 


preţul unor cumplite dureri de cap. Cu fiul său se înfuria atât 

de tare, încât avea sentimentul că explodează, se lupta greu 
cu impulsul de a-l bate. Reușea să-și stăpânească agresivita- 
tea, dar o întorcea asupra sa, autopedepsindu-se cu migrene. 
Capul său era spaţiul de luptă al victimei și agresorului inte- 
riorizat. Într-o ieșire violentă în analiză (când chiar m-a spe- 
riat de-a binelea) s-a liniștit la ideea că aș putea face pipi pe 
mine de frică. Și-a amintit apoi că a avut enurezis până la 
14 ani, când și-a înfruntat tatăl, iar acesta a încetat să-l mai 
bată. A avut revelaţia că băiatul său îl înfruntă mereu — așa 
se face că nu are enurezis și că nici el nu-l bate. A simţit că-și 
poate înţelege fiul, iar apoi a putut vedea cum relația cu aces- 


ta s-a detensionat. 


În psihoterapie, atunci când părinții vorbesc despre 
copiii lor, prezintă asemănări de temeri, simptome și ma- 
nifestări ce pot fi asumate sau refuzate și puse pe seama 
celuilalt părinte. Analiza ajunge să descopere similitu- 
dini, legături vechi și profunde. 

Copilul chiar se poate face victima unor accidente sau 
boli pentru a revela adevărul. 


Un pacient de 12 ani suferise de un an un accident de ma- 
șină; de atunci, o ţinea din spitalizare în spitalizare, iar mama 
lui îl veghea devotată și tot mai disperată. De la prima între- 
vedere a spus: „doar pe masa de operaţie am simțit că mama mă 
iubește“. Fiind frapată de afirmaţie, m-am întors către mamă 
și am întrebat-o cum înțelege spusele copilului. Atunci mama 
a povestit că el este copilul preferat tocmai pentru că nu l-a 
vrut de la început. Când s-a simţit însărcinată cu el, a vrut să-l 
avorteze pentru că mai avea deja doi copii mici. S-a dus la me- 
dic și „abia când eram pe scaunul ginecologic mi-am dat seama că 


vreau copilul. Nu l-am vrut, iar acum mă lupt pentru viața lui“. 

Doar pe această bază, a cunoașterii profunde, este po- 
sibilă o veritabilă mergere împreună a copilului cu pă- 
rinţii săi. Fiind autentici, părinţii se oferă total copiilor 
lor cu bune și rele, cu frumoase și urâte (așa cum i s-a în- 
fățișat calul lui Harap Alb înainte de a pleca la drum: 
răpciugos și frumos, slab și puternic, docil și periculos). 
Relaţia cu copiii este astfel degajată de mistere și nepu- 
neri în cuvânt. E coerentă și constantă așa cum este fie- 
care cu el însuși dacă se simte bine în pielea sa. De pe 
această poziție, părintele poate fi mai relaxat, nu are ce 
demonstra, nu trebuie să fie altfel decât simte. Copilul 
dobândește liniștea asiguratoare a lipsei de secrete, sur- 
prize, imagini deformate și deformatoare, mortificate, 
mortificatoare. 

Oricât și-ar proteja părintele interioritatea, copilul său 
tot va veni în contact cu ea, conștient sau nu. Părintele 
va funcționa ca un reper interior al copilului întreaga 
viață, de aceea este necesar ca acest reper să fie autentic 
și cât mai elaborat. Părintele nu este și nici nu ar fi bine 
să fie perfect, el transmite copilului și nerealizările pro- 
prii. Prin autenticitatea sa însă, părintele poate spera că 
fiul se va descurca mai bine atât cu transmiterea psihi- 
că, precum și cu problemele proprii. 


Autenticul copilului. Aici este vorba de dificultatea 
părintelui de a prefera copilul real, celui imaginar. Co- 
pilul real nu este nici pe departe atât de satisfăcător pen- 
tru dorinţele și nevoile părintelui său, dar el trăiește, e 
viu spre deosebire de cel imaginar. Tot în relație cu co- 
pilul real, adultul poate deveni părinte și poate învăţa să 
iubească veritabil. Este o alegere în etape pe care și co- 
pilul o poate sprijini. 

Înainte de a avea copii îmi doream un fiu blond cu ochii 
verzi, când am văzut că trec lunile și nu rămân însărcinată, 
nu mi-am mai dorit decât un copil sănătos. 

Un tată, confruntat cu simptomele obsesionale ale copilu- 
lui său pe care îl determinase forțat să fie ordonat și să înve- 
te foarte bine, nu-și mai dorea decât ca băiatul să se poată bu- 
cura degajat de viaţă. 

În „Pădureanca“, Slavici arată cum tatăl lui Iorgovan, 
Busuioc, ar fi bucuros ca fiul să i se însănătoșească pentru a 


mai merge iar la birt (idee neacceptată anterior). 


Autenticul relaţiei. Pentru educaţie este necesară ca 
bază de pornire o relație autentică în care oamenii se pre- 
zintă așa cum sunt și îi acceptă pe ceilalți fără pretenţia 
de a-i schimba. 

În iubirea sa pentru copil, părintele ajunge cu timpul 
să renunţe la beneficii personale și pretenţii narcisice pre- 
cum: 

- să fie deștept ca să am cu cine mă mândri; 

- să fie frumos așa cum eu nu am fost; 

- să ajungă preot, așa cum ar fi vrut părinții mei pen- 
tru mine; 

- să fie apropiat și să mă sprijine la nevoie așa cum 
au făcut părinţii mei cu mine... 

Realitatea copilului îi ajută pe părinţi să renunţe la 
pretenţii mari („și frumoasă și lăptoasă și devreme acasă“) 
și narcisice (ce țin de împlinirea propriilor nevoi și do- 
rinte). 

Părinţii învață prudența în cerinţă și dorințe — căci 
ele s-ar putea împlini, dar cu un preț prea mare plătit de 
copil (aşa cum se întâmplă în poezia lui Eminescu cu va- 
loare autobiografică „Miron și ursitorile“). 

Prin iubirea părintească, adultul învaţă să se limite- 
ze narcisic la sine și să vadă copilul ca pe o persoană 
demnă de încredere, capabilă de afecte profunde, de 
gândire proprie și aptă pentru viața aceasta așa cum 
este ea (cu bune și cu rele). Încrederea în copil îi con- 
solidează părintelui încrederea în sine și îl salvează din 
pragul angoasei date de o responsabilitate supradi- 
mensionată. 

Copilul se gestionează pe sine în relație cu semenii și 
în alte medii, în afara celui familial. Părintele nu este res- 
ponsabil de tot ce se întâmplă cu copilul său. Copilul 
vede și învaţă năzdrăvănii, trăiește inevitabil și eveni- 
mente traumatizante, se mai îmbolnăvește și se mai ac- 
cidentează uneori. Din fericire părinţii nu controlează 
totul în jurul copilului și nu-l pot feri de tot ce i s-ar pu- 
tea întâmpla rău. 

Ceea ce părintele îi poate oferi copilului său sunt: iu- 
bire necondiționată, acceptare, înțelegere, un mediu si- 
gur, cald și cu deschidere socială. Oferindu-i acestea, co- 
pilul poate face faţă el însuși vieții cu tot ce îi aduce ea. 


2.2. Cine pe cine educă? 


Un alt aspect important în educaţie este acela al con- 
științei dublului sens al formării. Nu doar adultul este 
formator pentru copil, ci și copilul pentru adult. 

Nicio relație de formare (care implicit presupune 
schimbare) nu devine operantă decât prin oglindire. 
Adultul operează la sine schimbări, iar copilul profită de 
acestea și doar în raport cu ele se va putea schimba pe 
sine. 

Adultul, așteptând venirea pe lume a copilului său, 
începe prin a se schimba pe sine pentru a deveni părin- 
te — schimbare continuată și după nașterea copilului. 
Primele schimbări se localizează în viaţa viitorilor pă- 
rinți și în corpul mamei. Ele vor afecta și casa ce supor- 
tă un proces de transformare și adaptare la nevoile co- 
pilului mic. Apoi însă, nici viața, nici corpul, nici casa nu 
mai pot prelua schimbările. Adulții înșiși sunt cei ce de- 
vin mamă sau tată, de băiat sau de fată, de primul, al 
doilea, al treilea... copil. Schimbarea este generată de că- 
tre copil și suportată psihic de către părinții lui. Doar 
această supraviețuire a părinţilor în condiţii de schim- 
bare îl ajută pe copil să suporte el însuși nașterea cu 
transformările pe care le presupune. 

Orice adult supraviețuiește devenirii ca părinte, dar 
asta nu înseamnă că nu va avea nostalgia traiului ante- 
rior fără griji și probleme serioase. Este naturală mani- 
festarea unei rezistențe mai mici sau mai mari în asuma- 
rea rolului de părinte. Aceste manifestări diferă în funcție 
de personalitatea fiecăruia, de structura relaţiei dintre 
părinţi. Ele pot să apară ca fugă de copil (fuga bărbatului 
în băutură, în brațele unei femei negravide, în muncă; 
fuga proaspetei mame în muncă, în boală, în delegarea 
responsabilităţii, în dezafectivizarea îngrijirii) sau ca apă- 
rare în fața tentației fugii (angajarea totală și cu angoasă 
în relaţia cu copilul). 

Oricum ar fi, părintele nu mai devine nepărinte și, cu 
timpul, nici nu-și mai dorește asta. El poate beneficia de 
avantajele schimbărilor fundamentale ce se petrec în 
sine. 

Abia după ce transformarea se produce la nivelul pă- 
rintelui, el poate deveni formator (prin el însuși, prin 

modelul său) pentru copil. Numai din această poziţie, i 
se poate oferi copilului ceea ce el (și nu părintele) are ne- 
voie. 

Aceasta explică de ce copilul nu ascultă dacă nu este 
ascultat, nu înţelege dacă nu e înţeles, nu respectă dacă 
nu e respectat, nu are grijă de sine dacă nu este îngrijit, 
nu devine responsabil dacă nu este liber, nu poate iubi 
dacă nu este iubit. 

Dacă părintele înțelege că nu poate pretinde înainte 
de a oferi, că a educa nu înseamnă a schimba, ci a se 
schimba — se eliberează de stresul din educaţie, iar totul 
va merge de la sine. 


2.3. Hotărâre 


Un părinte hotărât este un părinte cu limite interiori- 
zate, capabil să rostuiască și să asigure. 

Un prim hotar este acela din relația primară ma- 
mă-bebeluș. Este vorba despre delimitarea psiho-fizică 
ce desparte copilului de mediul său. Este granița eu- 
lui-piele format prin atingerea mamei și prin constanța 
afectivă a îngrijirilor sale. 

Ulterior, această graniţă va ține de capacitatea părin- 
ților de a-și înțelege copilul, de a face distincția între ne- 
voile și dorinţele lui. Copilul mic se află asaltat deopo- 
trivă de nevoi și dorințe între care nu știe să distingă. 
Aici părintele, prin răspunsul lui diferențiat, îl va ajuta 
să facă diferenţa și să se extragă de sub stringenta dorin- 
telor. Părintele răspunde prompt și pozitiv nevoilor pe 
care copilul nu și le poate satisface singur. Nu la fel se 
va purta în cazul dorințelor. Părintele nu este „zâna 

bună“, iar treaba lui nu este să răsfeţe copilul. Pentru do- 
rinţele sale copilul va găsi căi proprii de realizare: fan- 
tasma, jocul, deplasarea, amânarea, sublimarea. 

Această distincţie (între nevoi și dorințe) nu este în- 
totdeauna ușoară. Adesea o dorință poate fi prezentată 
sub forma unei nevoi, iar o nevoie poate purta masca do- 
rinţei. Cerinţele copilului întotdeauna sunt justificate nu- 
mai că ele, uneori au nevoie de o traducere pentru a fi 
înţelese corect. 


De pildă, copilul poate cere o bomboană care, dacă este 
oferită pur și simplu, trezește nemulțumire. Aceasta pentru că 
în spatele exprimării dorinței copilul ascunde o nevoie de dra- 
goste, de prezenţă, de blândețe, de îmbrăţișare, de vorbă dul- 
ce, de a îndulci un disconfort. Nevoia este sortită neîmplini- 
rii dacă este împlinită dorinţa. 

Este posibil însă ca o bomboană să însemne doar o bomboană 
(parafrazând remarca lui Freud că uneori un trabuc este doar 
un trabuc), iar cerința copilului să fie justificată de intenţia de 
a fi asemeni altor copii, asemeni tatei care se lasă de fumat și 


suge bomboane, de nevoia fiziologică de dulce. 


Tot capacitatea de hotărâre a părinților îi permite co- 
pilului să se asume pe sine ca întreg constant: nu doar 
cu ceea ce are, dar și cu ceea ce-i lipsește. În locul lipsei, 
copilul își va construi lumea simbolică, loc din care va 
putea deveni creativ. 


În înțărcare copilul se confruntă cu asumarea unei guri 
goale, lipsite de sân. Va fi ajutat de către mamă să poată con- 
verti neajunsul într-o cale de relație, va învăţa să folosească 


gura pentru cuvântare de sine și de afect. Coborârea din 

braţele mamei îi va stabili copilului postura bipedă, precipi- 
tând învăţarea mersului. Renunțând la atotputernicie, copilul 
va putea să-și dezvolte abilități de interacțiune socială. Pără- 
sind iluzia părinţilor atoateștiutori, își va permite să cunoas- 
că, să investigheze. Știindu-se încă incapabil de procreaţie va 


putea să devină creativ, inventiv, imaginativ. 


Hotărârea înseamnă constanță, limitări asiguratoare, 
reguli și direcții. Expresia sa vizibilă este aceea de sigu- 
ranţă de sine, rigoare și consecvență. Dacă această capa- 
citate îi aparține părintelui atunci copilul său beneficia- 
ză de o bază solidă a mediului său educativ. 

Educaţia văzută ca hotărnicire nu este o sumă de re- 
guli și interdicții impuse copilului, ci un sprijin oferit prin 
înțelegere și un suport pentru transformarea lipsei în des- 
chidere, a neîmplinirii în posibilitatea de perfecționare. 

Hotărârea furnizează copilului atât spațiul necesar 
creșterii și exprimării de sine, cât și spațiul pentru comu- 
niunea cu ceilalți. Hotărârea oferă asigurarea de care are 
nevoie copilul pentru a crește independent și echilibrat. 


2.4. Siguranţă 


Mediul propice pentru dezvoltarea afectivă a copilu- 
lui este unul asigurator. Niciun mediu nu e sigur dacă 
nu este stabilizat de relaţii parentale echilibrate. Pentru 
ca mediul copilului să poată fi asigurator este necesar ca 
părinţii să poată fi adecvațţi, consistenți și constanți. 


Capacitatea de adecvare a părintelui se referă la pro- 
priul sine, la mediu și la copil. 

Adecvarea la sine a părintelui îi oferă coerenţă. El se 
exprimă în acord cu ceea ce simte și dorește. Felul său 
de a fi are consistenţă logică și poate fi intuit, nu surprin- 
de și nici nu miră. Gândurile și afectele îi sunt în acord 
cu vorbele, vorbele cu faptele, iar faptele cu așteptările 
de răspuns. E unitar cu sine și anticipabil pentru copil. 
Nu minte, nu înșală și nu i se ascunde copilului. 

Adecvarea la mediu ține de capacitatea părintelui 
de a intui corect ce este periculos și ce nu pentru co- 
pil. Mediul adecvat nu este doar sigur, ci și conform 
cu vârsta, aici copilul poate găsi stimulare suficientă, 
organizare și posibilitatea de a se odihni. 

Un părinte în acord cu copilul său se adaptează la 
ritmurile și nevoile lui fără a le neglija pe ale sale. 
Există adecvare atunci când părintele și copilul se simt 
relaxaţi și bine împreună. 


Consistenţa părintelui ţine de capacitatea acestuia de 
a i se oferi copilului cu tot ce are el: cu bune, cu rele; cu 
amintiri, prezenţă și fantasme. Capabil de a avea relaţii 
variate, activ în medii diverse (familial, profesional, co- 
munitar). Un părinte consistent este de asemenea și un 
părinte capabil de reparaţie: de a găsi soluţii pentru pro- 
bleme, de a se descurca în situaţii dificile, de a liniști co- 
pilul, de a ierta și de a se face iertat. 


Constanţa ține de repetabilitate, de regularitate și de 
prezenţă la nevoie. Părintele poate fi de încredere, copi- 
lul se poate baza pe el. Este stabil, neperturbator. Chiar 
dacă se schimbă și chiar dacă sunt priviți din perspecti- 
va altor vârste, părinții rămân constanta copilului pe par- 
cursul dezvoltării sale. 

Dacă nu beneficiază de un mediu asigurator, un copil are 
mai multe vise de angoasă în care se simte paralizat, în nepu- 
tință de a se mișca sau striga. El este mai timid, nesigur, re- 
tras, neîncrezător, incapabil de relaţii constante. Poate avea 
performanţe intelectuale, dar nu și sociale. E vulnerabil simp- 


tomelor de tot felul, plin de temeri și angoase. 


2.5. Empatie 


Copilul are nevoie dintotdeauna să fie tratat omenește. 
Ca făt, are nevoie ca mama să nu uite de el, să-i fie adecva- 
tă. Ca bebeluș, are nevoie să i se vorbească despre ceea ce 
i se întâmplă, despre ceea ce mama simte pentru el, are ne- 
voie de înţelegere și răbdare. Un copil ceva mai mare are 
nevoie să se poată exprima, să fie ascultat și să i se vorbeas- 
că. Să nu fie pus în faţa unui fapt împlinit și să nu se facă 
abstracție de prezenţa sa. Copilul este om întreg și nu o pre- 
lungire a părintelui. El are dreptul la un tratament uman. 

Un copil care nu este tratat omenește are o misiune 
foarte grea în devenirea sa umană. În loc să pornească 
de la firescul afirmării sale ca om, el se va simţi dator să 
demonstreze această evidenţă. 


Pentru a putea înţelege cum se simte un copil în lumea 
adulţilor, putem încerca să ne punem în pielea lui: 

- Cum m-aș simți dacă cineva m-ar obliga să mănânc tot 
ce mi-a pus în farfurie? 

- Cum mi-ar fi dacă alții ar discuta despre mine, ignorân- 
du-mi prezenţa? 

- Cum aș reacționa dacă doi oameni iubiţi s-ar certa din 


cauza mea? 

— Ce aș face dacă mi s-ar spune mereu cum trebuie să mă 
port? 

— Cum mi-ar pica dacă grijile mele nu ar fi luate în serios? 

— Cum m-aș simţi dacă cei dragi mie mi-ar ascunde une- 
le adevăruri? 

- Cum ar fi dacă, atunci când aș vrea să vorbesc, cineva 
mi-ar spune să tac? 

- Cum mi-ar fi dacă, de grijă și tristeţe, aș fi neîndemâna- 
tică, iar cei de la care aștept înțelegere m-ar certa pentru 
greșeli? 

— Cum m-aș simţi ca, după ce am stat o zi întreagă depar- 
te de cei dragi (la grădiniţă, cu bona sau bunica), aceștia ar 
avea alte preocupări și niciun chef de mine? 

— Cum m-aș simţi dacă cineva m-ar pune să arăt ce știu 
pentru a se mândri cu asta? 

- Cum ar fi dacă mi s-ar impune să iubesc tocmai persoa- 


na care se bucură de toată atenția celui mai drag mie? 


Aici fiecare părinte poate completa lista în funcție de 
experienţele sale cu copilul. Se poate constata că nu este 
tocmai ușor să fii copil. Părinții, cei care îl iubesc cel mai 
mult pe copil, îi creează și cele mai mari dificultăți? Pare 
de necrezut! Emapatia este un bun exercițiu pentru au- 
tocorectare și pentru înțelegere. Fără înţelegere educaţia 
nu poate avea niciun suport. 


2.6. Continuitate 
Relaţia cu copilul este continuă și nu se poate rea- 


liza în funcţie de ritmul nevoii părintelui de a se de- 
dica. Copilul, mai ales dacă nu este fizic împreună cu 

părinţii săi, se gândește la ei. El va avea nevoie ca în 
perioadele de prezenţă a părinţilor să recupereze tim- 
pul de absenţă. Părintele nu se poate sustrage sub pre- 
textul oboselii sau a altor preocupări, nu poate scoate 
din „priză“ copilul pentru a-l reconecta la sfârșit de 
săptămână. Dacă părintele nu mai are resurse pentru 
familie este un semn că serviciul este nepotrivit sau 
starea sa e problematică și nu înseamnă că e copilul 
prea solicitant. Timpul dedicat, disponibilitatea, tole- 
ranța și bunăvoința din partea părinţilor sunt necesa- 
re în mod constant. 

Copilul asigură continuitatea timpului cu părinții săi, 
acoperind absenţele prin diferite mecanisme. El va po- 
vesti părinţilor ce a făcut în absenţa lor, făcându-i astfel 
părtași; va relua unele experienţe, repetându-le cu ei; va 
trăi mai intens momentele de prezenţă. 

După o absenţă, copilul are nevoie de o reparaţie, de 
recuperare și suportă foarte greu ca părinţii abia veniţi 
să fie acaparaţi prin „darea de seamă“ a bunicii, să-l cer- 
te pentru camera murdară sau să-i facă observații pri- 
vind comportamentele sale. 

Nevoia de continuitate se referă și la recuperarea 
vârstelor vechi ale copilul ce nu pot fi accesate prin 
amintire. Copilul are nevoie să știe unde era când erau 
părinţii tineri, cum a venit pe lume, care este istoria 
înființării, nașterii și bebelușiei sale. Tot astfel are ne- 
voie să i se povestească despre părinţi când erau co- 
pii, despre familia sa. Aici nu este loc pentru cenzură 
sau înfrumusețare, copilul are nevoie de punerea în 
cuvânt a realităților prin care el, părinţii sau rudele 
sale au trecut — este istoria sa „nici prea bună, nici 
prea rea“. 

Basmele vin să confirme această nevoie de a se face 
vorbire despre probleme cu care copilul s-a confruntat 
încă înainte de a se naște sau imediat după aceea. 

Această nevoie de continuitate cu sine și de recupera- 
re a vârstelor vechi prin cuvântul mamei nu este doar a 
copilului, ea este simțită și de către cei apropiați lui. 
Mama, și ea, când își contemplă copilașul deja crescut 
simte că a pierdut bebelușul pe care îl avea în brațe. Pă- 
rinții îi fac copilului poze, îl filmează, vor să păstreze fie- 
care etapă a lui. Vârstele, prin curgerea timpului, oferă 
copilului o înfățișare nouă, manifestări și preocupări di- 
ferite, cu toate acestea, omul este același, iar nevoia sa de 
unitate se realizează prin amintirea sa și a celor apropiați. 

Nevoia de continuitate este susținută în educaţie prin 
dezvoltarea memoriei și prin interese pentru istorie. 


2.7. Acordaj 


Acordajul afectiv dintre mamă și copil este foarte im- 
portant pentru constituirea unei solide bazei de relație. 
Acesta se referă la ritmul individual propriu fiecărui in- 
divid. Unii copii sunt mai iuți, alți mai lenți, iar mame- 
le la fel. Mama simte ritmul bebelușului și ține seama de 
el, dar pentru aceasta este necesar ca ea să poată fi total 
conectată la copilul său. 

Treburile zilnice, serviciul, alte preocupări (pentru 
sănătatea proprie, a altor copii, pentru relaţia cu soțul) 
sunt elemente de bruiaj care o pot împiedica pe mamă 
să facă față unui copil energic, sănătos. Este o situaţie 
în care mama poate deveni deprimată, iar copilul, 
agitat și solicitant. Se creează un cerc vicios a cărui 

soluţie nu se află în tratarea agitației copilului, ci a de- 
presiei materne. 

Mama însăși se poate apăra de starea depresivă. Ea 
poate să adopte centrarea adultă pe scop și acțiune, iar 
cu copilul, să se preocupe mai ales de îngrijire. Cu o 
mamă prea energică, copilul nu mai are timp de reacție 
personală, nu-și poate găsi liniștea pentru joc, odihnă, 
cercetare. Aici copilul poate exprima el însuși depresia 
de care se apără mama sau poate deveni doar lent, stân- 
gaci, timid, inabil motric. Dacă starea de boală îi va adu- 
ce liniștea necesară, se poate transforma într-un copil 
bolnăvicios. 

Adulții sunt centrați pe scopul acțiunii. Contează să 
ajungă la timp, la locul potrivit sau să termine o treabă 
sau alta. Pentru copil însă, scopul este ca și inexistent. Este 
important procesul, drumul ca atare, acțiunea și nu fina- 
litatea ei. Este des întâlnită imaginea în care mama târăș- 
te grăbită copilul după ea pentru a ajunge la grădiniţă, iar 
el îi arată o floare, sare pe pietrele de pavaj, se rotește mi- 
rat în jurul cerșetorului murdar din colțul străzii. 

Acordajul afectiv dintre părinţi și copii are o profun- 
dă bază inconștientă. El ține de structurarea dorinței de 
copil, de transferurile prin asemănare sau complemen- 
taritate, de felul de a fi al copilului. Așa se face că majo- 
ritatea mamelor cu mai mulți copii se simt mame „bune“ 
cu unul dintre copii (pe care îl intuiesc și înţeleg în mod 
natural), iar cu ceilalți pot fi angoasate, îngrijorate, ne- 
știutoare. Nu întâmplător copilul, pe care mama simte 
că îl înțelege cel mai puţin, este acela ce-i seamănă cel 
mai mult. Este o comuniune narcisică atât de mare, încât 
nevoia de separare se imprimă ca „neînțelegere“. 
De asemenea, mamele, în funcție de personalitatea lor 

complexă se pot simți mai confortabil ca mame de fete 
sau de băieţi, de copil mai mic sau de copil mai mare. 

Tot astfel, o mamă bună pentru bebeluș nu va fi nea- 
părat la fel de echilibrată când el va crește. Este posibil 
de asemenea, ca o femeie să nu se poată angaja în susți- 
nerea bebelușului său, dar să fie o mamă bună când 
acesta crește. O mamă se poate descoperi în largul ei cu 
fiul, dar nepricepută cu fiica (sau invers). Tot așa cum o 
mamă se poate simţi bine cu copilul mai mic și angoa- 
sată cu cel mai mare (sau invers). Același lucru este va- 
labil și pentru taţi. 

„Înțelegerea“ mamei îi susține bebelușului capacita- 
tea de a trăi în lumea aceasta, iar „neînţelegerea“ ei îl 
ajută să-și formeze capacitatea de a fi singur (de separa- 
re). Astfel, o dezvoltare afectivă armonioasă ţine de þa- 
lanţa dintre înțelegere și neînțelegere. 

Cu ajutorul copiilor lor, părinţii devin conștienți de 
irepetabilitatea și unicitatea fiecărei etape de relaţie, cu 
fiecare copil în parte. 


2.8. Spaţiu 


Orice relaţie, de orice natură ar fi ea, are nevoie de un 
spaţiu de realizare. 

Relaţia mamă-bebeluș se desfășoară în spațiul intim 
al corpurilor celor doi. Corpul mamei este spaţiul de sus- 
tinere, delimitare, introiecţie și proiecție necesar copilu- 
lui. Corpul copilului este loc pentru exprimarea iubirii, 
dar și a supărărilor mamei: astfel mama pupă, mângâie 
și îmbrățișează, dar și gâdilă ambivalent, smucește, îm- 
pinge, trage copilul. 

Odată cu operarea separărilor, relaţiile dintre părinți 
și copii au nevoie de un spațiu intim, dar mai larg. Ast- 
fel, relaţiile copilului se mută de la nivelul corpului, la 
cel al casei. Casa reprezintă corpul mamei și al copilu- 
lui, asigură continuitatea, siguranţa și echilibrul. 

Obiectele din casă sunt luate în stăpânire, iar copilul 
se cațără, sare pe ele și de pe ele, le udă și murdărește, 
le pictează și le taie. Colţurile, cotloanele, dedesubturi- 
le, dulapurile sunt spaţii unde copilul ascunde și se as- 
cunde, spații importante pentru trăirea spaimelor și asi- 
gurărilor de a fi într-un interior. Jucăriile și hainele 
copilului sunt peste tot, pereții sunt mânjiți cu mâncare 
și culori, paturile au arcurile rupte și dezmembrate de 
sărituri. Dulapurile sunt adesea cercetate ca și toate cu- 
tiile, sertarele și genţile din casă. Obiecte importante pot 
fi găsite prin cutiile cu jucări. Copilul devine agresiv cu 
corpul casei, iar părinţii au tentaţia de a deveni agresivi 
cu corpul copilului. Casa copilului este teatrul experi- 
mentelor sale și de aceea părinţii, în impunerile lor, vor 
învăța să fie mai toleranţi cu dezordinea și cu stricarea 
obiectelor. 

Casa este spațiul intim al copilului și orice vizitator 
are nevoie de acordul său. Așa se face că musafirii țin 
seama de asta întotdeauna: ei îi aduc copilului un cadou, 
se arată binevoitori și îi suportă năzdrăvăniile, îi respec- 
tă programul și pleacă epuizați cu gândul de a nu mai 
reveni curând. Cadoul vizitatorului îl ţine ocupat pe co- 
pil o vreme, dar el nu compensează nicidecum încălca- 
rea spațiului intim și răpirea din timpul cu părinții. Sin- 
gura „ofrandă“ satisfăcătoare este ca vizitatorul să-și 
aducă și el copiii. Atunci părinţii pot discuta în oareca- 
re liniște în timp ce copiii se joacă. Așa se face că, în scurt 

timp, casa copilului nu va mai fi vizitată decât de per- 
soane interesate de copil sau de alți părinţi cu copiii lor. 

Casa unde sunt copii arată și funcționează după cu 
totul alte principii decât o casă de adulți. 


Iubirea 


ubirea părinţilor este vitală pentru copil în cel 
mai propriu sens al cuvântului. Un embrion își 
poate stopa evoluția dacă simte că mama sa nu îl 
dorește cu adevărat. Un făt poate părăsi sinucigaș ute- 
rul mamei al cărei curs de dorinţă s-a schimbat de la în- 
fiinţare. De asemenea, sunt mame ce spun că nu-și do- 
resc copilul, dar fătul le contrazice dezvoltându-se bine 
și născându-se fără probleme. Majoritatea mamelor care 
își abandonează copilul după naștere o fac tocmai pen- 
tru că îl iubesc. Ele, nefiind susținute afectiv, se devalo- 
rizează pe sine și supravalorizează copilașul: el merită 
mai mult decât ele i-ar putea oferi. Un sugar a cărui 
mamă este prea deprimată va plânge pentru a o ajuta să 
iasă din depresie și, dacă nu reușește, va refuza să mai 
sugă — va refuza o viaţă fără iubirea mamei. Bebelușul 
uman, dar și puiul oricărui mamifer trăiește datorită iu- 
birii mamei sale. 
Cum la mamă iubirea se confundă cu grija, la copilul 
ei, iubirea nu se distinge de nevoie. Iubirea copilul foar- 
te mic e un melanj ce presupune ură și agresivitate — la 

fel este și iubirea mamei sale. Pe măsură ce copilul evo- 
luează, felul iubirii sale și a modului în care este iubit, 
se schimbă. Acest acord al iubirii creează bază pentru ar- 
monia afectivă și pentru înțelegere. 

Prin iubire, copilul învaţă să suporte după naștere pri- 
vaţiunile lumii acesteia și să se adapteze la ea. Tot iubi- 
rea îl ajută să-și formeze limitele corporale sub mângâ- 
ierea maternă. Prin iubire învaţă treptat să aibă încredere 
în părinţii săi apoi să-i diferenţieze de sine și între ei. Iu- 
birea copilului față de părinţi îi permite să-i poată inte- 
rioriza. 

Iubirea pentru părinţi se constituie în sursă pentru 
forța vitală, pentru plăcerea de a trăi, pentru iubirea 
oamenilor, a țării, a mediului înconjurător. Iubirea pă- 
rintească interiorizată se va transforma în importante 
capacități precum: autoîngrijirea, structura morală, 
creativitatea. 

Nou-născutul reacționează diferit la mama sa faţă de 
alte persoane. De vocea ei se lasă alinat, în preajma ei se 
simte liniștit. Deși, poate, se lasă hrănit și adormit și de 
alte persoane binevoitoare, nu va fi la fel de liniștit. Fie- 
care bebeluș reacționează în felul său, dar fiecare arată 
că își cunoaște foarte bine mama. La rândul său, mama 
se miră de simţirile „paranormale“ de care nu se credea 
în stare. 

Mama este iubită complet, cu tandreţe și agresivita- 
te, ea este explorată, cercetată, încorporată cu gura și mâ- 
nuțele. Mama e mușcată, lovită, ciupită, zgâriată de că- 
tre bebeluș — toate din dor și dragoste. 

Iubirea vizează corpul și sufletul copilului în ma- 
nieră unitară. Copilul se simte iubit atunci când este le- 
gănat, mângâiat și se înveselește când e gâdilat. Grija 

maternă nu se diferenţiază de iubire, se adresează și ea 
corpului prin gesturi, dar și psihicului prin cuvinte. Un 
copil speriat este liniștit la adăpostul braţelor mamei. 
El îi simte corpul și îi aude vocea. Indiferent de cuvin- 
tele folosite, sensul lor este unul singur pe care copilul 
îl simte: te iubesc, am grijă de tine și nimic rău nu se poa- 
te întâmpla. 

Copilul se lasă consolat, adormit și satisfăcut în ne- 
voile sale mai ales de către părinţi chiar dacă se poate 
lăsa distrat de persoane ce-i pot fi mai puțin apropiate. 

Poate părea paradoxal, dar un copil își exprimă bu- 
curia și cu oameni indiferenți, însă angoasele și supără- 
rile și le manifestă numai cu oamenii ce-l iubesc și în care 
are încredere. Acesta este motivul pentru care mama tre- 
buie să aline copilul mai des decât oricine altcineva. Co- 
pilul se află vesel și jucăuș cu persoane străine pentru ca 
atunci când vine mama să-și permită să plângă, să se 
descarce. Pe străini trebuie să-i cucerească, să le deza- 
morseze posibile agresivități. Mama însă acceptă și un 
copil morocănos, cu ea poate fi în siguranţă pentru a-și 
exprima suferinţele. 

Tot astfel pot proceda și copiii mai mari care la grădi- 
niță sunt cuminti și nesolicitanţi, iar când ajung acasă se 
descarcă prin urlete și plânsete, prin solicitări intermi- 
nabile. O mamă angajată nu va putea veni acasă de la 
serviciu pentru a se odihni decât când va avea copii su- 
ficient de mari. Ea este abia așteptată de copii pentru ca 
ei să-și poată descărca angoasa, spaimele și stresul. 

Iubirea pentru mama se transferă asupra lumii în ge- 
neral, lume ce poate fi un loc feeric și plin de resurse sau 
poate fi un loc respingător, frustrant și generator de fobii 
(după chipul și asemănarea mamei). Copilul își iubește 

mama în felul său. Mama traduce această iubire așa cum 
o înţelege ea și își adaugă și propriile sale afecte. Ea în- 
toarce astfel copilului o imagine de iubire transfigurată 
prin propriile sale afecte. Copilul interiorizează această 
imagine după ce o decodifică personal și apoi o proiec- 
tează asupra lumii. De la acest nivel o preia, transfor- 
mând-o în iubire și grijă de sine, în forță către sănătate. 

Optimismul și pesimismul nu se învaţă (nici înnăscu- 
te nu sunt), ci se trăiesc în relația cu mama, depind de fe- 
lul în care sunt satisfăcute nevoile primare și narcisice 
ale copilului. Copilul cu un sănătos aport narcisic este 
fizic mai robust, mai sănătos, se accidentează mai rar. To- 
tuși, un copil psihotic, cu grave deficienţe narcisice, este 
chiar prea sănătos. Aici însă, sensul robusteții este cel ex- 
primat de Shakespeare în „Regele Lear“ — dacă nu mai 
poate să ceară înseamnă că e de tot nebun — dacă este de tot 
închis în sine, cerința unui aport narcisic devine de ne- 
înţeles, iar boala ca cerință de grijă și îngrijire nu își mai 
vede utilitatea. 

Forța vitală, capacitatea de evoluţie și echilibrul în să- 
nătate ale copilului își extrag puterea din iubirea înfiin- 
țatoare, din iubirea pe care și-o poartă părinţii lui. Aceas- 
tă iubire (casa de piatră) oferă legitimitate puternică 
venirii sale pe lume. Ea îi permite copilului să se simtă 
stăpân al lumii sale. Iubirea părinţilor este un mediu psi- 
hic asigurator, plin de resurse care îi arată copilului că 
este dorit și asumat. Tot astfel, dramele dintre părinți, 
răsturnările de situație ajung să zguduie profund lumea 
internă a copilului. 


De pildă, un copil neasumat de către tată se poate simţi 


recunoscător (la nivel inconștient) mamei sale. Dacă vine pe 

lume dintr-o demonstraţie a fertilității, copilul e nevoit să cea- 
ră permanent permisiunea de a trăi, de a-și demonstra drep- 
tul la viaţă. Pentru un copil venit pe lume dintr-un viol, lu- 
mea poate fi un loc de luptă a contrariilor, un spaţiu al 
agresiunii și dominaţiei, iar bucuria de a trăi îmbină teama cu 
rușinea. Un copil abandonat se poate simţi înșelat, lui i s-a 
promis ceva ce nu i s-a oferit, a fost pedepsit pentru o vină 
mare, neștiută. Un copil venit pe lume pur și simplu, dintr-o 
iubire asumată, se poate simţi oriunde acasă, proprietarul plin 
de grijă al lumii sale. Acesta este norocul amintit în basme, 
care îi este urat retroactiv copilului. Norocul nu se găsește, ci 
se naște odată cu copilul, acesta nu-l va putea pierde, dar nici 


căpăta. 


Întreaga scriere de destin, pusă în fruntea copilului 
(pe care o poartă fără să o conștientizeze), își diminuea- 
ză considerabil efectele atunci când el intră în posesia 
adevărului înființării sale. De aceea, fiecare „certificat de 
naștere“ al copilului ar fi bine dacă ar conţine și contex- 
tul afectiv al veniri sale pe lume. Doar prin cunoașterea 
acestui context, copilul se poate asuma pe de-a-ntregul 
și se poate înstăpâni asupra lumii sale. 

Grija părinţilor pentru copilul lor include și grija pen- 
tru ei înșiși, pentru relația și mediul lor familial, pentru 
echilibrul afectiv și pentru fericirea familiei unde fieca- 
re membru este important și iubit. 

Omul va purta cu sine această iubire a părinților săi 
întreaga viaţă. Ea îi va oferi motivaţia bazală pentru a 
trăi, va oferi „culoarea de fond“ în care poate vedea lu- 
mea. Tot ea va crea resurse nebănuite în vremuri de re- 
striște, va însufleți corpul bătrânului, dându-i un sens 
vieții, va sprijini muribundul în trecerea pragului vieții. 

Iubirea de întâmpinare găsită de bebeluș în ochii mamei 
și în ocrotirea paternă, iubirea interiorizată și exprima- 
rea ei, experienţele de iubire ulterioare, toate oferă omu- 
lui consistență și unicitate. 

Iubirea susține viața și formează eul. Pentru forma- 
rea capacităţii de a iubi însă, copilul are nevoie de un 
surplus afectiv. Așa cum cineva învaţă să fie generos 
pentru că alţii au fost generoși cu el, așa cum învaţă să 
fie respectuos pentru că este respectat, tot astfel, va pu- 
tea iubi dacă este suficient iubit. Un om egoist, ce își re- 
învestește surplusul narcisic asupra sinelui, arată că este 
într-un deficit de iubire parentală. Un om bun și grijuliu 
cu ceilalți oferă pentru că are de unde. Iubirea părinților 
este interiorizată ca iubire de sine și abia apoi poate fi 
externalizată prin capacitatea de a iubi pe altcineva, di- 
ferit de sine. 

Iubirea oferă omului acces la maturitatea afectivă cu 
un echilibru dinamic și sănătos. Ea este calea către subli- 
mare, către transpunerea tensiunilor și problemelor în- 
tr-o exprimare creativă, de înființare. 

Iubirea susține capacitatea de socializare, stă la baza 
toleranței în privinţa diferenţelor și a încrederii în cei- 
lalţi. „A fi împreună“ presupune o modificare a unor euri 
separate într-o structură nouă. Eurile își părăsesc indivi- 
dualitatea devenind „noi“ — este o capacitate diferită de 
posibilitatea de „a fi alături“ de altcineva (care înseamnă 
tolerare spaţială, dar nu și modificare internă). 

În creștinism de pildă, iubirea apare ca fundament al 
existenței umane și sociale. Astfel viața lui Hristos oferă 
o imagine a evoluţiei omului pe calea maturizării afec- 
tive de la iubirea mamei care-și ţine în brațe pruncul 
(icoană pentru o relaţie de tip „mami“ unde copilul este 

învestit cu iubirea umanizatoare din privirea maternă) 
până la omul ce pune mai presus de sine, de corpul pro- 
priu, pe ceilalți, creația sa (până la identificarea cu mama 
care, în relația sa primară cu copilul, îi este acestuia de- 
dicată total, fără nicio rezervă). 


Furia și agresivitatea 


gresivitatea nou-născutului exprimă forța sa 

vitală. Ea nu se distinge de iubire și apare ca 

reacție la starea de angoasă primară în care se 
află bebelușul. Forma sa primară este manifestarea de 
panică: mișcări dezordonate și țipete ascuţite. În aceas- 
tă stare copilul se poate zgâria și lovi. Reacţia sa este si- 
milară indiferent dacă stimulul este interior (foame, obo- 
seală, durere) sau exterior (zgomot neașteptat), dacă 
exprimă un pericol fizic sau psihic. 

Este o exprimare de angoasă, o chemare de iubire și o 
stare de autoagresare. Acestea vădesc nediferențierea din- 
tre iubire și ură, dintre heteroagresivitate și autoagresivita- 
te, dintre agresiunea venită din interior și cea din exterior. 
Copilul se află vulnerabil în fața agresivității psihice. Stări- 
le de nervozitate, angoasă, anxietate, nerăbdarea celor din 
jur sunt resimţite de către copil ca fiind periculoase. 

În faţa agresivităţii proprii și a altora, copilul are ne- 
voie de pavăza și înțelegerea maternă. Datorită stării de 
condensare afectivă și de nediscriminare a afectelor, re- 
acţiile sale sunt greu de înţeles. 

De pildă, dacă un copil adoarme când rămâne singur cu 
cineva străin nu înseamnă neapărat că se simte în siguranţă. 
Dacă la venirea mamei el va plânge neconsolat, este un fel de 
a-i spune că s-a simțit în nesiguranţă. A adormit pentru a se 
apăra de ceea ce nu putea gestiona. 

Dacă un copil mic își respinge mama și o lovește înseam- 
nă, mai degrabă, că nevoia lui de iubire a fost atât de mare în- 
cât frustrarea prin absența mamei a fost resimţită violent. 

Dacă un copil se chircește și plânge, nu înseamnă neapă- 
rat că îl doare ceva. El poate fi speriat sau copleșit, iar brațe- 


le, mângâierea și cântecul mamei îi pot aduce liniștea. 


Pe măsură ce copilul se adaptează lumii acesteia, în- 
cepe să se distingă ca persoană și va putea opera polari- 
zări precum: interior-exterior, iubire-ură, fizic-psihic, 
heteroagresivitate-autoagresivitate. Limba maternă îi va 
oferi copilului șansa de exprimare a afectelor sale. Mai 
apoi, prin intrarea sa în social, copilul va avea și posibi- 
litatea sublimării afectelor în acte acceptabile social. 

Agresivitatea poate avea ca scop exprimarea de sine 
sau obținerea unui beneficiu. 

Nu toate manifestările copilului mic, ce se soldează 
cu distrugere, stricare, murdărire, deranjare, rănire, țin 
de agresivitate. Copilul poate explora, poate fi neînde- 
mânatic sau neatent, își poate exprima tumultuos iubi- 
rea sau poate fi ambivalent. 

Descoperirea de către copil a lumii poate avea ca efect 
distrugerea lucrurilor cercetate. Deși gestul său este po- 
zitiv afectiv (curiozitate, interes, implicare) rezultatul ac- 
țiunii generează o mare frustrare adultului: ceasul, moște- 
nire de familie, e făcut bucăţi (copilul a fost curios să vadă 
ce are înăuntru), tabloul scump e repictat cu acuarele 

(copilul a vrut să-și imprime propriul stil), bucătăria e 
plină de apă, făină și alte ingrediente (copilul a avut in- 
tenţia de a găti o plăcintă), rochia de mireasă a mamei e 
tăiată bucățele (copilul s-a gândit să-și croiască o rochie 
pe măsură). 


Un băieţel de vreo trei ani se juca cu nisip alături de alți 
copii. Era foarte concentrat în săparea unei gropi și arunca cu 
nisip în spatele său. Bunica nu a întârziat să-l apostrofeze: 
„Uite ce faci, dai nisip în ochii copiilor!“ Abia atunci copilul și-a 
mutat centrul de interes de la groapa sa către copiii cărora a 


aflat că le poate da cu nisip în ochi — ceea ce a și făcut. 


Un copil mic, descoperind lumea, este fascinat de 
schimbările pe care le poate produce acțiunea sa. Este în- 
cântat să vadă cum se transformă o hârtie pe care o rupe, 
cum se transformă banana pe care o strânge în pumn, 
cum se aude palma sa pocnită pe obrazul mamei și cum 
se schimbă fața acesteia. El nu poate înţelege că provoa- 
că o durere pe care nu o simte. O faţă furioasă este un 
spectacol, trăsăturile se schimbă, ochii devin agresivi și 
răi, foarte concentrați în privire, culoarea feţei trece prin 
mai multe registre de la paloare la îmbujorare și invers. 
Copilul care face astfel de experimente nu este deloc 
agresiv, dar devine dacă gestul său este interpretat ca și 
cum ar fi. 

Agresivitatea ca reacție la mediu (ofensivă și defensi- 
vă) este o componentă esenţială supraviețuirii oricărui 
mamifer. La om, ea se poate sublima în dorinţa de cu- 
noaștere, în abilitatea de relaționare socială, în competi- 
ție, în capacitatea de creaţie. Un copil inert, nereactiv, este 
un copil bolnav, fără forță vitală, el nu își oferă prea mari 

șanse de supraviețuire și nu pare că vrea să se adapteze 
lumii. Ba mai mult, el îi forțează pe cei din jur să-i recu- 
pereze agresivitatea (ca forță vitală) și să i-o redea (ade- 
sea ca agresivitate îndreptată împotriva sa). Acesta este 
cazul omului leneș din povestea lui Creangă. El nu face 
nimic, nici măcar nu mănâncă — starea lui îi determină 
pe consăteni să fie agresivi și pentru el, așa că îl duc la 
spânzurătoare. 

Agresivitatea copilului față de părinții săi are rol de ex- 
primare, dar și de separare. Agresivitatea de exprimare se 
poate manifesta de la simpla descărcare necontrolată de 
furie până la cuvântarea stărilor de neliniște. Agresivita- 
tea de separare sprijină calea spre independenţă a copilu- 
lui și îi permite asumarea de sine. Visele, în care copilul îi 
vede pe părinții săi morți, arată dorința de experimenta- 
re a independenţei precum și capacitatea sa de a-i fi inte- 
riorizat. Reacţiile copilului de înfruntare sunt naturale, și 
dacă se petrec cu menţinerea unui cadru civilizat, sunt be- 
nefice pentru relație. Aici se pune problema existenţei 
unor limite funcționale ale părinților. În afara acestora, co- 
pilul nu se află limitat în manifestarea violenţei sale și 
poate ajunge să simtă copleșit de propriile-i stări de furie. 
Dacă limitarea este prea brutală, iar manifestarea agresi- 
vităţii copilului nu este permisă nicicum, atunci ea este 
întoarsă către sine ca autoagresivitate. 

Părintele ce supraviețuiește fără a deveni nepăsător 
sau răzbunător în fața agresivității copilului său îi oferă 
o bună continere afectivă. Copilul se poate simti în sigu- 
ranţă, iar starea sa de tensiune diminuează. 

Reacţia adultului la contactul cu agresivitatea copilu- 
lui este și un model cerut de gestionare, model care va 
fi preluat de către copil. Astfel, un copil furios, înspăi- 

mântat, rănit, își poate proiecta aceste afecte asupra pă- 
rintelui, găsind o modalitate de a-l face să le simtă pe 
propria-i piele. Adultul, dacă nu se apără prin nepăsare, 
se va simți el însuși furios, speriat sau rănit. Reacția sa 
este un exemplu, un model pentru copil. 

Manifestările de agresivitate ale copilului pornesc de 
la simpla neascultare până la ţipete, urlete, trântiri pe jos, 
loviri și chiar exprimări somatice (îmbolnăviri cauzate 
de tensiuni pe care copilul nu și le poate gestiona). Aici 
fiecare copil are preferinţele sale de manifestare, iar pă- 
rinţii le cunosc foarte bine. 

Părinţii au adesea tendinţa de a dramatiza în legătu- 
ră cu manifestările de agresivitate ale copilului ducând 
la accentuarea acestora. Așa se face că agresivitatea co- 
pilului în raport cu adulţii ajunge să fie mult mai puter- 
nică și mai violentă decât cea din relaţiile cu copii. 

Manifestările de agresivitate dintre copii sunt un mod 
de relație. Adesea izbucnesc conflicte aprinse ivite din 
senin și care se sting la fel de repede. Ele nu sunt însă 
niciodată prea puternice dacă nu intervin adulții cu spai- 
ma lor și tentația reprimării. 

Copiii își folosesc agresivitatea pentru a se integra în- 
tr-un grup, ei își negociază poziţia și raporturile cu cei- 
lalți. Aceste negocieri sunt permanente, dar din ce în ce 
mai puțin violente, pe măsură ce membrii grupului se 
cunosc. Este o modalitate practicată și de către adulți, 
numai că, agresivitatea acestora apare cosmetizată (ca 
agresivitate verbală), mascată (prin autoimpunere, invo- 
carea autorităţii, folosirea poziției proprii), negată (apă- 
rută prin contrariu: bunăvoință exagerată, devalorizare) 
sau sublimată (în competiţie, utilizarea relaţiilor, a nevoii 
celuilalt). 

Copiii vor exersa, în grupul lor, toate formele de agre- 
sivitate. Vor folosi agresivitatea ca apărare și ca atac, ca 
formă de negociere și de afirmare de sine, ca modalita- 
te de cunoaștere a celorlalți și ca formă de închegare a 
unor relaţii. Așa vor învăţa să se stăpânească, să știe 
când să se oprească și când să-și ceară scuze. 

Încercarea adultului de a domoli manifestările de 
agresivitate din grupurile de copii nu are întotdeauna 
efectul scontat. Într-o dispută a copiilor, adultul inter- 
vine aducându-și propriile sale proiecţii, înţelegeri ale 
situației și agresivități. Așa se face că, cel mai adesea, 
conflictul sporește în loc să diminueze. La fel se întâm- 
plă și când adultul simte nevoia să banalizeze, oferind 
explicaţii ireale: „Te-a lovit din greșeală!; Nu a vrut!; Nu 
s-a întâmplat nimic!“. Chiar dacă situaţia capătă o liniș- 
tire de moment, starea conflictuală se accentuează. Ex- 
plicaţiile și soluţiile potrivite sunt tocmai cele găsite de 
copii. 


Una dintre fetele mele s-a dus la grădiniţă cu o carte. O 
colegă i-a luat cartea, iar ea a smuls-o din mâna colegei. Co- 
lega, frustrată fiind, a mușcat-o. La prânz fata mea mi-a po- 
vestit supărată întreaga tărășenie. Am întrebat-o ce crede de- 
spre ce s-a întâmplat și mi-a spus că acea colegă dorea să se 
uite pe carte și s-a răzbunat pentru că nu a putut să o obţină. 
Când am întrebat-o cum ar putea rezolva situaţia s-a gândit 
că ar putea să-i împrumute cartea, dar i s-a părut o soluţie 
inacceptabilă. O altă soluţie ar fi ca mama fetiţei să-i cumpe- 
re acesteia cartea dorită. I-am spus că nu poate stabili ea ce să 
facă alţii. Atunci fata mea s-a gândit că cel mai bine ar fi să 
cumpăr eu cartea pentru colega ei. După acest eveniment 


fetele au devenit foarte bune prietene. 

Copiii pot înțelege motivele reale de agresivitate și 
pot, de asemenea, să descopere soluții pentru pozitiva- 
rea relațiilor. Părintele are rolul de a-l susține pe copil în 
alegerile lui, înțelegând că o intervenţie personală ar 
agrava situația. 

Când este serios, copilul are nevoie să fie considerat 
ca atare. Când cere explicaţii, el are nevoie ca acestea să 
fie conforme cu realitatea. 

Adevărul spus și asumat de către adult îl face să de- 
vină credibil, de încredere, un model de urmat. Copilul 
însuși va învăţa să fie sincer și să-și asume consecinţele 
actelor sale. Este o cale către formarea responsabilități. 


4.1. Cauze ale agresivității copilului 


În afara „băii de agresivitate“ în care se scaldă co- 
pilul există și motive interne. Părinţii pot lesne obser- 
va cum manifestările agresive ale copiilor lor se accen- 
tuează în condiţii de stres și solicitare. Cu cât rezistența 
la frustrare crește, cu atât copilul are manifestări mai 
puţin violente. Agresivitatea ca manifestare și intensi- 
tate arată nivelul dezvoltării psihice a copilului. Așa se 
face că: 

— în angoasa primară agresivitatea copilului este difu- 
ză. El se simte puternic agresat de lumea care nu-i răs- 
punde nevoilor, de interioritatea sa cu cerințe imperati- 
ve. Este o stare proiectată și asupra mamei. Mama însăși 
se luptă pentru supraviețuire; 

— în angoasa de separare copilul constată dureros că 
mama nu este o parte din sine. Ea pleacă și vine, are reac- 
ţii ce nu corespund mereu cerințelor lui. Copilul disperat 

de pierderea mamei vrea să o domine, să o încorporeze. 
Este important ca mama să poată supravieţui atacurilor 
copilului fără a deveni prea simbiotică și fără a-l părăsi; 

— în angoasa de necunoscut, copilul se apără de tot ce îi 
este străin. Orice este necunoscut sperie și trezește ne- 
voia de apărare. Un mediu asigurator și constant, un 
program ce face viața anticipabilă, absenţa schimbărilor 
majore și prea bruște pot diminua manifestările de agre- 
sivitate; 

— în angoasa de moarte agresivitatea este o formă de 
apărare contra împietririi, contra lipsei de durere. Dure- 
rea provocată este o demonstraţie a viului, mișcarea ne- 
obosită se opune și ea nemișcării din moarte. Orice ne- 
putință duce cu gândul la incapacitatea de mișcare și 
viață. Agresivitatea copilului se învârte în jurul sacrifi- 
ciului suprem de care se poate salva doar prin intrarea 
în lumea civilizată sub protecţia paternă; 

— în angoasa de pierdere a integrității corporale agresivi- 
tatea copilului este o reacție de apărare în fața perspec- 
tivei pierderii unor bucăţi importante din sine, a unor 
relaţii și capacități. 

În raport cu aceste etape ale dezvoltării se pot eviden- 
ţia câteva motive ce precipită manifestarea agresivă a co- 
pilului. 


Ambivalenţa afectivă 


Copilul mic trăiește într-o mare afectivă lipsită de po- 
larizare și diferenţiere. Sunt afecte puternice uneori co- 
pleșitoare și adesea ambivalente. 

Copilul mai mare, chiar dacă poate polariza afectele, 
are aceiași adresanţi (părinţii) pentru tipuri de afect di- 

ferite. El își iubește părinţii (ca repere deja interiorizate), 
căci are nevoie de ei, dar îi și urăște atunci când frustrea- 
ză, interzic, impun. Iubirea și ura, deși diferenţiate sec- 
venţial, se adresează aceleiași persoane ceea ce prinde 
copilul la mijlocul unor trăiri contradictorii. 

Părintele își poate detensiona copilul destul de ușor, 
nelăsându-se nici sedus de iubire și nici distrus de ură. 
Dacă părintele nu simte nevoia de a se apăra de copilul 
său, atunci și copilul va învăţa să facă față afectelor sale 
fără să se îmbolnăvească, fără să dezvolte ritualuri sau 
fobii, fără să se apere prin lipsa de reacție sau de afect. 


Sentimentul de neputinţă 


Copilul se simte posesorul unui corp imperfect, vul- 
nerabil și muritor, cu numeroase limitări, și care nu poa- 
te urma cursul dorințelor și fantasmelor sale. El își do- 
rește să poată face tot ce-și imaginează și mai ales să-i 
poată echivala pe adulți. Pe de altă parte, el se simte de- 
pendent de adulţi și de restricţiile lor. 

Copilul se află sub semnul lui „vreau“, dar se lovește 
de un „nu se poate“ intern (prin limitarea corpului său) și 
de un „nu e voie“ extern (prin restricțiile părinților). Ne- 
putinţa ce restricționează dorinţele copilului îl face să do- 
rească să crească, să-și ia ca model adulții. Aceeași nepu- 
tință însă se află la baza invidiei sale la adresa corpului 
părinţilor, la baza fantasmelor revendicative și de răzbu- 
nare împotriva celor ce-l restricționează. Pentru fantasme- 
le sale, copilul se simte în pericol de a i se răspunde cu 
aceeași monedă — îi e frică să nu fie aspru pedepsit. 

În acest caz, ceva mai relaxaţi sunt copiii ai căror 
părinţi își acceptă mai ușor propriile neputinţe, care nu 

impun decât restricții necesare, explicate, pe care ei în- 
șiși le respectă. Cu cât regulile sunt mai clare, explicate 
prin consecinţe și consecvent aplicate, cu atât copilului 
îi este mai ușor să se supună lor. 


Ambivalența față de părintele de același sex 


Copilul, deși se simte bine în relaţia triadică, nu poa- 
te fi pe deplin mulțumit cu locul ocupat aici. El vrea să 
fie ca tata (dacă e băiat) sau ca mama (dacă e fetiță) și să 
aibă locul cu drepturi depline față de celălalt părinte (să-i 
fie soț/soţie). Lupta copilului pentru locul părintelui cu 
care se identifică îi alimentează dorinţa de a crește. Deși 
este o luptă pierdută din start, copilul va spera și va în- 
cerca să găsească soluţii: își va deplasa afectele de agre- 
sivitate către frații proprii sau ai părinţilor, va încerca să 
găsească roluri paralele... aici imaginaţia copiilor se do- 
vedește foarte vie. 


Una din fetele mele mi-a spus pe când avea 3 ani că atunci 
când ea va fi mare ca mine, eu voi fi mică și ea mă va îngriji. 
Tot ea a încercat o interesantă distincţie: tatăl ei este soțul meu 


și soțiul ei. 


Dilema copilului e dată de faptul că eliminarea părin- 
telui de identificare nu poate fi o soluție deoarece îl iu- 
bește, are nevoie de el, îi este model și funcționează ca 
reper intern. Copilul se află într-o poziție complicată și 
plină de tensiune. Așa se explică unele dintre izbucniri- 
le sale furioase. 

Fetiţa este într-o poziție dificilă deoarece iubirea pentru 
mama este consolidată în întreaga sa istorie anterioară. 


Idei despre educaţie 205 


Ea își iubește mama și are încă foarte multă nevoie de 
grija și atenţia ei. Pe de altă parte, tatăl nu-i oferă ele- 
mente de compensare pentru această grijă, iar fetiţa ris- 
că să dea „vrabia din mână pentru cea de pe gard“. 

Cea mai des întâlnită modalitate de a rezolva aceas- 
tă problemă este aceea descrisă în basme și mituri. Feti- 
ţa își scindează imaginea maternă în două: o mamă ve- 
che iubitoare, bună și o mamă vitregă, rea și crudă ce 
îndreptățește agresivitatea și trădarea fetei. Pentru dez- 
voltarea fetiţei, mamei îi trebuie înțelepciunea de a ceda 
narcisic, de a se lăsa dizlocuită ca obiect al iubirii pentru 
a prelua locul urii. E o cedare grea în care mama va în- 
văţa să nu se simtă în pericol în faţa furiei fetiţei sale, să 
fie tolerantă și să-și accepte neajunsurile atât de bine 
puse în evidenţă. Va învăţa să-și iubească și securizeze 
copila, să o ajute și sprijine chiar dacă ea nu-i mai oferă 
satisfacţii narcisice. Mama se va înțărca pe sine de nevo- 
ia satisfacțiilor narcisice pentru a-i permite fetei ei să 
crească. 


O fetiță de 4 ani și jumătate se juca cu o păpușă „Cenușă- 
reasa“, cu care vorbea: „Să știi că și eu am o mamă vitregă, este 
foarte rea cu mine, este foarte urâtă, are părul negru și încâlcit, este 
chiar Muma Pădurii și este foarte proastă, nu știe și nu înţelege ni- 
mic și este foarte rea, mă bate tare rău și mă pune să fac tot felul de 
lucruri. Mama mea adevărată era frumoasă și blondă și mă iubea 
mult. Mama mea nu este soția tatei, ea doar m-a înfiat pe mine, tata 


este foarte bun și înțelept și nu o iubește deloc“. 


Băiatul își schimbă doar tipul de iubire, nu și obiec- 
tul acesteia (obiectul rămânând tot mama). El se află în 
dificultate mai ales în situaţia în care tatăl său nu poate 

susține identificarea sau nu îl poate apăra în fața propri- 
ilor dorințe. Mama băiatului nu se confruntă neapărat 
cu necesitatea travaliului de renunțare la satisfacțiile nar- 
cisice. Această devenire poate fi amânată până spre ado- 
lescență. Așa se explică angoasa și sentimentul acut de 
nedreptate cu care se confruntă unele mamele de băieţi 
atunci când trebuie să accepte evidenţa unei nore. Nici 
adulţii nu se află mai presus de stări oedipiene, trăite 
față de părinți și reluate cu copiii proprii. 

Mama băiatului se confruntă însă cu alte aspecte pe 
care o mamă de fată nici nu le bănuiește. Ea trebuie să-și 
înțeleagă băiatul ca fiind diferit, altfel. Va face eforturi 
de a nu proiecta propriile-i obișnuințe de joc și de mani- 
festare de când era copilă. Se va plia pe nevoile reale ale 
băiatului de a-și manifesta energia și de a face achiziţii 
motrice, se va adapta la descărcările violente de forță. Îi 
va tolera grupul de prieteni și agresivitatea concurenţei 
dintre ei. Îi va permite băiatului o relație cu tatăl său pe 
care nu o va înțelege, dar pe care nici nu o va impieta. Îi 
va fi aproape băiatului său fără a fi seductivă și fără a in- 
tra în concurență cu tatăl lui. Se va resemna și nu va cere 
băiatului blândeţe și disponibilitate de a ceda. 

Agresivitatea copilului din perioada oedipiană este 
greu de înţeles și de suportat, dar ea are un rol impor- 
tant în dezvoltare. Este o perioadă în care adulții din an- 
turajul copilului pot beneficia ei înșiși de o confruntare 
cu propria lor agresivitate pe care au șansa de-a și-o pu- 
tea elabora cu efectul maturizării și creșterii de sine. 

O reprimare prea puternică a agresivității copilului, 
înainte de a i se oferi conţinere și înainte de a-și fi găsit 
forme proprii de sublimare, poate deschide calea regre- 
siei, a exprimării în corp sau în simptom. 

Nevoia descărcării 


Copilul adesea se încarcă de tensiuni, frustrări și agre- 
siuni externe pe care le suportă pasiv, ca apoi să le ex- 
porte așa cum le-a primit, în aceeași manieră, ca și cum 
nu ar exista nicio prelucrare. 


Am văzut cum o bunică își schimba nepotul pentru intra- 
rea în sala de grupă de la grădiniță. Pe parcursul acţiunii i-a 
administrat o palmă copilului ce tot dădea din picioare și vor- 
bea cu un coleg. După ce acțiunea „îmbrăcatul“ s-a terminat, 
copilul a intrat în sală, iar primul gest pe care l-a făcut a fost 
să-i dea o palmă colegului de lângă el. Gestul a fost ca o des- 
cărcare de furie acumulată (prin neputinţa de a riposta buni- 
cii), dar și dintr-o identificare cu aceasta (pentru a se transfor- 


ma din victimă în agresor). 


A . 


Este în fapt, un joc de-a „leapșa“ în care copiii alear- 
gă pentru a nu fi plesniţi, iar când un copil este atins de- 
vine el însuși plesnitorul ce trebuie să dea palma mai de- 
parte, predând „ștafeta violenței“. 


Atragerea atenţiei 


Un băiat căruia îi place colega de bancă nu îi va spune 
asta, ci o va trage de codițe, o va împinge de pe scaun. 

Acasă, un copil care vede că fratele mai mic acaparea- 
ză, prin nevoile sale, aproape toată atenția mamei, va 
face și el ce poate pentru a atrage atenţia. Va sparge o 
farfurie vărsându-i conţinutul pe jos, va tipa cât îl ţin pu- 
terile, îl va agresa pe cel mic... Toate acestea sunt meni- 
te să o determine pe mamă să se ocupe și de el. Privirea 

mamei, fie ea și furioasă, îi este necesară copilului care, 
pentru o vreme, a rămas fără ea. 

Acest tip de atragere a atenţiei se poate permanenti- 
za, generând un caracter dificil și făcând din copil o pro- 
blemă. La fel se va purta în societate și la școală deoare- 
ce copilul pare că a găsit un mijloc sigur de atragere a 
atenţiei care, cu timpul, ajunge să-i devină caracteristic. 
În extremă, se poate ajunge la un comportament antiso- 
cial, cu sursa în nevoia de a fi băgat în seamă. 

Într-o societate unde este foarte grea individualizarea 
oamenilor se practică din ce în ce mai des acest mod de 
a atrage atenţia: făcând lucruri ce sar în ochi, purtând 
haine și coafuri ce depășesc orice imaginaţie, cercei în 
cele mai nebănuite locuri. Este o modalitate preferată de 
adolescenţi care, oricum prin vârsta lor, își arată separa- 
rea de normele vechi. Ei atrag atenţia agresând prin bi- 
zar, prin neobișnuit. 

Atragerea atenţiei este importantă și în boala psihică 
gravă. Comportamentele bizare atrag privirea necesară 
celui cu nevoie de confirmare narcisică, sunt un strigăt 
de ajutor, dar și un semnal de protecţie (o prea mare 
apropiere nu este suportabilă). 


Nevoia unui model de autogestiune 


Copilul furios este copleșit, speriat și nu știe cum să 
procedeze. El se orientează în mod natural spre părinții 
săi pentru a-i întreba: ei cum reacționează atunci când 
sunt furioși? 

Cum cercetarea copilului nu este conștientă, nici între- 
barea nu va fi directă. Oricum, o formulare directă ar face 
întrebarea total inutilă deoarece răspunsul ar fi artificial, 

nerelevant și departe de realitate. Copilul își va înfuria 
părinţii pentru a obține un răspuns real, un model de 
comportament. Copilul nu face acest lucru deliberat și 
nici din răutate — este o modalitate de a învăţa din 
exemplul oferit de către părinți. 

Dacă părintele ce se simte în mod normal furios își va 
descărca furia asupra copilului va încărca și nedumeri și 
mai mult copilul care îl va provoca din nou. Indiferent 
care ar fi forma manifestărilor agresive, este important 
de precizat că un copil nu are forța necesară de a ieși din 
acest cerc. Părintele este cel ce poate spune stop, ce poa- 
te opri iureșul și cugeta pentru a schimba ceva, începând 
de la comportamentul propriul. Un copil care se simte 
înţeles va accepta corectarea părintelui, preluând-o în 
propriul comportament. 


Spaima 


Un copil speriat, în panică poate deveni paralizat sau 
agresiv. Manifestarea agresivă, chiar dacă haotică, este 
mai bună decât starea de paralizie care îl face pe copil 
imobil psihic, incapabil de reacţie și de autoapărare. 

Dacă un copil se simte în nesiguranţă, dacă se simte 
ameninţat, dacă nu simte sprijinul părinților, este foarte 
posibil ca el să se manifeste agresiv. 

Ori de câte ori copilul își simte părintele incapabil de 
a gestiona un afect sau o situaţie, intră în panică (el știe 
că nu se poate descurca fără sprijinul părintelui). În 
această stare, copilul devine permanent solicitant, neo- 
ferindu-i părintelui posibilitatea de relaxare. Se poate 
crea un cerc vicios în care copilul e din ce în ce mai soli- 
citant, iar părintele din ce în ce mai epuizat. 

Răspunsul la așteptarea agresivă 


Un copil poate fi agresiv pentru că este provocat de 
părinte sau pentru că părintele are nevoie ca el să fie 
astfel. De pildă, un părinte care are nevoie să se simtă 
eminamente bun, fără pată și greșeală, este de fapt un 
adult ce îl provoacă pe celălalt să-și asume partea de 
„rău“, de nefuncţionalitate din relație. Relaţia părin- 
te—copil, ca orice relație umană, are și aspecte negative. 
Dacă acestea rămân neasumate de către părinte, se în- 
țelege că i se impun copilului spre preluare. De aceea, 
cu cât este părintele mai „îngeresc“, cu atât mai „dră- 
cesc“ îi va fi copilul. 

Părintele îi mai poate impune copilului comporta- 
mentul agresiv prin manifestări excesive și prin intruzi- 
vitate. 


Proiectarea 


Un alt aspect important al agresivității copilului este 
proiectarea. Adesea noi ca adulţi considerăm ca act agre- 
siv ceea ce ne deranjează personal, fără a cerceta dacă 
există și intenţie agresivă. De pildă, un copil face zgo- 
mot atunci când se joacă. Implicarea sa în joc este pasio- 
nală, copilul este concentrat pe activitate și nu remarcă 
faptul că răstoarnă totul în cale când aleargă, că rupe 
perdeaua când se luptă cu „balaurii“ și că zbiară din toa- 
te puterile „La ataac!“ Nu face asta nici pentru a deran- 
ja, nici pentru a face dezordine, ci pentru că se joacă. Un 
copil are nevoie de spațiu pentru a se juca liber, dar și de 
acceptarea celor din jur, de înţelegerea lor. Dacă jocul său 
deranjează prea mult și prea adesea, cauza se găsește în 
intoleranța adulților. Un copil forțat să se joace în șoaptă 

riscă să devină un copil care nu se mai joacă deloc, un 
copil interiorizat sau, dimpotrivă, unul hiperactiv. 


Panica de a nu fi înțeles 


Un copil care simte că nu poate stabili o comunicare 
reală cu părinții săi, că aceștia nu au disponibilitatea de 
a-l înţelege, va face numeroase încercări, dar va putea de 
asemenea și să devină violent. Violenţa poate fi o cale de 
atragere atenţiei, dar și de exprimare a angoasei de a fi 
singur într-o lume care nu-l pricepe. Copilul se răzbună 
pe mama pentru că nu îl ia în seamă, pe tată pentru că 
îi impune să fie cuminte, pe bunica pentru că îl alintă din 
nevoia de a se simţi bună și utilă. 


Deposedarea 


Un copil are drept de proprietate asupra hainelor, ju- 
căriilor și realizărilor proprii. Acestea nu sunt simple 
obiecte, ele fac parte din sinele său și constituie lumea 
existenţei lui. Dacă îi cerem prea insistent unui copil să-și 
cedeze jucăria, altui copil care o revendică — este de aș- 
teptat ca el să i-o dea... în cap. Adulții nu renunţă la hai- 
nă sau la poșetă doar pentru motivul că cineva le cere 
asta. Copilul de ce ar renunţa la lucrurile sale? Mai ales 
că lucrurile copilului fac parte din el, îl constituie, im- 
portanţa acestora este similară cu fantasmele, amintiri- 
le, părțile corpului, pentru adult. 

Adultului i se pare firească renunţarea la o jucărie 
doar pentru că aceasta nu are nicio importanță pentru 
sine. Este o atitudine subiectivă care prezintă copilul ca 
pe o extensie personală a adultului. Copilul are astfel 

două motive importante pentru a deveni agresiv: apăra- 
rea proprietăţii și afirmarea de sine. Copilul se simte pro- 
vocat la revolta de a fi administrat ca un lucru lipsit de 
voinţă proprie sau ca o parte din sinele adultului ce-l are 
în grijă. 


4.2. Cauze ale agresivității adultului 


În privinţa motivelor de agresivitate ale părinţilor în 
relația cu copilul, pe lângă cele amintite (la copil), se ada- 
ugă unele noi. Orice formă de manifestare agresivă a pă- 
rintelui arată că acesta se confruntă cu o situație pe care 
nu o poate gestiona, căreia nu-i poate face față. Părinte- 
le este într-o situaţie de copleșire, de neputinţă, de con- 
flict interior și de frustrare. În această lumină, manifes- 
tarea agresivă este ca un strigăt de ajutor adresat oricui: 
partenerului de viață, comunităţii, prietenilor și chiar co- 
pilului însuși. 


Împovărarea de responsabilitate 


Datoria de părinte, povara responsabilității, uneori 
poate părea prea mare, copleșitoare, imposibil de purtat. 

Datoria de a scoate „om“ din copilul său, sentimen- 
tul de vină pentru tot ceea ce face copilul și tot ce i se în- 
tâmplă, îl poate duce pe părinte la exasperare. Are pre- 
tenţii prea mari de la sine, de aceea și de la copil. 

Se va putea simţi mult mai degajat dacă va înţelege 
că fiul său este om deja, dacă va avea mai multă încre- 
dere în sine și în copil, dacă își va permite să se bucure 
de copil, împreună cu el. 

Istoria personală 


Uneori manifestările agresive ale părinților sunt o re- 
flectare a propriei lor educaţii. Astfel, un părinte agresat 
în copilărie de către părinţii săi va avea și el tentaţia de 
a-și agresa copilul în același fel (sau altfel): „Tata m-a 
bătut și uite că a ieșit om din mine“. Contează, de aseme- 
nea, nivelul de elaborare al propriei agresivități: cum se 
descurcă părintele cu agresivitatea proprie și a altora, ce 
strategii de apărare are. 


Un pacient de 5 ani își bătea frecvent mama și o forţa să 
facă ce vrea el. Orice refuz îl înfuria foarte tare și devenea 
agresiv. Mama lui a mărturisit că ea a trebuit să facă numai 
ceea ce-i spuneau părinţii, iar pentru copilul ei a vrut o altfel 
de viață. Fetiţa, supusă voinţei părinților, acum s-a trezit în si- 
tuaţia de a se supune fiului. Din dorința de a nu-și oprima co- 
pilul, prin lipsa limitelor, l-a adus în situaţia de a fi supus pro- 
priilor lui afecte nestăpânite. 


Contextul prezent 


În manifestarea de agresivitate a părintelui contează 
foarte mult stările lui prezente (acasă și la serviciu), sta- 
rea relației de cuplu, momentul în care a venit pe lume 
copilul. 


Întrebări și justificări 

Agresivitatea poate deteriora relaţia părinte-copil pre- 
cum și imaginea de sine a ambilor. Ea totuși continuă să 
impregneze relația dintre părinţi și copii, uneori în ciu- 
da eforturilor adulţilor. Aceasta se întâmplă deoarece 

părintele caută mai degrabă justificări decât cauzele re- 
ale ce stau la baza acestor manifestări. 

Agresivitatea este infantilizantă și pentru adultul care 
se simte ca un copil cu „mâţa în sac“ ce trebuie să ofere 
explicaţii. Justificarea cea mai frecventă este aceea că pe- 
deapsa ar fi necesară pentru a ajuta copilul să nu mai re- 
pete o greșeală gravă. 

O greșeală este cu adevărat gravă dacă prezintă un pe- 
ricol pentru copil, pentru altcineva sau dacă încalcă liberta- 
tea cuiva. Un copil care nu rănește pe nimeni, nu pune în 
pericol și nu deranjează, poate fi atenționat cu bunăvoință. 
Aici, descărcarea de agresivitate a adultului nu se justifică. 

Dacă greșeala este într-adevăr gravă, se pune întreba- 
rea: Unde a fost părintele ca îndrumător până când co- 
pilul a ajuns aici? Copilul își anunţă și gradează actele 
sale și ar fi avut nevoie de intervenţia părintelui înainte 
de a face ceva grav. 

Alte întrebări ce se pot pune sunt: Ce obține părinte- 
le prin pedeapsă? Părintele chiar crede că pedeapsa va 
determina copilul să nu mai repete ce a făcut? Vreuna 
dintre pedepsele de până acum a avut acest efect? Se 
vede treaba că nu! Pedeapsa nu are niciodată un efect 
corectiv (poate doar inhibant), ea este o măsură contra- 
educativă, distinctă de confruntarea copilului cu conse- 
cinţele actelor sale. 

Părintele este, el singur, beneficiarul narcisic al pe- 
depsei. Pedeapsa îi conferă un loc superior de unde 
poate decide cum dorește, iar copilul se află la cheremul 
său. Suplimentar, părintele poate beneficia și de o bine- 
venită descărcare de frustrare; de punerea în act a pro- 
priului model parental sau de compensarea prin forță a 
neputinței de gestiune a unor situații, afecte și relații. 

O altă problemă este aceea a tipului de pedeapsă 
ales. De ce trebuie ea să fie agresivă, să se opună voin- 
tei copilului? Răspunsul la această întrebare se află în 
istoria de copil a părintelui, în situațiile de umilință su- 
portate. 

Adesea copilul funcționează ca „paratrăsnet“ ce des- 
carcă furia și tensiunea „cerului“ părintesc. Pentru un 
copil mai mare, aceasta este o situaţie acceptabilă, iar 
pentru unul mai mic, este doar suportabilă. 

Așa se face că foarte puţini copii mici pot spune de ce 
sunt certați. Ei nu înţeleg legătura dintre ceea ce fac ei și 
reacția părintelui — uneori nici nu există vreo legătură. 


Odată, am certat-o pe una dintre fetele mele, când avea 
2 ani, pentru că a băut apă din cadă, deși i-am spus să nu facă 
asta. Apoi am întrebat-o dacă știe de ce am certat-o. Mi-a spus: 
„pentru că ești rea“. L-am explicat din nou motivul supărării 
după care am întrebat-o dacă a înţeles unde a greșit. Mi-a răs- 
puns foarte sincer: „eu nu am greșit, tu te-ai supărat pentru că 
ești rea“. Am înţeles că tonul ridicat nu mă ajutase în niciun 


fel să impun o interdicție, dimpotrivă. 


Pentru copil, cel care se supără, cel agresiv, este cel 
rău. Răutatea nu este ceva extern, ci o disponibilitate 
umană de manifestare. Un om supărat și înfuriat inte- 
riorizează răul, deci este rău. Acesta este modul de a 
privi al copilului și este foarte aproape de realitate, ex- 
primând capacitatea fiecăruia de a metaboliza ceea ce i 
se întâmplă în funcție de propriul registru. Majoritatea 
evenimentelor sunt neutre, iar dacă aduc bucurie sau în- 
tristare, ține de capacitatea fiecăruia de a vedea binele 
sau răul, de a fi bun sau rău. 

Relaţia părinte-copil este foarte profundă, așa că nu 
poate avea numai exprimări pozitive. Tocmai această 
mare apropiere afectivă generează frustrare și agresivi- 
tate din partea ambilor. 

Părintele, în relația cu copilul său, este nevoit să se 
confrunte cu neputințe, angoase, trăiri confuze, con- 
tradictorii, de neînțeles. El se simte continuu și intens 
solicitat pe toate planurile (emoțional, fizic și mental). 
Este o situaţie de care părintele poate fugi, se poate 
apăra prin alte priorităţi și interese, devenind indispo- 
nibil copiilor. De asemenea, se poate opaciza afectiv fi- 
ind prezent, dar nereactiv. Copiii pot deveni o datorie 
față de care părintele trebuie să se achite onorabil. 

Un părinte prezent și implicat nu poate să nu sim- 
tă și agresivitate în relație cu copiii săi. Această agre- 
sivitate poate fi întoarsă către sine (părintele se îmbol- 
năvește, se rănește), poate fi înăbușită (situaţie în care 
va izbucni violent din când în când). Uneori modifică- 
rile de cenzură pe care le suportă agresivitatea o fac de 
nerecunoscut. Însă ea este indicată fără greș de efectul 
său: răul făcut. 

În relația părinte-copil, sunt forme de agresivitate 
nevirulente și fără intensitate, acceptabile și suporta- 
bile. Acestea îi permit și copilului descărcarea precum 
și să-și dezidealizeze părintele. De aceea, pot fi bene- 
fice pentru relaţie și pentru dezvoltarea copilului. 


4.3. Forme ale agresivității 


Agresivitatea (după cum ne arată S. Freud), în for- 
ma sa primară, apare ca având orientare către exte- 

rior (heteroagresivitate). Dacă acest drum spre exte- 
rior este blocat, ea face cale întoarsă orientându-se 
spre interior (autoagresivitate). Heteroagresivitatea în 
funcție de scop se poate împărți în agresivitate de ex- 
primare și agresivitate pentru obținerea unui beneficiu. 
După obiect ea poate fi difuză sau cu obiect precis. După 
manifestare poate fi directă (asumată și neasumată) și 
indirectă. 


Agresivitatea de exprimare 


Arată starea de tensiune, dificultatea omului ce se 
simte amenitat, copleșit, rănit, neînțeles, speriat. Acest 
tip de agresivitate are pentru om funcţie de supraviețui- 
re și de menţinere a sănătăţii psihice. 


Agresivitatea pentru un beneficiu 


Exprimă lupta pentru obținerea sau păstrarea a 
ceva semnificativ. Este un tip de agresivitate care poa- 
te fi defensivă sau ofensivă, dar trebuie justificată de 
un scop. Mama își apără copiii, tatăl apără siguranța 
și teritoriul lor, luptă pentru obținerea celor trebuin- 
cioase. 


Agresivitatea difuză 


Este independentă de obiectul ca atare. De pildă, vâ- 
nătorul va vâna iepurele ieșit în cale și nu un iepure anu- 
me. La fel și părintele, se poate descărca de stresul acu- 
mulat peste zi punând la punct copiii. 

Agresivitatea cu obiect 


Este aceea în care cineva anume declanșează această 
stare. Copilul se supără pe cel ce l-a nedreptăţit, părin- 
tele se înfurie pe copilul care îl scoate din sărite. 


Agresivitatea directă-asumată 


Este adesea faţă în față, brutală, vizibilă și imediată, 
dar care permite o reacție. Părintele supărat pe fiul năz- 
drăvan îl ceartă, îl ameninţă, îl pedepsește, îi impune re- 
stricții. Copilul la rândul său poate veni cu argumente, 
revolte, cu propria sa supărare, cu gingășii și supuneri 
sau cu alte strategii de înfruntare sau diminuare a agre- 
sivității. 

Această agresivitate generează revolte și îmbufnări, 
dar tensiunea se dizolvă destul de rapid și fără urmări. 
Copilul se confruntă cu o stare vizibilă, acceptată de că- 
tre părintele său (deci gestionată de el). Copilul poate 
avea propria sa reacție, deci este o situație elaborabilă. 
Dacă părintele își asumă propria agresivitate este un 
semn că se poate descurca și cu agresivitatea copilului 
(iar acesta se poate simți mai puţin vinovat). Părintele, 
asumându-se ca om și bun, și rău, îi înlesnește copilului 
său calea de a-l dezidealiza. 

Aspectele negative ale acestui tip de agresivitate ţin 
de brutalitatea, primitivitatea și de lipsa de elaborare 
din partea părintelui. Însă, dacă manifestarea părinte- 
lui se păstrează în limitele bunului-simţ, fără a fi nici 
prea brutală, nici nestăpânită, nici nedreaptă — este 
tipul de agresivitate care pune cele mai mici proble- 
me copilului. 

Agresivitatea directă-neasumată 


Este o formă de manifestare ce ocolește conștientul. 
Agresivitatea se regăsește metamorfozată, transforma- 
tă, mascată, nu este vizibilă, imputabilă și nu poate fi 
recunoscută decât după efectul său (răul făcut). Rela- 
ţia părinte-copil, tocmai prin ideea că ar trebui să fie 
o relație doar pozitivă, este predispusă la acest gen de 
manifestare. În această situație, procesul de transfor- 
mare este în totalitate inconștient, așa că nici agreso- 
rul și nici victima nu au conștiința actului agresiv. Aici 
se înscriu manifestări precum: îngrijorarea exagerată, 
spaima nejustificată, neglijența majoră privind sigu- 
ranța copilului, șantajul afectiv, transformarea în con- 
trar. 

Această formă de agresivitate, cu atât mai mult cu cât 
este inconștientă, poate pune copilul în real pericol (prin 
accidente din neglijență, prin sugestii de boală). 


Copleșită de ideea „datoriei“ de a-și ajuta fiica, o femeie 
făcea un efort mare de a veni direct de la serviciu pentru a-și 
scoate nepoatele la plimbare. Pe acest fond, părea angoasată 
și speriată de orice, vedea numai boli și probleme la copii: 
cea mică se uită cruciș și e rahitică, cea mare ba tușește, ba 


transpiră. 


Lovitura, în cazul de față, nu se face cu parul, ci prin 
intermediul cuvântului și la adăpostul grijii prevenitoa- 
re. Copilul simte sensul agresiv al cuvântului, el poate 
prelua și împlini sugestia de boală. 

Alături de îngrijorarea excesivă, nici ignorarea unor 
pericole reale nu este o variantă mai bună. 

Un copil în jur de trei ani se juca încercând să escaladeze 
gardul de la stradă. În fiecare zi devenea mai priceput și mai 
aproape de a-l sări. Mama a văzut progresele fiului, dar nu a 
luat nicio măsură de protecție. Într-o zi, copilul a fost adus de 


o vecină din mijlocul străzii, dintre mașini. 


Un copil care are o relație sănătoasă cu mama nu se 
pune în pericol grav dintr-odată. El avertizează și oferă 
părinţilor timp de reacţie, însă mesajele sale trebuie în- 
telese de către părinți. 

Apărarea în fața manifestării de agresivitate se poate 
realiza și prin transformarea ei în contrar (în grijă exce- 
sivă), dar cu același efect. 


O pacientă de 12 ani era tratată de mama ei ca și cum 
ar fi fost bebeluș. Mama o îmbrăca și-i dădea să mănânce 
cu lingurița, o restricționa de la plăcerea jocului pentru a 
nu se obosi. Fata era incontinentă ca un bebeluș, vărsa sur- 
plusul de mâncare și nu putea sta singură nici un moment. 
Era adesea bolnavă și aproape handicapată fizic (slabă, pa- 
lidă, fără graţie și fără plăcere de a se mișca). Ea se obliga 
pe sine să nu depășească fizic și psihic vârsta dorită de 


mama sa. 


Șantajul afectiv este și el o formă de agresivitate 
mascată. Copilului i se permite doar aparent alegerea. 
Dintre variantele posibile, doar cea preferată de către 
părinţi este lipsită de vinovăţie. Este tipul de agresivi- 
tate ce se întrevede în caragialescul: „Vrei să moară ma- 
mitica, puiule?“ 

Confruntarea cuiva cu propriile dorințe, neputinţe și 
spaime este de asemenea o formă de agresivitate. 

Este agresiv cel care mănâncă îngheţată în fața unui copil 


care nu are voie sau nu are bani să-și cumpere. 


Această formă de mascare a agresivității este una din- 
tre cele mai primitive, de aceea ea este des întâlnită mai 
ales în rândul copiilor. Aceștia obișnuiesc să facă altora 
în sâc cu ce au ei. Pentru copiii mai mari este și o formă 
de manifestare a invidiei, a superiorității venite dintr-un 
sentiment de inferioritate. 


Astfel, copilul „de bani gata“ este invidios pe simplitatea 
copilului crescut de către părinţii săi. El va agresa copilul sim- 
plu, etalându-și luxul în care trăiește ca pe o compensare pen- 
tru lipsa timpului și atenţiei părinților. 

La fel se întâmplă și în cazul cerșetorilor. Ei se simt agresaţi 
de luxul celorlalţi. La rândul lor vor agresa oferind o oglindă te- 


rifiantă (lipsa demnității umane, mizerie cruntă și diformitate). 


O posibilă formă de agresivitate a părinţilor poate 
apărea mascată prin cerință. 

Sunt acele cerinţe iraționale, legate de trecut, care ara- 
tă autosuficienţă și dorință de a domina. În aceste cerin- 
te adulții devin pretenţioși, cicălitori, intoleranţi și 
agresivi. Sunt formulări doar pentru copil, în timp ce le- 
giuitorul se simte mai presus de legea chiar de el făuri- 
tă. Toate acestea justifică revolta adolescentului: „De ce 
vrei să fac cum zici tu? De unde știi tu că așa e mai bine pen- 
tru mine?“ Sunt opoziții manifeste în comportament ce 
atrag atenţia prea târziu asupra unui tratament abuziv 
care a durat întreaga copilărie. 

Uneori cerințele părinților vin din spaimă și neștiință. 
Teama de comportamentul copilului (că ar putea degenera 

periculos, că ar putea fi anormal) determină reacții exa- 
gerate ale părinților. Prin comportamentul său, copilul 
își transmite angoasa, iar adultul, în loc să o gestioneze, 
o amplifică: „Nu mai băga degetul în nas!, Nu-ţi mai roade 
unghiile]... 

Unele dintre cerințe nu au nicio legătură cu realita- 
tea. Ele își pot găsi izvorul în cerințele propriilor părinţi 
sau în experienţe personale. Sunt adesea provenite din 
inhibitii, complexe, idei preconcepute. 


De pildă, un părinte care a fost înfofolit când era mic îi 
poate cere copilului său să poarte fularul peste gură și nas 
(fără a-și pune problema dacă este o practică sănătoasă sau 
nu). De asemenea, un părinte care a asistat la accidentarea 
unui copil ce a căzut dintr-un pom poate să nu-i permită 


propriului copil să se caţere în copaci. 


Uneori cerințele părinţilor relevă faptul că își tratea- 
ză copilul ca pe propriul corp, considerând că binele per- 
sonal este implicit și binele copilului. 


Într-o zi de toamnă, i-am spus fetei mele de 6 ani și ju- 
mătate să-și pună un pulover înainte să ieșim afară. Mi-a 
spus conciliant că îl va lua cu ea pentru orice eventualita- 
te: „Tu ești friguroasă, dacă ţie îți este frig nu înseamnă că îmi 
este și mie“. A fost o ocazie importantă pentru a remarca 
faptul că fata mea nu suportă să o tratez prin prisma pro- 


priilor mele simţuri. 


Uneori cerinţele adulților, deși pot fi justificate, sunt 
prea frecvente și nu-i oferă timp copilului pentru a face 
și ce vrea el. Dacă prea adesea părintele îi spune copilului 

ce să facă, cum să facă, în ce moment — poate deveni ci- 
călitor și greu de suportat. 

Uneori părinţii cer copiilor să se adapteze prea brusc 
la schimbări majore. De pildă, părinţii pot decide să se 
mute în casă nouă, să schimbe școala copilului sau să di- 
vorțeze. Pe copil nu îl implică în procesul decizional, ci 
îl pun dintr-odată în fața faptului împlinit: este ca un duș 
rece picat în capul unui om care doarme. Copilul se dez- 
meticește greu și cu tulburarea întregii sale personalități. 
Chiar dacă decizia aparţine, în mod evident, adultului 
și copilul îi suportă consecințele, de aceea este normal să 
fie pregătit, ascultat și să aibă șansa acomodării cu ideea. 


Un pacient adult povestea cum în copilărie părinţii l-au 
anunţat cu câteva zile înainte că se vor muta, că va avea ca- 
mera lui și că e un motiv de mare fericire. De atunci toate 
surprizele plăcute au fost primite cu suspiciune și teamă. A 
dezvoltat o mare rezistență la schimbare care aproape că 
nu-i permitea să se bucure de nimic din ceea ce obținea. 

Îmi amintesc ce rezistență am avut din partea fetelor 
mele când am vrut să renunţ la un covor prea mare, inutil 
și greu de întreținut. Nu au acceptat sub nicio formă ideea 
(de aceea am și renunțat la intenţie) că nu vor mai avea co- 
vorul despre care nu aș fi bănuit că este atât de important 


pentru ele. 


Căzând în cealaltă extremă, părinții pot consulta co- 
pilul în situaţii în care acesta nu are competența necesa- 
ră pentru sfat. Un copil nu poate decide în situații im- 
portante (chiar dacă acestea îl privesc), deoarece nu-și 
poate asuma consecinţele deciziei sale. Copilul pus să de- 
cidă este, de fapt, tratat ca și cum ar fi adult. Or, copilul 

are dreptul să nu fie împovărat cu responsabilitatea de- 
cizională a adultului. J.J. Rousseau ne învaţă că un copil 
nu este un adult în miniatură. 


Agresivitatea indirectă 


Este o formă de agresivitate proiectată asupra altcui- 
va pentru a fi simțită, iar trăirea personală se face ca par- 
ticipare din exterior. Este o agresivitate de tip „lago“, 
unde agresorului real nu i se poate reproșa nimic, el are 
un comportament impecabil de pe poziția căruia incită 
la agresiune victima (Othello este și victimă și agresor). 


Un părinte rămas netulburat în calmul său în fața nevoi- 
lor exprimate ale copilului se va confrunta curând cu o criză 
a acestuia. 

Dacă unui copil i se spune să nu dărâme un scaun (gest 
pe care nici nu îl lua în calcul), cu siguranţă el va prelua su- 
gestia și o va pune în act. 

Dacă un adult îi impune copilului să aștepte la nesfârșit, 
e normal să stârnească o descărcare nervoasă. 

Dacă un adult pătrunde în spaţiul unui copil, îi ia din tim- 
pul său cu mama, va genera, cu siguranță, manifestări de 


agresivitate. 


În toate aceste situații copilul manifestă agresivitatea, 
dar cel care o provoacă este adultul. Provocarea actului 
agresiv nu vine numai din frustrarea părintelui, ci și din 
incapacitatea sa de manifestare directă. 

Este o formă de agresivitate des întâlnită la părinți, 
dar apare și la copii, unde sensurile provocării sunt di- 
ferite. Adesea copilul își provoacă părintele la manifes- 

tare agresivă pentru a obţine un model de gestionare a fu- 
riei: „Eu mă simt furios! Oare ce face mama când este fu- 
rioasă?“ Alte motive pot fi: nevoia de acces la partea nega- 
tivă, refulată a părintelui („Poţi fi și rău, ce faci atunci?”), 
dorința de a atrage atenția („Hei, sunt aici, voi face o pros- 
tie și atunci sigur te vei ocupa de mine!“), nevoia de obți- 
nere a unei limitări externe („Cât poţi suporta, până unde 
pot merge?“), nevoia de comunicare afectivă („Dacă nu mă 
iubeşti și mângâi, măcar să mă cerți sau bați!”). 


Autoagresivitatea 


Este o formă de agresiune care nu-și poate atinge vic- 
tima decât prin intermediul corpului propriu. Ea apare 
sub forma îmbolnăvirii, durerii de supărare, stresului. 
La autoagresivitate se ajunge dacă manifestarea de agre- 
sivitate este blocată prin cenzură sau dacă persoana că- 
reia i se adresează este inaccesibilă sau este interioriza- 
tă. Deoarece părinţii sunt, pentru copiii lor, obiecte 
interne, adesea conflictele dintre ei își pot găsi calea ex- 
primării în corpul copilului. Copilul poate deveni sensi- 
bil, vulnerabil, bolnăvicios, neatent cu sine, predispus la 
accidente. 


Visul unei fetițe de patru ani căreia i se născuse de curând 
o soră arată mecanismul prin care heteroagresivitatea poate 
deveni autoagresivitate. Visa adesea că este aruncată de la fe- 
reastră de către bunică și se trezea speriată. Într-o discuție în- 
cerca să găsească soluții pentru a reface echilibrul stricat al fa- 
miliei sale: bebelușul ar putea fi dat la casa de copii, ar putea fi 
vândut sau poate că până la urmă va muri singur, sau poate mama, 


prea obosită, l-ar putea scăpa din braţe pe fereastră. Astfel, dorința 

fetei de a scăpa de soră, de a o arunca pe fereastră, s-a întors 
în vis ca pedeapsă similară operată de către mama, lăsată fără 
bebeluș. 

O pacientă de 6 ani asista la certurile aprinse ale părinţilor 
săi aflați în divorţ. În acea perioadă fata a suportat mai multe 
spitalizări. Simptomele sale (dureri de cap, stări de vomă, du- 
reri de burtă, dureri reumatice la o mână) nu arătau o boală anu- 
me, dar faptul că erau prea acute necesitau investigaţii. Cearta 
părinţilor avea astfel un ecou dureros în corpul copilului. 

Un pacient de 5 ani cădea mereu victima „neatenţiei“. Ba 
se frigea, ba se tăia, se julea sau cădea. A făcut entorsă la pi- 
cior, și-a rupt mâna, și-a prins un deget în ușă și i-a căzut un- 
ghia, a intrat cu bicicleta într-un stâlp și și-a învineţit un ochi. 
Toate acestea într-un singur anotimp. Mă gândeam cu groa- 
ză ce se va mai întâmpla. Toate s-au liniștit când a început să 
facă noaptea pipi în pat. Visa adesea că este pompier și că stin- 
ge focul ce a cuprins casa, grădinița sau pe mine. Ocazie cu 
care mama a venit furioasă la mine cu acuzaţia că i-am îmbol- 
năvit băiatul, care la vârsta lui, face în pat. l-am spus că și eu 
cred că este un efect al psihanalizei. A fost o recunoaștere de 
vină care i-a permis mamei să-mi spună că se simte vinovată 
că nu mai este capabilă să se ocupe de copil deoarece relația 
cu soțul său este dureros de tensionată. E o tensiune mocnită la 
ei în familie, nu știe exact ce se întâmplă, dar crede că soțul 
are o amantă. Durerea mamei își găsea loc în corpul copilului 
la fel ca și focul mocnit, transformat în vâlvătaie ce trebuia 


stinsă pompieristic (sau enuretic). 


Ambivalența 


Ambivalenţa afectivă se referă la îmbinarea agresi- 
vității cu iubirea și este specifică bebelușului. Aici nu 

există separări și polarizări (afecte pozitive sau negati- 
ve), aceeași manifestare conţinând deopotrivă iubire și 
ură, tandreţe și agresivitate. 


Una dintre fetele mele, pe la 2 ani, când mă întorceam de 
la serviciu îmi spunea cu dragoste că vrea să mă tragă „tare, 
tare de păr“. Odată, în timp ce mă pupa cu gurița deschisă mi-a 
zis: „te mănânc pentru că ești bună, dar nu ești prea bună și te scuip 


la apă și ești udă“. 


Un copil își mușcă și ciupește mama de iubire, vrea 
s-o încorporeze, dar și să o păstreze afară. Acest tip de 
ambivalenţă este resimtit și de către adulții (mai ales fe- 
mei) care spun unui copil mic: „mânca-l-ar mama“, care 
strâng din dinți și-l zguduie cu toată dragostea. 


4.4. Consideraţii generale 


Toată această radiografie a agresivităţii are drept 
scop înţelegerea surselor și a formelor ei de manifes- 
tare. Agresivitatea, dacă îi sunt înțelese sensurile, nu 
mai sperie și nici nu mai generează intoleranță. 

O astfel de înţelegere îi permite părintelui să se ac- 
cepte pe sine și să-și accepte copilul. Îi scutește de 
eforturile mutilante, epuizante și zadarnice pentru a 
deveni „mai buni“ și pentru a-i face pe copii mai buni. 
Nu „bunătatea“ lipsește în relația părinte-copil, ci în- 
țelegerea. Copiii sunt buni așa cum sunt, manifestările 
lor de agresivitate au motive întemeiate și adesea be- 
nefice. Agresivitatea nereprimată nu se va transforma 

niciodată în violenţă. Violent poate deveni doar un co- 
pil agresat, foarte cenzurat sau fără limite. 

Agresivitatea copilului nu este cel mai rău lucru, iar 
manifestările sale, dacă își găsesc înţelegerea la noi ca 
părinţi, nu vor mai avea motiv să fie violente. 

Dacă părintele își acordă răgazul de a se înțelege pe 
sine, va găsi și bunăvoință pentru copil. Astfel, proble- 
mele de relaţie se vor exprima prin cuvânt, prin dis- 
cuţii. Copilul care se simte înțeles și susținut de către 
părinţi își poate canaliza energia spre creștere și dez- 
voltare (nu spre a face față unor conflicte interne, ge- 
nerând inhibiţii, angoase, simptome). 

Într-o relație bazată pe înţelegere există mai puțină ten- 
tație agresivă, iar copilul găsește și alte mijloace de mani- 
festare. Atunci când agresivitatea apare, se soluţionează 
repede fără a se transforma într-o dramă de proporții. 

Uneori, copilul vrea să-și vadă părintele lovit, dar 
nu poate suporta să-l vadă distrus, acționând haotic, 
ieșit din minţi. Părintele nu are motive temeinice să se 
teamă de copilul său, poate întotdeauna să aibă încre- 
dere în el. 

Poziţia de rivalitate este una în care se poate plasa 
copilul, dar nu și părintele său. Un părinte, indiferent 
de provocările copilului, nu poate înceta să-l iubească 
și să-i ofere sprijin. 

Un părinte suficient de echilibrat, deși rănit, nu răs- 
punde provocărilor și nu se lasă debusolat. Doar ast- 
fel îi oferă copilului un model preţios de conţinere a 
agresivității, de autogestionare, pe care acesta îl poa- 
te prelua și interioriza. 

Însă, un părintele copleșit de propria sa furie, răz- 
bunător, haotic sau care se îmbolnăvește, îi arată copi- 

lului că nu se poate descurca cu agresivitatea proprie 
și a altora. Copilul e frustrat pentru că a fost greșit în- 
teles, pentru că se simte încărcat de vină și în nesigu- 
ranţă. El nu a învățat nimic, e debusolat și lipsit de 
modelul de conţinere căutat. Aceasta îl face să regre- 
seze, să fie și mai solicitant pentru a se asigura că to- 
tuși părinţii îi pot face faţă. 

Alteori copilul se află în postura de recipient ne- 
putincios al agresivităţii părinților pe care trebuie să 
o suporte și de care nu i se permite să se debaraseze 
nicicum. Copilul trăiește într-un mediu toxic psihic. 
În aceste condiţii nu trebuie să ne mire manifestările 
și izbucnirile violente, îmbolnăvirile, ritualurile și 
fobiile. 

Agresivitatea copilului este importantă deoarece 
arată forța lui vitală, capacitatea de reacţie, de autoa- 
părare, de impunere în lumea asta. Doar o agresivita- 
te cunoscută (deci manifestată) și acceptată poate fi su- 
blimată. Sublimările de agresivitate sunt foarte 
importante social transformându-se în admirabile ca- 
pacități: competiţie, combativitate, forță acţională, asu- 
marea deciziilor, curaj, responsabilitate pentru actele 
proprii, independenţă de gândire, loialitate, capacita- 
te de lucru în echipă și altele asemenea. Încăpățânarea 
copilului, atât de greu de tolerat, se poate transforma 
în perseverenţă, în capacitatea de a duce lucrul înce- 
put la bun sfârșit, indiferent de obstacole. Posesivita- 
tea copilului se poate sublima în grijă și apreciere pen- 
tru ceea ce are. Rezistenţa la schimbare poate oferi 
bază pentru capacitatea de apreciere și conservare a 
tradiţiilor și a obiceiurilor. Teritorialitatea devine ca- 
pacitate de gospodărire, de gestionare și de apărare. 

Faptul că adultul simte starea de agresivitate a copi- 
lului ca fiind a sa îi arată capacitatea empatică și de în- 
țelegere, probleme pot să apară numai când, în locul 
unei elaborării, agresivitatea este pusă în act. De aici și 
până la practici nocive în educaţie este doar un pas. 


Câteva practici nocive 
în educaţie 


ducatorii (ca părinţi sau cadre didactice) au 
tentația preluării unor practici uzuale, a unor 
„formate de succes“, fără a gândi dacă acestea 
se potrivesc situaţiei sau copilului în cauză. Este o mo- 
dalitate simplă de a scăpa de vinovăţie sau responsabi- 
litate prin argumentul tradiţiei (așa se face), al autorității 
(specialistul X recomandă) sau al practicii de succes (așa 
a făcut Y și a avut rezultate). Alteori sunt tentaţi de ca- 
lea ce mai lesnicioasă (merge și așa) sau de soluţii cu efect 
imediat (acum să fie bine, că pe urmă, om mai vedea). 
Copilul suportă și iartă multe și, poate tocmai de 
aceea, merită o mai mare atenţie educativă. 


5.1. Bătaia și semnificaţiile ei 


Aceasta nu mai este o practică curentă nici în familie, 
nici în grădiniță sau în școală. Ea este aspru condamnată 

și de aceea e înlocuită cu metode la fel de rele, dar care 
stârnesc mai puţină animozitate. 

Generaţia educatorilor de astăzi a suportat, în mare 
parte, corecţii corporale, iar tentația unui comportament 
de aceeași natură este foarte mare (chiar dacă nu întot- 
deauna este pusă în act). Un părinte care a fost bătut 
când era mic va avea pornirea de a-și bate copilul chiar 
dacă se stăpânește. Din înverșunarea opoziţiei la aceas- 
tă tentație am văzut părinți care își pun în act corecția 
prin copiii lor, ajungând să fie bătuţi de către aceștia. 

În Antichitate s-a renunțat la bătaie în educaţie (cu 
mici excepții, precum Sparta). Evul Mediu, prin creș- 
tinism, impune iar metodele epocii primitive. Biserica 
îi învaţă pe educatori că „bătaia este ruptă din rai“ și 
că, dacă nu îl bate părintele său pe copil, „îl va bate 
Dumnezeu“. De altfel, penitenţa și chinul corpului este 
pentru Biserică o modalitate de purificare a sufletului, 
înțelegând caricatural și la propriu chinurile lui Hris- 
tos, îndreptățind practicile sadice din mănăstirile Evu- 
lui Mediu. Băţul ce aplică aceste corecţii nu poate fi de- 
cât un sfânt, Sfântul Nicolae. În România, datorită 
puternicei așezări culturale a satului, bătaia era mai 
mult o practică a școlilor mănăstirești și apărea doar 
accidental în familie. Românii au preluat creștinismul, 
altoindu-l pe propria lor credinţă străveche, așa se face 
că în familiile sătești nu este atestată o astfel de prac- 
tică. Bătaia pentru țăranul român are valoare simboli- 
că de act de întemeiere (bătutul țărușului) sau de alun- 
gare a duhurilor rele (bătutul în lemn, bătutul în 
toacă). Țăranul are credinţa că un copil nu trebuie bă- 
tut „pentru că se înrăiește sângele în el“ (tanti Lena din 
Borzești) — credinţă pe care practica o confirmă. Odată 

cu perioada industrialistă, când satul s-a destrămat și 
nu a mai putut oferi conținere și suport familiei, băta- 
ia a pătruns și la acest nivel. 

Ideea pedepsei corporale vine din sesizarea specifi- 
cului psihologic al copilului. Comunicarea copilului cu 
mediul său are o mare componentă corporală. Astfel, co- 
pilul dornic de iubire se cuibărește în brațele mamei, 
când îi este teamă își ia tatăl de mână, când vrea să atra- 
gă atenţia sare, ţipă (face zgomot cu propriul corp), când 
vrea să cunoască atinge (cu gura, cu mâna), când e fu- 
rios lovește și se lovește. 

Majoritatea interacțiunilor părinte-copil (în iubire, 
asigurare, dar și în supărare) sunt dublate de o compo- 
nentă corporală. Această componentă se diminuează 
foarte mult la adult, mai ales la bărbați. Însă și bărbații 
dau mâna cu amicii, își bat pe umăr prietenii, își îmbră- 
țișează iubitele și își giugiulesc copiii. 

Pielea copilului poate fi privită astfel ca un organ ex- 
tern pentru psihic ce, cu timpul, „se tăbăcește“, își dimi- 
nuează sensibilitatea. În această lumină, cu siguranţă că 
educatorii, care își lasă amprenta pe „pielea psihică“ a 
copilului, doresc să „înscrie“ iubire, asigurare, aptitudini 
și competenţe și nu leziuni ale agresivității. 

Un adult, cu cât este mai vulnerabil și mai infantil, cu 
atât se va apăra mai tare de tot ceea ce îl poate pune în 
contact cu copilul din el. A-l înțelege pe copil devine 
ceva periculos, a-i permite identificarea, și mai și. O de- 
monstrație de forță și afirmarea superiorității fizice spe- 
rie copilul, iar adultul poate avea confirmarea că nu mai 
este mic. E preferabilă postura de agresor celei de vic- 
timă. De asemenea, copilul poate fi și un bun „cal de 
bătaie“. 

Directorul instituţiei își varsă supărările pe șefii din subor- 


dine, aceștia pe subordonați care, la rândul lor, își bat copiii. 


Nimic din ce face copilul nu poate justifica un aseme- 
nea comportament al adultului. E o descărcare de tip pri- 
mitiv care nu folosește nimănui și care ajunge să limite- 
ze cea mai importantă relaţie la una de schimburi 
agresive. 

Niciun comportament al copilului nu poate fi corec- 
tat prin bătaie și nici adultului nu-i poate servi această 
descărcare. Este prea primitivă și lipsită de echitate și de 
aceea părintele se va simţi vinovat. 

Părintele bătăuș este frustrat și se simte el însuși vic- 
tima mediului prezent sau trecut. Totodată, contactul cu 
copilul îi propune o identificare prea infantilă, o imagine 
inconfortabilă a neputinței. Este o imagine înspăimântă- 
toare pentru adult, de aceea el o refuză prin neînţelege- 
re sau prin manifestări violente. Copilul va înțelege spai- 
ma părintelui deoarece și el este adesea speriat, cu timpul 
va ajunge să-l accepte și să nu-i mai ceară decât ceea ce i 
se poate oferi, provocând ieșirile de agresivitate. Dacă nu 
va face în timp o identificare cu agresorul, copilul se poa- 
te transforma în genul de om care „cere palme“. 

Este trist pentru relația părinte-copil când se ajunge 
aici. Se închide calea comunicării veritabile și se instau- 
rează un climat unde fiecare se simte ameninţat și ame- 
nințător, dator și vinovat. Este calea spre o relație cu pro- 
funzime patologică ce încetează a mai fi formativă în 
sensul educativ al cuvântului. 

Climatul de război nu înseamnă întotdeauna o luptă 
fizică, poate fi și una de înfruntare a voinţelor pentru su- 
punere și deprivare de libertate. Or, un copil neliber nu 

poate fi educat, iar un adult așezat într-o poziţie de lup- 
tă nu poate fi educator. 


Odată, un copil de 6 ani m-a întrebat „De ce ține educatoa- 
rea ca totul să fie după cum vrea ea? Ea nu a observat că nu se în- 
tâmplă totul după cum vrei?“ Un copil vede dincolo de aparen- 


te chiar dacă nu exprimă întotdeauna ceea ce înțelege. 


În nevoia lor de a se impune în faţa celorlalți, unii 
adulți pot avea, scurt timp, iluzia că acest lucru este mai 
ușor cu copiii. În realitate, vor ieși epuizați dintr-o lup- 
tă pe care nu o pot câștiga. 

Capacitatea copilului de a se opune unei voințe sub- 
jugatoare ține de forța sa sănătoasă care-i permite să ape- 
re ce are mai de pret: libertatea. Un copil este liber și va 
lupta crâncen pentru a rămâne așa. El are nevoi ce îi tre- 
buie încă satisfăcute, e dependent în multe privinţe, are 
neputinţe și un drum lung până va fi matur, dar tendin- 
ţa sa de creștere, desprindere și dezvoltare este sprijini- 
tă de puternica nevoie de a fi liber. 

Educaţia se poate folosi de acest demers natural al co- 
pilului, potențându-l. Modelarea, supunerea voinţei și 
alte procedee opuse independenţei și dezvoltării natu- 
rale pot fi parte dintr-un proces numit oricum, doar edu- 
cație nu. 

Dorinţa de „a bate“ și de „a fi bătut“ se poate subli- 
ma și exprima nepatologic prin competiţiile sportive. Ea 
generează veritabile trăiri și mobilizează forțe ce arată 
că miza depășește cu mult cadrul jocului. 

Competitivitatea este o formă de sublimare a agresi- 
vității mai ales masculine. Aici nu este doar o simplă 
descărcare, de cele mai multe ori, are loc o veritabilă 

cizelare a agresivității naturale și o transpunere în forme 
acceptabile social: pot să existe „lupte de idei“, compe- 
tiții profesionale și sportive, „demonstraţii de forță“ în 
câmpuri intelectuale. 

Aceste „sporturi“ sunt necesare și specifice bărbați- 
lor. Agresivitatea feminină este mai puţin legată de ideea 
de luptă, de a învinge, de a apăra teritorii și, mai degra- 
bă, legată de ideea de posesiune și maternaj. Poate de 
aceea, într-o competiție mixtă, unde sensurile profunde 
ale agresivității sunt atât de diferite, aparenţa e bizară, 
iar starea de conflict, de neînțelegere, este frecventă. 

Sublimarea agresivității este nepatologică pentru in- 
divid și benefică pentru societate. Deși nu este o cale les- 
ne de atins, trebuie să fie un ţel pentru educaţie. 

Dacă adultul nu știe să-și gestioneze propria agresi- 
vitate, arată o problemă. Însă este normal ca un copil să 
nu se poată descurca prea bine cu agresivitatea proprie 
și a altora. Este normal ca el să experimenteze, să cau- 
te, să descopere și nu e nevoie de nicio intervenţie de 
reprimare (considerată educativă). Utilizarea forței este 
firească la copiii, ei nu-și vor face niciun rău dacă nu in- 
tervin părinţii. De altfel, lumea basmelor este plină de 
lupte, la fel și visele copilului, de ce jocurile lor ar fi alt- 
fel? E natural ca un copil să aibă imagini de răzbunare 
neajustate la realitate. Prin acestea el își descarcă agre- 
sivitatea și se reconfortează în fața imaginii de omnipo- 
tență pierdută. 

Agresivitatea copilului are întotdeauna o semnifica- 
ție ce îi exprimă stările de frustrare și tensiune. 


O fetiță de doi ani, abia înțărcată, îi plesnea pe toți copiii 


pe lângă care trecea. Părinţii cunoscuţi evitau întâlnirea, iar 

cei necunoscuți rămâneau stupefiați de gestul neașteptat din 
partea unui copil cu bucle aurii și cu privire inocentă. Mama 
ei era exasperată și nu știa ce să mai înțeleagă până când fe- 
tița însăși și-a lămurit gestul: „Eu îi bat, copiii plâng, iar mama 
lor le dă țiți ca să-i împace“. Ea provoca plânsul copiilor pentru 
ca ei să poată fi gratulaţi cu sânul mamei, să poată beneficia 
de împăcarea pe care ea și-o dorea pentru sine. Ea se simțea 
agresată și în stare de plâns, de doliu al sânului refuzat. Ea 
credea că toți copiii, indiferent de vârstă, sug la mama lor și 


doar ea fusese văduvită. 


De cele mai multe ori, prin manifestările sale de agre- 
sivitate, copilul își exprimă o nevoie acută de a fi înțeles 
și ajutat, nu certat sau agresat. 


5.2. Interdicţia de mișcare și vorbire 


Este o practică a cuminţeniei prin grădinițe exprima- 
tă prin următoarea cerinţă: copiii trebuie să stea cu mâi- 
nile la spate (sau cu degetul pe guriţă), să nu vorbească 
și să nu se miște. 

Educatoarele practicante ale acestei cerințe au spus că 
fac așa ca să fie liniște, să înveţe să fie cuminţi și oricum 
nu li se impune acest comportament pentru timp înde- 
lungat. Niciuna însă nu și-a putut imagina ce consecin- 
te ar putea avea această cerință. Majoritatea a râs când 
am întrebat ce ar face dacă această cerinţă li s-ar aplica 
și lor. 

Timpul aici nu contează, doar cerința. Oricum, pen- 
tru copil, timpul scurt al adultului poate avea cu totul 
altă dimensiune. 

Cerinţa de nemișcare echivalează cu moartea. Pentru 
câteva momente, adultul educator ar vrea să dispună de 
liniștea eliberării de solicitare. Copilul înțelege exact 
agresivitatea din această cerință. El poate avea doar două 
variante de răspuns: supunerea cu preţul pietrificării sau 
revolta, transformarea în contrariu, hiperactivitatea. Co- 
piii care dispun acasă de un mediu securizant își pot 
amâna revolta pentru manifestarea ei în mediul sigur. La 
grădiniță vor fi cuminţi așa cum li se cere, iar acasă își 
vor năuci părinții prin manifestări de furie, urlete, cerin- 
te contradictorii. 

Copilul, la această vârstă, nu are gândirea formată în 
limbaj intern. Pentru a gândi, trebuie să vorbească. De 
aceea, un copil care se joacă, vorbește cu glas tare, iar 
când învaţă să citească va citi cu voce tare. Interdicţia de 
a vorbi pentru copil echivalează cu interdicția de a gândi 
pentru adult. 

Băiatul își dublează funcțiile mentale prin mișca- 
rea corporală, iar fata, mai ales prin vorbire. Așa se 
face că interdicția de mișcare este mai greu de supor- 
tat pentru băieţi, iar cea de vorbire este mai grea pen- 
tru fete. 

Oricum, este o impunere ce ţine de domeniul tortu- 
rii. Ostilitatea adultului față de copii este normală, dar 
punerea ei în act nu este acceptabilă. 


5.3. Condiţionarea 
Un comportament des întâlnit atât la părinți, cât și în 


grădiniţe este condiționarea: 
„Dacă nu mănânci mazărea, nu ai să mănânci banana.“ 

Făcând abstracţie de faptul că este o impunere în do- 
meniul alimentar (unde adultul nu are de ce să vină cu 
preferinţele sale asupra cantității, calității sau produsu- 
lui), putem încerca să vedem ce se înțelege logic de aici: 
Dacă banana este premiu pentru mazăre, atunci mază- 
rea nu este bună. Banana este atât de bună, încât merită 
îndurarea a ceva neplăcut (mazărea). Concluzia este că 
banana merită orice efort, iar mazărea trebuie evitată cu 
orice chip. 

O altă problemă apare când enunţul nu este respec- 
tat de către adult. Chiar dacă nu mănâncă mazărea, co- 
pilul va primi banana! Dacă este așa, adultul nu este un 
om de încredere, iar copilul nu se poate simți în siguran- 
tă cu el. El nu-și respectă cuvântul și deci nu este demn 
de respectul copilului. 

Rezultatul final este că acum copilului nu-i mai pla- 
ce mazărea, dar adoră bananele, nu se mai simte în si- 
guranţă cu acest adult și nu-l mai poate respecta (atitu- 
dine ce se poate extinde generalizator asupra tuturor 
adulților). 

Condiţionările sunt de natură să forțeze copilul la 
anumite comportamente, păcălindu-l sau folosind pe- 
deapsa și recompensa: 

„Dacă îți strângi jucăriile, primesti o bomboană“ sau „Dacă nu 

te potolești cu săritul în pat, nu te mai las la TV“. Pe lângă fap- 

tul că se explică de ce copilul preferă bomboanele (recompen- 

sa), uitatul la TV (lucrul interzis), se poate constata că aici este 


folosită o tehnică de dresaj (fără nicio legătură cu educaţia). 


Cel mai grav efect al condiționării este îndepărtarea 
copilului de posibilitatea de a descoperi consecinţa reală 

a faptelor sale. Educația are funcție adaptativă, ea trebuie să 
instrumenteze copilul cu modalități de anticipare a efectelor 
actelor proprii. 

Dresajul sparge legătura dintre acţiune și consecința 
ei, deoarece animalul nu o poate înţelege, iar unul din 
scopuri este acela de a-l supune stăpânului. Așa se face 
că nu consecinţa contează, ci voinţa celui ce deţine for- 
ţa. Inteligența trebuie pusă în slujba posibilității de an- 
ticipare a reacțiilor subiective ale celui puternic. Trebuie 
evitată pedeapsa și obținută recompensa. 


Un copil rupându-și o carte se confruntă cu consecința 
de a o avea ruptă sau lipită. El are șansa de a învăţa să pre- 
țuiască acele cărți nerupte, dar dacă mama intervine și nu-i 
mai cumpără îngheţată? Copilul înțelege că îngheţata este 
un aliment dezirabil, că a plătit deja pentru fapta sa și că 
acea carte era a mamei care s-a supărat. Consecința este că, 
atunci când va dori să o supere pe mamă, va rupe o carte, 
iar când nu va rupe cartea, se va aștepta să primească în- 


gheţată! 


Prin educaţie copilului i se expun consecințele acte- 
lor sale și nu ameninţări sau gratulări. De asemenea, co- 
pilul nu este încă responsabil, iar dorința lui de experi- 
mentare poate fi foarte mare, de aceea are dreptul la 
supraveghere. Părintele responsabil veghează asupra co- 
pilului pentru ca acesta să nu se pună în pericol pe sine 
sau pe altcineva, să nu deranjeze și să respecte dreptu- 
rile celorlalţi. Nu copilul trebuie speriat sau culpabilizat, 
ci adultul are datoria de a fi atent. 

Limitările impuse fără angoasă îi permit copilului să 
se simtă în siguranţă într-o lume previzibilă, anticipa- 

bilă care nu se află la cheremul subiectivității celui mai 
puternic. Copilul își va asculta părintele pentru că se 
simte protejat de el, și nu supus lui. 


5.4. Tonul ridicat 


În parcurile noastre și în grădiniţe este frapant că pri- 
mul contact este unul agresiv, de strigăte cumplite: lonele, 
ce faci acolo! lonele, nu face asta, fă cealaltă!“ Adultul zbia- 
ră cât îl ţin puterile la copil, îl scutură, iar el tot ce știe 
face. Copilul nu este nepăsător, dar, pur și simplu, nu 
poate înțelege atunci când cineva ţipă. Ţipătul e o comuni- 
care de agresivitate, ce trezește angoasa copilului și in- 
stinctele sale de apărare. El vede, aude, dar mintea lui 
este în panică și nu poate înţelege. 

În jocurile sale copilul va tipa, se va descărca de an- 
goasa cu care a fost încărcat, va încerca să înțeleagă din 
interior această atitudine. 

Se poate vedea că un copil total nereactiv la țipete, 
dacă nu este prea traumatizat, va avea un răspuns pozi- 
tiv la vorba liniștită, de la distanță mică. O voce sigură, 
calmă și joasă îi atrage atenţia și îi creează o stare de li- 
niște și dispoziția de ascultare. Tonul cu care se spun po- 
veștile este cel mai bun ton pentru transmiterea de pil- 
de și învățăminte, pentru educaţie și sfat. 

Țipătul aruncă, îndepărtează, iar adulții, apărându-se 
de copilul care au fost, se distanțează și de copilul lor 
printr-o prăpastie de neînțelegere. Adultul nu-l înțelege 
pe copil (deoarece nu mai este ca el, nu-i așa?), iar copi- 
lul trebuie să nu-l poată înţelege pe adult. Deci țipătul 
își obține exact efectul scontat: neînțelegerea. 

Spre deosebire de ţipătul adultului, cel al copilului 
este cât se poate de normal. Ţipătul marchează intrarea 
copilului în lumea asta și sunetul său îi creează mamei 
cea mai mare bucurie. Ţipătul îi arată forţa vitală, cu el 
copilul își cheamă mama, îi comunică nemulțumirile și 
durerea. Copiii au nevoie să țipe de bucurie, de surpri- 
ză, de supărare, de durere — este o manifestare sănătoa- 
să și normală. 

Adulții pot avea și ei, în situaţii extreme, asemenea 
reacţii. Pot țipa de surpriză, de durere, de spaimă. Copi- 
lul îl aduce pe părintele care ţipă în această extremă, îl 
regresează atât de tare? 

Alături de necontrolatul țipăt se așază prea controla- 
tul ton poruncitor. Acesta este o mascare pentru insultă, 
pentru degradare, pentru desconsiderare. Cu cât copilul 
este mai degradat, cu atât adultul se simte mai mare și 
mai puternic. Este baza de pornire în orice relație dicta- 
torial-autoritaristă unde cel ce are forța face regula. Nu- 
mai că în fapt, cel care are nevoie de slugi nici pe sine nu 
se poate stăpâni, cel care este autoritarist nu are autori- 
tate. Copiii simt asta și chiar dacă vor învăța să știe de fri- 
că nu vor mai învăţa și altceva din această relație. 

Vorbirea milităroasă cu ton cadenţat este o adresare to- 
tal nepotrivită pentru un copil. Copilul nu poate să răspun- 
dă unor ordine fără a se pierde pe sine. El are nevoia sănă- 
toasă de a înțelege pe deplin ceea ce face, care sunt motivele 
și consecinţele, care sunt opţiunile și alternativele. 

Capacitatea copilului de a-și pune probleme este pro- 
fitabilă pentru educaţie. De asemenea, predispoziția lui 
de a gândi și abia apoi de a face este un semn de sănăta- 
te și echilibru. Asta nu înseamnă că nu va face lucruri ce 
par negândite din perspectiva adultului. 

5.5. Etichetarea 


Când adulţii pun etichete cutiilor o fac pentru a ști ce 
au înăuntrul acestora. Etichetele puse copiilor au același 
scop. Copilul este dezumanizat și redus la ceea ce se spu- 
ne despre el. În funcție de etichetă copilul poate fi depo- 
zitat, sortat, manevrat, utilizat. 

Toţi adulții știu că personalitatea oamenilor e complexă 
și că este imposibil să încadrezi pe cineva într-o scurtă ca- 
racterizare. Cu toate acestea întâlnim la tot pasul copii buni, 
răi, cuminti, inteligenţi, proști (mă deprimă să continui lista). 


Un pacient de 4 ani mi-a spus: „Eu sunt năzdrăvan... rău 
înseamnă... adică nu o ascult pe doamna și mă joc întruna“. Un 


copil sănătos, cu multă energie, poate fi deranjant. 


Etichetele, de fapt, dobândesc valoare reală atunci 
când se referă la subiectivitatea celui care le pune. Ast- 
fel, un copil rău este un copil ce deranjează, ce nu se face 
plăcut adultului și cu care acesta nu știe să se descurce. Un 
copil inteligent este un copil care place, care oferă satisfac- 
tia de a înțelege și accepta ceea ce i se spune. Acum da, în 
această traducere, etichetele capătă sens. 

Copiii sunt în formare și au nevoie de libertatea de a 
experimenta felurite manifestări, iar o etichetă limitează 
paleta alegerilor. Ei cresc, se dezvoltă, își elaborează ra- 
pid trăirile, este natural să treacă de la un fel de a fi, la 
altul. Evoluţia lor poate fi îngrădită de etichetă. 

Copilul comunică și prin comportament. Actele lui 
arată ceva, au adesea o semnificație ce nu mai poate fi 
cunoscută dacă interesul se deplasează de la sensul ma- 
nifestării către denumirea ei. 

Eticheta poate avea efectul scrierii de destin. Copilul 
și-o poate asuma ca pe un nume, ca pe un mod de pre- 
zentare în lume. 

Uneori adulții nu se limitează la simple considerații 
morale, ei chiar pun diagnostice copilului. 


Am avut un pacient de 4 ani considerat de către educa- 
toare „hiperactiv“. Părinţii s-au speriat. Au mers la psihia- 
tru unde mama a fost disperată, iar copilul fără niciun con- 
trol și s-au pricopsit cu o grămadă de medicamente. Când 
i-am văzut prima oară mi-au părut cuprinși de panică. Mi-a 
venit în minte basmul cu drobul de sare și panica femeilor 
din poveste. De fapt, copilul era foarte energic, iar educa- 


toarea lui depresivă. 


Adulții au limitele lor, e natural să aibă și ei proble- 
me, să nu placă pe toată lumea, să nu se descurce în ori- 
ce condiţii și cu orice copil. Este de înţeles și total accep- 
tabil ca o educatoare să spună că o obosește un copil, că 
nu știe cum să interacționeze cu altul. Nu este la fel de 
tolerabil să pună diagnostice (nu are competenţa nece- 
sară), etichete, să acționeze împotriva sănătății psihice a 
copilului. 


5.6. Comparaţiile între copii 


Este ceva de neconceput ca un bărbat să-i spună iu- 
bitei sale: „Uită-te și tu la femeia aceea ce frumoasă e, tu nu 
poți fi ca ea?“ Cu toate acestea, unii educatori fac adesea 
asemenea remarci: „la uită-te la colega ta ce cuminte este și 
ce bine învaţă, tu de ce nu poți să faci așa“. 

O astfel de remarcă nu îl poate face pe copil mai cu- 
minte și mai silitor după cum nu o poate face nici pe fe- 
meia amintită mai frumoasă. Însă cu siguranţă va trezi 
anxietate, frustrare, dorință de răzbunare. Copilul nu 
poate înţelege din aceasta decât că educatorul său nu îl 
place și îl preferă pe coleg. 

În familie, o astfel de remarcă trezește mari tensiuni 
și diminuează copilului încrederea în sine, în părintele 
său și în apartenenţa sa la familie. Părintele este oricând 
gata să-l schimbe. 

În clasă, copilul dat drept exemplu pozitiv este con- 
siderat „omul profesorului“, va fi ținta bătăii de joc a co- 
legilor care, astfel, se vor răzbuna. 


Una dintre fetele mele, în urma unei aprecieri pozitive în 
faţa clasei, din partea profesoarei de engleză, a refuzat total să 
mai învețe și să mai răspundă. Pentru ea era foarte importan- 
tă prietenia colegilor săi. De aceea a respins, infirmând, apre- 


cierea profesoarei, deoarece o făcea să piardă stima colegilor. 


Adultul este conștient de diferenţele dintre copii și de 
faptul că nu are bază reală pentru compararea lor. Pe de 
altă parte, în comparaţie, adultul nu prezintă o stare de 
fapt, ci proiectează comportamente dezirabile asupra 
unui copil (tăindu-i orice șansă de a se mai integra în 
grupul de copii). Își revarsă agresivitatea tocmai asupra 
preferatului. 

Pe de altă parte, adultul este perfect conștient de inu- 
tilitatea acestei remarci, de faptul că nu așa poate obține 
comportamentele dorite. 

Atunci când un comportament scapă logicii obișnui- 
te, el poate fi înțeles prin efectele pe care le produce. 

Ceea ce obține adultul cu această remarcă este dezbina- 
rea. Atunci intenţia sa inconștientă să fie de tipul divide 
et impera? — poate. 

Sensul competiției după divizare este acela de a intra 
în grațiile adultului. Fraţii se vor bate pentru dragostea 
părintelui, elevii pentru aprecierea profesorului. Nicio 
faptă nu rămâne fără plată, iar părintele se va trezi în si- 
tuaţia că orice ar face nu poate mulțumi pe niciunul din- 
tre copii. Cadrul didactic se va descoperi și el în situația 
de a fi contestat. 


E mult mai profitabil ca adultul să aibă o adresare di- 
rectă și sinceră: „Nu îmi place deloc când te porți așa și nu în- 
teleg de ce faci asta“. Strădania copilului va fi mult mai mare 
dacă poate constata disponibilitatea adultului și nu inten- 


ţia de a-l răni. 


5.7. Cerinţe prea multe sau inadecvate 


La grădiniță și acasă copilul se confruntă adesea cu 
cerinţe de lucru și de integrare socială care îi sprijină dez- 
voltarea și îi fac plăcere. Copilul este dornic să cercete- 
ze, să afle, să fie la fel ca ceilalți copii, să se joace și să co- 
munice cu adulții. Atunci când simte că regulile îl ajută 
și protejează îi face plăcere să le respecte. Dacă însă co- 
pilului i se impun prea des rigori absurde sau cărora nu 
le poate face față, cu timpul va ajunge să le respingă și 
pe cele ce-i sunt necesare. 

Cerinţele adresate copilului trebuie să fie justificate, 
puţine, să nu-l lezeze sau deranjeze, să fie respectate și 
de către adult. 


Idei despre educaţie 247 


Unele dintre reguli nu trebuie propovăduite copilu- 
lui ca lecţie, ci este suficient ca ele să fie aplicate de că- 
tre adult. 


De pildă, dacă un copil vede că părintele său îi salută pe 
cunoscuţi, va face și el același lucru fără a fi îmboldit: „Spu- 
ne Bună ziua domnului“. 

Dacă educatoarea, după ce a terminat de folosit un mate- 
rial didactic, îl strânge cu îngrijire și cere sprijinul copiilor. 
După joacă, se va oferi la rândul său, să-i ajute pe copii pen- 
tru a-și strânge jucăriile. Aceasta devine o activitate plăcută, 
de grup în care copiii se bucură se testeze dacă știu locul 


obiectelor. 


În familie, copilului îi place să se simtă de ajutor să 
participe la activitățile adulților. Asta însă presupune ca 
adulţii să aibă răbdare cu copilul și să nu-i stopeze ini- 
țiativele pentru a termina treaba cât mai repede. 

Copilul se confruntă adesea cu cerințe total nerezo- 
nabile ale educatorilor săi. Prin frecvenţa lor sporită, 
aceste impuneri ajung să se înscrie într-o „normalitate“ 
asupra căreia nimeni nu-și mai pune întrebări. Astfel, co- 
pilul se confruntă cu modele ideale (imagini despre cum 
ar trebui să fie și să se poarte un copil, standarde, sta- 
suri). Unii copii sunt împinși de timpuriu spre cariere de 
vedete sau olimpici, pentru a confirma competenţa edu- 
catorilor, pentru a le aduce faimă. Prea adesea copiii sunt 
expuși pe post de „urs dresat“ în târg, pe la televiziuni 
sau în spectacole. În legătură cu aceste manifestări no- 
cive pentru dezvoltarea copilului, atitudinea adulților 
este una de complicitate: responsabilitatea revine părin- 
ților, așa că se autorizează în continuare cursuri pentru 

prezentări de modă sau pentru formarea „vedetelor“, se 
realizează o mulțime de spectacole cu copii din aiurito- 
rul motiv că au rating. 

Un copil are nevoie să se confrunte cu cerințe rezo- 
nabile și satisfăcătoare pentru el, cu impuneri cărora 
să le poată face față în cunoștință de cauză (deci po- 
trivite cu vârsta lui). Are nevoie să fie el însuși și să 
aibă un mediu asigurator care să-i permită renunțarea 
la centralitatea sa în lume (să vadă că există oameni 
care nu îl cunosc și pentru care nu este important). 
Dispunând de toate acestea, își va descoperi plăcerea 
de a comunica, de a colabora, de a stabili relaţii, de 
asemenea și el își va rezonabiliza cerințele în raport 
cu ceilalți. 


5.8. Culpabilizarea 


Copilul, consolidându-și narcisic eul, se simte gene- 
rator al universului său. Lumea întreagă a luat ființă 
odată cu nașterea sa, ca o expandare a lumii intrauteri- 
ne. Este o poziţie privilegiată, dar care predispune la pu- 
ternice stări de vinovăţie. 

Cu timpul, pe măsură ce acumulează experienţă, co- 
pilul va constata că în realitate nu poate influenţa în- 
totdeauna mersul lucrurilor, că sunt legi și cursuri ale 
evenimentelor ce fac abstracţie de el și că trebuie să se 
adapteze. Decăderea din zona atotputerniciei îi permi- 
te copilului să nu se mai simtă vinovat și responsabil 
de tot ceea ce se întâmplă în jurul său. Este o evoluție 
firească în dezvoltare pe care părintele o poate sprijini 
sau împiedica. 

În „Amintiri din copilărie“, Creangă pomenește cum Nică 
era îndemnat de mama să zâmbească soarelui pentru a-l adu- 
ce pe cer. Pentru mamă copilul este ca un soare, dar uneori 
această poziție poate avea însărcinări prea mari. La fel se în- 
tâmplă și cu copiii-vedete, care centralizează atenția lumii și 


nu mai au șansa de a renunţa la atotputernicie. 


Sentimentele de vinovăţie se mai datorează și sla- 
bei distincţii dintre fantasmă și realitate, dintre gând 
și faptă. Copilul se simte vinovat nu numai pentru ceea 
ce face, ci și pentru ceea ce gândește, simte, fantasmea- 
ză sau visează. Dacă el ar vrea să scape de frate, iar 
acesta se îmbolnăvește, copilul se va simți foarte vino- 
vat. Este o etapă exprimată prin magie, mituri, credin- 
tele populațiilor arhaice. Părinţii pot fi și ei contami- 
nați de această stare infantilă atunci când se simt 
extrem de îngrijoraţi în privinţa copilului, se tem de 
fapt ca propriile lor gânduri agresive (adesea incon- 
știente) să nu îi facă rău. 

Practica adulților de a culpabiliza copilul îl menţine 
într-o stare infantilă și nu-i permite dezvoltarea: „Vezi 
dacă mă superi, acum mă doare capul!“ sau „Dacă nu i-ai dat 
jucăria prietenului tău, acum nu a mai venit în parc!“ Copi- 
lul suportă foarte greu o vină difuză (pentru ceea ce gân- 
dește, dar nu a înfăptuit). Cel mai adesea va face ceva 
care să-i justifice starea de vină. Fapta concretă atrage 
pedeapsa, iar aceasta scoate copilul din nebunia luptei 
cu fantomele unor vini fantasmate. Freud descrie actul 
agresiv din sentiment de vinovăţie, referindu-se și la ela- 
borarea lui Dostoievski în „Crimă și pedeapsă“. 

La fel de nocive și infantilizante sunt și premoniţiile 
părinţilor: „Dacă mănânci prăjitura, o să te doară burta!“ 

sau „Dacă alergi, ai să cazi și ai să te lovesti!” Din încrede- 
rea sa în părinte, copilul va lua aceste anticipări ca pe 
niște scrieri de destin, ca pe niște dorințe musai de îm- 
plinit. El nu va întârzia să-i demonstreze părintelui că 
are dreptate. Părintele care își controlează copilul astfel 
nu se lasă ușor dezidealizat și permite cu greu construc- 
ţii de independenţă. Ca răspuns, copilul se va limita la 
ritualuri expiatoare și de îmbunare a „zeilor“, la „ofran- 
de și jertfe“. Este o situaţie în care nu mai miră simpto- 
mele obsesionale, ticurile și ritualurile. 

Sentimentul de vinovăţie este supradeterminat, el 
cuprinde toate transformările și traumele de care co- 
pilul se simte responsabil. Nașterea e ca o pedeapsă, 
ca o alungare din rai pentru o vină, la fel și înțărcarea 
precum și decăderea din brațele materne. Starea de 
vină a copilului există și este difuză, ea doar se poate 
lega de o faptă sau alta. De asemenea, copilul se poa- 
te simţi culpabil și pentru că preia la sine sentimente- 
le de vinovăţie ale celor implicaţi în creșterea și edu- 
caţia sa. Dacă părinţii resimt responsabilitatea creșterii 
copilului ca pe o încercare dificilă, atunci și copilul se 
va simţi împovărat. 


O poezie recitată de copii sună așa: „Of, of, of / Dragi 
copii / Numai mamă să nu fii!“ Aici se poate constata ima- 
ginea copilului crescut cu dificultate. 

În același registru, un proverb românesc spune despre 
copii: „Cine are să-i trăiască. Cine nu să nu-i dorească“. 

Este o exprimare de „of“ și nu de bucurie a părinte- 
lui. E un îndemn pentru a fi orice, numai mamă nu. O 
exprimare de agresivitate: „să-i trăiască“ versus „să nu-i 
dorească“. 

În raport cu aceste exprimări și cu altele asemenea, 
des apărute în discuţiile părinţilor, din problemele pe 
care ei și le fac, ce poate pricepe copilul? Că este o pova- 
ră grea! Că părinții lui s-ar simți mult mai bine fără el! 

De asemenea, dacă părinţii se lasă copleșiți de respon- 
sabilitățile lor „educative“ și uită să se mai bucure de co- 
pilul lor, pot deveni lesne pretențioși și nemulțumiți (față 
de ei înșiși, față de copil și față de ceilalți participanţi la 
educaţie). Copilul nu se poate simţi decât o povară, greu 
de crescut, încărcat de vina de a face dificilă viața părin- 
ților săi. În spatele acestui perfecționism, de multe ori 
este o mare agresivitate în care, la nivel inconștient, pă- 
rintele gândește (așa cum bine interpretează copilul) să 
scape de „problemă“. Aceste gânduri se pot pune în act 
prin exprimări acceptabile social (responsabilizarea bu- 
nicilor, sporirea timpului petrecut la serviciu), ce reali- 
mentează starea de vinovăţie. 

Sentimentul de vinovăţie creează legături simbiotice 
foarte puternice și nu permite detașarea și independen- 
ţa. Într-o evaluare subiectivă, aș putea spune, că vinovă- 
ţia impietează cel mai tare relația părinte-copil. 


5.9. li răspundem copilului cu aceeași monedă? 


Adultul și copilul mare funcționează după principiul: 
„Ce ție nu-ți place altuia nu-i face“. Dictonul însă nu i se poa- 
te aplica și copilului mic. Un copil mic nu se poate detașa 
de ceea ce simte el și nu se poate pune în pielea altuia. 


De pildă, un bebeluș poate plesni obrazul mamei. Este o 


experienţă interesantă și amuzantă din perspectiva simţurilor 

sale: simte senzația din palma sa, aude pocnitura, vede trans- 
formarea mamei. Întorcându-i copilului palma, pentru a ve- 
dea „și el cum este“ i se dau semnale contradictorii: adultul in- 
terzice acest gest copilului, dar îl și autorizează, practicându-l 
personal. Copilul experimentează, iar adultul, prin întoarce- 
rea gestului, îi conferă sensuri noi. Copilul simte durerea pal- 
mei primite (nu și pe cea a palmei date) pe care nu o conce- 
pea și nu o intenţiona. Obține o oglindire agresivă — ceea ce 
îl sperie. Relaţia copilului cu părintele poate fi deci periculoa- 


să, contradictorie și nesigură. 


Pe această bază, legea talionului ce urmează să se in- 
staureze dobândește un start complicat. Copilul se teme 
de răzbunarea părintelui său, acesta îl poate pedepsi 
pentru ceea ce gândește, simte și fantasmează. Căpcău- 
nii, balaurii și lupii încep să populeze miturile individu- 
ale ale copilului de unde visele de angoasă și fobiile. 

„Plata cu aceeași monedă“ arată incapacitatea pă- 
rintelui de a gândi într-un alt registru decât al lui per- 
sonal. Deși vede fața veselă a copilului, fără urmă de 
agresivitate, totuși interpretează gestul ca fiind agre- 
siv. De fapt, prin reacţia sa, părintele se arată agresat 
de către copil ca atare, de diferenţa aceasta de gândire 
și simţire, de datoria sa de care nu se poate deroba. De 
asemenea, părintele pălmuit se simte copilul de altă- 
dată care primea palmele altora fără a putea riposta. 
Pe acest fond, își descarcă afectele în act, neputându-le 
conţine. 

Brutalitatea acestor gesturi rezidă în lipsa lor de ela- 
borare, de prelucrare. Pentru exprimarea afectivă, îi este 
indicată copilului calea acțiunii (ducând, cu timpul, la 
probleme de comportament). 

O pacientă se putea purta rezonabil cu copilul său în 
orice situaţie și nu se lăsa scoasă din sărite. Cu soţul însă 
găsea ocazia de a-i face scene „în oglindă“, în care se ma- 
nifesta asemeni copilului. Astfel, ea se descărca de tensiu- 
nea acumulată, obținea un model de comportament și ex- 
perimenta ceea ce simte copilul. Situaţia se repeta la 
nesfârșit tinzând să ajungă nevroză de familie. Copilul nu 
obținea decât o pseudoconţinere, se simţea vinovat pentru 
relația tensionată dintre părinţi și devenea tot mai solici- 
tant pentru mamă. Se crease un cerc vicios de întărire a 
comportamentelor agresive prin vinovăţie din care niciunul 


nu putea ieși. 


Un răspuns prin identificare cu copilul nu este întot- 
deauna potrivit, dar nici pe capacitatea lui de empatie, 
nu se poate miza. 


De pildă, un copil impresionat de durerea bunicii ce se vaită poa- 


te ajunge să aibă dureri, mai degrabă decât să o înțeleagă. 


De asemenea, când un copil întreabă: „De ce m-a îm- 
pins copilul acela în parc?“ sau „Cum îl doare pe bunicul ini- 
ma“ vrea să își clarifice ce simte față de aceste manifes- 
tări de neînțeles. De aceea, niciun răspuns explicativ 
pentru situaţiile amintite nu poate fi potrivit, iar copilul 
va întreba la nesfârșit. Copilul se află impresionat în fața 
realității și are nevoie să înțeleagă ce se petrece cu el în- 
suși: cum se numește ceea ce simte, ce a provocat trăirea 
sa, cum se leagă de propriile sale temeri și dorinţe ceea 
ce simte. 

5.10. Umorul și ironia 


Ironia este o formă de agresivitate verbală. Cu excep- 
ţia autoironiei și cuvântului de spirit, ea nu arată o prea 
mare elaborare și, în fapt, nu se deosebește de înjurătu- 
ră. Distincția este doar de ordin intelectual, dar starea 
agresivă este la fel de brută. Omul, ca ţintă a ironiei, se 
află chiar mai agresat și mai umilit decât dacă ar fi fost 
înjurat. Ironia, prin forma sa apropiată de umor, creea- 
ză și coeziune de grup. Astfel, de cel ironizat, publicul 
râde, în timp ce de cel înjurat nu râde nimeni. La nive- 
lul ironiei și replica este greu de formulat, neputându-se 
întoarce în oglindă („Ba tu ești!“). 

În privința copilului, lucrurile se complică și mai tare. 
El primește lovitura de agresivitate, este rănit narcisic, 
dar nu poate înțelege de unde i se trage. Copilul nu în- 
țelege ironia. EI înţelege cuvintele ca atare. 


Dacă i se spune unui copil: „Esti foarte deștept, nu am ce 
zice!“ în primul moment, se va crede lăudat și se va bucura. 
Zâmbetul i se va stinge când va vedea supărarea de pe faţa 
adultului. Îi va înţelege agresivitatea, se va simţi umilit, dar 
nu va înţelege ce sens au avut cuvintele spuse. Se lămurește 
că ele nu sunt adevărate, dar de ce minciuna interzisă și bla- 


mată este folosită acum de către adult? 


De asemeni, un copil mic ce se confruntă cu râsul de 
blam al celor din jur va oferi un tablou înduioșător. El se 
va bucura sincer. 


Un pacient de 3 ani, abia intrat în grădiniţă, a venit pen- 


tru un presupus enurezis. De fapt, atunci când s-a întâmplat 

să facă pipi pe el, colegii de clasă (puși de către educatoare) 
au râs de el. El a fost fericit că poate aduce atâta bucurie și, 


ori de cât ori putea, repeta figura. 


Alături de ironie, umorul adultului este de neînțeles 
pentru copil. Metafora este înțeleasă ca identitate, în sen- 
sul propriu al exprimării ei, de aceea poate genera ima- 
gini de angoasă. 


De pildă, dacă mama îi spune copilului mic că îl „iubeș- 
te-foc“, el va crede că se și pregătește să-l rumenească pe gră- 
tar. Dacă mama se plânge agasată: „mi-ai mâncat sufletul“ — 
copilul va dori să se asigure că i-a mai rămas totuși ceva su- 


flare pentru a-i răspunde nevoilor sale. 


Un bebeluș zâmbește când se simte satisfăcut și râde 
când a trecut de un pericol. Copilul preia această înţele- 
gere a umorului și orice este resimţit ca periculos, dar se 
dovedește că nu face rău, îi va stârni râsul. Aici se înscrie 
orice surpriză, mișcare bruscă a sa și a altora. Copilul 
râde când este gâdilat, când mama se preface că-i mă- 
nâncă burtica, când tata îl aruncă și-l prinde, când aude 
un zgomot brusc, iar cineva îl asigură. Copiii se distrea- 
ză văzând înfățișarea neașteptată a clovnului și mișcări- 
le sale imposibil de anticipat. Se vor distra la desenele 
animate în care șoricelul e prins de pisică, dar reușește 
să-i scape totuși. Orice oferă detensionare și asigurare 
împotriva fricii ţine de umorul copilului. 


Una dintre fetele mele a avut o perioadă în jurul vârstei 
de trei ani, când, ori de câte ori se simţea speriată sau confrun- 


tată cu o imagine angoasantă, spunea: „A glumit cutare!?“ Voia 

astfel să se asigure că ceea ce o sperie și nu înțelege este, de 
fapt, un fel de a vorbi al adulţilor. 


Ironia și umorul (altul decât cel al copilului) nu se pot 
înscrie printre metodele educative. Acestea creează le- 
ziuni narcisice, spaimă și tensiune. Ele nu pot fi înțelese 
de către copil și, în cel mai bun caz, vor fi ignorate ca niș- 
te ciudățenii de oameni mari. 

Asta nu înseamnă că adultul nu se poate juca, nu poa- 
te râde cu copilul — totul este ca și copilul să poată par- 
ticipa în mod real la toate acestea. 


Am văzut o punere în scenă a basmului „Cenușăreasa“ la 
un teatru pentru copii. Se prezentau jocuri politice de culise, 
replicile abundau în ironie și sarcasm și se făceau numeroase 
trimiteri la problemele vieţii sociale. Am râs și m-am distrat 
teribil. Copiii însă s-au plictisit, s-au foit, s-au jucat între ei, 
iar la sfârșit s-au înghesuit să ofere flori „surorilor vitrege“. 
Acestea aveau haine frumoase, stârneau râsul părinţilor de 


unde concluzia că erau cele „bune“. 


Râsul care înseamnă plăcere, bucurie, detensionare — 
în ironie este întors agresiv ca o armă. Prima formă de 
ironie pe care o învaţă copilul este aceea din asocierea 
adultă a râsului cu rușinea: „Vor râde de tine copiii dacă 
faci așa!“ Este o transpunere în grupul de copii a blamu- 
lui din morala socială: „râsul lumii“. Râsul începe să-și 
piardă veselia, se încarcă cu amarul din rănire, rușine și 
pedeapsă. Copilul va înţelege să râdă astfel de cineva 
blamat, bucurându-se sincer că nu este el cel pedepsit, 
deși ar fi putut fi. Copilul simte că a scăpat de un peri- 
col și deci are motiv să se bucure. 

Cel mai adesea ironia adultului conţine în sine înțe- 
legerea reală a copilului, dar modalitatea de exprimare 
nu-i permite copilului să se simtă cu adevărat înţeles. 


Odată mă aflam cu una dintre fetele mele în parc. Ea se 
juca pe o pătură cu copiii, iar eu stăteam pe bancă cu o altă 
mamă. Fata a venit la mine cu cartea pe care i-o dădusem, fă- 
cută bucățele: „Sunt mare, uite cum am citit!“ Vecina mea de 
bancă a replicat ironic: „Sigur, ești așa de mare că ai rupt toată 
cartea“. Fata mea a vrut explicaţii: „Am rupt cartea pentru că 
sunt mare?“ L-am spus: „Eşti mare ca să rupi cartea, dar mică pen- 
tru a o citi. Eu sunt supărată că ai rupt cartea“. Abia după aceas- 
tă traducere fata mea a înţeles ce i se spusese și a remarcat: 
„Și eu m-am supărat pentru că n-am putut citi cartea și de aceea 


am rupt-o“. 


5.11. Identitatea de comportament a părinţilor 


Este indiscutabil că un copil are nevoie ca părinții săi 
să nu se contrazică, să dispună de un mediu armonios, 
de siguranţă, căldură și bună dispoziție. Nu are însă, ne- 
voie ca amândoi părinţii să se poarte la fel. Ei au roluri 
diferite, iar copilul are nevoie de această complementa- 
ritate echilibrantă. Astfel, mama povăţuiește către buna 
ființă și cuviință, iar tatăl limitează și deschide orizontul 
spațiului social și tehnologic. Atunci când un părinte este 
supărat sau are o lipsă momentană de disponibilitate, 
celălalt poate compensa. Dacă un copil este certat de că- 
tre un părinte, nu înseamnă că celălalt îi închide orice 
șansă de alinare. Chiar dacă nu își contrazice partenerul, 
poate să-i deschidă copilului calea de împăcare cu acesta. 

Când părinţii fac front comun, copilul se vede singur și 
neînțeles, se sperie de ideea că nu găsește calea spre re- 
paraţie. 

În educația copilului armonia complementarului poa- 
te fi o cale mai potrivită decât rigiditatea unitarului. 


5.12. Interpretarea greșită 
a exprimărilor copilului 


O piedică importantă în calea înţelegerii copilului este 
judecarea comportamentelor lui după modelul adult. Co- 
pilul nu este un adult în miniatură (ne spune Rousseau), 
are o altfel de raportare la realitate. Chiar dacă este di- 
ferit de adult, copilul poate fi înțeles, el își dezvăluie les- 
ne motivul actelor sale dacă este ascultat, dacă găsește 
disponibilitate reală de comunicare. 

Astfel, putem constata că un copil nu minte, ci are 
fantezie, își brodează uneori realitatea cu fantasme, ca 
pe un joc. Alteori copilul prezintă versiunea sa din per- 
spectiva dorințelor și așteptărilor proprii. 


La o grădiniţă, o fetiță a mâncat două felii de tort, iar după 
aceea s-a plâns că nu a primit deloc. Evident că, din perspecti- 
va adultului, ea minţea. După o minimă discuţie, totul a ieșit 
la iveală: tortul avea floricele de zahăr colorat, ea nu a primit 
floricică la niciuna dintre felii. Acestea erau pentru ea, partea 
importantă din tort. Pentru acest motiv a și cerut a doua felie. 


Dacă nu a primit floricică era ca și cum nu ar fi primit tort. 


Copilul spune adevărului lui, un adevăr al stărilor și 
trăirilor, al poziției centrale în lume. Aceasta nu ar trebui 

să ne mire prea tare, căci există și adulţi cu interpretări 
subiective ale unor fapte obiective: „Șeful nu mi-a dat sa- 
lariu de merit pentru că nu mă place, nu pentru că nu am me- 
ritat”, „Colegul era cam mohorât... cred că e supărat pe 
mine!“ Sau alte consideraţii de acest fel spuse mai în glu- 
mă mai în serios: „De câte ori plecăm la mare se face timp 
urât“ (doar așa... în ciuda noastră). 


5.13. Lipsa empatiei 


Uneori adulţii păstrează o relaţie simbiotică cu copilul 
și la vârste mari. Așa se face că părintele se poate simți ru- 
șinat pentru prostiile pe care le face copilul său și mândru 
pentru reușitele lui. Educatoarea se poate simți fericită că 
serbarea a ieșit bine, deși copiii nu s-au distrat deloc. 

Dacă un copil se trântește pe jos prin magazin și în- 
cepe să țipe, părinţii săi sunt disperaţi. Se simt (uneori 
și sunt) judecaţi direct pentru comportamentul copilului 
sau indirect, ca părinți nepricepuți. Copilul pare o parte 
incontrolabilă a corpului părintelui. 

Din aceeași considerație, părinţii vorbesc despre co- 
piii lor de faţă ca și cum nu ar fi acolo. La fel și cadrele 
didactice care spun despre un copil prezent că este „un 
elev bun la învățătură“. E de neconceput ca doi oameni să 
vorbească despre un al treilea de față la persoana a III-a, 
totuși aceasta este o practică obișnuită când este vorba 
de copii. 

Un fapt la fel de obișnuit este și de a prezenta copilul 
drept scuză: „Ne scuzati de întârziere, dar știți cum e cu co- 
piii, ăsta micu’ nu-și găsea ghiozdanul“ (de fapt s-au întors 
din drum după telefonul uitat al mamei). 

În astfel de situaţii, copilul este considerat parte din 
sinele adultului, individ de rang inferior ce poate fi fă- 
cut părtaş la mistificări. Proiecţiile sunt atât de abunden- 
te, încât ele nu permit empatia, înţelegerea copilului ca 
atare. 

Pe lângă acestea, copilul se mai poate confrunta și cu 
anticipările zăpăcitoare ale unui părinte nesigur. Un pă- 
rinte lipsit de încredere în sine cel mai probabil va pro- 
iecta această stare asupra copilului. Orice mic semn de 
neascultare pare a se transforma, peste ani, în ceva peri- 
culos. Aceasta îl face pe părinte să ia măsuri corective în 
lumina a ceea ce anticipează că se poate întâmpla: 


„Dacă acum, când are 3 ani, fiul meu îmi spune că sunt prost, 
când va fi mare mă și bate! Am să-l bat eu acum, ca să se înveţe 


minte!“ (R.D., un tată de 35 de ani, din București). 


Temerile părintelui sunt proiectate asupra copilului. 
Copilul, inițial, nu are nicio legătură cu ele, dar prin ac- 
țiunile părintelui său este determinat să ajungă un in- 
strument de împlinire a lor. 

Se poate, de asemenea, întâmpla ca adulții educatori 
să dorească să corecteze la copil tocmai ceea ce nu pot 
corecta la ei înșiși. 


5.14. Aplicarea tehnicilor de manipulare 


Adesea un educator care se ferește să fie agresiv ajun- 
ge să fie manipulativ în relaţie cu copiii. Tehnicile de ma- 
nipulare sunt aproape o regulă de funcționare socială și 
sunt nelipsite în relaţiile dintre adulții. Pe seama acesto- 

ra se fac glume și studii, dar ele continuă să funcțione- 
ze. La început sunt suportate pasiv în beneficiul aplica- 
torilor, iar cu timpul încep a fi interiorizate și utilizate 
adaptativ și de către „victime“. Este fără îndoială o do- 
vadă de inteligenţă și o șansă oferită aglomerărilor foar- 
te mari de oameni. 

Deși manipularea este un joc agreabil de societate, im- 
pietează relaţiile profunde și formatoare. Ea se opune 
educației, iubirii și comunicării veritabile. 

Copilul, ce reușește să aibă o intuiție profundă a fap- 
telor adultului, descoperă foarte ușor aceste tehnici și în- 
vaţă să le aplice. Părinţii și educatorii se pot trezi destul 
de repede atacați cu propriile lor arme, într-o poziţie de 
luptă ce face notă discordantă cu scopul inițial educativ. 

Toate aceste tehnici oferă beneficii, dar întotdeauna 
există și un revers al medaliei. 


Argumentul autorității 
(forței, vârstei, statutului de părinte) 


Ideea este aceea de amintire a poziţiei verticale și a 
faptului că el, copilul, se află în situaţie de inferioritate, 
de nevoie, în dependență. Nevoia copilului trebuie plă- 
tită cu supunerea. Este o situație ce nu permite indepen- 
denţa copilului și care își cere răsturnarea prin contes- 
tări de autoritate, prin revolte și negări. 


Cerinţă supradimensionată 


Cerându-se dublu, se poate gândi că se poate obține 
măcar jumătate. Astfel, i se pune copilului o farfurie 
mare cu supă pentru a ajunge să o mănânce pe jumătate. 

I se cere să tacă pentru a ajunge să nu mai vorbească 
tare. 

Aici este evident pericolul inconsistenţei. Părintele își 
face o politică din a ceda. Copilul nu poate ști cât din ce- 
rință este cu adevărat necesar, așa că va negocia perma- 
nent pentru a găsi limitele reale. 

De asemenea, copilul își va însuși el însuși această 
tehnică. Va cere în magazin o păpușă, un joc și o bicicle- 
tă ca să poată obține măcar mingea dorită. 


Șantajul afectiv 


Este cea mai puternică formă de condiționare, al că- 
rei subtext este: „Dacă vrei să te iubesc, faci asta“. lubirea 
însăși este prețul, ea poate fi câștigată sau pierdută prin 
împlinirea sau nu a așteptărilor adultului. Este o moda- 
litate prin care adultul „taie craca de sub picioarele“ rela- 
ției sale cu copilul. Iubirea sa pentru copil nu poate fi 
condiționată. Tratarea iubirii ca monedă de schimb ara- 
tă, de fapt, că ea nu există. 

Copilul se simte în nesiguranţă afectivă și îi va fi 
foarte complicat să iubească sau să se lase iubit. El în- 
suși își va întrece maestrul, devenind un abil „escroc 
sentimental“. 


Tehnica primului îmbufnat 


Pentru a nu fi confruntat cu supărarea copilului, pen- 
tru a nu da explicaţii, adultul poate fi chiar el supărat și 
poate cere explicaţii. Educatorul abate atenţia de la gre- 
șeala proprie, arătându-se el însuși supărat. „Chelul își 
pune mâna în cap“, iar vinovatul se îmbufnează. Cel în 

drept să se supere nu mai are loc, el trebuie să dea expli- 
caţii, să împace. 

Așa se face că părintele se poate supăra pe copil pen- 
tru că nu a fost cuminte tocmai când constată că a uitat 
să-i aducă jucăria promisă. Problema nu este că părinte- 
le nu și-a ținut promisiunea, ci că nu este cuminte copi- 
lul care, de fapt, nici nu merita jucăria! 

Aici se constată o proiectare a vinei proprii de la sine 
către celălalt și o preluare la sine a supărării așteptate 
din partea celuilalt. 


Tehnica salvatorului și delegarea autorității 


Adultul își asumă o poziție pozitivă, uneori în iden- 
titate cu copilul. Pentru impunerea propriilor cerințe se 
folosește de invocarea unei imagini de autoritate. 

Astfel mama îi poate spune copilului: „Să vezi ce-ţi face 
tata când vine“. Prin aceasta, mama își consolidează po- 
ziția pozitivă, dar ajunge să nu mai aibă autoritate și să 
nu mai poată securiza copilul. 

O altă situaţie este aceea în care părintele poate să in- 
cite copilul la încălcarea unei reguli și la complicitate: 
mama nu-i dă copilului prea multe dulciuri, dar bunica 
îi oferă pe ascuns. Tata nu este de acord cu privitul la 
T.V., dar mama îi permite asta în lipsa tatei. 

Complicităţile, secretele, mai ales cele ce vizează în- 
călcarea unei interdicții nu fac decât să creeze legături 
puternice prin vină. Acestea pot fi poveri foarte grele 
pentru un copil și îi pot împiedica dezvoltarea. Copilul 
nu poate avea respect față de adultul ce incită la încăl- 
carea unei interdicții și care l-a împovărat cu vinovăţie. 
De asemenea, copilul se simte îndepărtat de părintele 

păcălit, se simte trădător și vinovat, simte că nu-i meri- 
tă dragostea. 


Prezentarea unor așteptări 


Adultul poate șterge, cu bună știință, distincția din- 
tre dorinţă și realitate. El poate prezenta ceea ce-și do- 
rește ca pe un fapt deja realizat, pentru a obliga copilul 
la confirmare. 


Adultul poate spune: „Am auzit că ai început să-ți faci cu- 
rat în cameră! Bravo, asta este foarte frumos“. Copilul simte de- 
calajul dintre realitate și prezentarea ei, dintre ceea ce vrea el 
și ceea ce se așteaptă de la el. Copilul a primit o laudă neme- 
ritată și trebuie să rectifice situaţia, deși nu avea niciun chef 
să-și facă ordine în cameră, o va face doar pentru a nu 


dezamăgi. 


Este o modalitate eficientă de manipulare unde o do- 
rință sau o părere personală este prezentată ca și cum ar 
fi în firea lucrurilor și deci de necontestat. Aparent nu 
este nici forțare, și nici agresivitate aici și de aceea copi- 
lul nu are la ce să se opună. În fapt, copilului i se cere 
depersonalizarea, preluarea dezideratelor și dorințelor 
adultului pentru a le duce la împlinire. Nu la realitate 
trebuie să se adapteze copilul, ci la natura „firească“ a 
dorințelor adultului. 

Alteori copilului nu i se impun dorinţele adultului, ci 
imaginea unui copil ideal (care oferă doar satisfacţii: 
frumos, cuminte, deștept, simţitor). Acesta este copilul 
la care ţine adultul și pe care îl poate iubi și de aceea, 
dacă se vrea iubit, copilul nu are decât să devină așa. 

Părintele își maschează cerințele prin prezentarea mode- 
lului ideal ca fiind o realitate a copilului său: „Tu ești un 
copil bun care nu se bate cu alți copii și care cedează jucăria“. 
Copilul înțelege că dacă ar proceda cum simte ar deza- 
măgi foarte tare, ar fi altfel decât își dorește părintele, nu 
ar mai fi demn de atenţia și iubirea lui. Aici copilul se 
confruntă cu o confiscare a imaginii sale reale respinsă 
de către părinte și cu preluarea din oglindă a unei ima- 
gini străine, dar acceptabile. Este o situaţie înfricoșătoa- 
re, alienantă și foarte greu de purtat. 

Aceste modalități de interacțiune, chiar dacă sunt mai 
mereu eficiente (adică permit adultului să-și atingă sco- 
purile), nu pot fi și educative. Copilul are nevoie de re- 
laţii adevărate, vii și susținătoare, pe care să se poată 
baza și pe care să le poată interioriza. Copilul, în majo- 
ritatea cazurilor, se va descurca fără a genera patologii, 
dar, chiar dacă nu ajung să fie nocive, aceste tehnici cre- 
ează o mare problemă prin faptul că nu mai lasă loc pen- 
tru relaţii veritabile atât de necesare. 


5.15. Dresaj sau educaţie? 


Educaţia presupune o relație profundă, îmbogăţitoa- 
re și naturală între adultul educator și copil. Cu cât 
această relație este tratată mai mecanic, cu atât ea este 
mai văduvită de bunul-simţ necesar oricărei interacțiuni, 
ajungându-se la practici fără nicio legătură cu educaţia. 

Educatorul (părinte sau profesor) are nevoie, pentru 
a oferi susținere copilului, de o formare adecvată și de 
sprijinul celor din jur. Cel mai adesea însă, acest sprijin 
este asigurat constant numai de către copil (el fiind 

responsabilizat excesiv în legătură cu educaţia pe care o 
primește și culpabilizat pentru eșecuri: „Nu e ascultător, 
nu învață!“). Copilul este un partener important în de- 
mersul educativ, dar responsabilitatea îi aparține adul- 
tului. Adesea însă adultul educator nu dispune de o for- 
mare temeinică, de o susținere coerentă și constantă pe 
parcursul exercitării profesiei sale (mergându-se pe prin- 
cipiul că „la educaţie și la fotbal se pricepe toată lumea”). 
În afara unei susțineri veritabile, adulţii au (ca și copiii) 
tendinţa de a se încuraja complice unii pe alţii în prac- 
tici nesănătoase, dar din păcate tot mai uzuale. 

Aceste practici sunt atât de împământenite, încât o 
descriere a lor nu mai surprinde pe nimeni. Copiii pot fi 
pedepsiţi (bătuţi, puși la colț, izolați pe un scaun al ruși- 
nii, excluși dintr-o activitate plăcută, sunt încurajați alți 
copii să râdă de ei); pot fi condiționaţi (nu se pot juca dacă 
nu sunt cuminţi sau dacă nu mănâncă tot); pot fi șantajați 
afectiv (adultul nu mai vorbește cu copiii neascultători, 
ameninţă cu neiubirea, cu părăsirea), pot fi amenințați cu 
acte de pedeapsă (cu personaje mitice gen Ba-Ba-ul) sau 
cu pedepse fantastice (că rămân schimonosiţi dacă se 
strâmbă, că le crește nasul dacă mint). Alături de pe- 
deapsă găsim și foarte uzitata recompensă (la fel de noci- 
vă) pornind de la „bravo“, la bulină și calificativ, până 
la notă și premiu. 

Prin analiza recompenselor putem vedea cât de adânc 
inserat în sistemul de educaţie este dresajul, cum a ajuns 
de fapt să-l definească, să-l fundamenteze. 

Dresajul este uneori eficient sub aspectul achizițiilor, 
dar se distinge fundamental de educaţie. Educaţia abili- 
tează pentru supraviețuire, pentru anticiparea conse- 
cințelor actelor proprii în context natural și social (nu 

presupune căutarea recompensei și evitarea pedepsei), 
favorizează dezvoltarea către autonomie și independen- 
tă (și nu adecvarea la cerinţele unei autorităţi), cultivă li- 
bertatea, responsabilitatea și respectul (nu supune voin- 
ţa copilului, nu condiționează, nu pedepsește sau 
recompensează, nu manipulează). 

Dresajul pornește de la premisa lipsei de respect pentru 
natura umană şi de aceea nu poate avea efecte formatoa- 
re (poate doar deformatoare). Se pot obține rezultate 
adesea spectaculoase, dar nu și creșteri ale personalită- 
ţii, iar copilul plătește cu libertatea și individualitatea sa 
aceste impregnări. Relaţia fundamentală în dresaj este 
aceea de supunere și de impunere a unei autorităţii. Este 
o relaţie simbiotică, deci foarte regresată, în care sunt re- 
alizate schimburi narcisice și unde este prea puţin spa- 
tiu pentru independenţă. Copilul este în postura execu- 
tantului, iar adultul în poziţia celui ce comandă pașii de 
execuție. Unui copil crescut astfel îi va fi foarte greu să 
poată deveni independent și creator, iar accesul lui la su- 
blimarea culturală e limitat. De asemenea, copilul se va 
apăra de postura în care este pus și cu care, din fericire, 
nu se poate acomoda niciodată. El va avea comporta- 
mente de refuz, sfidare, neacceptare, va face viața grea 
educatorilor săi, se va revolta în fața acceptării autorită- 
ii și instituţiilor sociale, ale statului — își va plăti liber- 
tatea cu dezadaptarea, provocându-și sieși neplăceri, iar 
societății pagube. 

Efectele nocive ale dresajului ca înlocuitor pentru pro- 
cesul educativ sunt foarte numeroase și dezumanizează 
pe toți participanții la el, îndepărtează de civilizație și de 
cultură. Dresajul duce la formarea unei turme în locul 
unei comunități umane autoasumate și conținătoare. În 

cadrul turmei, tradiţia este înlocuită de prezența unor li- 
mitări fizice prin pedeapsă și recompensă; politeţea este 
înlocuită de reflexe condiționate, iar responsabilitatea de 
voința autorității. 

Notele și calificativele de la școală (ca pedeapsă și re- 
compensă) reprezintă „biciul și bombonica“ primite în 
cursul dresajului. Notele deviază cursul firesc al copilu- 
lui de la plăcerea de a ști, de a-și satisface curiozitatea, 
de a se juca, spre dorința de a avea note mari, indiferent 
cum ar fi obținute. 


Una dintre fetele mele a venit odată de la grădiniță foar- 
te mândră, avea lipită pe rochiță o mare față surâzătoare: „la 
uite, mami, ce am primit la engleză“, am întrebat-o dacă i-a plă- 
cut ce a învăţat, dacă a descoperit ceva interesant, mi-a răs- 
puns că nu știe, dar îi place engleza pentru că primește abți- 
bilduri. Tot interesul pentru engleză era drenat către dorința 


de a se împopoţona cu „feţe vesele“. 


Prea adesea, în locul stimulării interesului pentru în- 
văţare atragem copilul către câștiguri iluzorii. Îl orien- 
tăm către „a avea“ în detrimentul lui „a ști“, către „a pă- 
rea“ în detrimentul lui „a fi“, către acțiune în detrimentul 
reflecției. Conţinutul învăţării nu este organizat pentru 
a răspunde unor curiozități reale ale copilului, este or- 
ganizat artificial după repere externe (pentru a asigura 
norma didactică a profesorilor, pentru a se cuantifica în 
răspunsuri măsurabile). 

Diferenţa dintre un dresor ce își arată virtuozitatea 
și un educator ar trebui să fie fundamentală. Copilul 
nu evoluează pentru satisfacția narcisică a nimănui. El 
se formează pe sine și are dreptul la sprijin în această 

formare. Orice achiziţie a copilului este benefică dacă 
este realizată temeinic, la timpul său, nesărind etapele. 
Ea poate utiliza drept punct de prindere pentru alte și 
alte achiziții. 

Copilul nu se grăbește cu dezvoltarea sa și bine face. 
Scopul copilului nu este acela de a crește, ci de a trăi și 
de a se bucura de viață, iar educaţia îl poate ajuta. 

Mult promovatele tehnici de dresaj ce impietează pro- 
cesul educativ generează și o relație tensionată între 
adulți și copil, punând bazele conflictului dintre genera- 
ţii și pregătind o adolescenţă complicată. 

Calea educativă este una afectivă, unde copilul este 
tratat ca persoană diferită de adult și respectabilă. De alt- 
fel, copilul nici nu se lasă implicat într-un proces de for- 
mare, fie și numai intelectuală, dacă nu i se vorbește pe 
limba sa și dacă nu i se respectă drepturile și libertățile. 
De asemenea, metodele educative cu cel mai mare suc- 
ces sunt cele ce produc plăcere copilului: jocul, stimula- 
rea curiozității și a spiritului investigativ prin răspun- 
suri realiste, științifice, dar și stimularea imaginației, 
fanteziei prin basme, povești și mituri. 

Educaţia nu este doar o cale, ea ţine și de „călăuza“ 
din acest parcurs. Educatorul este un veritabil „tovarăș 
de drum“ aflat el însuși sub influenţa transformatoare 
a petrecerii. Educatorul se educă pe sine însuși în spi- 
ritul celor pe care le susține (e nevoie de o consecven- 
tă internă între ceea ce simte și ceea ce spune). În ace- 
lași timp, cu fiecare copil cu care interacționează, 
educatorul se modifică el însuși, i se mai deschid per- 
spective neexplorate ale sinelui, se poate cunoaște mai 
bine. Copilul nu se poate lăsa influenţat de un om pe 
care nu-l descoperă deplin și de aceea orice demers 

educativ pornește cu o cercetare atentă din partea co- 
pilului asupra „călăuzei“ sale. 

Unui educator nu i se cere în niciun caz să fie supra- 
om, ci, dimpotrivă, să fie cât mai uman cu putință și cât 
mai aproape de bunul-simţ educativ. Să aibă libertatea 
creativă și plăcerea jocului, să-i placă activitatea cu co- 
piii, să se poată lăsa cercetat de ei și să se simtă realizat 
în domeniul despre care vorbește (în cazul în care e pro- 
fesor). Ceea ce adultul poate transmite copilului nu este 
știința — ci interesul pentru domeniul său de studiu. 
Metoda și tehnica pedagogică nu pot suplini lipsa de pa- 
siune pentru domeniu. 

Un copil simte foarte bine, el luând în calcul și repe- 
re nonverbale, dacă un adult este agasabil, dacă are ceva 
de ascuns, dacă nu-i place să se joace, dacă nu pune preț 
pe relația cu copiii cu care lucrează sau pe domeniul pre- 
dat. Abia după ce adultul trece acest test, copilul se poa- 
te angaja într-o relație educativă, altfel copilul se va cen- 
tra pe încercarea de a însănătoși relația sau de a se 
eschiva. 

Plasarea în poziţii contrare impietează de asemenea 
educația: unul este educat — altul care educă, unul nu 
știe — altul știe, unul se formează — altul formează. 

Școala, ca spaţiu al dresajului, poate fi o traumă ma- 
joră și nu doar la nivel individual. Societatea devine o 
oglindă a școlii cu toate neajunsurile ei, ajungând fatal- 
mente să promoveze analfabetismul din spatele diplo- 
melor, incompetenţa mascată prin funcţii răsunătoare 
(director, manager, președinte etc.). 

Adulţii-educatori se confruntă cu numeroase dificul- 
tăți pentru care, cel mai adesea, nu dispun de susţinere 
prin modelele din trecut, prin comunitatea actuală, prin 

tradiţie și nici prin știință. Ei nu beneficiază de o pregă- 
tire veritabilă, de ajutor, de confirmare și nici de sprijin. 
Multe sfaturi se contrazic, altele sunt nepotrivite situa- 
țiilor particulare. Spaima și neîncrederea măresc balan- 
sul între indiferenţă și disperare, între nepăsare și supra- 
protecţie, între negare și autoînvinovăţire. Astfel, cu greu 
se mai poate trăi bucuria de a educa un copil. Cu toate 
acestea, toți adulții educatori au cele mai bune intenţii 
în privința copiilor. Bunul-simţ educativ îi scoate la 
liman pe copii și pe educatorii lor, cu bune, cu rele, cu 
bucurii, cu necazuri — așa cum îi e dat omului să trăias- 
că pe lumea asta. 


Nevoia copilului 
de relaţii proprii 


mul, ca ființă socială, are nevoie de relații cu 

semenii încă de bebeluș. După ce perioada 

tabu (a nou-născutului) este trecută cu bine, 
bebelușul intră în comunitatea sa, iar mama îi asigură 
această șansă. Pentru interacțiunile sale cu ceilalți, copi- 
lul nu are nevoie de intermedierea mamei sale, se poate 
descurca și singur, chiar dacă este mic. 


6.1. Importanța familiei 


Fiecare copil își face propria sa intrare în familie, sta- 
bilește relații specifice, individualizate, se impune în felul 
său și cere celorlalți un anumit tip de interacțiune: mai 
distantă, mai apropiată, mai tandră, mai jucăușă. În fami- 
lie, copilul va învăţa să se simtă în siguranţă, să iubească, 
să se relaxeze, să-i prețuiască și să-i cunoască pe ceilalți. 

Relaţiile de familie sunt importante și structurante 
pentru copil. Familia este casa psihică a copilului, spațiul 

intim și asigurator. Prin rudele sale mai apropiate și mai 
îndepărtate, copilul are sentimentul unui teritoriu extins, 
cu o cuprindere mare, care îi arată că nu este nici singur, 
și nici accidental venit pe lume. Sentimentul de aparte- 
nenţă îl face să se simtă bine în pielea sa. 

Relaţiile personale cu membrii familiei sunt constan- 
te și de aceea asiguratoare. Totodată, în familie, copilul 
descoperă o mare varietate de oameni și învaţă să înche- 
ge relaţii diverse. 

Relaţiile cu alți copii din familie sunt, de asemenea, 
importante. Acestea permit proiecții și descărcări afecti- 
ve, dar și o evoluţie în timp ce se poate constitui ca o 
„moștenire de familie“. 

Copilul dispune de bunici, de străbunici ce aparțin 
unor timpuri vechi, mitologice pentru el. Aici copilul află 
povești aievea despre vremuri de demult, evenimente și 
străbuni. Viaţa strămoșilor este încă vie prin amintirile 
fiilor și nepoților, ceea ce-i creează copilului o perspec- 
tivă mai sigură asupra viitorului său. El însuși se poate 
proiecta în viitor ca părinte, ca bunic, ca străbunic. Fa- 
milia însăși își are poveștile, miturile, tradiţiile, obiceiu- 
rile, specificul ei. 

Copilul se simte important în familia sa (așa cum 
este fiecare membru). Aici copilul este unic, el poate 
influența și schimba mediul său. El generează o mamă, 
un tată, fraţi, surori, bunici, veri, unchi, mătuși, stră- 
bunici, nași. Fiecare dintre aceștia are atribuţii speci- 
fice pe care și le adaptează propriei personalități. Co- 
pilul la rândul său este fiu, frate, nepot, strănepot, fin. 
În aceste relaţii, învestirile afective sunt sigure. Tot 
familia este locul diferenţierilor, distanțelor, iar copi- 
lul poate constata că mama nu este doar a sa, ea mai 

poate fi mama altor copii, este soție, fiică pentru unii 
bunici, noră pentru alții, nepoată pentru străbunici, 
soră pentru unii dintre mătuși sau unchi, cumnată 
pentru alții, mătușă pentru verișori. Mama lui este 
altcineva pentru ceilalți — este un bun început pentru 
separare. 

În familie copilul se simte o parte importantă, un 
membru iubit, dorit. Este acceptat așa cum este, cu bune 
și rele, și învaţă să-i accepte și pe ceilalți așa cum sunt. 
Aici el se poate implica, își poate găsi activități plăcute, 
o cale de a se face util. 

Familia oferă deschiderea spre comunitate unde co- 
pilul este întrebat al cui este, care îi este numele de fami- 
lie. Prin familia sa, copilul aderă la comunități de prie- 
teni, de activităţi, la comunităţi religioase, științifice. 
Toate acestea contribuie la formarea personalității co- 
pilului. 

Familia personală și sentimentul apartenenţei se vor 
proiecta la vârste adulte asupra neamului din care omul 
face parte, asupra țării sale cu tradiţii, cultură, istorie, 
credinţe și obiceiuri. În țara sa omul se simte acasă, se 
simte posesor al plaiurilor, al construcțiilor, al realizări- 
lor și al istoriei. Odată cu sentimentul siguranţei de a fi 
printre „ai săi“ sunt preluate toate afectele resimtite în 
familie. Așa se face că adultul își transferă iubirea pen- 
tru mama în iubirea de patrie, teama față de tată în spai- 
mă în fața autorităţilor statului. Se simte el însuși mân- 
dru pentru înfrângerile otomanilor și rușinat pentru 
trădări, pentru furturi. 

Omul care are o familie își va asuma un plai, o isto- 
rie și o cultură — dimensiuni de tot necesare echilibru- 
lui său psihic. 

6.2. Importanţa comunității 


În comunitate copilul poate vedea diferenţe și simili- 
tudini, poate adera la un grup de copii, se poate proiec- 
ta în ceilalți. Aici el învaţă să comunice, să gestioneze 
conflicte, să facă față situaţiilor de tot felul, să-și găseas- 
că un loc într-o ierarhie, să-și asume roluri. 

Comunitatea este primul spaţiu de proiectare a fami- 
liei. Obiceiurile și tradiţiile comunității ritmează viaţa fa- 
miliei, oferă conţinere pentru ea. 

În timp ce familia este constituită prin complementa- 
ritate, comunitatea permite constituirea unor grupuri în 
funcţie de similitudini (de probleme, preocupări, intere- 
se, obiceiuri). Grupul favorizează adaptarea, impunând 
anumite comportamente ce s-au dovedit a fi de succes. 
Participarea individuală la grup îi dă copilului șansa de 
a dobândi o importanţă ce nu se limitează la sine. Aici 
se poate experimenta starea de masă, asiguratoare, care 
permite înstăpânirea într-un teritoriu mai larg. 

Într-un grup sunt legi și reguli, comportamente dezi- 
rabile, roluri și ierarhii. Grupul există prin indivizii care 
îl constituie, dar aceștia nu contează ca atare, ei vin (dacă 
fac dovada posibilității de încadrare) și pleacă în mod 
natural (își schimbă nevoia sau interesul de aderare) sau 
pleacă traumatic (sunt excluși din cauza unor compor- 
tamente indezirabile). 


6.3. Importanţa relațiilor cu alți copii 


Adultul îi oferă copilului siguranţă, îngrijire, dragos- 
te și stimulare, dar nu-i poate oferi posibilitatea unei 

oglindiri complete. Nevoia umană de a se vedea pe sine 
în celălalt asemănător este foarte veche. Așa se face că 
bebeluși de câteva luni se simt foarte bine unii în com- 
pania celorlalți (dacă fiecare are adultul său asigurator). 
Ei se arată fascinaţi de fețele altor copii și arată o prefe- 
rință clară pentru aceștia. Copilul vede în ochii mamei 
propria sa imagine încărcată de iubirea, amărăciunile, 
grijile, speranţele și așteptările ei. E o imagine ce îi apar- 
ține mamei și nu copilului. De aceea, imaginea de sine 
poate fi ajustată în relaţie cu alți copii. Un copil de 
aceeași vârstă se confruntă cu stări similare, se străduieș- 
te și el să-și ocupe locul în lume. Un copil mai mare, deja 
existent în familie, îi creează bebelușului siguranța per- 
spectivei creșterii proprii. 

Copiii mici, dacă se simt în siguranţă, au capacitatea de 
a interacționa spontan cu orice alt copil. Ei se joacă cu cei- 
lalţi, îi observă, preiau comportamente — trăiesc intens. 

Pentru un copil mic, obiectele și hrana sunt elemente 
de intermediere a relațiilor. Ei își iau și își dau obiecte, vor 
să mănânce împreună. Faptul că un bebeluș se întinde că- 
tre biscuitul altui copil este un semn al dorinţei de inter- 
acțiune. Din acest motiv se întâmplă adesea ca fratele mai 
mare să-și exprime acceptarea înfundând gura bebelușu- 
lui cu ce are el mai bun de mâncare. La fel se întâmplă și 
în parcuri unde mamele vin adesea cu mâncare ce poate 
fi împărţită. Orice copil este pentru bebeluș o bună ima- 
gine de sine și de aceea, nu este prea selectiv. 

Un copil ceva mai mare (deja conștient de diferențe- 
le dintre sine și ceilalţi, dintre obiceiurile sale din fami- 
lie și obiceiurile altora) își retrage deschiderea spre toți 
ceilalți și își manifestă preferinţe. Relaţiile cu alți copii 
trebuie și ele să aibă o anumită constanţă. El se poate 

juca alături de alți copii, dar interacționează mai rar cu 
ei dacă nu-i cunoaște. Pentru a cunoaște reacţiile celor- 
lalți, el poate înghionti, deranja. Copilul are nevoie de o 
anumită distanţă pentru interacțiune, nefiind sigur că o 
poate crea și menţine, nu se aventurează în relații noi sau 
o face agresiv (pentru apărare). Însă, copilul care dispu- 
ne de un model de interacțiune va putea deveni mai des- 
chis și mai puțin agresiv: „Bună, pe mine mă cheamă Ionel. 
Pe tine cum te cheamă? Vrei să ne jucăm împreună?“ For- 
mula de salut asigură întâmpinarea cu bunăvoință, îl aju- 
tă pe copil să se simtă în siguranţă. 

Pe măsură ce crește, copilul are nevoie de grupuri de 
apartenenţă unde să dezvolte relaţii constante, unde să-și 
desfășoare propriile-i drame și bucurii. Nou-veniţii sunt 
întâmpinați cu suspiciune până când devin capabili să 
demonstreze că se pot adapta grupului fără să îl schimbe. 

În grup, copiii învaţă să relaționeze diferit cu fiecare, 
își descoperă afinități și rivalități, învăță să-și înțeleagă 
și rezolve conflictele, să negocieze, să repare, să se des- 
copere prin identificări succesive. 

Oricât de bine s-ar simţi un copil în familia sa, el are 
nevoie pentru dezvoltare de integrarea într-un grup de 
copii. Astfel problemele de la nivelul familiei pot fi juca- 
te și elaborate în grup, iar cele de la nivelul grupului, în 
cadrul familiei. Prin apartenenţa la familie și la grup, co- 
pilul beneficiază de doi poli echilibranţi în dezvoltare. 


Grădiniţa 


ntrarea copilului într-o instituție educativă are o 

importanţă covârșitoare. Grădiniţa este prima in- 

stituție socială la care participă copilul. Chiar 
dacă, anterior, copilul a frecventat și alte instituţii (cre- 
șa, de pildă), evoluţia sa psiho-afectivă nu-i permitea „ie- 
șirea“ veritabilă din familie, iar aceasta nu putea fi per- 
cepută decât ca o „familie alternativă“. 

În grădiniţă copilul beneficiază de un cadru social ne- 
utru (unde el nu mai este central) unde învaţă să aibă si- 
multan mai multe relații (după modelul educatoarei), 
unde are un grup constant de copii cu care poate stabili 
relații personale (fără medierea protectoare a părinţillor). 
La grădiniță copilul găsește un mediu exterior familiei 
în care se poate manifesta personal. Aici poate observa 
ca tert comportamente, le poate analiza în termeni de ca- 
uză și efect, își poate adapta propriile-i manifestări, își 
poate regăsi oglindite temeri și dorințe. Acum copilul 
iese în lume! 

Grădiniţa este prea importantă pentru copil pentru ca 
ea să nu fie organizată adecvat. De aceea educatoarele 

au nevoie de o pregătire temeinică și de o bună maturi- 
tate afectivă care să le permită să fie materne în condiți- 
ile păstrării unei distanţe sociale. Lucrul în „schimburi“, 
când o educatoare este o săptămână dimineaţa și o alta 
după-amiaza, arată cum în învățământ primează confor- 
tul adultului și nu interesul copilului. Copilul are nevo- 
ie de constanţă, continuitate și îi este foarte greu să se 
adapteze la „schimburi“. 

Mediul din grădiniţă ar trebui și el să fie sigur, plă- 
cut, adecvat copiilor, să răspundă nevoilor de joc și co- 
lectivitate. Clasele să aibă suficient spațiu pentru a 
permite copiilor jocuri de alergare precum și jocuri de 
grup. Absența spațiului exterior sporește agitația co- 
piilor forțați să stea numai în clasă; clasele prea mici 
nu oferă posibilitatea existenţei spațiului personal și 
de aceea tensionează relaţiile dintre copiii, iar numă- 
rul prea mare al copiilor la o singură educatoare de- 
termină un nivel crescut de agresivitate și ineficiența 
educativă. 


Psihosociologii constată că numărul optim al indivizilor 
dintr-un grup este 7. Dincolo de acesta, nu mai sunt posibile 
relaţii individualizate, iar grupul se sparge spontan în „bise- 
ricuțe“. Este un număr „mistic“ ce apare în acele mituri și bas- 


me care fac referire la civism, grup, comunitate. 


În instituţiile de învățământ, acolo unde sunt peste 
14 copii într-o clasă, cu două educatoare (mai ales unde 
copiii nu au vârste diferite) grupul își pierde consisten- 
ţa și stabilitatea, copiii se separă în funcție de sex și li- 
deri, iar nivelul de agresivitate crește. Cu toate aceste 
constatări, nici soluţii nu se pot găsi în situația unui 

învățământ de masă și a unui număr subdimenionat de 
spaţii bugetate. 

Grădiniţa oferă copilului o primă experiență socială 
și de grup fără medierea mamei sau familiei. De aceea, 
de felul în care această experienţă este trăită de către co- 
pil va depinde în mare măsură modul de raportare la 
alte instituții. De aceasta depinde relaţia cu școala și mai 
apoi cu locul său de muncă. 


7.1. Pregătirea pentru grădiniță 


Copilul are nevoie de timp (mai mult sau mai puțin, 
în funcție de ritmul personal) pentru pregătire și acomo- 
dare la un mediu nou. 

Pregătirea copilului pentru grădiniță poate începe 
prin modificarea treptată a programului copilului, astfel 
încât acesta să fie apropiat cu cel al grădiniţei (ore de tre- 
zire dimineața, ore de masă și somn de prânz). 

Acomodarea părinţilor nu este de neglijat. Doar ei 
plecau, iar copilul îi aștepta cu dor acasă. Acum și copi- 
lul pleacă, el dobândește, pe lângă familie, un mediu 
personal de manifestare individuală. Copilul iese din 
spaţiul casei pentru a-și găsi un loc în lume, mai face un 
pas pentru independenţă. Pentru mamă mai ales, intra- 
rea copilului la grădiniță este o „probă de foc“ a desprin- 
derii. Se reactualizează toate etapele de separare (naște- 
rea înțărcarea, revenirea la serviciu), care sunt retrăite cu 
intensitate. Mama simte că își „dă“ copilul, că se înde- 
părtează de el, că îl „aruncă în lume“. E important ca și 
părinţii să-și ofere timp de acomodare cu această idee, 
să-și găsească asigurări prin faptul că aleg o grădiniță 

bună și o educatoare cu care pot comunica. Au nevoie 
să discute cu alți părinţi în aceeași situație, să se sfătu- 
iască în familie. 

Comunitatea locală (din sat sau parc), oferă și ea sus- 
tinere. Aici, părintele capătă informații (despre diferite 
grădiniţe), dar și susținerea psiho-afectivă atât de nece- 
sară. Părinţii și copilul se confruntă cu așteptarea de „a 
intra în rândul lumii“. Copilul este întrebat dacă merge la 
grădiniţă, ceea ce formulează o așteptare, o exprimare a 
normei: „copiii de aceeași vârstă merg la grădiniță“. Gră- 
dinița devine pentru copil și părinte un spaţiu dezirabil 
deoarece oferă intrarea în normalul comunitar. Discuţi- 
ile cu alți copii de vârste variate oferă, de asemenea, sus- 
tinere. Copiii mai mari prezintă o imagine personală asu- 
pra grădiniţei ca spațiu, timp și evenimente. Copiii ce se 
pregătesc de intrarea în grădiniță îi permit împărtășirea 
acelorași temeri, anxietăţi și așteptări. Copiii mai mici 
sunt un public potrivit pentru a se arăta important, in- 
teresant, „mare“ — un adevărat copil de grădiniţă. În 
aceste discuţii, copilul își va contura o imagine persona- 
lă a grădiniţei ca instituţie ce ține de statutul său social, 
normal, conform vârstei. În funcţie de aceasta va avea 
temeri, așteptări și idei subiective. 

După alegerea instituţiei și înscrierea copilului ur- 
mează etapa de acoperire a distanței dintre casă și grădi- 
niță. Orice drum este pentru copil un drum inițiatic, o 
petrece către interiorizarea unor experienţe și către mo- 
dificarea de sine. De aceea, este important ca această 
parcurgere să fie degajată, să existe timp suficient pen- 
tru respectarea ritmului copilului și deschidere pentru 
discutarea tuturor temerilor și problemelor pe care co- 
pilul le exprimă. Copilul nu are nevoie să fie liniștit în 

temerile sale, ci înțeles, ascultat și acceptat. Prezentarea 
clădirii grădiniței și a oamenilor de acolo este, de ase- 
menea, importantă. Clădirea, spațiile, grădina, compor- 
tamentul adulţilor față de copii sunt elemente esenţiale 
în funcție de care copilul își face o imagine necesară 
unui început. 

Apoi copilul este adus la grădiniţă pentru a-și cunoaș- 
te colegii și educatoarele. I se prezintă posibilități de joc 
și activitate, i se oferă un spaţiu personal (un dulap, un 
sertăraș) numai al său. Acesta nu poate fi un moment 
bun pentru plecarea părintelui. Copilul (dar și părintele 
său) are nevoie să se simtă în siguranţă, ceea ce nu se 
poate întâmpla într-un mediu nou și cu oameni necunos- 
cuțţi. Părintele îl poate aștepta într-un loc special amena- 
jat sau în curtea grădiniței până când copilul se va pu- 
tea simţi în siguranță. Această perioadă de acomodare 
are o durată variabilă deoarece ține de individualitatea 
copilului, de calitatea și diversitatea experienţelor sale, 
de mediul din grădiniță, de calitățile educatoarei, de ni- 
velul de angoasă al celorlalţi copii din grup și, nu în ul- 
timul rând, de trăirea mamei. Copilul se acomodează 
mai repede la un mediu nou dacă acesta îi este prezen- 
tat adecvat, treptat și dacă nu este nevoit să treacă prin 
panica de a fi lăsat singur, fără părinţii săi. 

Intrarea în grădiniță oferă o experiență nouă și con- 
fruntarea cu un mediu străin. Este firesc să trezească an- 
goasă și anxietate. Acomodarea treptată securizează co- 
pilul, diminuându-i zona de necunoscut. El are nevoie 
să gândească, să imagineze, să se poată asigura înainte 
de a i se întâmpla ceva. Un copil surprins adesea de 
evenimente devine mai temător și mai puţin adaptabil. 
El însuși va învăţa să acţioneze neașteptat, fără să se 

gândească înainte, fără să-i prevină pe alţii. Poate face 
altora și sieși surprize, generând nesiguranța unui carac- 
ter imprevizibil. 

De asemenea, oricât de bine ar fi pregătit și asigurat 
de către părinți un copil, dacă la intrarea sa în grădiniță 
vede copii urlânzi, ce dau din picioare, se agaţă de pă- 
rinți și plâng până varsă, este natural să refuze să rămâ- 
nă acolo. Un mediu ce provoacă unui copil astfel de opo- 
ziții este de evitat pentru oricine, indiferent ce ar spune 
adulții. Doar un climat adecvat copilului, care îi răspun- 
de nevoilor sale (inclusiv celor de adaptare), îl poate face 
pe copil să vină cu plăcere, să se angajeze în activitate, 
să fie receptiv și degajat. 

Nu este normală abandonarea copilului într-un me- 
diu necunoscut și ar trebui evitate stările disperate, rup- 
turile și deznădejdile. Dacă aceasta este o practică în gră- 
diniță, nu înseamnă că este și educativă. Ideea că „nu-i 
nimic, copilul plânge ce plânge până se acomodează și în două 
săptămâni îi trece“ arată o neînțelegere a ceea ce se întâm- 
plă de fapt. Copilul plânge pentru a arăta o neregulă, 
pentru că mai speră într-un remediu. Atunci când nu 
mai plânge, nici nu mai speră, și-a adăugat o experien- 
tă traumatică. 

„Surditatea“ la semnalele copiilor nu-i ajută nici pe 
adulții implicați. Părinţii se vor simţi vinovaţi și angoa- 
sați la rândul lor, stare pe care o vor proiecta asupra gră- 
diniței, tensionând relația cu personalul didactic. Edu- 
catoarele se vor descurca foarte greu cu copiii disperaţi 
care, prin manifestările lor, îi contaminează și pe ceilalți. 
Un copil disperat este un copil ce nu se lasă alinat, ce re- 
fuză bunăvoința adulţilor. De fapt, copilul „părăsit“ la 
grădiniţă se teme de străini, considerând că dacă se va 

lăsa alinat de către un adult necunoscut va fi „contami- 
nat“ de el, transformat în copilul lui (inconștient, și pă- 
rinții au aceeași temere: ca educatoarele să nu le „schim- 
be“ copilul, să nu li-l ia). O traumă suferită cu ocazia 
intrării în grădiniță se poate transforma într-o dificulta- 
te de adaptare generalizată la orice instituţie sau la ori- 
ce situație de schimbare. 

Grădiniţa este un spaţiu de joacă și experimentare so- 
cială, o a doua casă unde copilul se joacă, mănâncă, sta- 
bilește relaţii afective cu adulți și copii, învaţă să trăias- 
că în comunitate și să respecte individualitatea altora, să 
fie tolerant cu diferenţele. Copilul se va cunoaște pe sine 
prin relaţiile stabilite, prin prieteniile sale, prin cuvinte- 
le auzite de la alții despre sine. Astfel, familia și grădini- 
ţa au același scop: de a-i veni copilului în întâmpinarea 
nevoii de colectivitate și socializare. 

Colaborarea dintre părinți și educatoare, deși este me- 
reu amintită, nu ajunge să fie decât un deziderat. Ea nu 
se poate realiza prin ședințele cu părinţii sau prin comu- 
nicării scrise la avizier. 

Intrarea în grădiniţă a copilului este un bun moment 
în care educatoarea poate beneficia de sprijinul părinți- 
lor. Ea poate observa manifestarea dintre părinți și copii. 
Cum obișnuiește mama să-și liniștească copilul, cum co- 
munică părinții cu copilul, ce temeri și frământări au. 

Situaţiile problematice îi unesc pe oamenii mai mult 
decât orice. Pentru părinţi și copii, aceasta este o astfel 
de situație, iar dacă ei obțin din partea educatoarei spri- 
jinul atât de necesar, vor avea deschiderea unei relații de 
colaborare constantă și pozitivă. Reproșurile permanen- 
te, nemulțumirile unora dintre părinți vin tocmai pentru 
a exprima sentimentul de a nu fi fost suficient susținuți 

la nevoie. Dacă între părinţi și cadrele didactice nu se 
stabilește o relație de colaborare, atunci se va isca una de 
conflict și competiție. Fără îndoială, o stare de tensiune 
dintre educatoare și părinţii afectează comportamentul 
copilului. 

Pentru copiii cu frați mai mari, acomodarea poate fi 
mai simplu de realizat. Unele dintre etape sunt deja par- 
curse la intrarea în grădiniță. Copilul a avut contact cu 
mediul din grădiniță, cu educatoarele. Preocuparea fra- 
telui pentru grădiniţă îl face important și își dorește să 
împărtășească și el această experiență. Copilul cunoaște 
mediul unde va merge, iar acesta nu este nicidecum pe- 
riculos. Nici părinții nu mai sunt atât de bulversaţi afec- 
tiv și debusolați. Ei pot oferi copilului un suport mai 
bun. Totuși, problema separării pe care o presupune in- 
trarea în grădiniță este aceeași și este trăită de către 
mamă la fel de intens cu fiecare copil în parte. Și copilul 
se poate confrunta cu așteptări mult diferite de realitate 
care pot să-i determine o acomodare dificilă. Astfel, co- 
pilul se poate aștepta ca la grădiniţă să fie în clasă îm- 
preună cu fratele mai mare, să aibă aceași educatoare, să 
vină doar pentru a se juca puţin sau ca mama să fie prin 
preajmă — cum se întâmpla atunci când îl luau de la 
grădiniţă pe frate. 

Intrarea copilului în instituţie îl face să-și schimbe via- 
ţa, ca program și organizare, ca așteptare și ca relații. 
Pentru copil este important să fie bine pregătit pentru 
acest pas ca dezvoltare afectivă și capacitate de intra în 
social. El intră în contact cu copii care au o cu totul altă 
experienţă de viaţă și de exprimare, de aceea apar neîn- 
țelegeri, iar educatorii și părinţii trebuie să le fie alături, 
cu înțelegere și disponibilitate pentru lămurire. 

De pildă, o fetiță de 3 ani a fost tare speriată când a aflat 
de la o alta că „este ființă“ și are viață, ba mai mult, că are ini- 
mă. A negat cu tărie că ar fi „așa ceva“, că ar avea viaţă sau 
inimă. Speriată tare, copila s-a dus la mama ei să o linișteas- 
că. Ea credea că a avea inimă înseamnă ceva grav, că este o 


boală. 


Grădiniţa răspunde nevoii copilului de socializare și 
de joc și nu este organizată ca loc unde copiii se duc atunci 
când nu au cu cine sta acasă. Perioada pe care o petrece un 
adult la serviciu este mult mai mare decât cea pe care un 
copil o poate petrece în afara casei sale. Deși copilul are 
nevoie de colectivitatea covârstnicilor are, deopotrivă, 
nevoie de retragerea în siguranța mediului său. 

Colectivitatea, atât de necesară copilului, poate să 
devină insuportabilă dacă se depășește timpul limită 
(atât cât poate sta în parc dacă are și mâncare acolo) în 
care copilul se poate simţi bine în cadrul ei. De aceea 
grădiniţa nu este un „serviciu“ al copilului, un loc unde 
trebuie să se ducă pentru ca părinţii să poată merge la 
slujbă. 

Retragerea în mediul familial devine, de asemenea, 
necesară în perioade mai lungi de regresie, când copilul 
este bolnav și când colectivitatea devine prea greu de su- 
portat pentru el. 

Un copil care se îmbolnăvește cere mai multă grijă, 
atenţie din partea mamei, de spaţiul conţinător al casei. 


Mulţi medici recomandă statul în casă având argumente 
de intuiţie psihologică și nu de fiziologie a bolii. Uneori întâl- 
nim chiar binefăcătorul „repaus la pat“ pentru persoanele 


prea obosite și copleșite care se îmbolnăvesc. 

În situații obișnuite copilul are, de asemenea, un ritm 
de alternare a nevoii de social cu nevoia de retragere în 
familie și singurătate. Și în familie, copilului îi trebuie 
un spaţiu al său unde să se poată autoliniști. De aceea 
părinţii când văd manifestări de oboseală și stres la co- 
pil îl trimit în camera lui. 


7.2. Personalitatea educatoarei 


„Omul sfințește locul“, iar educatoarea creează, în 
mare parte, mediul din sala de clasă. Educatoarea poate 
fi mai abilă în abordarea părinţilor sau în înțelegerea co- 
piilor, poate fi mai serioasă sau mai jucăușă, mai caldă 
sau mai distantă, poate permite mai mult sau mai puțin 
relaţiile dintre copii, poate avea abilitatea de a pozitiva 
aceste relaţii... Oricum ar fi, orice femeie poate fi o bună 
educatoare dacă își dorește asta și dacă nu are dificultăți 
de relaționare, probleme de sănătate fizică, psihică sau 
a mediului familial. Ea trebuie să fie suficient de matu- 
ră afectiv pentru a putea stabili relații constant echilibra- 
te cu copiii, pentru a fi responsabilă și asiguratoare. 


Pregătirea pedagogică 


Pregătirea pentru profesia didactică îi oferă educatoa- 
rei un sprijin important în munca sa. Ea poate face față 
mai bine relației cu copiii dacă îi înţelege și știe cum să 
interacționeze cu ei. Pregătirea îi oferă și unele soluții 
pentru situaţiile întâlnite, repere de acțiune și gestiona- 
re. Toate acestea îi dau educatoarei încredere în ea însăși 
și în demersul său educativ. 

O educatoare care își înțelege atribuţiile face mai pu- 
ține greșeli, e mai degajată și se poate angaja cu plăcere 
în lucrul cu copiii. 

Există și educatoare excedate de rolul lor, ajunse la li- 
mita răbdării cu copiii. Această muncă este prea solici- 
tantă pentru ele, iar rezultatele nu pot fi pozitive. Copiii 
simt starea negativă a educatoarei și o preiau și ei. Se 
poate ajunge la înfruntare și luptă, la poziţii de apărare 
față de copii și de părinţii lor. Am văzut educatoare bol- 
nave, nevrozate, care se simțeau secătuite de energie în 
urma unei zile de muncă. În acest caz, sacrificiul este 
prea mare și nu folosește nimănui. Este o muncă ce nu 
poate aduce oricui bucurie. Este evident că pot fi și ale- 
geri greșite care însă pot fi corectate. 

Sensul pregătirii pentru profesia didactică este de a-i 
oferi educatoarei pârghiile necesare de a înţelege copilul 
cu nevoile sale, de a putea comunica cu el și cu părinții, 
de a-și adecva metoda pedagogică la individualitatea fie- 
căruia. Din păcate, această pregătire este din ce în ce mai 
precară și mai formală. Studiul pedagogiei este adesea 
sec, teoretic, superficial și chiar mecanic (axat pe memo- 
rare). E ca și cum am studia cine știe ce scrieri vechi ce 
nu au legătură cu realitatea vieții actuale. Educatoarele 
ajung adesea experte în teoriile lui Piaget, Rousseau și 
alții, dar știu tot mai puţin cum să se apropie de un co- 
pil care plânge. Știu cât de important este ca un copil să 
se simtă în siguranţă, dar nu știu cum să creeze acest me- 
diu asigurator. Pregătirea pentru lucrul cu copiii nu poa- 
te fi una temeinică, dar „pe dinafară“, e musai ca ea să 
modifice interior, să determine schimbări profunde ce 
permit structurarea omului ca educator. O astfel de pre- 
gătire se poate realiza numai cu oameni formați ei înșiși 

ca atare, ce nu se limitează la a informa. Individualiza- 
rea formării, centrarea pe student, structurarea echipe- 
lor de profesori și studenţi, practica cu implicare progre- 
sivă, sub îndrumare, nu ar trebui să fie doar deziderate. 
În aceste condiţii însă reducerea numărului de studenți 
și creșterea timpului alocat pregătirii devin evidente. 

Pregătirea pentru cariera didactică nu se poate realiza 
pe bandă doar pentru obținerea cât mai facilă a unei diplo- 
me. Este o profesie ce implică o prea mare responsabilita- 
te și trebuie tratată ca atare. Desconsiderarea socială a ca- 
drelor didactice, bulversarea valorilor, colapsul școlii sunt 
într-o strânsă legătură cu pregătirea cadrelor didactice și cu 
nivelul ridicat al corupției în sistemul de învățământ. Ce 
respect poți avea pentru școală și pentru profesori dacă re- 
alitatea arată că mulţi dintre studenţi (și nu bacalaureați) 
nu știu să vorbească și scrie corect românește? Ce respect 
poți avea pentru acei profesori care lipsesc de la ore pen- 
tru a încuraja sistemul alternativ al meditațiilor? 

Selectarea și pregătirea cadrelor didactice ar trebui să 
fie mai temeinice și să vizeze și aspecte ce ţin de dezvol- 
tarea psiho-emoțională. 


Abilitatea de comunicare cu copilul și cu adultul 


Comunicarea cu adultul are legi diferite de comuni- 
carea cu copilul. Sunt două registre diferite ce se poten- 
țează reciproc, iar educatoarea învaţă să le deprindă pe 
ambele. Comunicarea educatoarei cu părinții îi asigură 
copilului o stare de siguranţă și de continuitate între gră- 
diniță și familie (unde aceasta lipsește, apare conflictul). 
lar comunicarea educatoarei cu copilul îl face să se sim- 
tă deschis, natural și spontan. 

Abilitatea de comunicare nu înseamnă numai dispo- 
nibilitate de a vorbi, ci și disponibilitate afectivă, de a-l 
înţelege pe celălalt fără a-l judeca, de a-l accepta. Educa- 
toarele sunt pregătite (teoretic) pentru educaţia copilu- 
lui, dar nu și pentru relația cu părintele, care rămâne să 
țină de abilitatea socială a fiecăreia în parte. Totuși, este 
esenţial să se știe că nu se poate stabili o relație educati- 
vă veritabilă cu un copil dacă nu există un acord cu pă- 
rinții acestuia. Copilul nu este total separat de părinții 
lui și de aceea nu poate fi înțeles în afara relaţiei lui cu 
aceștia. 

Bineînţeles că nici poziţia de superioritate sau de con- 
curenţă cu părintele nu este una care să creeze premise 
pentru o bună relaţie. 


Educatoarea poate considera că, pentru a fi asiguratoare 
e bine să se arate „stăpână pe situaţie“ și să îi spună mamei: 
„Fiți liniștită, doamnă, noi suntem specialiști aici, lucrăm de mult 
și avem experiență, mergeţi la treburile dumneavoastră și nu vă fa- 
ceți griji“. Aici, educatoarea realizează o exprimare de sine ce 
face abstracţie de nevoia părintelui. Părintele nu este lăsat 
să-și exprime temerile și nici nu poate comunica veritabil cu 
persoana căreia îi încredințează copilul. Părintele nu-și lasă 
copilul unei instituţii, el are nevoie să cunoască o persoană 
anume în care să poată avea încredere. Copilul, la rândul său, 
are nevoie de același lucru, și nu de asigurări verbale și de- 
șarte pe care nici nu le aude. Dacă părintele nu poate comu- 
nica cu educatoarea, nu o poate cunoaște. Părintele se simte 
frustrat și traduce vorbele educatoarei ca pe o ofensă: „Noi 
suntem specialiști, nu ca dumneata. Oricum ai treburi mai impor- 
tante decât copilul din moment ce îl lași aici. Așa că nu mă mai bate 


la cap!“ Părintele simte că a făcut o „infracțiune“ că și-a lăsat 

copilul cu oameni necunoscuți, într-un mediu necunoscut. El 
se fofilează spășit din grădiniță cu inima grea și cu un mare 
sentiment de vinovăţie. Pe viitor va evita contactul cu educa- 
toarea. Copilul simte starea părinţilor și se sperie. El însuși se 
simte într-un mediu necunoscut, cu persoane necunoscute, 
ceea ce-i accentuează sentimentul de nesiguranţă. Relaţia este 
pornită greșit dintr-o comunicare pripită și lipsită de empa- 
tie, deși intenţiile tuturor erau bune și interesele comune. 

De asemenea, educatoarea poate încerca să liniștească un 
copil spunându-i că nu are motive să plângă și că sunt alți co- 
legi care nu plâng. Cel mai probabil, copilul se va simţi neîn- 
teles. El nu este ca alţii și are cu siguranță motive, din moment 
ce plânge. Aceasta îi va accentua starea de nesiguranţă și sin- 


gurătate. 


Pentru o bună comunicare, educatoarea are nevoie să 
fie empatică, să încerce să înțeleagă motivele celuilalt și 
să asculte. E necesară o preocupare pentru a putea de- 
codifica corect mesajele copilului, dar mai ales grijă pen- 
tru a nu-i interpreta greșit manifestările. Pentru aceasta 
educatoarea trebuie să se poată pune în locul copilului 
și să încerce să vadă lumea de pe această poziţie. 

Prin neînțelegere, educatoarea pune bariere în calea 
comunicării, ceea ce o face să fie greu accesibilă copilu- 
lui. Aceste bariere pot ţine și de comportamentul său 
nonverbal. De pildă o educatoare cocoțată pe tocuri, cu 
ciorapi fini, cu fustă strâmtă nu se poate așeza pe covor 
alături de copil, nu poate sta pe scăunele mici pentru a 
avea același nivel cu copilul, nu se poate juca. 

Apărarea de copil poate lua și forma aderării la un stil 
educativ. Educatoarea se baricadează în spatele catedrei 
de unde prezidează. Copiii stau pe scăunele, răspund în 

cor în mod organizat, cu un ritm sacadat, grotesc. Copi- 
lul e astfel parte indistinctă din organismul unei clase. 
Educatoarea interacționează cu clasa ca entitate ce poa- 
te fi cuminte sau năzdrăvană, inteligentă sau silitoare. 

Copiii încearcă să o înțeleagă pe educatoare așa cum 
este. Ei se vor asigura singuri jucându-se terapeutic de-a 
grădiniţa. În joc, ei înșiși vor fi educatoarea ce se adre- 
sează unei clase de păpuși, gestionată după model: vor 
pedepsi, gratula, ţipa, sau vor putea crea un cadru uman 
de comunicare unde să fie stimulate relaţiile dintre co- 
pii. Jucându-se de-a educatoarea, copilul își oferă șansa 
de a o înţelege din interior, de a o cunoaște, de a o ac- 
cepta. 


Relaţii profunde de respect reciproc 


Educatoarea nu poate avea o influenţă cu adevărat 
formatoare, dacă nu îi respectă pe copii ca oameni cu in- 
dividualitatea lor. Ea va stabili mai întâi relații umane cu 
fiecare dintre copii și prin intermediul acestora își va pu- 
tea exercita funcția educativă. 

Abundenţa persoanelor ce doresc să „disciplineze“ 
un copil fără a-i oferi nici sprijin și nici susținere în creș- 
terea sa este atât de mare, încât el începe să le detecteze 
rapid pentru a le evita, refuza sau înfrunta. 

Sensul profund al toleranţei dintre oameni se învață 
mai ales în relaţia cu copiii. Educatoarea va putea învă- 
ţa să-i considere parteneri veritabili și egali de relaţie și 
să nu-i evalueze în funcție de criterii externe (precum 
„bunăvoința“ părinţilor). Este important ca educatoarea 
să se poată raporta la copil în ansamblul său și să nu-l 
vadă așa cum este uneori disecat în teorie: afect, intelect, 


Idei despre educaţie 293 


voinţă. Individualizarea relației educative cu copilul poa- 
te fi sprijinită și de parteneriatul educatoarei cu părinții. 

Toleranţa educatoarei poate să fie apreciată și în func- 
ție de atitudinea ei față de greșeală. Greșeala poate fi fo- 
losită în sens pozitiv în educaţie. E un bun loc de porni- 
re pentru învățare. 

Relaţia educatoarei cu copilul nu este deloc una sim- 
plă. Cadrul didactic se vede nevoit să interacționeze si- 
multan cu mai mulți copii. Fiecare copil în parte vine cu 
așteptările sale de comportament pe care le-a deprins în 
familie, cu solicitări afective ce ţin de nevoile sale nesa- 
tisfăcute, cu revendicări și cu temeri. Având în vedere 
toate acestea, misiunea educatoarei pare imposibilă. Co- 
piii însă au o mare toleranţă pentru tot ce este normal și 
omenesc. Ei nu-i pun pe adulți în dificultate și nu devin 
solicitanți decât atunci când trebuie să se lupte împotri- 
va deraierii de la bunul simţ natural. Rezistențele copilu- 
lui la educație nu sunt adresate formativului, ci deformărilor 
nevrotice pe care educatorii le pot mixa cu principiile educa- 
tive. Astfel, o persoană echilibrată psihic, vie și dornică 
de a-i înţelege pe copii poate face față cerințelor acesto- 
ra cu succes. Fiecare copil are un model de comportare 
în familie, dar forța către sănătate a copilului îl face să 
caute și să se simtă securizat de adultul echilibrat și fi- 
resc în relaţiile sale. 


Echilibru și normalitate 


O educatoare capabilă să creeze copiilor cadrul pen- 
tru dezvoltare nu mai trebuie să facă și altceva. Ea nu 
trebuie să educe pe nimeni cu de-a sila și nici nu e musai 
să-i înveţe 5 poezii și 7 cântecele. Copiii vor învăța mult 

mai repede și mai temeinic dacă li se trezește interesul, 
dacă li se vine în întâmpinarea dorințelor de experimen- 
tare și de cunoaștere, dacă au un mediu relaxant și plin 
de bună-dispoziţie. Pentru aceasta și educatoarea ar tre- 
bui să fie relaxată, să se simtă importantă în ceea ce face, 
creativă și pusă pe joc, disponibilă și deschisă afectiv. 


Abilitatea de a se descurca în relații multiple 


Este o capacitate ce ține de nivelul maturizării afecti- 
ve, de trecerea de la nivelul relațiilor duale către cele 
multiple. Dacă educatoarea nu a atins acest nivel în dez- 
voltarea proprie, nu are cum să nu se simtă copleșită, fi- 
ind asaltată de mai mulți copii deodată. Ea nici nu prea 
poate găsi soluţii acestei probleme în afara elaborării de 
sine. Celelalte soluţii sunt patologice și pot apărea ca 
apărare de copii, ca o considerarea unitară a lor („clasa“) 
sau ca suprasolicitare de sine. 


Armonia cu cealaltă educatoare a grupei 


Educatoarele educă prin felul lor de a fi și prin me- 
diul instaurat în clasă. De aceea este important ca cele 
două educatoare de la grupă să poată face echipă, să asi- 
gure o continuitate. Dacă ele nu se înţeleg, nu sunt ca- 
pabile să creeze un mediu coerent. Copilul este într-o si- 
tuaţie dificilă. El interiorizează conflictul dintre acestea 
și ne putem aștepta la răbufniri neașteptate la grădiniță 
și acasă. Un mediu conflictual este cât se poate de nociv 
pentru copil. 

Practica în care două educatoare lucrează cu aceeași 
copii în schimburi, alternând pe săptămâni, este o soluţie 

ce vizează binele adultului fără a pune problema copi- 
lului. Or, grădinița există pentru copii și nu pentru ca 
unii adulți să aibă obiectul muncii. Copilul are nevoie de 
continuitate și pentru el ar fi mult mai bine dacă ar avea 
aceeași educatoare în fiecare dimineaţă (sau două, dar 
aceleași, nu în schimburi). 


Capacitatea de a suporta proiecţii 


Copilul mic nu poate înţelege relațiile dezafectiviza- 
te. El are nevoie de exprimare afectivă și de oameni care 
să-i înțeleagă și susțină această exprimare. Tot astfel, co- 
pilul nu se poate confrunta cu indiferența, cu lipsa de 
afecțiune. El are nevoie de comunicare afectivă pentru a 
se putea adapta unui mediu. 

Copilul are un anumit registru de interacțiuni afecti- 
ve, cele deprinse în familie. Acestea sunt baza lui de ple- 
care în orice relație și pe acestea le va proiecta asupra 
persoanelor din jur. Educatoarea este ca o mamă, blân- 
dă, ce îngrijește, ce înţelege și se joacă, dar este și ca ta- 
tăl ce impune reguli, formulează cerințe, structurează un 
cadru social, ea trebuie să poată suporta aceste proiecții. 
De altfel, și educatoarea vine cu propriile ei proiecții, for- 
mulate în așteptări pe care le are de la copii. Aceste su- 
prapuneri imaginare, dacă nu sunt patologice, nu ajung 
să devină frenatoare pentru educație. 

Educatoarea, fără a fi sterilă afectiv, are nevoie de o 
anumită neutralitate în relația cu copiii. Adică ea va în- 
cerca să înțeleagă manifestările copilului și nu să reac- 
ționeze la ele. Dacă un copil nu o ascultă nu înseamnă 
că o sfidează sau o ignoră, el poate fi obosit, trist, preo- 
cupat de altceva. Ceea ce spune și face copilul ține mai 

mult de mediul familial și de felul cum se simte, decât 
de relația directă cu educatoarea. Copilul se poate simți 
în siguranţă și dacă nu este înţeles, dar este acceptat. De 
aceea este important ca educatoarea să nu aibă o reacție 
imediată și personală la manifestările copilului și să în- 
cerce ea însăși să înțeleagă ce simte. 


7.3. Probleme generale ale sistemului educativ 


În mod paradoxal, sistemul de învățământ a ajuns să 
se fundamenteze pe erori, pe aspecte potrivnice educa- 
tiei, pe elemente de corupție și dresaj. Oricine poate spu- 
ne care sunt problemele școlii, ele sunt prea vizibile și 
poate de aceea ne străduim uneori să căutăm subtilități. 


Pregătirea cadrelor didactice 


Cadrele didactice nu trebuie să fie oameni de știință, 
cercetători în domeniul pe care îl predau, dar nici nu pot 
eșua în învățământ cei ce nu-și găsesc împlinirea în do- 
meniul lor. În educaţie, ceea ce se transmite copilului sunt 
dragostea și capacitatea de realizare în domeniul respec- 
tiv și mai puţin informațiile specifice care pot fi găsite în 
cărţi, enciclopedii, baze de date, site-uri pe internet. 

Un profesor este mai întâi pedagog și apoi specialist 
al unui domeniu. Formarea sa principală ar trebui cen- 
trată astfel. 

Cadrele didactice au nevoie de timp alocat colaboră- 
rii dintre ele, comunicării veritabile cu părinții și cu copiii 
în mod individual. Întâlnirile regulate cu ceilalți profesori 
pentru a dezbate problemele ce apar, pentru a se sfătui, 

pot genera în timp un veritabil grup de susținere, de spri- 
jin reciproc. Preocuparea pentru probleme comune, în- 
cercarea de soluţionare în echipă duce la o mai bună co- 
eziune a grupului, la creșterea stimei de sine, la 
îmbunătăţirea climatului din instituția educativă. Impli- 
carea în prea multe activități birocratice și colaterale ac- 
tului didactic pot impieta asupra calității muncii cu copiii. 

Întâlnirile cadrelor didactice cu copiii și familia lor 
creează o deschidere umană a relației dintre aceștia, o 
mai bună cunoaștere. De la nivelul unei relații umane se 
pot descoperi cauze ale pierderii contactul cu o bună 
practică, precum și remediile firești. Adesea copilul se 
trezește scindat între familie și școală. La școală se sim- 
te un simplu elev printre alții ce trebuie strunit cum se 
cuvine, iar acasă, un copil cu problemele sale. O astfel 
de scindare nu este benefică nimănui. În fapt familia și 
școala au un scop comun, de aceea colaborarea acestora 
poate avea o bază reală. 

Deși se vorbește foarte mult de această colaborare, în 
fapt ea nu se realizează. Fiecare dintre instituţii își 
dorește întâietatea în privința meritelor din educație și 
fiecare dorește un plan în care să-și plaseze vinile și 
greșelile. Aceasta nu anunţă nicio colaborare, ci doar 
concurenţă și conflict. Toată lumea e fericită când se pot 
menține relații amiabile. Pentru ca relaţia școală-fami- 
lie să devină posibilă, este nevoie de un spaţiu fizic (un 
loc și un timp) în care membrii celor două instituții să 
se întâlnească pentru a crea o comunitate educaţională. 
Într-o comunitate, responsabilitățile sunt clare și asu- 
mate, iar coerenţa dintre membri dă o stare de siguran- 
tă, bună dispoziţie și interes pentru individualitatea 
fiecăruia. Comunitatea oferă copilului cadrul cel mai 

adecvat pentru dezvoltare, locul unde își poate desco- 
peri sensul individualității sale. 

Deschiderea școlii către familie i-ar permite să fie o 
instituție mai puţin hibridă, mai vie și mai reală. Și inser- 
ţia școlii în prezentul social ar putea fi benefică. „Nobi- 
lii“ unor domenii (creatorii, realizații și pasionaţii acelui 
domeniu) se pot implica pentru a trezi copiilor interesul 
de a afla. Chiar dacă aceste întâlniri pot fi rare, copiii vor 
avea ocazia unor contacte educative foarte importante și 
care, pentru unii, pot fi transformatoare. În același spi- 
rit, școala ar trebui să folosească mai mult sălile de tea- 
tru, expoziţiile, muzeele, bibliotecile, parcurile, ateliere- 
le și alte spaţii educative ale societății. 

Din păcate, deschiderea instituției educative spre via- 
ţa socială se realizează exact în felul în care nu ar trebui 
și de aceea impietează formarea socio-morală a copiilor. 
Comunicarea cadrelor didactice cu părinţii este tarată de 
obișnuința „cadourilor“. Instituţia școlară devine prea 
adesea spațiu comercial pentru diverse firme și persoa- 
ne care vând materiale pseudoeducative sau produse de 
calitate îndoielnică pe care copiii sunt încântați să le 
cumpere (aici se atinge iar problema corupției). Prin 
aceste manipulări de cumpărare, copilul este învăţat să 
devină o bună ţintă pentru reclame, pentru produse 
kitsch și de care, de fapt, nu are nevoie. De asemenea, 
spaţiul școlar devine un loc propice pentru campanii 
electorale unde diverși politicieni donează o carte, un 
pom, facilitează accesul la obținerea vreunui fond eu- 
ropean și își cumpără dreptul de a se poza cu copiii for- 
țaţi să facă sluj în fața „măriilor lor“. Se perpetuează 
identic practicile ceaușiste, pentru care însă, acum, nu 
mai există nicio scuză. Ar trebui să se poată asigura ca 

instituțiile de educaţie să nu permită reclama, corupția, 
comerțul, îndoctrinarea, manipularea, indiferent cum ar 
fi acestea cosmetizate. 

Aceasta nu înseamnă că școala nu trebuie să se des- 
chidă spre comunitate și să devină un „turn de fildeș“. 
Dimpotrivă, comunitatea locală (a părinţilor) chiar ar pu- 
tea să aloce resurse umane și materiale școlii. Comuni- 
tatea însă ar trebui să aibă motiv de a valoriza școala și 
pe profesorii ei. O școală unde copiii s-ar duce cu bucu- 
rie, unde și-ar descoperi și dezvolta capacități persona- 
le ar obţine cu siguranţă respectul și contribuția finan- 
ciară suplimentară a comunității părinţilor beneficiari 
(banii pentru meditații și pentru obiectele nenecesare 
vândute în spaţiul școlii ar putea fi redirecționaţi). Pen- 
tru aceasta însă ar fi nevoie de autonomie veritabilă a 
școlii, de pregătirea directorilor pentru a crea un climat 
educativ și de respect al cadrelor didactice, reflectat în 
calitatea muncii lor și în încrederea acordată educației. 


Copilul 


Într-o familie nu există preșcolari, elevi, studenţi, ci co- 
pii și tineri — ei au câte un nume și o individualitate ne- 
omogenizabilă. Educaţia se adresează întregii persona- 
lități și nu doar intelectului sau memoriei. Fiecare are 
ritmul, preferinţele, interesele sale — ceea ce nu poate fi 
ignorat. 

Omul vrea să știe, nu să învețe. Astfel, punctul de por- 
nire în învăţare este o întrebare reală pe care și-o pune 
copilul și nu un răspuns la o presupusă problemă. Școala 
răspunde nevoii copilului de a se dezvolta și nu a cadre- 
lor didactice de a preda. De aceea, ascunderea cadrelor 

didactice în spatele programei școlare, ce impune niște 
conținuturi și un ritm, nu poate fi luată în serios (ea ara- 
tă însă incapacitatea profesorului de a-și adecva metoda 
la copiii în fața cărora se află). 

În predare, primul pas și cel mai important este acela 
de a trezi interesul copilului, astfel încât predarea să fie o 
succesiune de răspunsuri la întrebările venite de la copii. 
Dacă interesul copiilor nu există, nici nu poate fi trezit, 
iar întrebările lor nu vin în mod firesc — este evident că 
acele conţinuturi nu au de ce să fie predate. Predicarea 
unor informaţii care nu interesează în mod real pe nimeni 
este inutilă. O „predică“ cere drept răspuns „redarea“ — 
aceasta caricaturizează sensul „ascultării“. E ca și cum 
profesorul i-ar împrumuta o informaţie copilului și apoi 
o vrea înapoi cât mai intactă — e penibil și plictisitor. 
Evaluarea presupune aprecieri subiective (ce se afirmă 
obiective) ale felului în care a fost redat conţinutul. Note, 
calificative, buline, bomboane, toate sunt elemente ale 
dresajului și nu au nicio legătură cu educația. 

Un aspect important al individualității copilului, de 
care educaţia nu poate să nu ţină seama, este sexul co- 
pilului. Mai ales în condiţiile unor școli mixte se pot con- 
stata aceste diferenţe ce necesită un tratament diferen- 
tiat (și nu discriminator). În timp ce băieții au nevoie de 
mai multă acțiune, de spaţii mari, de stimularea lucru- 
lui pe echipe, fetele au nevoie de așezare, liniște, de a fi 
ascultate, de jocuri de rol și apreciere a capacităţilor lor 
fără comparații. În timp ce băieții au nevoie de sfaturi 
exprimate clar, de îndrumare, fetele au mai mult nevoie 
să fie înțelese, implicate. De asemenea, pe băieți îi stimu- 
lează competiţia: ei vor genera acele jocuri de tipul con- 
trazicerilor permanente: „eu am mingea mai mare, eu am 


Idei despre educaţie 301 


patine mai rapide, mașinuța mea e mai frumoasă“. Fetiţele 
însă sunt inhibate de competiție, dar au nevoie de posi- 
bilitatea de grupare în funcţie de afinități, de timp pen- 
tru a discuta. 

Fetițelor le plac jocurile de motricitate fină, de aten- 
ție. Ele se pot juca simbolic foarte multă vreme și, de ase- 
menea, au plăcerea de a asculta povești sau explicații 
verbale. Ele găsesc suficientă stimulare în activitatea din 
grădiniță și nu prea au timp să se plictisească. În grădi- 
niță, nu doar ritmul se potrivește fetelor, ci și tipul de ac- 
tivitate. Băieţii, pe lângă nevoia de stimulare a motrici- 
tății grosiere și competiție, au nevoie și de un ritm mai 
alert de schimbare a activităților. Au nevoie să poată face 
zgomot, să exploreze — au nevoie de un spaţiu mai 
mare pe care să îl cerceteze, stăpânească și apere de in- 
vazia altor competitori. Astfel, în jocurile lor de compe- 
tiție și echipă, băieții învaţă să-și negocieze o poziție cât 
mai bună: unul are soldatul cel mai puternic, iar altul are 
mașina cea mai rapidă; învaţă să stabilească alianțe pen- 
tru a învinge concurența. Este un exercițiu social foarte 
important de la care în general băiețeii sunt temperati și 
opriți, deși mai târziu, în funcție de aceste deprinderi, 
vor fi evaluaţi social. În aceste condiţii, reducerea orelor 
de sport în școală mi se pare o aberaţie spectaculoasă 
care își va arăta roadele în creșterea numărului de copii 
„problemă“, suferinzi de „hiperactivitate motrică“. 

Dacă o fetiță se poate juca cu castroane și farfurii mi- 
cuţe, așezate pe o masă unde servește păpușilor cina, 
pentru băiețel aceste obiecte vor fi proiectile zvârlite în 
pereţi sau în alți copii. Pentru o fată competiția nu prea 
contează, ea vrea să aibă ceea ce au și celelalte fetițe 
(hăinuţe sau ghiozdănel) nu pentru a competiționa, ci 

pentru a fi la fel ca și celelalte — pentru a se putea iden- 
tifica cu ele. Fetiţele intră în competiție doar în contex- 
tul concurenţei pentru afecțiunea și preferința adulți- 
lor — concurenţă ce le rănește adesea și le consumă din 
energie. 

Dacă sistemul de educaţie din grădiniţă li se potriveș- 
te mai bine fetelor, cel școlar este concurential și deci spe- 
cific băieților. Fetele se simt obligate (din nevoia de a fi 
ca toți ceilalți) să-și asume sistemul, să-și achiziţioneze 
comportamente nespecifice lor și proprii băieţilor. Dar 
nici la grădiniţă, și nici la școală nu li se asigură băieți- 
lor (mai ales) nevoia de exprimare a libertății de mișca- 
re. După ce copiii sunt obligaţi să stea 50 de minute în- 
tr-o bancă, fără să se miște sau să vorbească, nu mai este 
de mirare că atunci când se sună copiii par dezlănțuiți, 
zbiară și se aruncă așa cum nu ar face dacă nu ar fi re- 
stricționaţi. Școala românească este singura din Europa 
care mai impune copiilor restricții de mișcare și vorbire 
(și singura unde se aud urlete în pauze). 

În contextul în care, în sistemul de educaţie, nu se 
ține seama de nevoile copiilor, de caracteristicile dez- 
voltării lor normale, școala apare, mai degrabă, ca o în- 
stituție pentru adulți (oferă un loc de muncă profesorilor 
și un mediu sigur unde părinţii își pot lăsa copilul). În 
acest context nu ar trebui să ne mai mire dezastrul din 
educaţie. Școala românească actuală este o istituție ne- 
cesară adulților, dar greu suportabilă copiilor. Or, atâta 
timp cât „Reforma“ în educaţie se va face din perspec- 
tiva confortului adulților (a normelor didactice, salarii- 
lor, gradelor, banilor din proiecte etc.), situația nu se 
poate schimba în bine. 


Școala 


tructura școlii, de la arhitectură până la organi- 
zare, are o concepţie bazată pe considerente ex- 
terne educaţiei (aglomeraţia urbană, nevoia de 
a cuprinde toţi copiii din zonă, economie de resurse...) 
Arhitectura clasei presupune o abordare frontală, un ac- 
cent exagerat pe intelect. Încurajează magistrocentrismul 
(centrarea pe profesor). Clasa se află rânduită ordonat 
sub privirea cadrului didactic, ceea ce inhibă participa- 
rea individuală, întrebările, schimburile de idei, comu- 
nicarea și colaborarea dintre copii, libertatea de mișcare. 
Numărul mare de copii din clasă generează ca reac- 
ție de apărare, formarea unor subgrupuri între care spo- 
rește nivelul de agresivitate. Se creează o atmosferă ce 
face imposibilă relaționarea educativă și temeinicia for- 
mării. Situaţia este accentuată de numărul mare de co- 
pii din școală ce duce la împărţirea unei sălii între mai 
multe clase. Aceasta anulează sentimentul de proprieta- 
te, spaţiul nu poate fi utilizat și după ore. Drept urma- 
re, devastarea claselor și murdărirea lor este doar o con- 
secinţă firească a „coproprietăţii“. 

Programul cursurilor nu ţine seama de programul co- 
pilului, ci de posibilitatea de a școlariza (pe bandă) un 
număr cât mai mare de copii, în cât mai multe serii. Așa 
se ajunge la situaţia în care la miezul zilei, când copilul 
ar avea nevoie să mănânce și să se odihnească, el abia 
intră la școală. 

Se încurajează o fluctuație mare a cadrelor didactice, 
mutarea de la o școală la alta, așa încât, printre atâtea 
schimbări, copiii nu au nicio șansă de acomodare. 

Sunt probleme administrative ce pot fi reglate destul 
de ușor, dar pentru care niciodată nu se găsesc bani. Bani 
neprecupețiți însă pentru permanenta înființare de „co- 
miţii și comitete“ care să mai evalueze, să mai schimbe, 
să mai „tragă o mâţă de coadă“. Imaginaţia aici este atât 
de abundentă, încât ar fi demnă de o cauză mai bună. 

Schimbările nu necesită mereu legi sau alocări de 
fonduri. Adesea, cu eforturi mici, se pot face schimbări 
fundamentale, ceea ce se și întâmplă, dar, din păcate, 
doar izolat, la nivelul unor cadre didactice dedicate sau 
a unor școli. De aceea, toţi cei care ne ocupăm de for- 
marea profesorilor avem o foarte mare responsabilitate. 


Ca profesoară, am simţit pe pielea mea cât de tare ne-am 
adâncit în formalități și cât de mult am uitat ce este cu adevă- 
rat important în educaţie. În cadrul unui departament de for- 
mare a personalului didactic, m-am confruntat cu studenţii ce 
urmau cursurile de Pedagogie doar pentru a obține posibili- 
tatea de a preda în școală (în caz că, Doamne ferește! nu vor 
reuși să profeseze în domeniul lor). Li se părea că este o pură 
formalitate obținerea unei note (cât mai mari) la Pedagogie, 


ca disciplină „secundară“ pentru formarea lor. Nu credeau că 


aș putea să le spun ceva interesant, se temeau că am să le turui 

lucruri anoste despre predare și învăţare, teorii expuse într-un 
limbaj savant. Nu se așteptau să le ofer nimic și de aceea li se 
părea cât se poate de normal să vină direct la examen să-și ia 
nota. Le-am explicat că ține de responsabilitatea mea să-i ajut 
să se formeze ca profesori și am să fac asta încercând să structu- 
rez cursurile în funcție de ceea ce voiam să le explic. Astfel, 
am vorbit despre importanţa lucrului în echipe, realizând ast- 
fel de echipe, am vorbit despre lecţie prin jocuri de rol și prin 
observația directă în școală, am vorbit despre importanţa gre- 
șelii în educaţie analizând greșelile mele la curs. În timpul dis- 
cuțiilor ședeam cu toții în cerc și încercam să gândim asupra 
unor teme, să reflectăm, să găsim împreună răspunsuri. Nu 
au existat cursuri scrise și dictate, nu am încurajat explicaţii 
neargumentate personal, nu au existat concluzii generaliza- 
toare, nu au putut sta confortabil în bănci, au fost implicați în 
proiecte practice, le-am spus că nota finală va ține mai ales de 
participarea lor, de proiecte și de autoevaluare. Toate acestea 
i-au cam speriat la început. Nu-i evaluam, nu-i ierarhizam, nu 
le dictam texte pe care să le înveţe și redea, nu le impuneam 
distanţa de la nivelul catedrei — deci nu eram profesoară, și 
atunci ce căutam acolo? Doar, așa, să vorbim? Pentru asta nu 
trebuie să piardă din timpul lor de lucru, o pot face oricând, 
cu oricine! Le-am dat dreptate, constatând cu îngrijorare efec- 
tele traumatizante ale școlii. Cu timpul însă acești oameni au 
început să gândească cu mintea lor, să se îndoiască, să se în- 
trebe, să se mire, să găsească soluţii personale pentru proble- 
me deja rezolvate și să creeze căi noi de parcurgere a unor 
drumuri prea bătătorite — să se joace. Celor mai mulţi le-a 
plăcut, s-au dezmorţit, nu au devenit mai inteligenţi, dar cu 
siguranță mai liberi și mai conștienți de capacitatea lor de a 
se putea simţi bine cu copiii din postura de profesori. Timpul 
petrecut cu studenții a devenit destul de repede o încântare, 

fluxul rapid de idei și capacitatea lor de a gândi în timp real 
au adus în discuţie probleme și soluţii de o varietate și o in- 
geniozitate nebănuită. Am construit un curs împreună, stu- 
denții fiind autorii principali. Pentru mine, experiența cu stu- 
denţii continuă să fie transformatoare și îmi confirmă 
optimismul pedagogic, credinţa în forța sănătoasă a omului, 
în capacitatea sa creativă atunci când se află în condiţii de li- 


bertate și respect. 


Din păcate, sistemul de educaţie din România este în 
mare criză: formarea profesorilor suferă serios, dresajul 
înlocuiește educaţia, iar „Reforma“ are ca scop scoaterea 
unor bani din diverse fonduri pentru înzestrarea unora. 
Cu asemenea premise e firească nemulțumirea generali- 
zată și slaba implicare a tuturor. Părinţii își trimit copi- 
lul la școală pentru a avea o preocupare (alta decât 
strada). Copiii nu au încotro, iar cu timpul își găsesc sa- 
tisfacții colaterale. Majoritatea cadrelor didactice func- 
ționează în învățământ în lipsa unei alternative mai 
bune. Cu toţii se simt parte a unui sistem dezumanizant 
în fața căruia fiecare se apără cum poate. 


APROPIERI ȘI DELIMITĂRI 
ÎNTRE PSIHANALIZĂ ȘI EDUCAȚIE 


Psihanalistul, în lucrul său cu pacientul, este ase- 
meni unui educator. El structurează și menţine un 
mediu necesar dezvoltării, sprijină calea spre su- 
blimare. 

Prin psihanaliză se reiau pentru elaborare situa- 
ţii de dificultate, de traumă, dar și de greșeală edu- 
cativă. De aceea, o perspectivă psihanalitică a 
dezvoltării poate fi utilă pentru educaţie, căci evi- 
denţiază aspectele naturale, necesare în creșterea 
copilului față de cele nocive, de evitat (poate ale- 
ge „grâul de neghină“). Pe de altă parte, psihana- 
liza prin educaţie își poate extinde abordarea de la 
una terapeutică spre una profilactică. Profilaxia an- 
gajează pacientul cu mai puţin efort pentru recu- 
perare și mult mai puţină suferinţă. 

Este însă și un risc în apropierea celor două do- 
menii (psihanaliza și educaţia). Se poate crea spa- 
tiu pentru interpretări greșite, pentru intervenții 
active sau didactice în psihoterapie, pentru sfaturi 
de tot felul, evaluări și cine mai știe ce. Cu toate 
acestea, majoritatea psihanaliștilor de copii și-au 
asumat un astfel de risc și s-au adresat părinţilor 
copiilor sănătoși. Tot educativă este și publicarea 
cărților de psihanaliză ce nu sunt numai pentru 
„uz intern“ (adresate publicului larg, și nu doar 
psihanaliștilor sau celor ce se formează în dome- 
niu). 

Păstrându-se distincţiile, cele două domenii se 
pot sprijini reciproc în înțelegerea umanului cu cei 
doi versanţi ai evoluţiei: dezvoltarea și reparația. 


Concepte importante 
ale ambelor domenii 


ției o perspectivă asupra intervenţiei (unde pot 

duce anumite comportamente educative) și 
ajută psihanaliza în clarificări neașteptate ale unora din- 
tre conceptele sale esenţiale. 


Pp aralela dintre cele două domenii oferă educa- 


1.1. Cadru asigurator — „uter“ simbolic 


Psihanaliza, ca și educația, nu se poate realiza în afa- 
ra unui cadru asigurator suficient de structurat, care să 
poată conţine angoasele specifice evoluției umane. 

Pentru ca o relaţie să poată fi terapeutică sau educa- 
tivă are nevoie de un cadru cu următoarele caracteris- 
tici: continere, înțelegere, repere, hotare. Doar datorită 
acestuia, o relaţie poate fi locul afectiv ce permite crește- 
rea, regresia, individuarea, tihna reflectării. 

În psihanaliză, cadrul asigurator este esențial. Acesta 
ține de capacitatea de hotărâre a psihanalistului, de nivelul 

dezvoltării sale afective, de formarea sa în domeniu. 
Structura cadrului se străduiește să deplaseze relația 
psihanalist-pacient într-un nivel simbolic (oferindu-i 
individualitate și diferențiind-o de orice alt tip de rela- 
ție). În psihanaliză se elaborează astfel o schiță în plan 
a unei realități multidimensionale. Ca și în desen, da- 
torită tehnicii, realitatea poate fi redată cu întreaga ei 
perspectivă. 

Modelul cadrului psihanalitic este luat din realita- 
tea evoluţiei copilului, din fiecare etapă a dezvoltării 
sale. Mai întâi, este un spaţiu organic (uterul unde se 
dezvoltă fătul), unul fizic (braţele și sânul mamei) și 
psihic (capacitatea mamei de a prelua angoasa bebelu- 
șului), iar apoi se structurează ca mediu simbolic și re- 
lațional. 

Modelul de origine după care este închegat cadrul 
psihanalitic poate explica de ce structura acestuia depin- 
de foarte mult de nivelul dezvoltării afective și de regre- 
sie al pacientului. Un cadru rigid, același pentru fiecare 
pacient, în orice moment al evoluției sale, este, de fapt, 
o structură de apărare a psihanalistului și nu are nicio 
valoare terapeutică. 

Cadrul asigurator nu poate fi rigid deoarece se con- 
struiește permanent în relație cu pacientul, cu structura 
sa psihică și cu nevoile sale. Astfel, funcţia principală a 
cadrului psihanalitic poate fi mereu alta: de conţinere, 
de susținere, de separare, de înţelegere, de asigurare. 


O mamă nu se poartă cu un copil de trei luni ca și cum ar 
fi de școală, și nici cu fiul adolescent ca și cum ar fi de grădi- 
niță. La fel și psihanalistul ține seama de nivelul dezvoltării 


afective, de creșteri și regresii. 

Cadrul psihanalitic este unul de relație, de comunica- 
re. Prin puternica sa componentă afectivă se înțelege că 
nu poate fi aseptic, iar pe lângă transmiterile intenționa- 
te și conștiente există și un flux de transmitere incon- 
știentă. 

Psihanalizei i se datorează observarea acestui flux bi- 
direcțional („transmiterea transgenerațională“ despre 
care vorbește Y. Khogan) la nivelul relației părinte-—co- 
pil. Este un concept aplicat la fel de bine și relației psih- 
analitice. Fapt demonstrat prin nenumăratele curente, 
școli, aderente, separări și înfruntări la nivel teoretic în- 
tr-un domeniu unde adevărul se află întotdeauna în po- 
sesia pacientului. 

Discuţiile despre contratransfer nu acoperă „transmi- 
terea transgeneraţională“ ca flux continuu de informaţii 
inconștiente în care evoluează pacientul. Psihanalistul, 
prin alegerile sale tehnice, prin pregătirea și felul său de 
a fi, se transmite pacientului cu întreaga sa structură psi- 
hică (nivel al dezvoltării afective, tensiuni personale, ex- 
perienţă de viaţă și profesională, concepții și ideii inte- 
riorizate). Așa cum copilul oferă părintelui surpriza de 
a-i comunica frământările, gândurile, de a-i verbaliza te- 
merile, trăirile, și psihanalistul se trezește exprimat de 
către pacienţii săi. 

Este o transmitere de la inconștient la inconștient ce 
scapă teoretizărilor, dar care structurează cadrul psih- 
analitic, oferindu-i veridicitate. Datorită acestui tip de 
comunicare inconștientă nu există pericolul imposturii 
în psihanaliză. Relaţia psihanalitică nu poate fi contra- 
făcută, jucată, trucată. Pacientul simte exact cât și cum 
poate fi susținut, așa cum știe dacă demersul pe care îl 
urmează este psihanalitic sau nu. În psihanaliză, ca și în 

relația parentală, este o diferenţă vizibilă între mama ade- 
vărată şi fetița care se joacă „de-a mama“. Cum mama se 
transmite copilului ei cu întreaga sa interioritate (cu 
bune și rele, cu trecute și prezente, cu credinţe și iluzii, 
cu neîmpliniri și blocaje), tot astfel se întâmplă și cu psih- 
analistul în relația cu pacienţii săi. Devenirea ca psihana- 
list este mai mult decât o profesie, este o devenire per- 
sonală reluată cu fiecare pacient în parte. 


1.2. Abstinenţa — ca renunțare la părți 
în favoarea întregului 


Este o regulă psihanalitică ce se opune fuziunii cu pa- 
cientul și care își are modelul tot în relația părinte-copil. 
Mama, oricât ar fi de solicitată de copilul său pentru o 
participare simbiotică, nu își pierde unitatea și nici capa- 
citatea de a rămâne adult. Chiar în relaţia foarte regresa- 
tă a mamei de nou-născut, există posibilitatea de apel la 
un tert pentru sprijin (o persoană adultă de ajutor). Tot 
astfel, și psihanalistul, chiar în condiţii de suportare a 
simbiozei, își păstrează capacitatea de a fi unitar și adult, 
ba, mai mult, el continuă să-și privească pacientul, oricât 
de regresat, ca fiind unitar. Atunci când această stare de 
relaţie cu pacientul nu se mai poate menţine, psihanalis- 
tul, ca și lăuza, face apel la un terţ: supervizorul. 

Abstinenţa în psihanaliză se opune tentaţiilor sim- 
biotice de care se „vindecă“ psihanalistul în evoluţia sa 
(indiferent sub ce formă ar apărea ele: ca tentaţie de a 
vedea pacientul ca „parte bolnavă“ a sinelui; ca iluzie 
de vindecător; ca dorință de a domina; ca orgoliu pro- 
fesional). 

1.3. Neutralitatea — 
îndepărtare pentru a percepe întregul 


Abstinenţa este contrasimbiotică și asigură premisa 
unei relații de obiect unde pacientul este văzut ca per- 
soană întreagă și nu ca parte. Neutralitatea însă oferă 
bază pentru empatie, pentru o privire de ansamblu a pa- 
cientului (cu viața și istoria sa) fără prejudecăţi sau aş- 
teptări personale. Neutralitatea este deci contranarcisică. 

Acel „copil ideal“, satisfăcător pentru părinte, oferă 
model pentru „pacientul ideal“ din mintea psihanalistu- 
lui. Copiii și pacienţii ideali nu pun probleme, ci oferă 
satisfacţii, sunt modele înțepenite ce nu trăiesc decât prin 
însuflețirea creatorului lor. Așa cum în mintea părinte- 
lui „se coace“ cu mult înainte de existența reală a copi- 
lului un model de copil, și în mintea psihanalistului exis- 
tă un model de pacient. Psihanalistul, ca și părintele, în 
devenirea lui profesională, va face travaliul de doliu al 
modelului ideal în favoarea realităţii, sănătății și vieții. 

Copilul nu este un „produs“ și nici un „avut“ al pă- 
rintelui. El se naște și are dreptul la viața sa și la spriji- 
nul părinților. Tot astfel, pacientul nu este nici parte a 
psihanalistului, nici reprezentare narcisică a ceea ce el își 
dorește sau așteaptă. Pacientul este persoană întreagă ce 
își conţine în sine capacitatea de a se însănătoși. 

Psihanalistul, asemeni părintelui adoptiv, își acceptă 
pacientul împreună cu istoria lui. Părinţii pacientului 
apar în analiză ca obiecte interne, adesea idealizate, în 
raport cu care psihanalistul nu se poate plasa nici într-o 
postură concurenţială și nici într-una superioară. Tot ca 
un părinte adoptiv, psihanalistul nu trebuie să cadă în pă- 
catul de a fi un „părinte“ mai bun decât a avut pacientul, 

căci nu de o experienţă tardivă și artificială de parenta- 
litate este nevoie. 

Neutralitatea psihanalistului favorizează elaborarea 
(opunându-se reparaţiei în zona efectelor), asigură îm- 
potriva tentației tratării simptomului. Centrarea pe simp- 
tom și grăbirea reparaţiei în zona efectului ar fi asemeni 
„punerii căruţei înaintea boilor“. Însă îndepărtarea psih- 
analizei de gestiunea simptomelor face din ea o psiho- 
terapie fără eficienţă în situaţii de criză și o apropie mai 
mult de prevenție și educaţie. Însă tocmai această carac- 
teristică arată una dintre marile diferențe dintre psihana- 
liză și psihoterapiile psihologice. 

Neutralitatea nu poate fi înțeleasă decât reducționist 
ca neutralitate afectivă, ca indiferenţă. 


1.4. Formarea simbolicului — 
ca „braţe“ materne, „eu-piele“ cultural 


Simbolicul este structura psihică umană ce își ia ca 
model uterul, casa copilului. Trecând de la corpul ma- 
mei către spaţiul extern real și apoi cultural, simbolicul 
devine o capacitate internă de autoconţinere și echilibra- 
re (cu rol psihoterapeutic). Simbolicul este asemenea ma- 
mei interne, este un spațiul al culturii echilibrant ce ofe- 
ră stabilitate mobilă și individualitate. Această 
dimensiune psihică, deși este specific umană, nu este în- 
născută și nici nu apare de la sine, ea se formează prin 
educație, iar acolo unde lipsește este adesea înlocuită de 
boala psihică. 

Educaţia și psihanaliza se adresează exclusiv acestei 
dimensiuni psihice: una pentru construcție, alta pentru 

echilibrare. În situaţii de regresie, când simbolicul nu 
este pe deplin structurat sau nu este funcțional, psihana- 
listul are mai degrabă un rol matern (de construcție a 
simbolicului). Psihanalistul, asemeni unei mame de co- 
pil mic, este el însuși conținător psihic al stărilor pacien- 
tului. De la tată, psihanalistul împrumută capacitatea de 
a evidenția hotarele simbolicului prin absenţa reacției la 
adresarea pacientul în alte registre (în real și imaginar). 
El este precum părintele ce își asigură copilul în fața 
spaimelor din mintea lui (un vis, o fantasmă, o părere). 

Structura internă a simbolicului are ca ax de susține- 
re limba maternă, acea limbă afectivă ce dimensionează 
relația de obiect. Or, în terapia psihanalitică se părăseș- 
te discursul social, iar vorbirea se face la nivelul limbii 
materne (mai puţin în perioadele de civilizare, când dis- 
cursul este unul patern). 

Simbolicul îi permite omului să se simtă persoană în- 
treagă, unitară, constantă, capabilă de relații și distinctă 
de alții. Tot simbolicul este cel ce separă lumea fantas- 
melor de realitate, favorizează conţinerea propriilor afec- 
te și generează capacitatea de autoacceptare în nedesă- 
vârșire cu neputinţe, neștiințe, incapacități și lipsuri. 


Formarea simbolicului poate fi asemuită cu travaliul lui 
Pinocchio ce trece de la perfecțiunea nemișcată către asuma- 
rea umanului cu spaime, ispite și suferinţe. Este travaliul 
omului cu handicap ce se vădește a fi în fiecare. Un travaliu 
al educaţiei și al psihanalizei, dificil, dar necesar pentru echi- 


libru și sănătate psihică. 


Cuvântul se așază în spaţiul unei lipse și conferă corp 
simbolic absenței. Este legătura cu care copilul își readuce 

la sine mama absentă, este lanţul din iubire. Cuvântul 
este semnificant pentru orice lipsă, devenind astfel co- 
loană vertebrală a simbolicului și vehicul în educație, dar 
și în psihoterapie. 

Nonverbalul operează în corp cu prezenţe, spre deo- 
sebire de cuvânt care operează în simbolic cu absenţe. În 
educație și psihanaliză se încearcă îmblânzirea, „domes- 
ticirea“ nonverbalului și aducerea sa către cuvânt. O in- 
terpretare la nivelul nonverbalului nu poate fi decât bar- 
bară (contraeducativă și nepsihanalitică). 


De pildă, mama decodifică plânsului copilului său, înțe- 
legându-și propria reacție la acest plâns. Însă ea nu se apucă 
nici să plângă la rândul ei și nici să facă teorii. Devine conți- 
nătoare pentru copil pentru că poate numi și asigura: „Ai scu- 
tecul ud, te voi schimba imediat“ sau „Ești obosit, te pregătesc pen- 
tru somn“. Psihanalistul înţelege și el nonverbalul pacientului 
analizându-și propriile trăiri față de acestea, dar nu răspun- 
de în același registru și nici nu interpretează (el suportă, con- 
ține, mediază înțelegerea, fără însă a deveni acțional aseme- 


nea mamei). 


1.5. Dezidealizarea — 
o „cădere în mare cinste“ 


Copilul părăsește uterul mamei, devenit necorespun- 
zător nevoilor sale. El renunţă la sân când se dorește 
ființă vorbitoare, renunţă la brațele mamei pentru a fi 
autonom, părăsește casa și familia când vrea să și le 
făurească pe ale sale. Fiecărui pas înainte al fiului îi cores- 
punde un pas înapoi al părintelui ce se lasă dezidealizat. 

Orice desprindere este pregătită de o incapacitate a pă- 
rintelui de a se ridica la înălțimea așteptărilor copilului 
său. Dezidealizarea oferă deschidere spre social și civi- 
lizaţie. În mitologie, eroii civilizatori arată parcursul de- 
zidealizării, unul eminamente patern, plin de sacrificiu 
de sine. 

Alături de părinte, și psihanalistul își asumă rolul 
„eroului civilizator“ de a fi un om printre alții. În raport 
cu acest model, copilul va putea crește, iar pacientul va 
putea părăsi tentația psihotică a zeiescului, mulțumin- 
du-se cu cenușiul nevroticului de rând. 

E un drum greu ce conţine în sine ispita regresivă a 
fugii. Un drum care face posibilă revolta și răzvrătirea, 
care aduce cu sine dărâmări de mituri și de piedestale, 
dar care brodează posibilitatea unei veritabile relaționări 
interumane. Aceasta este calea către independenţă, către 
găsirea locului individului în lume, către libertate. Ast- 
fel omul nu va mai fi „sub vremi“, nu va mai fi la înde- 
mâna sorții, evenimentelor și traumelor — el își va pu- 
tea trăi viaţa, indiferent de ce oferă aceasta, își va alege 
singur calea, își va putea construi un drum al său. 


1.6. Funcţia de reparaţie — 
ca bâjbâire întru nimerire 


În psihanaliză, prin intermediul simbolicului și cu 
ajutorul transferului se pot elabora conținuturi vechi: tra- 
ume, blocaje, defecte de educaţie. Este un efort dificil, 
pavat cu reîntoarceri și popasuri, cu piste greșite și 
eșecuri. Pe acest drum „călăuza“ este forța sănătoasă a 
pacientului, care până la urmă își va dibui calea. Aici, 

psihanalistul, cel mai adesea, reface munca părintelui 
acolo unde acesta a eșuat. 

În timp ce pacientul adult dibuiește, copilul care se dez- 
voltă știe, are siguranţa căii sale. Din păcate însă, uneori 
educația este înțeleasă ca opus al devenirii naturale, ca o 
corectare cu de-a sila, ce nu face decât să transforme sănă- 
tatea în patologie. Greșeala (aceea a părintelui) este ome- 
nească și chiar benefică (deoarece permite copilului des- 
prinderea). Problema apare în situațiile unde se insistă în 
greșeală, unde părintele e surd la semnalele copilului său. 

În psihanaliză lucrurile stau ceva mai simplu — psih- 
analistul este pregătit să-și urmeze pacientul „unde va 
voi el să meargă“ (asemeni calului lui Făt Frumos). Chiar 
dacă ambii sunt adesea pătrunși de îndoieli și spaime, 
ar fi cu totul nefirească o stabilire a drumului de către 
psihanalist (aceasta ar transforma analiza pacientului în- 
tr-una a psihanalistului, iar experienţele nu sunt prea fe- 
ricite, după cum arată situaţia lui Freud cu Adler, Jung, 
Anna Freud și alții). 

Dacă în psihanaliză aceste practici sunt accidentale și 
țin de o incapacitate a psihanalistului de a-și înțelege 
propriul contratransfer, în educaţie ele sunt uzuale și 
chiar înscrise în rândul „bunelor practici“. Părintele se 
simte dator să îndrume copilul pe calea considerată, în 
mod subiectiv, cea bună. La fel și cadrul didactic, care 
sub acoperirea „programei“, impune răspunsuri ce nu 
au fost cerute de nicio întrebare a copilului. 

Mai puţină persistenţă în greșeli educative și o mai 
mare raportare la firescul din dezvoltarea copilului ar 
face nenecesară psihoterapia. Aceasta și-ar rezerva doar 
elaborări ce țin de transmiterea transgenerațională și de 
evenimentele traumatice. 

Totuși, în practica reală, cele mai multe și mai mari 
probleme constatate în psihoterapie sunt cele ce provin 
din defecte de educație. În acest caz, psihanaliza este 
anevoioasă deoarece funcția formativă a educaţiei face 
ca greșeala să fie constitutivă omului, să-l structureze. 
Mai mult, odată conștientizată, greșeala generează stări 
de vinovăţie și învinovăţire care, de asemenea, își cer ela- 
borarea (vinovăția fiind o legătură patologică periculoa- 
să și trainică). 


1.7. Capacitatea de contemplare — 
ca spirit mioritic 


Contemplarea ține de încrederea educatorului în for- 
ţa copilului de a se dezvolta și de încrederea psihanalis- 
tului în tendința către sănătate a pacientului. Pe acest 
fond, devin firești nonintervenția și așteptarea. 

Psihanalistul știe că nu el este cel ce operează sau so- 
licită schimbări. În sarcina lui revine organizarea cadru- 
lui conţinător, susținător și asigurator — cadru care să 
permită elaborarea în deplină individualitate și liberta- 
te a pacientului. 

Uneori psihanalistul se poate simţi presat de cerința 
directă a pacientului de a face ceva pentru diminuarea 
suferinţei sau pentru justificarea activității și a banilor 
(cerință care inconștient are semnificaţia de a-l pune în 
locul părinţilor hiperacționali). Psihanalistul însă știe că 
nu este nici tămăduitor, nici lucrător cu norma și tot ce 
poate face este să aștepte cu încredere. Cerinţa de „re- 
zultat“ a pacienților îi permite psihanalistului să înțelea- 
gă drama părinților care, din nevoia de a se simţi „buni“, 

transformă relația cu copilul într-o goană după rezulta- 
te vizibile, după succes confirmat. Se explică astfel efor- 
turile supraumane ale părinților de a susține „tone“ de 
meditații ce golesc punga lor și timpul copilului, aler- 
garea neobosită în direcțiile ce ar putea fi „oportunități“ 
pentru copil, agitația pentru a-și face copilul „vedetă“, 
expusă pe la televizor, prezentări și spectacole. 

Pentru a nu presa copilul în direcţia achizițiilor cu 
orice preț, părintele însuși trebuie să nu se simtă pre- 
sat, judecat, evaluat. Încrederea în sine și în copil i-ar 
putea aduce liniștea de a contempla schimbările copi- 
lului fără a interveni. Dacă părinţii creează un cadru să- 
nătos și o bună relație, pot vedea cum lucrurile se așază 
cum se cuvine fără efort și fără stres. Aceasta permițân- 
du-le să se bucure împreună cu copiii lor fără să aștep- 
te să ajungă bunici (într-o poziţie lipsită de angoasa res- 
ponsabilităţii). 


1.8. Sublimarea — metabolizare internă, 
individuală a experienţei 


Semnificația simplă a sublimării este descrisă poetic 
de către Arghezi: „Din bube, mucegaiuri și noroi / Iscat-am 
frumuseți și lucruri noi.“ 

Este forma naturală a omului de a face față lumii, de 
a transforma informaţia din exterior în ceea ce i se potri- 
vește intern cu scop autoechilibrator. Echilibrul obținut 
prin sublimare nu este plătit cu boala, stagnarea sau re- 
gresia. Beneficiile sublimării justifică postura sa de scop 
atât pentru educaţie, cât și pentru psihanaliză. 

Jocul simbolic al unui copil de numai câteva luni care 
apucă obiectele din jurul lui și le duce la gură ca pe un 
sân arată că această capacitate umană are o inserție ve- 
che. Jocul, basmul, activitatea copilului sunt căi spre su- 
blimare și expresii ale acesteia. Ele devin instrumente ne- 
preţuite în educaţie. 

De asemenea, faptul că un pacient, oricât de regresat 
ar fi, are capacitatea de a sublima, sprijină ideea că ori- 
când există o șansă pentru evoluţia afectivă spre echili- 
bru și sănătate. Simptomul, ca formă eșuată de sublima- 
re, poate uneori atinge sublimul, exprimându-se în opera 
de artă. În psihanaliză, găsirea căii către sublimare este 
singura ce justifică renunţarea la simptom a pacienților, 
indiferent dacă se face vorbire despre el sau nu. 

Am amintit aici reperele esenţiale ale celor două do- 
menii (educaţia și psihanaliza) cu funcții și semnificaţii 
similare, ținând de sensul unic ce le justifică pe ambele: 
de a sprijini dezvoltarea afectivă. 

E evident însă că între aceste domenii sunt numeroa- 
se diferenţe (ele nu se află nicidecum în identitate) și aici 
mizez pe capacitatea simbolică a cititorului pentru o în- 
țelegere corectă, așa că nu insist cu explicații. 


Părinții — un factor important 
al psihanalizei copilului 


ză, pentru părinți și psihanaliștii de copii, un 
scop comun: dezvoltarea afectivă a copilului. 
În virtutea scopului comun, părintele și psihanalistul se 
pot sprijini în demersurile lor fie direct prin colaborare, 
fie indirect (prin ceea ce poate învăța psihanalistul de la 
părinţi și prin utilizarea experienţei psihanalitice de că- 
tre părinţi pentru înțelegerea dezvoltării copilului). 
Adesea, părinţii, dacă nu sunt „bruiați“ de probleme 
ce țin de istoria lor sau de contexte prezente nefavorabi- 
le, se pot descurca admirabil cu copiii lor fără susținerea 
psihanalistului. Psihanalistul de copii însă nu poate fi efi- 
cient fără sprijinul părinţilor. Această nevoie de colabora- 
re este cu atât mai vizibilă cu cât copilul este mai mic. Pe 
măsură ce copilul crește, conștiința nevoii de cooperare 
cu părinţii scade (datorită aparenţei posibilităţii de lucru 
cu copilul), dar nevoia ca atare continuă să existe. 
De pildă, cu un bebeluș interacțiunea psihoterapeu- 
tică nu se poate face direct, fără includerea mamei. 


A propierea dintre educaţie și psihanaliză creea- 

Simbolicul bebelușului este în posesia mamei sale și de 
aceea, mama (și nu copilul ei) are nevoie de susținere 
pentru a putea fi, la rândul său, susținătoare. Un psiho- 
terapeut dacă interacționează direct cu bebelușul se așa- 
ză în locul mamei, dizlocuind-o și deci accentuează pro- 
blemele ambilor. În aceste condiţii, singura poziţie 
posibilă pentru psihanalist este aceea de terț suportiv: 
mama este susținătoarea copilului, iar psihanalistul spri- 
jinitor al mamei. 


O pacientă avea mari probleme cu bebelușul său. Acesta 
refuza să se hrănească, sugea rar, foarte puţin, deși mama avea 
mult lapte. Din cauza pericolului deshidratării, au fost nece- 
sare trei internări în două luni. Mama a venit la mine, cerân- 
du-mi disperată să mă ocup de copilul ei. În această cerință 
am înţeles depresia unei mame fără sprijin, care se subapre- 
ciază și de aceea caută pentru copilul ei „o mamă mai bună“. 
Am ascultat-o și i-am spus că nu știu ce aș putea face pentru 
copilul ei altfel decât face chiar ea. Însă, aș putea să-i ofer spri- 
jin ei, dacă dorește asta. 

Mama se simţea respinsă de către copil și avea tendinţa de 
a se îndepărta, considerându-se „nocivă“ pentru el. Avusese 
o sarcină fără probleme, dar o naștere foarte grea ce s-a fina- 
lizat cu utilizarea forcepsului. Își amintea cum medicul și 
moașa o acuzau că „nu împinge“, că își „sufocă copilul“. Ea 
însăși își învinovăţea copilul că nu voia să iasă, că nu o ajuta 
în niciun fel. 

Cu o astfel de sarcină, în care mama și copilul se simțeau 
într-o simbioză perfectă, e normal ca la naștere, cuplul ma- 
mă-făt să aibă nevoie de mai mult timp pentru elaborarea se- 
paraţiei. Timp ce nu poate fi anticipat de către personalul me- 


dical. Astfel, dintr-o mamă care se pregătea pentru un bun 

start pentru relația simbiotică cu bebelușul său, prin vinovă- 
ție, a devenit o mamă „expulsatoare“. Ea îndepărta de sine 
copilul, iar acesta, neputând să găsească în ea nimic din mama 
intrauterină, refuza lumea aceasta. 

Au fost necesare doar trei discuţii cu mama (ea avea un 
soț suportiv și echilibrat) pentru ca bebelușul ei să înceapă să 
sugă cu poftă. Pe bebeluș nu l-am văzut decât la prima între- 
vedere. Odată ce mama s-a simțit înțeleasă, a devenit capabi- 
lă să-și conţină terapeutic copilul. Bebelușul nu avea nevoie 
de un expert, ci de regăsirea mamei sale de dorul căreia se lăsa 


să moară. 


În psihanaliza bebelușului este evidentă nevoia de 
sprijin acordat mamei. În psihanaliza copilului mai mare 
însă, această evidenţă este tulburată de capacitatea lui 
de interacțiune verbală, de stabilire de relații. 

Tehnica generală, deja tradițională în psihanaliza co- 
pilului, este aceea de abordare separată a copilului și ofe- 
rirea unui cadru echilibrat necesar creșterii afective. 
Acest cadru poate deveni structurant, permițându-i co- 
pilului formarea unui echilibru intern necesar adaptării 
la orice mediu și experienţă. Este o abordare similară cu 
cea a psihanalizei adultului (cu ceva joc și desen) uneori 
eficientă, dar care are neajunsurile ei. 

Copilul nu poate fi înţeles prin grila de gândire și 
simtire a adultului. Realitatea copilului în formare cu- 
prinde realitatea părinţilor săi și a cadrului familial ce 
nu pot fi ignorate. Copilul nu este independent și de 
aceea alegerile de terapie (începutul, sfârșitul, tipul de 
terapie și persoana) le fac părinții în locului lui. Acest 
fapt oferă părinţilor un loc decizional inanalizabil în 
psihanaliza copilului lor. Este o premisă nespecifică unui 

parcurs psihanalitic care poate deraia întreg demersul 
de pe pista beneficiului copilului. 

Așa se face că această formă de psihanaliză a copilu- 
lui, se află mereu între Scilla (versantul educațional) și 
Caribda (prăpastia iluzoriului). 

Sunt neajunsuri pe care fiecare psihanalist de copii le 
surmontează în felul său. Pe mine experiența m-a adus 
către Freud, către începuturile psihanalizei copilului. 

S. Freud, în prima psihanaliză de copil, a funcționat to- 
tal diferit față de practica sa din analiza adulților. El i-a 
sprijinit pe părinţi în preocuparea lor pentru a-și înțelege 
copilul. Mai cu interpretări de conținut, mai cu teoretizări 
și sugestii (așa cum era psihanaliza pe atunci) — demer- 
sul său a fost unul eficient într-un caz deloc simplu. Ast- 
fel, psihanaliza copilului a debutat cu succes sub forma 
susținerii echilibrului părinților în relația lor cu copilul. 

În această perspectivă, psihanaliza copilului nu mai 
pare o psihanaliză de adult oarecum adaptată vârstei 
mici. Ea este un demers total diferit, fără a-și pierde li- 
nia psihanalitică. Așa se face că psihanaliza adultului ră- 
mâne reparatorie, în timp ce aceea a copilului este pro- 
filactică și de construcţie. Pacientul adult, oricât ar fi de 
regresat, este considerat în psihanaliză independent și 
responsabil pentru sine, în timp ce copilul nu este încă 
independent de părinţii săi și de aceea demersul psih- 
analitic îi include și pe ei. Astfel, psihanalistul de copii 
nu este nevoit să localizeze disfuncţii și probleme la ni- 
velul copilului, ci chiar acolo unde ele apar: în mediul 
afectiv al familiei. Într-o astfel de abordare, părinții nu 
se simt daţi la o parte și cu atribuţiile confiscate, ci spri- 
jiniți pentru a-și înțelege ei înșiși copilul, pentru a repa- 
ra și a evolua împreună cu el. 

Freud a deschis o cale, dar ea a fost imediat „refula- 
tă“ la nivelul practicii psihanaliștilor de copii, care sunt 
tributari perspectivei din psihanaliza adultului. Cu toa- 
te acestea, practica impune adesea reveniri la Freud. 

Așa se face că Anna Freud atrăgea atenţia psihanaliș- 
tilor de copii că există pericolul de a se suprapune ima- 
ginilor parentale. Ea arăta, de asemenea, importanța 
menținerii unei bune și echilibrate relații dintre părinte 
și copil. 

F. Dolto spunea că nu poti fi cu adevărat un bun psih- 
analist de copii dacă nu ai formare și experienţă în psih- 
analiza adultului, referindu-se tocmai la necesitatea lu- 
crului cu părintele. De asemenea, a simţit nevoia să ofere 
sfaturi de creștere și educaţie pentru părinți. 

D. Winnicott preda de multe ori funcția de terape- 
ut părinţilor, limitându-se doar la îndrumarea acesto- 
ra. Motivele aparente fiind drumul lung pe care ar fi 
trebuit să-l parcurgă familia până la cabinetul său, să- 
răcia familiilor ce nu-și permiteau un demers psih- 
analitic îndelungat precum și abundența pacienţilor. 
Totuși eficiența unei asemenea practici, precum și per- 
sistența utilizării sale de către Winnicott, dezvăluie mo- 
tivul real comun: părintele este factorul de echilibru 
natural pentru copilul său. Părintele, schimbându-se 
pe sine și însănătoșind relaţia cu copilul, îi poate oferi 
acestuia un cadru sănătos pentru a evolua spre sănă- 
tate și individualitate. 

Într-un fel sau altul, orice psihanalist are intuiţia im- 
portanţei părintelui în demersul psihanalitic cu copilul. 
Rămâne însă nevoia de „conștientizare“ a acestei impor- 
tanţe și găsirea căilor de structurare a unei colaborări di- 
recte în beneficiul copilului și al întregii familii. 

Schimbările de la nivelul părintelui își pot arăta roa- 
dele direct, consistent și constant în relaţia cu copilul și 
în dezvoltarea lui afectivă. 

O psihanaliză personală a părintelui este un demers 
al său ce nu se poate concentra doar asupra relaţiei cu 
copilul. Restructurarea sa profundă ar fi benefică și re- 
laţiei cu copilul, dar nu în mod evident și mai ales, nu 
suficient de repede. De altfel, nu este o cale ce ar putea 
fi urmată de către toți părinţii. Oricum o analiză perso- 
nală nu este o garanţie pentru devenirea ca părinte „su- 
ficient de bun“ (Winnicott). Așa se face că și psihana- 
liștii pot fi părinţi dificil de suportat pentru copiii lor, 
în timp ce oameni care n-au nicio idee despre psihana- 
liză și despre teorii ale creșterii copilului pot fi părinți 
echilibrați. 

O soluţie în psihanaliza copilului poate veni de la o 
simplă privire de bun-simt. Părintele este cel ce solicită 
o analiză, chiar dacă o face pentru copilul său. Este o evi- 
dență de neignorat. Din aceasta decurge că părintele are 
o problemă cu copilul, și nu copilul. Copilul doar mani- 
festă simptomul unui cadru familial, or psihanaliza nu 
se adresează simptomului, deci nici copilului în mod di- 
rect. Copilul are nevoie pentru a se dezvolta armonios 
de un cadru afectiv real, și nu de unul artificial, simbo- 
lic precum cel al psihanalizei. Acest cadru necesar copi- 
lului îi este oferit de către părinţi, chiar dacă și ei au une- 
ori nevoie de susținere. 

În timp ce părintele utilizează funcţia de reparație a 
educației (funcție terapeutică), psihanalistul susține și „su- 
pervizează“ părintele (oarecum similar cu supervizarea 
unui alt psihanalist în situația dificultății contratransferen- 
tiale). În colaborare cu psihanalistul, părintele își poate 

recăpăta încrederea în sine, se poate relaxa și își va putea 
permite să se lase „îndrumat“ de copilul său. Schimbân- 
du-se pe sine, va putea contempla efectul de echilibru la 
copilul său. Părintele nu se mai simte neajutorat și nici 
obligat să opereze schimbări în mod direct asupra copi- 
lului. Toate acestea reașază relația părinte-copil în matca 
sa firească, fără tulburarea unei intervenţii străine. 

E drept că nu orice părinte poate funcționa echilibra- 
tor. Pentru un părinte regresat, bolnav (fizic sau psihic), 
cu rezistențe mari, prea preocupat de probleme ce nu vi- 
zează copilul, rolul de echilibrator devine inoperabil. De 
asemenea, pot exista cazuri unde contextul nu se poate 
nicicum schimba, pot fi afecţiuni ale copilului ce necesi- 
tă o psihoterapie de lungă durată și lucru individual. 
Chiar și în aceste cazuri însă, nu poate fi neglijată susți- 
nerea constantă și adecvată a părinților. 

Într-o astfel de abordare, psihanalistul susține părin- 
tele pentru exercitarea funcției de reparaţie a educaţiei 
și nu pentru transformarea părintelui în „psihanalist“ al 
propriului copil. Aici nu există niciun risc de confuzie a 
rolurilor dacă psihanalistul este suficient de empatic cu 
părintele (empatie ce poate decurge din calitatea proprie 
de părinte) și dacă are disponibilitatea de a învăţa de la 
acesta: părintele este cel ce știe (chiar dacă nu știe că știe) 
ce se întâmplă cu copilul său. Această înţelegere îl men- 
ține pe psihoterapeut în linia psihanalizei unde nu poa- 
te deveni didactician sau sfătuitor, „dădacă“ de care pă- 
rintele nu are nevoie. 

Psihanalistul își păstrează rolul său, numai că operea- 
ză la nivelul simbolicului părintelui și nu al copilului. Se 
păstrează de asemenea și diferenţa dintre demersul psih- 
analitic cu părintele și cel al unei psihanalize obișnuite 


Apropieri și delimitări între psihanaliză și educație 329 


de adult. Aici, psihanaliza vizează capacitatea și deveni- 
rea ca părinte a individului și nu personalitatea sa în ge- 
neral. Ideea fiind aceea de susținere și fortificare a sim- 
bolicului părintelui pentru ca acesta să poată susține 
copilul în evoluţia sa. 

Această abordare nu este deloc „exotică“, ci doar 
apropie mai mult psihanaliza copilului (până la puber- 
tate) de cea în diadă „mamă-bebeluș“ și o îndepărtează 
de psihanaliza adultului. 

Firescul unei asemenea abordări face din această cale 
terapeutică una lesnicioasă, temeinică și eficientă. Psih- 
analiza dispune de puternica motivaţie a părintelui pen- 
tru a-și susţine copilul, de capacitatea lui de a-l cunoaș- 
te și înțelege. Schimbarea poate viza direct locul de 
apariție a dezechilibrelor: spaţiul familial. Echilibrân- 
du-se mediul de trai al copilului, el poate renunţa la 
simptomele devenite nenecesare. Este o intervenţie la ni- 
velul cauzei care face improbabilă o revenire a simpto- 
melor sau o reluarea a lor într-o altă formă. De aseme- 
nea, schimbarea realizată de către părinte, în modul său 
caracteristic, venind din interior, nu determină rezisten- 
te din partea copilului. Totodată, părintele operează 
această schimbare din nevoia sa personală de echilibra- 
re — de aceea este puţin probabil să răspundă negativ 
la însănătoșirea copilului (așa cum se întâmplă adesea 
în cazul unui demers terapeutic direct cu copilul). 

Problema rezistenţei părintelui la psihoterapia direc- 
tă cu copilului nu este una neglijabilă și toți psihanaliștii 
de copii se confruntă neputincioși cu aceasta. Este o rezis- 
tență ce determină mersul analizei fără a putea fi supusă 
interpretării. Rezistenţa părinților este justificată, deoare- 
ce în relația lor cu copilul apar elemente necunoscute care 

determină schimbări. Or angoasa de necunoscut și tea- 
ma de schimbare sunt prea bazale, iar dacă acestea vi- 
zează copilul, niciun părinte implicat nu poate rămâne 
indiferent. Așa se face că, deși deschiderea copilului este 
foarte mare, la fel ca și capacitatea lui de a se echilibra 
rapid, majoritatea intervențiilor psihanalitice directe se 
dovedesc în timp prea puţin eficiente. Copilul depinde 
în formarea sa de relația cu părinții, iar dacă aceasta este 
neglijată în ecuaţia terapeutică, psihanaliza întâmpină 
mari dificultăți. 


Un pacient de 4 ani era genul de copil cuminte care nu 
face nicio problemă. Un băiețel inhibat, necomunicativ, vizi- 
bil absent, capabil să construiască din cuburi ore în șir foarte 
creativ. Cu timpul, s-a dovedit paralizat de frica de adulți, de 
părinţi ce își ucid copiii (așa cum chiar făcuse unchiul său). El 
se confrunta și cu proiecția fricii tatălui obsedat de imaginea 
fratelui ucigaș. Copilul construia din cuburi „căsuțe șubrede“ 
unde să se ascundă și unde adulții să nu poată intra. După 
doi ani de analiză și discuţii cu părinţii, băiatul a căpătat un 
comportament similar copiilor de vârsta sa, dar mai accentuat 
în năzdrăvănii deoarece încă nu avea reperele unor limite re- 
laxate (ci doar pe acelea ale unor limitele pietrificatoare ale 
patologiei sale). Educatoarea foarte nemulțumită a ținut să mă 
apostrofeze: „Vai, ce copil cuminte era și ce năzdrăvan a devenit... 
Ati stricat copilul, doamnă“. Educatoarea a avut reacția omului 
neimplicat în procesul de însănătoșire al copilului și care pu- 
tea doar să constate, pe bună dreptate, că acum avea de-a face 
cu un copil mult mai greu de gestionat. Acest lucru ar fi fost 
remarcat însă cu mult mai devreme și de către părinţi dacă ei 
nu ar fi fost implicați. Ei ar fi retras probabil copilul, dintr-un 


demers pe care nu l-ar fi înțeles, dar ale cărui efecte ar fi 

trebuit să le suporte, și asta mult înainte de consolidarea ori- 
căror achiziţii. 

Un alt pacient de 4 ani, deși în al doilea an de grădiniță, 
nu voia cu niciun chip să se joace cu alţi copii. Altfel, un co- 
pil extrem de inteligent și plăcut, capabil de o bună relaţie du- 
ală cu adulţii. Fantasmele și jocul său au relevat cu timpul 
conţinutul fricii sale de a nu se pierde în masa copiilor, de a 
nu mai fi recunoscut de către mamă, de a deveni un anonim, 
de a fi confundat cu orice alt copil pe care tatăl său putea să-l 
extragă din „burta“ femeilor (tatăl fiind medic ginecolog). 
După câteva luni de psihanaliză directă cu copilul, el a reușit 
să găsească în joc și desen modalităţi de exprimare și subli- 
mare a tensiunilor sale, iar relaţia sa cu copiii a început să de- 
vină posibilă. Efectul a fost că părinţii, considerându-l proba- 
bil „vindecat“, au socotit oportun să-l mute la o grădiniță 
particulară și să întrerupă terapia fără nicio avertizare. Aici cu 
siguranţă a fost un defect de implicare a părinţilor în psiho- 


terapia copilului. 


Sunt exemple ce arată că relaţiile formatoare ale co- 
pilului contează foarte mult atunci când este vorba de o 
schimbare ce se manifestă și la nivelul comportamentu- 
lui. Părinţii și educatorii copilului exercită influenţe im- 
portante asupra terapiei ce pot fi frenatoare sau de spri- 
jin. Oricum, în psihanaliza copilului „nodul gordian“ al 
legăturilor patologice nu poate fi deznodat decât în spa- 
tiul real (și nu în cel simbolic, ca la adult). Aceasta face 
din părinţi un factor esenţial al reușitei unei psihanalize 
de copil. 

Am întâlnit numeroase situații de patologie gravă, 
unde numai devotamentul, capacitatea de reparaţie și 
înțelegere a părinţilor au ajutat copilul să iasă din boală. 


332 Speranţa Farca 


Acestor părinţi le era necesar doar un suport al încrede- 
rii în ei și în copilul lor, o confirmare a faptului că sunt 
pe calea cea bună. Intervenţia mea psihanalitică a fost 
foarte redusă, dar rezultatele părinţilor au fost bune, te- 
meinice și de lungă durată. Ei înșiși s-au reformulat în 
relația cu copilul lor, relație care a dus la o familie întrea- 
gă, unită și fericită. Părinţii au un devotament și o intui- 
ție imposibil de atins în afara acestei relaţii, ceea ce îi face 
extrem de valoroși în psihoterapia copilului lor. 

Într-o psihanaliză directă cu copilului, importanța pă- 
rintelui este dificil de valorizat. Psihanalistul nu poate 
vorbi cu părintele în absenţa copilului (aflându-se într-o 
relație de confidenţialitate cu copilul), dar nici nu-și poa- 
te asuma o discuție despre copil în prezența acestuia. În 
situația în care psihanalistul ar implica direct copilul în 
discuţie, părintele ar putea avea tentaţia de a se retrage. 
Pentru menţinerea relaţiei psihanalitice cu copilul, psih- 
analistul e nevoit să realizeze o alianţă terapeutică cu pă- 
rinţii, dar nu poate face față cerinţelor nevrotice ale aces- 
tora (deoarece nu le poate interpreta). Implicarea unui 
coterapeut (astfel ca discuţia să se poată purta unu la 
unu) își are limitele sale deoarece sporește artificialita- 
tea cadrului, iar implicarea copilului și părinţilor devi- 
ne mai slabă. 

Toate aceste probleme ţin de artificialitatea altoirii 
psihanalizei copilului pe trunchiul psihanalizei de adult. 
Sunt dificultăți ce se dizolvă de la sine în mod natural, 
dacă psihanalistul oferă părintelui susținerea solicitată 
în momente de dificultate a relaţiei cu copilul său. Se în- 
țelege că psihanalistul sprijină adultul în evoluţia sa ca 
părinte, dar nu se poate transforma în psihoterapeutul 
personal al acelui adult și nici al copiilor acestuia. 

Părintele susținut psihanalitic va putea utiliza func- 
ţia reparatorie a educaţiei, va putea evolua el însuși în 
relația cu copilul, va deveni capabil să însănătoșească 
mediul familial, dar în niciun caz nu va deveni psihana- 
list pentru copilul său. El va înţelege, nu va interpreta, 
va fi deschis afectiv în real și nu în simbolic pentru co- 
pil. Copilul are nevoie de un părinte echilibrat și de un 
mediu familial sănătos. Psihanalistul va sprijini părinte- 
le pentru ca el să i se poată oferi copilului în modul cât 
mai natural cu putință. Un părinte este un om ca toți oa- 
menii, cu limitele sale: ce poate greși, ce are nevoie de 
sprijin, care se îndoiește, disperă, se sperie, are speranţe 
și aceasta indiferent de nivelul său intelectual sau de 
profesia sa. 

Psihanaliza, indiferent de zona sa terapeutică, este un 
demers întru descoperirea căii naturale către sănătate și 
echilibru, specifică fiecărui pacient în parte. Copiii își ur- 
mează în mod natural această cale, iar problemele apar 
abia atunci când ceva din mediul lor afectiv nu îi lasă să 
o urmeze. Aici intervine psihanaliza copilului, în scopul 
degajării mediului de rezistențe și obstacole în calea dez- 
voltării naturale a copilului. E o intervenţie pe care nu- 
mai părinţii o pot realiza cu eficiență, în maniera lor pro- 
prie. Suportul psihanalitic nu este întotdeauna necesar 
părinţilor, mai ales dacă ei au o bună și constantă susți- 
nere, indiferent de unde vine ea. Sunt însă situaţii în care 
copilul se arată în suferinţă și atunci el are nevoie să fie 
înțeles ca atare și sprijinit. Atunci când părinţii nu pot 
găsi singuri calea de reechilibrare, devine important ape- 
lul la psihanalist. 


Situaţii traumatice 


orța vitală a oricărui om se caracterizează în 

principal prin energie și orientare spre sănăta- 

te. La copil această forță este puternică și încă 
nemascată. Orientarea către echilibru și sănătate se ma- 
nifestă fără echivoc și determină încrederea adultului 
chiar în fața unor situaţii pe care nu le înţelege. 

Simţul orientării copilului nu înlocuiește susținerea 
părintească, ci doar semnalează calea de urmat. Este un 
simț ce poate fi aspru tulburat în situaţii de traumă în 
care copilul pare „rătăcit“, iar părinţii lui bulversaţi, fără 
siguranţa pașilor firești. De la această stare până la pa- 
nică nu este decât un pas, adesea escaladat foarte ușor. 
Sunt situații ce justifică intervenţia psihanalistului pen- 
tru reașezarea vieţii în matca ei firească. 

Traumatică poate fi orice situație de viaţă la care omul 
nu poate avea o reacţie adaptată. Poate fi orice eveni- 
ment ce nu-și găsește o conţinere psihică. Așa se face că 
viața omului presupune prin ea însăși evenimente și 
stări traumatizante: nașterea, înțărcarea, intrarea copilu- 
lui în lumea civilizată, schimbări fizice, nașterea copiilor, 

boala și moartea. La acestea se pot adăuga traume ce ţin 
de schimbări ale mediului afectiv: nașterea unui frate, 
schimbarea locuinţei, intrarea în grădiniță, boala unui 
părinte, moartea cuiva apropiat. Sunt și traume acciden- 
tale: tensiuni afective în mediul familial, nesiguranţe ba- 
zale, divorțul părinţilor, vinovăţii, întâmplări imposibil 
de conţinut, răniri și pierderi. E o privire ce face trauma 
omniprezentă, un fapt de viaţă, fie că ţine de un eveni- 
ment punctual, fie de o structurare de mediu. În raport 
cu trauma, fiecare individ în parte își construiește apă- 
rările sale personale mai mult sau mai puţin patologice, 
în funcție de sprijinul extern de care dispune. 

Zicerea conform căreia „Ce nu te dărâmă te face mai pu- 
ternic“ distinge situaţiile traumatizante de cele care spo- 
resc forța adaptativă a omului. Când o situație depășeș- 
te capacitatea de conţinere psihică personală, ea poate să 
nu fie traumatizantă totuși dacă există un conţinător ex- 
tern la dispoziție. 

De pildă, la naștere, schimbarea bruscă de mediu de- 
pășește capacitatea de conţinere a oricărui bebeluș, dar 
dacă mama se oferă ca mediu intermediar pentru copil, 
trauma se dizolvă în elemente elaborabile pe parcursul 
dezvoltării. 

Indiferent de vârsta oamenilor și de tipul traumei, 
reacţia la aceasta este una similară ce conține următorii 
pași: 


a) Latenta 

Cu cât capacitatea de conţinere psihică a individu- 
lui este mai mică în raport cu trauma, cu atât posibili- 
tatea de răspuns adaptativ este mai diminuată. Timpul 
de latenţă este mai mic sau mai mare în funcție de 

acest decalaj. Așa se explică de ce situații traumatice 
ale bebelușului își pot găsi reacţia abia în adolescenţă. 
Alteori însă, acest timp poate fi insesizabil, iar reacția 
imediată. 


b) Panica 

Prima reacţie este aceea de excedare psihică. Omul se 
află confruntat cu un eveniment căruia nu-i poate face 
față, iar manifestarea sa poate lua forma perplexității sau 
a acțiunii dezordonate, haotice, necontrolate. 


c) Regresia 

Capacitatea de regresie permite șansa vindecării psi- 
hice, de aceea ea nu trebuie să fie privită cu teamă, este 
o încercare normală de autoterapie. Regresia permite re- 
organizarea psihică prin accesarea unui timp vechi, este 
un vehicul pe care inconștientul îl folosește pentru călă- 
toria în trecut. Regresia asigură unitatea psihică (tre- 
cut-prezent-viitor) indiferent de schimbări, mediu și in- 
fluente. Așa se explică de ce nu doar trauma, ci și 
creșterea afectivă a omului este însoţită de regresie. 


d) Repetiţia 

Evenimentul traumatic captează energia vitală a in- 
dividului. Forța de „gravitație“ a traumei este propor- 
țională cu amplitudinea ei. Ea generează o „învârtire 
centripetă“ ce are ca efect crearea unui cerc vicios de 
repetiţie a traumei. Scopul repetiției este unul terapeu- 
tic, în speranţa că prin reluare în alte condiţii, trauma 
să poată fi integrată psihic. De cele mai multe ori însă, 
ea este reluată și cu eșecul conţinerii, creându-se un 


cerc vicios. 

e) Doliul 

Dezlegarea cercului vicios îi poate permite omului să 
se adapteze făcând doliul pierderilor suferite și integra- 
rea acestora în sine. Doliul își are, și el, etapele sale. 


Traumele sunt constitutive pentru parcursul oricărei 
vieți umane. Ele „curbează“ timpul omului, dând evo- 
luţiei psiho-afective un aspect sinuos puternic individu- 
alizat. Traumele (locurile de puternică „atracție gravita- 
țională“), deși țin de evoluţia afectivă, pot modifica 
evoluţia individuală din punct de vedere fizic, social sau 
intelectual. În general însă, omul are un parcurs al dez- 
voltării cu caracteristici și ritmuri diferite în fiecare do- 
meniu psihic (integrarea și unitatea sa fiind asigurată 
prin intermediul inconștientului). Așa se face că dezvol- 
tarea intelectuală poate să devanseze vârsta fizică, cea 
socială poate stagna, iar cea afectivă poate înregistra re- 
gresii (iar combinaţiile pot fi multiple). 


Strigăte de ajutor 
ale copilului 


opilul își privește existența și mediul în care 

trăiește ca pe un dat. El nu are sentimentul că 

lucrurile pot sta și altfel (mediul său este lu- 
mea) sau că se pot schimba în bine (experienţa îi arată 
schimbarea sub forma pierderii). Acestea sunt motivele 
pentru care copilul nu poate cere ajutorul. Reacţiile și 
manifestările lui însă înlocuiesc strigătul de ajutor și 
atrag atenţia asupra existenţei unei probleme atunci când 
este cazul. 

Într-un mediu prea acaparator și consumator de 
energie, copilul poate fi deprimat. Într-un mediu os- 
til sau nesatisfăcător copilul poate deveni revendica- 
tiv. Într-un mediu nesigur și surprinzător, copilul poa- 
te deveni bizar și izolat. Într-un mediu sărac afectiv, 
copilul nu-și poate forma discernământul. Toate 
aceste „deveniri“ patologice ale copilului sunt verita- 
bile strigăte de ajutor ce au nevoie de răspuns și pre- 
ocupare. 

Îmbolnăvirile, rănirile, neatenţia, lenea, dezinteresul 
pentru sine sau pentru activități sunt semnale ale dimi- 
nuării forţei vitale. Copilul, deși poate avea o bună orien- 
tare către sănătate, își pierde energia. Consumul său pen- 
tru adaptare pare prea mare, secătuitor și ineficient, ceea 
ce duce la manifestări diferite și cu o gravitate gradată 
(de la o simplă sensibilitate până la sentimentul general 
al lipsei de speranţă). 


4.1.1. Punerea în pericol 


Punerea în pericol arată o problemă de gestionare la 
nivelul angoasei de integritate corporală. Copilul își sim- 
te în pericol integritatea, mediul sau relaţiile afective. Pe- 
ricolul psihic, resimţit de copil, este comunicat prin in- 
termediul corpului ce se poate îmbolnăvi, accidenta, răni 
în mod neintenționat. 

Când un copil mic se pune în pericol — se aruncă din 
pat, se frige, cade și se lovește rău, se îmbolnăvește 
des — este un indiciu că este deprimat, că are nevoie de 
aporturi narcisice, de grijă și atenție maternă. El arată că 
se simte în pericol, agresat, deznădăjduit și că are nevo- 
ie de sprijin. Agresiunea resimţită de către copil nu este 
limitată la cea intenționată de adult. Copilul e agresat și 
atunci când ceva îi tulbură mediul, când se simte în ne- 
siguranţă, iar dacă este mic, atunci când mama sa e dis- 
trasă spre alte preocupări. 


Una dintre fetele mele, pe când avea 2 ani, atunci când am 


reînceput serviciul, era evident tulburată de schimbare. Jucân- 


340 Speranţa Farca 


du-se, s-a învârtit până ce a căzut. Nu s-a lovit prea tare, dar 
a venit către mine și mi-a spus: „Am să mă îmbolnăvesc pentru 
că tu m-ai lovit... aici m-ai lovit“. Am înţeles că avea nevoie de 
ajutor pentru a se adapta, alternativa la acest sprijin fiind ră- 
nirea și boala. Am luat-o în braţe și i-am vorbit despre servi- 
ciul meu. Am dus-o și pe ea acolo să-mi cunoască colegii și 
spaţiul unde stau când nu sunt cu ea. Oricum mi-am redus 
timpul petrecut la serviciu și am încercat să fiu cât mai pre- 
zentă în timpul petrecut cu ea. I-am ascultat și dorința de a 
dormi cu ea (pentru a recupera timpul de absenţă). În câteva 
luni lucrurile au reintrat în normal, s-a acomodat și nu a mai 


avut nevoie de reînvestiri narcisice. 


Punându-se în pericol, copilul atrage atenţia că exis- 
tă hibe în mediul lui de continere, că se simte în pericol. 
Este o comunicare importantă ce necesită un răspuns po- 
zitiv din partea părinţilor. Avertizările copilului sunt pro- 
gresive, ele încep prin a fi nepatologice și nepericuloase, 
dar părinţii trebuie să țină seama de ele. Copilul își va 
asuma pericole din ce în ce mai mari până când va găsi 
preocuparea și înțelegerea de care are nevoie. 


4.1.2. Dependenţa 


Dependenţa marchează o problemă apărută la nive- 
lul angoasei de separare. Copilul nu găsește susținere 
pentru elaborarea desprinderilor sale de mama și orice 
separare este trăită ca o rupere plină de răniri, de senti- 
mente de vinovăţie. Copilul nu se simte întreg în afara 
prezenţei mamei, și ambii au nevoie unul de celălalt. 

Copilul dependent acoperă o lipsă a părintelui său, 
este un „plasture“ pentru o rană a acestuia. El este tratat 

ca parte compensatorie pentru un întreg, și nu ca persoa- 
nă. În jurul imaginii acestuia, părintele brodează imagi- 
nativ, cu rol contradepresiv, reparații fundamentale, re- 
alizări de sine și meniri înalte. 

Relaţia parentală, dacă este simbiotică, vine cu o în- 
cărcătură ce complică viața copilului încă de la început, 
făcând aproape imposibilă separaţia. În absenţa separa- 
tiei, orice relaţie a copilului nu poate fi decât o replică fi- 
delă a simbiozei cu părinţii, adică plină de ură-iubire, de 
intruzivitate, de nevoia unor aporturi narcisice. Părinții 
ce fac unitate simbiotică cu copiii lor nu simt nevoia unei 
evoluţii personale, dar cer tot mai multe și dese aporturi 
din exterior. Relaţia cu copilul nu evoluează, nu se adap- 
tează firescului dezvoltării, împietrește în stadiul primar. 
Așa se face că pot fi părinţi ce se poartă cu fiul de 30 de 
ani ca și cum ar fi un bebeluș (îi mărunţesc zarzavatul și 
carnea în ciorbă, îi spală lenjeria, îl trezesc dimineața), 
fără a putea vedea nimic nefiresc sau bizar în asta. 

Este o situaţie în care copilul (sau tânărul) își „Llivrea- 
are o slabă conștientizare a nevoilor fiziologice și se sim- 
te adesea „nefiresc“ în corpul propriu. Integrarea socia- 
lă și starea de civilizație este doar o achiziție superficială. 
Copilul se simte „altfel“ față de ceilalți și este conside- 
rat de către aceștia „bizar“. Copilul însuși, pentru a păs- 
tra starea de simbioză, se împotrivește creșterii. Pentru 
eludarea dezvoltării sale, copilul poate apela la retard 
mintal sau la o sănătate fragilă (boala regresează și per- 
mite mamei să-l îngrijească ca pe un bebeluș). Geniali- 
tatea poate fi și ea o posibilă cale a copilului dependent 
(dar care nu este la îndemâna oricui). Prin aceasta, copi- 
lul poate împlini părintelui nevoia de extraordinar (de 

nemurire, de dominare, de a surprinde). Așa se face că 
adesea, în spatele unui om cu un destin copleșitor, stă o 
mamă deprimată. 


4.1.3. Răsfățul 


Dacă un copil dependent trebuie să compenseze o lip- 
să a părintelui, copilul răsfățat este nevoit să suporte o 
lipsă în satisfacerea nevoilor sale de către părinte. 

Tocmai părinţii care se feresc de răsfăț sunt cei ce 
răsfață. Ei nu răspund nevoilor firești ale copilului și 
de aceea sunt tentaţi să supraliciteze în cazul dorin- 
telor. 


De pildă, unii părinții pot să nu răspundă nevoii norma- 
le a bebelușului de a fi ținut în brațe pentru a „nu-l răsfăța”. 
În schimb, ei se pot preocupa prea mult de aspectul alimen- 
tar, de curățenie sau de jucării tocmai pentru a compensa ab- 


sența apropierii fizice (abia acum răsfață). 


Adulții pot considera a fi răsfăt sau mofturi cerințe in- 
comode sau pe care nu le înțeleg, deși acestea pot expri- 
ma nevoi ale copilului ce trebuie satisfăcute. Orice copil 
are nevoie să fie ținut în braţe, să fie dezmierdat, să se 
simtă iubit. Orice copil are dreptul să plângă, să refuze, 
să țipe, să sară, să nu înţeleagă, să nu vrea, să încerce, să 
testeze, să experimenteze. 

Răspunsul natural la nevoile copilului și toleranța față 
de manifestările sale nu înseamnă răsfăț. A satisface do- 
rințele copilului sau a supralicita unele nevoi în detrimen- 
tul satisfacerii altora duce la răsfăț. Dacă mediul familial 
este unul echilibrat și securizant, relaţiile părinţilor cu 

copilul sunt sănătoase, dacă există hotare asiguratoare — 
copilul nu poate fi răsfățat. 

Răsfăţul veritabil este un simptom ce relevă o disfunc- 
ție a mediului parental în care trăiește copilul. Este o for- 
mă specifică de manifestare a copilului deznădăjduit ce 
se împotrivește depresiei de a nu fi înţeles, de a nu i se 
răspunde nevoilor sale. Cerinţele numeroase și iraționale 
ale copilului arată că are nevoi cărora nimeni nu le răs- 
punde (cu timpul, nici el nu le mai poate numi ca atare). 
Copilul răsfățat se confruntă în mod dureros cu o lipsă în 
relația sa cu părinții, pe care aceștia vor să o compenseze 
prin supralicitarea altor aspecte (asemeni omului ce-și as- 
cunde chelia cu firele de păr dintr-o altă parte a capului). 


O fetiță de 3 ani i-a cerut mamei brânză. Mama, cu trea- 
bă multă, i-a propus fetei să mănânce niște prune scuturate 
prin iarbă până când va putea să-i dea de mâncare. Fetiţa 
atunci a fost nedumerită: „Eu îți cer brânză și tu îmi dai pru- 
ne?“ Pornind de la acest exemplu, un copil răsfățat atunci 
când ar vrea „brânză“ ar cere „prune“ și ar fi nemulțumit 


când le primește. 


Este un exemplu tipic de încercare a înlocuirii a ceva 
cerut cu altceva ce poate fi oferit mai lesne: timpul cu 
bani, afecțiunea cu mâncare, grija cu angoasă, limitele cu 
interdicții. Incapacitatea părinţilor de a satisface nevoi- 
le reale ale copilului duce la încercări de compensare în- 
cărcate de vinovăţie. Astfel, părinţi cu preocupări acapa- 
rante, ce nu-i oferă copilului suficient timp, îi propun 
compensaţii materiale (jucării, haine). Părinţi care nu pot 
oferi afecțiune oferă angoasă sub forma respectabilă a 
grijii exagerate. 

Lipsa copilului și vinovăția părintelui generează o re- 
lație de dependenţă unde primul nu-și mai conștienti- 
zează nevoile, iar cel de-al doilea satisface doar dorințe 
(nu și nevoi). Dorinţele copilului curg în avalanșă, iar 
împlinirea lor generează nemulțumire și formularea ime- 
diată a unei dorinţe noi. 


Adesea, un părinte dependent are un copil răsfățat. Aici, 
exemplul lui Caragiale în „Domnu' Goe“ este remarcabil. Ta- 
ła, mamița și mamare sunt trei segmente ce doar împreună for- 
mează o unitate androgină și autosuficientă: mama cu bebe- 
lușele ei. Pentru aceasta, copilul real nu este decât o fantasmă, 
o păpușă fără nevoi reale, dar ideală ca spaţiu de proiecţie 
pentru dorinţe. Ele se joacă cu o păpușă numită Goe, o săru- 
tă, o costumează în „marinel“, îi atribuie, când rol de bărbat, 
când de căţeluș de companie gratulat cu „ciucalată“. O păpu- 
șă uneori uitată și alteori supraînvestită afectiv. Ca orice pă- 
pușă, Goe, indiferent ce ar face în real, nu reușește să iasă din 
cadrul fantasmatic al mamelor sale: orice semnal de alarmă 


ar trage nu le poate tulbura liniștita visare. 


4.1.4. Pierderea obiectelor 


Pentru un copil, obiectele personale fac parte din sine, 
iar felul în care se poartă cu ele îl reprezintă. Într-o ast- 
fel de înţelegere, pierderea repetată a unor obiecte per- 
sonale prinde semnificaţia pierderii de sine. 

„A fi cu mintea în altă parte“, „a fi cu capul în 
nori“ — sunt expresii ce arată o slabă localizare în cor- 
pul propriu. Or, un copil deprimat nu poate avea grijă 
de sine, cu atât mai puţin se poate îngriji de lucrurile 
sale. Pierderea obiectelor, însoțită de neatenţie, stângăcie, 

reacție întârziată, capacitate mică de concentrare, slabe 
reacții de autoapărare — semnalează o stare depresivă a 
copilului. 

Semnificaţia obiectelor copilului nu ţine de atribuirea 
adultă (în funcţie de valoarea de cost sau utilizare), ci de 
învestirea afectivă a copilului. 


De pildă, un copil de 1 an poate dori ca, atunci când mer- 
ge în vizită, să ia cu sine biberonul și jucăria favorită. La sfâr- 
șitul vizitei, își va aduna în braţe aceste obiecte, dar nu va fi 
deranjat dacă pleacă fără pulover sau căciulă (dacă acestea nu 
sunt printre obiectele lui de asigurare). 

Pentru un copil mai mare este normal ca umbrela să nu 
fie un obiect important când nu plouă. Este de asemenea fi- 
rească uitarea la școală a pampoanelor adorabile pentru mamă 
și atât de nesuferite pentru fetiță. Nu este însă la fel de fireas- 


că uitarea mănușilor când afară e ger. 


Problema apare atunci când se vădește un dezinteres 
general pentru obiectele personale și o absenţă a înves- 
tirii afective a acestora. Alături de obiecte, copilul își re- 
trage învestiţiile și de la nivelul jocurilor, activităților, re- 
laţiilor. Pe măsură ce scade interesul pentru comunicare 
și comuniune socială, crește apetitul pentru activități ce 
presupun singurătatea și reveria. 

Este esenţial ca, într-o astfel de etapă, copilul să nu fie 
întâmpinat cu agresivitate și supărare, cu pedepse și in- 
terdicții. El are nevoie de înţelegere, de învestiții narci- 
sice și nu are energie pentru a face față agresiunilor de 
niciun fel (chiar dacă le poate stârni). 

În spatele comportamentului său, copilul ascunde 
frământări, temeri, deziluzii, epuizări pentru care nu 

găsește posibilitatea de exprimare. Mediul este perce- 
put ca fiind prea solicitant și prea puțin satisfăcător. 
Adesea, poate fi observată discordanţa între ceea ce i 
se oferă copilului și ceea ce el are nevoie, între ceea ce 
i se cere și ceea ce poate oferi. Copilul se poate vedea 
ca un urs polar adus la tropice, ceea ce îl determină să 
se izoleze, să se retragă afectiv din lumea devenită im- 
proprie. De asemenea, copilul se poate simţi neînțeles 
în nevoile sale interne, nevoi pe care nici el însuși nu și 
le poate înţelege. El știe că-i lipsește acut ceva, dar nu 
ar putea spune ce anume. 

Există perioade în dezvoltarea omului unde se atin- 
ge și reia ceea ce M. Klein numea „poziţia depresivă“. 
Așa se face că pubertatea aduce numeroase manifestări 
de acest gen. În astfel de situații, deși normale în deve- 
nirea sa, copilul are nevoie de sprijin, de înţelegere și de 
parteneri neintruzivi în activităţile sale „sihastre“ (pre- 
cum cititul, televizorul, calculatorul). 


4.1.5. Timiditatea 


Timiditatea nu trebuie confundată cu rezerva natura- 
lă a oricărui copil față de străini, față de un mediu nou; 
cu nevoia unui timp de acomodare și de integrare. Pe- 
rioadele de tatonare sunt necesare cunoașterii și adaptă- 
rii în care copilul poate avea aparenţa timidității. 

Timiditatea veritabilă se referă la nesiguranța de sine, 
la spaima de a se manifesta, de a se dezvălui. Este o sta- 
re precedată de numeroase experiențe în care copilul s-a 
simțit neadecvat mediului. Aceasta fie din cauza unor 
pretenţii exagerate ale adulților, fie din cauza unui 
mediu nepotrivit copilului. Copilul timid este adesea un 

copil abuzat de către adulții de îngrijire prin cerințe ina- 
decvate vârstei sau prin lipsa protecției în fața unor ex- 
perienţe nepotrivite. Nevoile copilului nu sunt băgate în 
seamă, iar existenţa lui nu se desfășoară conform ritmu- 
lui natural. 


O pacientă de 8 ani a făcut o colică renală și a fost interna- 
tă. Era la filmări, unde a stat o zi întreagă în repetiţii și „du- 
ble“, fără să îndrăznească să ceară voie la toaletă. Părinții săi 
aveau mari gânduri de viitor referitoare la „talentul“ ei și con- 


siderau că prin această expunere o pot lecui de timiditate. 


Relaţia părinte-copil poate fi una complementară: cu 
cât părintele este mai voluntar, mai angajat, cu atât este 
copilul mai timid, mai retras. Sau dimpotrivă, această re- 
lație poate arăta o similitudine: copilul este îndrăzneț, 
dornic de a se expune, carismatic, dar mult mai matur 
pentru vârsta sa. În ambele cazuri este vorba despre o 
relație rămasă la nivel simbiotic unde sunt căutate satis- 
facţii narcisice de la un public extern. Părintele, ca și cum 
ar fi permanent nesigur, pare a întreba: „Nu-i așa că am 
un copil minunat? Nu-i așa că e talentat, frumos sau genial?“ 
Este o întrebare ce se pune unui „public spectator“ prin 
expunerea copilului ca obiect de valoare. Părintele se 
teme de anonimat, de a fi ignorat și de aceea își „dresea- 
ză“ copilul să „facă frumos“. Părintele vrea pentru copil, 
răspunde în locul lui și nu pare a înţelege că și copilul are 
păreri, dorinţe, nevoi, drumul său în viaţă, altul decât 
cel de el întrevăzut. 

Copiii timizi se confruntă adesea cu duplicitatea pă- 
rinților, cu ghidonarea la fiecare pas și cu observațiile 
particulare dure și neiertătoare. Viaţa socială poate fi o 

scenă unde se joacă teatru și unde manifestările, fără 
masca potrivită, sunt regretabile. Copilul învaţă să se tea- 
mă să fie el însuși într-o lume resimţită ca nevie și nena- 
turală. El se lecuiește de timiditate (ca spaimă de a fi cum 
este) adesea într-un mod patologic, învățând să se pună 
la adăpostul măștilor potrivite cu fiecare ocazie în par- 
te. În afara unei astfel de adecvări (de natură isterică) se 
poate încărca de ticuri, blocaje, retrageri și dezînvestiri. 


4.1.6. Genialitatea 


Din păcate, genialitatea copilului nu este considerată 
patologică, ci este susținută și încurajată deoarece oferă 
mari satisfacţii narcisice celor din jur. Totuși, această ca- 
nalizare unilaterală și masivă de energie arată starea de 
limită în care se află copilul. Genialitatea este o alterna- 
tivă pentru sinucidere, cu aceeași semnificație. Copilul 
se află sufocat de o imagine ideală, de un model neviu 
pe care îl însuflețește, renunțând la sine. 

Este multă spaimă de moarte, de anonimat și multă 
nevoie regresată a părinților în acest simptom al copi- 
lului. 

Genialitatea nu este o fericire, este o cruce, un bles- 
tem al părinților purtat de către copil. Copilul real, cu 
nevoile sale de viaţă și dezvoltare, este eludat, peste el 
este suprapus un model ideal neviu, o imagine cu sco- 
pul de plasture terapeutic pe rana narcisică a părinților 
săi. Copilul viu este sacrificat, dedicat însuflețirii unei 
imagini, este menit unei vieți pentru alții. 

Drama oamenilor de geniu este aceea de a nu putea 
trăi decât prin arta lor, în scopul de a însufleţi o imagine 
în afara căreia viața își pierde total semnificaţia, sensul 

și energia. Omul real pare doar un instrument pentru 
creaţie și devine nenecesar după desăvârșire (asemeni 
lui Manole lăsat pe zidurile mănăstirii sale). 

Copilul genial se sacrifică pe sine pentru a păstra ima- 
ginea copilului ideal din mintea părinţilor săi. Își asumă 
să fie doar un ecran de proiecție pentru o imagine pree- 
xistentă, pentru dorinţe și nevoi parentale. Este o dramă 
intergenerațională greu de analizat deoarece nu există 
suferință aparentă, iar structurarea puternic narcisică a 
acestei relaţii face periculoasă intervenţia terapeutică 
(comparabilă cu operaţia de separare a unor gemeni sia- 
mezi: copilul real și cel din mintea părinților săi). Copi- 
lul ideal operează mortificator asupra celui real: îi con- 
fiscă umanitatea, îl împietrește, îl mumifică, îl zeifică. Îi 
confiscă timpul său pentru a-i oferi nemurirea, așa cum 
simplu spune Eminescu de la nivelul destinului său: „El 
n-a fost când era, el e când nu e.“ 

Este destinul „Fătului Frumos“ ce „crește într-o zi cât 
alții în șapte“ pentru a-și dedica viața menirii de la naş- 
tere, promisiunii tatălui (pentru tată): „viaţa fără de 
moarte“. Drumul său este însă unul terapeutic unde via- 
ţa este asumată cu tot cu moartea sa, în cele din urmă 
găsită. 


În „Mușat și ursitorile“, Eminescu arată mai bine decât ori- 
cine geneza geniului. Copilul vine pe lume într-o stare de 
amorţeală și răceală, dar dintr-o dorinţă vie și arhaică. El adu- 
ce „plâns“ și „luminare“, e un copil ca oricare altul. Mama 
este una obișnuită ce „la scânciri c-un cântec ea răspunde“. Nu- 
mai visul mamei nu este ca toate celelalte, numai el impietea- 
ză firescul și atrage o gravă scriere a destinului. Ursita copi- 


lului se anunţa bună și fericită: „comori, viață lungă, glorii [...] 

— Să fii frumos [...] — Puternic [...] cuminte, / Pătrunzător ca și 
lumina mare, / Tu să-nțelegi cele lumești și sfinte“. Împotriva aces- 
tora se ridică tocmai dorința nedefinită a mamei: „Un dar ne- 
spus ce n-are nume / Ca să răsar-asupra tuturora“. Ea este „rea- 
ua ursită“, „mumă“ devastatoare și feroce ce își ridică copilul 
deasupra tuturor într-o spânzurare legănată între ființă și ne- 
ființă, într-o nemurire rece. 

„Atunci la ruga nențeleptei mume, / Zâna privi adânc și trist 
ca s-o priceapă: / — Stii tu ce dar îi ceri și știi tu cum e? / Tot ce e 
om se naște și se-ngroapă / [...] Tot viaţă și tot moarte-o să se che- 
me [...] / Tu chemi blestemul nenduratei ierne / Pe capul lui cel tâ- 
năr, nențeleapto! / Tu-i ceri durerea unei vieți eterne. / Da, sus la 
cer privirea ta îndreapt-o! / Plinită e dorința ta nebună, / Și ziua 
neagră peste el așteapt-o. [...] El n-a fost când era, el e când nu e“. 

Muma împietrește copilul într-o stare de „tinereţe fără bă- 
trâneţe și viață fără de moarte“ unde nu există separarea zi- 
lei de noapte, a dorinţei de împlinirea ei, a copilului de mamă. 
Fiul se naște din boala mamei. Forţa vitală a copilului se va 
putea opune bolii? Va putea copilul real să se impună în fața 
zeului imaginar? Judecând după destinul lui Eminescu, pu- 


tem spune că nu! 


Exemple de mame mortificatoare care-și sacrifică fiul 
zeificându-l sunt abundente în mitologie și literatură. 
Tethis își scufundă fiul în Styx pentru a-l face nemuritor. 
Demetra îl arde în focul sacru pe Demophon (Dem-etra 
+ Perse-phon-a) în același scop. Narcis se pierde, cufun- 
dându-se în „privirea“ mamei sale. Toate sunt „mume“ 
mortificatoare, deochetoare, ce își caută în copil propria 
lor nemurire. Mame adorabile și adoratoare. 

Unde este tatăl aici? Rolul său poate fi fundamental. 
Ca în orice relaţie simbiotică, terțul este salvator. Tatăl 

civilizator atrage mama din dedicarea ei totală și oferă 
fiului șansa ieșirii în social. 

Pentru copilul genial aparenţa sublimării și existen- 
ţa simbolicului dau o puternică impresie de echilibru. 
Numai că acest simbolic supradimensionat nu funcțio- 
nează ca dimensiune psihică internă. Este mai mult un 
corp matern cu carne și oase în care copilul pompează 
viață. Sublimarea este și ea o aparenţă dată de capaci- 
tatea creativă. Or, creaţia-simptom cere sacrificiu, este 
obligatorie și se confundă cu sensul vieţii în timp ce 
creația-sublimare se află sub semnul împlinirii de sine 
și al libertăţii. 

Așa se explică de ce, în mod tradițional, în spaţiul cul- 
tural românesc geniile sunt adesea exilate, respinse și 
marginalizate. E o atitudine ce arată o cultură maternă 
puternică și arhaică (care permite ivirea geniului), con- 
trabalansată de forța echilibrantă a civilizației paterne 
(care centrifughează geniile spre alte zări). 


4.1.7. Lenea 


Lenea este manifestarea cea mai gravă a depresiei co- 
pilului unde este serios afectată capacitatea vitală. 

Copilul nu mai poate găsi satisfacție în activități, iar 
solicitarea lumii îi pare atât de mare, încât vrea să o re- 
ducă la maxim. El pare că nu mai are forță pentru a trăi 
și de aceea se abandonează lipsei de speranţă. 

În lene, depresia este veche, puternică și fără apărări 
maniacale. Pot exista însă reverii ale unui viitor îndepăr- 
tat luminos, cărora copilul se poate dedica în întregime. 

Adesea lenea urmează multor alte manifestări depre- 
sive ce nu și-au găsit înțelegerea. De cele mai multe ori, 

cauza este o schimbare majoră a mediului afectiv care a 
adus grave leziuni narcisice copilului. Aceste răni con- 
sumă întreaga energie vitală a copilului repliat în dure- 
rea sa. 

Colectivitatea, cerințele sociale, competiţiile și plăce- 
rea jocului — par că nu au sens pentru copilul deprimat. 
Părinţii eșuează în orice încercare de a dinamiza copilul, 
se străduiesc adesea inutil să reînnoade relaţia cu aces- 
ta — pare prea târziu pentru orice reparație. Sunt mani- 
festări ce îi disperă pe părinţii, care măcar așa pot simţi 
și ei ceva din disperarea copilului lor. Este un punct de 
plecare pentru a-l înţelege. 

Aici nu este vorba despre „lenea“ ca șmecherie sau 
refuz din dorinţă de independenţă. Nu este leneș Nică 
atunci când fuge la scăldat, lăsându-și nesupravegheat 
frățiorul bebeluș. 


Lenea patologică este aceea descrisă în altă povestire a lui 
Creangă, în „Povestea unui om leneș“. Acelui om îi e lene să 
mănânce și să trăiască. Viaţa în sine necesită prea multă ener- 
gie ca să merite efortul. Spânzurătoarea către care se îndreap- 
tă alaiul de săteni empatici este o mai bună alternativă pen- 
tru sinucidere. Lenea arată starea maximă de epuizare ce 
justifică „moartea de bătrâneţe“ a omului incapabil de a mai 
găsi dorinţă și energie pentru a trăi. Doamna bogată e dispu- 
să să-i ofere omului foarte regresat satisfacţii orale (un sân 
bun), dar este o reparaţie venită un pic prea târziu, leneșul nu 


mai poate beneficia de un asemenea ajutor. 


Viaţa cu întreaga sa ofertă este golită de semnificaţie 
și de rost, omul și-a retras întreaga învestire afectivă din 
viaţă și din corpul propriu, abandonându-se. 

Lenea este astfel o alternativă la moarte, o stare de 
stază, de hibernare, unde funcţiile vitale sunt reduse 
la minimum. Speranţa unei primăveri revitalizante 
există totuși. 


În basmul „Frumoasa din pădurea adormită“ al fraţilor 
Grimm, în urma unui blestem-ursit, fata adoarme, intră într-o 
stază a corpului propriu și a lumii din jur pe parcursul unui 
timp incomensurabil. Ieşirea din această hibernare este posi- 
bilă doar prin sărutul de iubire al prințului îndrăgostit. Doar 
printr-o astfel de reînvestire poate fi reînsuflețit corpul cu toa- 
tă lumea din jur. 

În „Albă ca Zăpada“, hărniciei, ca apărare contradepresi- 
vă, îi urmează staza îngheţată din racla de cristal. Și pe ea o 


scoate din hibernare tot sărutul iubirii. 


Basmele oferă numeroase descrieri ale acestei stări 
împreună cu înţelegerea și remediile sale. Deficitul pare 
a fi unul de aport narcisic, de lipsă de iubire. Aceste de- 
scrieri permit remarcarea depresiei de la adolescență 
unde iubirea reușește să trezească la viață, să ofere sens, 
aducând primăvara după o iarnă grea. 

Prefacerile din copilărie sunt mai complicate și nici 
nu dispun de soluţiile din adolescenţă. Este o etapă în 
care copilul se închide în „coconul“ său pentru a-și rea- 
liza transformările. El are nevoie de liniște și neintruzi- 
vitate. Aici școala joacă un rol terapeutic important. Ea 
favorizează sublimările intelectuale și permite deplasa- 
rea afectelor în domeniul mental. În același timp reali- 
zează și o bună legare a copilului de mediul său. Astfel, 
școala poate fi terapeutică, chiar dacă ea nu-și declară și 
nici nu-și conștientizează un astfel de scop. 

4.2. Copilul revoltat 


Revolta, indiferent de manifestările sale, arată un bun 
nivel al forței vitale, dar semnalează că mediul copilului 
este nesatisfăcător (e prea sărac afectiv, ostil sau lipsit de 
consistenţă). În revolta sa, copilul își revendică un me- 
diu mai bun, a cărui experienţă a avut-o odinioară, dar 
care, din motive diverse, s-a deteriorat. Copilul se poa- 
te opune mediului degradat fie adoptând mijloace adap- 
tate la acesta, fie prin negarea lui mai mult sau mai pu- 
țin vehementă. Mediul copilului, prin dificultăţile sale, 
ajunge să acapareze întreaga energie constructivă, abă- 
tând-o de la scopul dezvoltării. Nu lipsa energiei este 
problema copilului, ci orientarea acesteia, aproape ex- 
clusiv, pentru remedierea mediului. 


4.2.1. Minciuna 


Minciuna se distinge structural de fantasmă sau de o 
prezentare subiectivă a realităţii (curbată în funcţie de 
dorințe, așteptări și temeri). 

Minciuna este o deformare conștientă și voită a reali- 
tății în scopul urmărit de a obţine beneficii sau de a evi- 
ta pedepse. Prin aceasta se evidenţiază legătura dintre 
minciună și comportamentele de condiționare (recom- 
pensa și pedeapsa). 

Minciuna poate apărea și ca ajustare a realității la mo- 
dele ideale, demascând un mediu centrat pe aparenţă în 
detrimentul consistenţei. Pe acest fond, minciuna apare 
ca o modalitate cameleonică de adaptare la realități su- 
biective. Ea poate ține de mimarea politeţii și a unei bune 
inserții sociale. 

Minciuna se dovedește a fi păguboasă pentru dezvol- 
tarea afectivă a copilului deoarece impietează asupra for- 
mării unei personalități armonioase cu stimă de sine și ca- 
pabilă de reală inserţie în social. Ceea ce este „pseudo“, 
împiedică formarea unor calități veritabile. Minţindu-i pe 
alţii, copilul poate sfârși înșelându-se pe sine. Se poate lăsa 
trăit de cerinţele altora, fiind tributar unei imagini de sine, 
unei măști aplicată deformator pe trăsăturile proprii de- 
valorizate. Minciuna apare ca paleativ pentru răni narci- 
sice arătând probleme la nivelul dezvoltării afective. 

Cel mai adesea, minciuna este o caracteristică adultă 
a mediului în care trăiește copilul. Ea se va imprima în 
structura copilului ca o tară „genetică“, copilul mințit va 
deveni mincinos. Este o modalitate simplă de a face față 
unui mediu viciat: viciul este asumat, preluat la sine și 
gestionat din interior. 


Minciuna — șiretenie 

Minciuna cuplată cu inteligența generează o stare de 
șiretenie ce permite argumentări, justificări, alibiuri. Aici 
există și satisfacția de a înșela, de a se valoriza pe sine în 
raport cu inocenţa altora, ceea ce dezvăluie un caracter 
antisocial. Prin aceasta, minciuna este un eșec al intrării 
în civilizație, este o hibă paternă. 


Vulpea cea șireată înșală, fură, minte, lingușește. Ea are 
numeroase victime masculine: ursul rămas fără coadă, lupul, 
motanul sau cocoșul. Agresivitatea vulpii pare a se întoarce 
asupra unui principiu patern slab și prea puţin asigurator. Bi- 
neînțeles că are și victime inocente, ca ea însăși în trecut: găini, 
rațe, gâște. Dar basmele ne arată că și cumătra își găsește na- 


șul ce are ac de cojocul dumisale. 

Inteligența nu este niciodată suficientă pentru a îm- 
pleti asemenea urzeli, dovedind că „minciuna are picioa- 
re scurte“. 


Minciuna — ipocrizie 

Minciuna uneori îmbracă haina mărinimiei de a „pro- 
teja“, arogarea poziţiei de „a ști ce e mai bine“ pentru 
ceilalți. Așa apar realități ascunse, mascate, cosmetizate, 
inventate, precum și formule de politeţe fără acoperire, 
arătarea unor interese ce nu există. 

Prin marea sa frecvenţă socială, acest tip de compor- 
tament ajunge să se autoanuleze, generând o interfață 
de convenienţă unde fiecare spune lucruri pe care nu le 
crede, fără a avea pretenţia să fie luate în serios. 

Dacă la nivel social, minciuna nu are prea mari im- 
plicaţii, nu același lucru se petrece în educaţia copilu- 
lui unde impietează formarea unor repere veritabile. 
Justificări de genul: „ce știe el?“, „oricum nu înțelege!“, 
„e prea mic!“, „e mai bine să nu știe!“, sunt de natură să 
liniștească adulţii în conștiința lor. Ei dau impresia că 
minciuna protejează copilul când de fapt, ea salvează 
adultul de la asumări dificile, explicaţii greu de dat, 
recunoașteri complicate. Pentru asemenea motive mă- 
rețe i se confiscă copilului istoria (că este înfiat, că ta- 
tăl său trăiește, că mama nu a vrut să-l abandoneze), 
elemente din prezent (că unul din părinţi sau chiar el în- 
suși este bolnav, că părinţii nu se mai iubesc) sau pla- 
nuri de viitor (că se vor muta în casă nouă, că va schim- 
ba școala, că părinţii se despart). În aceste situații, 
copilul se trezește singur, fără acceptare, protecţie și 
avertizare într-o realitate copleșitoare, plină de găuri 
absorbitoare. 

Minciuna — manipulare 

În manipulare „scopul scuză mijloacele“, el pare 
atât de important încât ar justifica orice atitudine. 
Așa se face că părinții se simt datori să oblige copi- 
lul să mănânce tot, sub amenințarea că altfel „nu se 
face mare“; să se strecoare pe furiș ca să nu „sufere 
copilul“ când îi vede plecând; să înfrumuseţeze rea- 
litatea sau să o ascundă pentru a evita explicaţii, jus- 
tificări. 

Copilul, dacă vine în contact cu explicaţii ce au legă- 
tură doar cu realitatea subiectivă a adultului, este în pe- 
ricol de a nu se mai putea desprinde. Fl are puţine ṣan- 
se de a descoperi o legitate naturală între actele sale și 
consecinţele acestora, atâta vreme cât există medierea su- 
biectivității părinților. Minciuna realizează o stare de uni- 
une magică greu de înţeles și gestionat. 

Copilul însuși, care este obiectul manipulării pă- 
rinților săi, va învăţa repede să devină la rândul său ma- 
nipulativ pentru a se contitui subiect în relațiile sale. 


Minciuna utilitară 

Copilul nu asistă pasiv la mediul din jurul său. El 
sesizează neconcordanţe între ceea ce se întâmplă și 
ceea ce spun adulţii, chiar dacă nu este făcut părtaș la 
minciună. Copilul poate, de asemenea, intui și motive- 
le acestor comportamente: lașitatea, fățărnicia, irespon- 
sabilitatea, incapacitatea de asumare a consecințelor 
propriilor acte, comoditatea. Toate acestea devin „va- 
lori“ în ochii copilului și nu e de mirare că va încerca 
egalarea „maestrului“. 

Copilul, asistând la „tertipurile“ sociale ale părinților 
săi, are sentimentul că el nu contează pentru ei. Părerea 

lui despre părinţi nu are nicio importanţă, deoarece ei se 
dau peste cap pentru a face o bună impresie socială, sa- 
crificând impresia copilului. 


Minciuna — oglindire 

Aceasta este o încercare „terapeutică“ mai frecventă 
la copil. El încearcă o diagnosticare și o corectare a me- 
diului său, oferindu-le părinţilor posibilitatea de a se 
privi din exterior. 


Un băiat de 5 ani minţea acasă că este bătut la grădiniță. 
Mama a venit cu reproșuri, iar toată lumea la grădiniță era 
perplexă. Copilul a fost chemat să spună ce s-a întâmplat de 
fapt, iar el tăcea cu capul în pământ. Mama și-a dat seama că 
a fost o invenţie a băiatului său și l-a plesnit furioasă. Copilul 
avea dreptate, era bătut, el se plângea mamei pentru ca ea să-i 
înțeleagă suferinţa și să nu-l mai bată. Pe de altă parte, copi- 
lul ar fi preferat să fie bătut la grădiniță și nu de cea care ar fi 


trebuit să-l apere. 


Atunci când copilul preia funcția terapeutică din edu- 
cație, semnalează că mediul său nu este suficient de sta- 
bil și echilibrat, că dezvoltarea i se află în pericol. 


Minciuna antidepresivă 

Există și motive interne ale minciunii ce țin de speci- 
ficul dezvoltării copilului. Așa se face că minciuna este 
o manifestare naturală în situaţia încercării de adaptare 
la starea de neputinţă și neștiință. Prin conţinut, aceste 
minciuni se apropie de reverie și fantasmă. Scopul lor 
este de a mai păstra beneficiul participării la atotpu- 
ternicie și atotștiință. Este o stare mistică ce justifică 

„mistificarea“. Adesea este vorba de o situaţie trecătoa- 
re ce trebuie doar suportată ca atare. 


Am avut un pacient ce striga în toată grădinița că tatăl său 
este securist. În scurt timp i s-au alăturat și alţi copii: „ba al 
meu este securist..., ba al meu este mai securist decât al tău“. 
Prin „securist“ copiii înțelegeau un om plin de forță, putere 
și capacitate de control. 

O fetiță îi povestea prietenei sale cu lux de amănunte că 
are un frățior mic (lucru neadevărat, dar mama sa tocmai fă- 
cuse un avort). 

În anii trecuţi am văzut mediatizat un caz în care un băie- 
țel i-a povestit mamei sale cum vorbește cu Dumnezeu. Din 
păcate, mama l-a luat în serios, creând o adevărată psihoză în 
jurul lui. 

În basmul „Petrică și lupul“ se poate observa satisfacția 
copilului de a-i scula pe săteni în miezul nopții. Copilul a gă- 
sit o modalitate de a pune în mișcare comunitatea, de a o con- 
trola. Reacţia oamenilor îi oferă copilului posibilitatea de a se 
vedea important pentru ei, iar pentru aceasta își asumă riscul 


de a nu mai avea la cine să apeleze în caz de nevoie. 


Minciuna din astfel de etape, când copilul se adap- 
tează la nedesăvârșire, când își experimentează dureros 
separările, poate oferi iluzia atotputerniciei. Ea nu are 
semnificații patologice, chiar dacă sperie sau poate pă- 
rea prea „gogonată“. 

Tot în zona de reparaţie a unui narcisism precar se 
află și acele minciuni ce prezintă o stare ideală sau un eu 
ideal. Acest deficit îi face pe oameni să se împăuneze cu 
ceea ce nu este al lor, să se prezinte altfel decât sunt. În 
spatele laudei de sine stă un eu dezînvestit. 

Minciuna copilului este un simptom unic, dar poate 
avea cauze diverse. Poate apărea natural din nevoia de 
separație, de autoafirmare, de autosusţinere, de semna- 
lare a unui defect de relație sau a mediului afectiv în care 
evoluează copilul. Uneori poate fi considerată minciună 
și ceea ce nu este, așa cum se întâmplă în cazul unei sla- 
be distincții dintre fantasmă și realitate precum și în ca- 
zul înţelegerii greșite a exprimării copilului. 

Oricare ar fi situația, minciuna copilului spune un mare 
adevăr: acela al existenței unei contradicții (între ceea ce spu- 
ne copilul și ceea ce înţeleg părinții; între ceea ce are ne- 
voie și ceea ce i se oferă, între cerințele interne și cele ex- 
terne, între ceea ce spun și fac părinții). 

Astfel, minciuna ca atare nu este importantă, dar este 
un semnal prin care copilul atrage atenţia părinţilor că 
a apărut o distorsiune de comunicare. Aceasta poate fi 
naturală și legată de etapa dezvoltării copilului sau poa- 
te fie un semn al unui viciu de mediu. 


4.2.2. Furtul 


Furtul se distinge de însușirea de obiecte necesare de 
către omul aflat în afara sentimentului proprietăţii fie 
pentru că este copil mic, fie pentru că face parte dintr-o 
orânduire arhaică. Nu poate fi vorba de furt până când 
copilul nu-și formează dimensiunea socială prin care 
poate departaja obiectele sale de ale altora. Astfel, un co- 
pil mic, dacă ia jucăria altui copil pentru că i se pare in- 
teresantă, nu înseamnă că fură. Frazer vorbește de co- 
munități arhaice unde obiectele sunt folosite în comun 
și sunt împrumutate în funcţie de nevoie (fără avizul po- 
sesorului). 

Furtul exprimă situaţia în care sentimentul proprie- 
tății există, dar el este încălcat cu bunăștiință. Furând, 
omul se opune interdicției paterne civilizatoare, îi nea- 
gă forţa și autoritatea, cerând atenţie și pedeapsă. 

Prin furt, copilul își revendică afecțiunea parentală 
pierdută (Winnicott). El își face părinţii de rușine, spu- 
nând lumii întregi nedreptatea ce i s-a făcut. Părinții săi, 
care ar trebui să-i ofere garantul protecţiei civilizatoare, 
nu și-au făcut datoria, iar copilul exprimă aceasta prin 
actul său. 


Furul încearcă să recupereze un simbol al afecțiunii de care 
se simte deprivat. Astfel, alimentele furate pot semnala un de- 
fect al mamei hrănitoare, obiectele mici pot reprezenta încer- 
carea recuperării de sine, obiectele strălucitoare, de preţ, pot 
oferi contrapondere pentru frici și obsesii, iar banii pot sem- 


nifica absenţa iubirii parentale. 


Obiectul furat are semnificații care ajută la deslușirea 
pierderii resimţită de către copil. Acest comportament 
nu apare decât în condiţiile unei hibe grave a forței civi- 
lizatoare. Mediul de trai al copilului combină o retrage- 
re a unei manifestări de afecțiune cu absenţa siguranţei 
și autorităţii paterne. Deficitul este la nivel familial și tot 
la acest nivel se petrec și primele furturi: copilul va fura 
de la părinţii săi. Dacă se petrece în familie, nu este vor- 
ba de furt propriu-zis, doar atitudinea copilului face de- 
limitarea între „a lua“ și „a fura“. Un copil care fură o 
face pe ascuns și are conștiința faptului interzis. Prin furt 
copilul încearcă remedierea stării de depresie în care se 
află. Ce anume îi lipsește copilului, ce i s-a retras? ține 
de fiecare situaţie în parte. Adesea, o lumină particulară 


362 Speranţa Farca 


în acest sens este oferită de semnificația obiectului furat. 
Ea poate fi înțeleasă prin observarea atitudinii copilului 
față de aceste obiecte însușite: la ce îi servesc, ce satisfac- 
ţii așteaptă de la ele? 


Un pacient de 4 ani dintr-o familie foarte înstărită își exas- 
pera mama șterpelind mereu câte ceva. Copilul reclama aten- 
ţia mamei în mod permanent „dacă tu vorbeai cu casiera, eu am 
luat niște bomboane!“ Mama era forțată la vigilență, la o perpe- 
tuă stare de alertă. Cu timpul s-a dovedit că și copilul trebu- 
ia să fie vigilent cu niște părinți imprevizibili. Aceștia se cer- 
tau și se împăcau, se mutau și aveau mereu schimbări majore 
de dispoziţie și de program cu copilul. Cu toate acestea mama 
rămânea constant excesiv dedicată copilului ei. Dormea cu el 
în pat, îl îmbrăca, îi dădea să mănânce cu lingurita și îl plim- 
ba pe oriunde dorea el. În mod inevitabil, în timpul psihote- 
rapiei, copilul a început să fure jucării mici din cabinet. Mă 
simțeam atât de frustrată, încât mi-a trecut prin cap să aban- 
donez terapia cu acest copil. Contratransferenţial mă simțeam 
exact opusul mamei sale, iar după o discuţie cu aceasta am 
înţeles și de ce. Mama a spus: „Îmi face atâtea probleme copilul 
acesta, nici căsnicia mea nu merge prea bine..., de fapt soțul meu a 
vrut copilul, iar eu suport consecințele“. Prin comportamentul 
său dedicat copilului, mama încerca să ascundă un secret, fap- 
tul că ea nu a dorit copilul, secret pe care copilul o forța să-l 
scoată la iveală, să și-l asume în fața lumii întregi. Pe de altă 
parte, prin obiectele șterpelite copilul încerca să umple golul 
narcisic din lipsa dorinţei înființatoare a mamei. 

Un alt băieţel de 6 ani, tocmai adus de la țară de la bunici 
pentru școală, fura de la părinţi bani cu care își cumpăra insig- 
ne, baloane și bomboane. Pe toate le împărțea cu colegii săi 


spre veselia generală. Semnificaţia părea una contradepresivă 

și de marcare a unei identități (insignele) care, prin schimba- 
rea de mediu, devenise nesigură. Împărtășirea cu colegii îi 
ușura copilului integrarea în grup pentru care plătea acest 
„tribut“. 

O pacientă adultă își amintea cum în copilărie, atunci când 
mama sa îl alăpta pe frățiorul tocmai născut, ea „fura“ și mân- 
ca tot ce găsea prin frigider. În timp ce mama caldă și bună se 
dedica fratelui, ei îi rămânea o mamă înghețată, dar oricum, 


mai bună decât nimic. 


Furând, copilul care se simte deprivat de către părinți 
îi face astfel să plătească. Copilul atrage atenţia că are 
nevoie de remedii, înțelegere și reparații, de un mediu 
mai satisfăcător, dar mai ales de asigurarea unui tată 
consistent și civilizator. Dacă la această cerință a sa, co- 
pilului i se răspunde prin pedeapsă, nu este de mirare 
că actele sale pot spori în gravitate. Pedeapsa impune re- 
stricții noi într-un mediu deja prea sărac în ofertă afecti- 
vă și de aceea, înrăutățește situația. Nici indiferența nu 
este o cale, deoarece actul copilului este menit să atragă 
atenţia părinţilor. Furând copilul arată că este deprivat, 
într-o lume-junglă unde nu se simte la adăpostul nici- 
unei legi protectoare. El își face dreptate singur pentru 
că nu mai speră într-o reechilibrare a mediului său. 

Situaţia cea mai gravă este atunci când copilul gă- 
sește un grup social care să-i încurajeze aceste compor- 
tamente. Cu timpul, starea de deprivare se deplasează 
de la familie la societate, iar copilul se simte îndreptă- 
tit să „haiducească“, își face chiar un titlu de glorie din 
aceasta și o modalitate de integrare socială, generând 
comportamente antisociale atât de complicat de abor- 
dat terapeutic. 

4.2.3. Duplicitatea 


Sinceritatea frapantă este o caracteristică aproape ge- 
nerală a copiilor. Ea vine din capacitatea sănătoasă a 
acestora de a se raporta la realitate și nu la subiectivita- 
te. Însă un copil abuzat, care trebuie să se supună subiec- 
tivității celor din jur, își va construi realități în funcție de 
dispoziţiile adulţilor. Copilul va deveni preocupat de 
adecvarea la persoane și la stările lor, va încerca să se im- 
pună manipulându-i pe cei din jur. Un astfel de copil nu 
trăiește pur și simplu, ci pare a depinde de bunăvoința 
celorlalți. 

Copilul de fapt „maimuţărește“ comportamentul pă- 
rinților care, ei înșiși, se dovedesc fățarnici și manipula- 
tivi. Interesul este deplasat de la persoană către imagi- 
nea ei. Aparenţa, ca și o haină, se schimbă adecvându-se 
la context. Dar dacă aceasta este singura ce contează, co- 
pilul își găsește unitatea tocmai în faptul de a se schim- 
ba. Schimbările personale sunt dictate de contexte exte- 
rioare, de nevoi ale altora în raport cu care copilul învață 
să-și dezvolte o inteligență cameleonică ce excelează în 
adaptare. 

Nevoia de adaptare socială este exacerbată și ea este 
pusă înaintea nevoii identității de sine, identitate care, 
sub atâtea măști, nici nu se va mai putea manifesta. Fără 
identitate de sine un om nu poate fi cu adevărat adap- 
tat social pentru că el nu vine cu un aport personal. În 
grupurile unde activează, acest om nu poate fi credibil, 
el trezește suspiciuni și generează o stare de alertă. Deși 
își sacrifică nevoile individuale celor de adaptare, din ca- 
uza lipsei de consistență, este adesea pus în situații de 
eșec, de a fi respins de oamenii care se apără firesc de 

ceea ce nu pot cunoaște. O altă problemă este aceea a ne- 
voii unui „dren“ prin care individualitatea proprie să se 
poată totuși manifesta. 


Un copil de 8 ani cu enurezis oferea imaginea pacientului 
ideal. EI și părinţii au remarcat imediat ce înseamnă o psiho- 
terapie psihanalitică și s-au adaptat perfect, așa încât totul pă- 
rea minunat, dar nimic nu evolua în nicio direcție. Mama a 
sesizat și această nemulțumire a mea și îmi oferea de fiecare 
dată câte un motiv serios de gândire. Aveam impresia unui 
joc, unei piese de teatru pusă în scenă. Singura manifestare ce 
scăpa perfecțiunii jocului era enurezisul copilului. Copilul se 
opunea prin enurezis și părinţilor și socialului și psihanalizei. 
„Scăpa“ de controlul celorlalţi „scăpându-se pe sine“. Tatăl 
era om politic, iar mama, profesoară, pentru ambii era esen- 
țial să aibă o familie perfectă, un copil perfect, nu existau ten- 
siuni, supărări sau probleme recunoscute — toate erau dre- 


nate prin tractul urinar al copilului devenit incontinent. 


4.2.4. Revolta și neascultarea 


Primele separări ale copilului sunt exprimate prin re- 
fuz. La început este zâmbetul nou-născutului sătul ce 
scapă sânul din gură, apoi este gestul mai ferm al capu- 
lui întors de la sân. Mai târziu copilul învaţă să refuze 
ceea ce mama îi oferă chiar cu țipete, împingeri cu mâi- 
nile și picioarele, încrâncenări. Refuzându-și mama co- 
pilul se detașează de ea și se structurează pe sine. Mama, 
deși refuzată, nu piere și nici nu se supără — ea rămâne 
constantă. Acest model este aplicat de către copil lumii 
întregi. Orice alegere înseamnă un singur „da“ și infini- 
te „nu“-uri pentru toate celelalte posibilități. Copilul își 

formează identitatea selectând din vasta ofertă doar ceea 
ce i se potrivește. Numai că el nu știe ce i se potrivește 
până nu tatonează, până nu fantasmează variate alegeri. 
Pentru copil alegerea este limitativă, închizând posibili- 
tatea altor oferte, în timp ce refuzul este doar o amâna- 
re a alegerii și permite o mai bună evaluare. 

Refuzând oferta maternă copilul experimentează de- 
tașarea de aceasta. EI alege calea spinoasă a independen- 
tei și a experienţelor proprii. Chiar dacă sfaturile părin- 
ților sunt valide ele nu au importanță pentru copil. 
Sfaturile avertizează asupra unor consecinţe, dar ceea ce 
îl interesează pe copil este experienţa în sine pentru care 
este gata să-și asume orice consecinţe. Aici copilul și 
adultul au perspective diferite ce adesea, îi plasează în 
opoziţie. Neascultarea, ce îi permite copilului să „se lo- 
vească cu capul de pragul de sus“, este naturală, inevi- 
tabilă, dar și benefică pentru dezvoltare. Ea este o atitu- 
dine sănătoasă ce arată o importantă forță vitală și o 
bună orientare către sănătate a copilului. Este totodată 
și un indicator de sănătate pentru mediul afectiv unde 
crește copilul. Prin neascultare, copilul arată că are ne- 
voie de mai multă manifestare independentă, de asuma- 
re de sine și decizie în condiţiile în care nu pierde din în- 
drumare, din siguranța mediului afectiv satisfăcător. 

Refuzul ca detașare diferă însă de revoltă. Revolta 
este o stare de legare prin agresivitate. Copilul se con- 
struiește ca negativ al părintelui și al impunerilor aces- 
tuia. Prin comportamentul său copilul semnalează pro- 
bleme de relaţie și de mediu (familial, școlar, comunitar). 

Opoziția copilului este adesea vehementă, permanen- 
tizată și iraţională așa că este greu de înțeles. Aceste 
manifestări o fac să fie considerată o problemă ce ține 

exclusiv de copil. Numai că, întotdeauna opoziția de 
fond se referă la încercarea adulților de a-i oferi copilu- 
lui substitute pentru satisfacerea nevoilor sale: luxul în 
locul stabilității sau afecțiunii, informații în loc de cunoș- 
tinte, dresaj în loc de educație. 

Așa cum etapele revoltelor nu lipsesc din educaţia co- 
pilului ele nu pot lipsi nici din psihoterapie. În orice 
psihanaliză, cu orice pacient, este cel puţin un moment 
în care limitele cadrului sunt testate, în care domnește o 
„vraiște“ generală, un „talmeș-balmeș“ din care nimeni 
nu mai pricepe nimic. Pacientul vine la sfârșitul ședin- 
tei, cere întrevederi neprogramate, uită să plătească, re- 
fuză canapeaua, se opune oricărei ziceri a psihanalistu- 
lui, e critic, vehement, își uită obiecte personale sau altele 
asemenea. În general este un semn bun, de evoluție în 
procesul de individuatie, dar este nevoie de o mare con- 
stanță nereactivă a psihanalistului pentru a putea fi ana- 
lizate motivele de separație, dar și ofertele-surogat din 
viața pacientului. 


4.3. Copilul în panică 


Un copil haotic, perplex sau închis în sine este un co- 
pil în panică. El se confruntă cu un mediu mișcător, ne- 
sigur, pe care nu se poate baza, iar reacţiile sale devin la 
fel de puţin anticipabile. Copilul este dominat de reacții 
inconștiente, pare că funcționează „pe pilot automat“, 
neputându-și gestiona reacțiile în niciun fel. Copilul se 
confruntă cu o lipsă acută a predictibilității mediului său. 
El este prea adesea surprins, așa încât experienţa de via- 
tă nu îl ajută pentru a se simți în siguranţă. 

4.3.1. Hiperactivitatea 


Este un „diagnostic“ la modă pe care se simte îndrep- 
tățit să îl pună orice adult deranjat de manifestările ener- 
gice și zgomotoase ale copilului. Bunicile sensibile, veci- 
nii din bloc, mamele deprimate și educatoarele excedate 
se pot simţi deranjaţi de cheful de joacă al copilului. Asta 
nu înseamnă că este o problemă cu copilul și că își pot 
obține liniștea și relaxarea necesară sedându-l. Este în- 
grijorător cât de mulți copii au un astfel de diagnostic și 
urmează o medicație doar pentru că au un anturaj into- 
lerant la normalitatea lui. 

Orice copil face zgomot, e solicitant și uneori epui- 
zant, experimentează și se joacă, sare și zburdă. Anor- 
mal este dacă nu face toate acestea. Chiar dacă pentru 
adulți este greu de suportat, nu copilul este cel ce are o 
problemă. 

Este absolut normal ca băieţii, în nevoia lor de mani- 
festare a motricității grosiere, să fie neastâmpăraţi dacă 
nu li se oferă posibilitatea unor spații mari de manifes- 
tare. Este normal ca iarna, când copiii se joacă mai puţin 
în parc, să devasteze casa unde-și petrec timpul. Este o 
dovadă de energie și sănătate, nu de boală. 

Orice cadru didactic poate vedea că încercarea de dre- 
saj nu poate fi impusă tuturor copiilor. lar cei ce o refu- 
ză nu înseamnă că au o problemă. 

Dincolo de năzdrăvăniile obișnuite există și un anu- 
mit gen de comportament maniacal, pricopsit cu același 
diagnostic. Este vorba despre aceea stare în care copilul 
este agitat și pare că nu-și mai găsește limitele singur. 
Aceste manifestări apar în situaţii de schimbare majoră. 
Ceva ce bulversează viața și mediul copilului îl sperie, 

iar el are o reacție de panică. Un copil care suferă o mare 
pierdere, care trece printr-o mare schimbare, se manifes- 
tă adesea maniacal. Fl sare, trece de la o jucărie la alta, 
ţipă, dărâmă, se trezește noaptea — este o manifestare 
naturală care va trece odată cu restabilizarea mediului 
său. Copilul are nevoie de asigurări suplimentare, de un 
mediu calm și conținător, de înţelegere. Doar astfel el va 
ajunge să-și permită plângerea pierderilor suferite, do- 
liul acestora. Manifestările copilului sunt cele din hiper- 
activitate, iar dacă părinţii continuă să fie brutali și lip- 
siți de înţelegere, el chiar poate dezvolta o preferință 
pentru astfel de comportamente. 

Manifestările de hiperactivitate la copii mai pot apă- 
rea și în situaţii în care părinții sunt prinși într-un iu- 
reș al alergării permanente și al unei vieţi stresante. 
Lipsa disponibilităţii părinților, neliniștea lor, îi face să 
nu poată avea o relaţie veritabilă cu copilul. Dacă 
adultul nu se schimbă odată cu venirea pe lume a co- 
pilului său, dacă nu-și modifică scopurile și viața, nu 
poate oferi cadrul necesar creșterii unui copil. Prin hi- 
peractivitate, copilul arată starea de inadecvare a me- 
diului la nevoile sale, copleșirea de a nu avea părinți 
care să-i intermedieze inserţia în lume. Copilul se sim- 
te exclus din viața părintelui, dar, devenind tot mai so- 
licitant, își poate căpăta un loc în atenţia acestuia. Cel 
mai adesea un copil hiperactiv este un copil care nu 
știe să se joace, care nu-și petrece timpul cu alți copii, 
care nu dispune de compania părinţilor, pentru care 
prezenţa umană este înlocuită de aparate (televizor, cal- 
culator, radio). Hiperactivitatea aici este o alegere mai 
bună decât autismul. Simptomul arată starea de nepu- 
tință a părinților de a se adapta la copilul lor. Copilul 

se confruntă adesea cu un mediu ostil, inadecvat ne- 
voilor sale și trăiește panica de a nu fi înțeles, de a nu 
găsi sprijin. Prin hiperactivitate, copilul se opune de- 
presiei, lipsei de speranţă, morţii. El își transmite celor 
din jur starea, agitându-i pe copii și determinându-i pe 
adulți să ia măsuri. Este important ca aceste măsuri să 
vizeze atitudinea părinţilor și nu să se întoarcă împo- 
triva copilului prin rigori disciplinare, pedepse sau me- 
dicaţie. Dacă se insistă cu disciplina, starea copilului 
se poate accentua, adăugându-se ticuri și stereotipii. 
Adecvarea părinţilor la ritmul și nevoile copilului poa- 
te face însă minuni, copilul poate dobândi calmul și re- 
laxarea unei vieți obișnuite dacă ea i se oferă. 


4.3.2. Spaimele și angoasele 


Angoasele constituie chiar mersul dezvoltării umane 
însoțind omul încă de la nașterea sa. Acestea sunt natu- 
rale, general umane și interne chiar dacă sunt proiecta- 
te în exterior. De pildă, un copil se sperie de umbrele în- 
serării, dar sursa spaimei sale este una internă. Poate 
avea un coșmar în urma ascultării unei povestiri clasice, 
povestirea însă a fost doar motivul ce a permis exprima- 
rea unei spaime existente deja. 

Una dintre etapele drumului spre independenţă ține 
de capacitatea copilului de „a fi îngrijorat“ (Winnicott). 
Copilului îi poate fi teamă să nu se rătăcească, să nu cadă 
de la etaj, să nu fie furat de cineva, să nu moară el sau 
părinţii. El este adesea interesat de boala celor din jur și 
foarte ușor impresionat de durere. Toate acestea au o na- 
tură ambivalentă, copilul este interesat și înspăimântat 
în același timp. 

Pe măsură ce evoluează, copilul își consolidează sim- 
bolicul, ca o capacitate psihică de a conţine și gestiona 
toate aceste spaime. Părinţii sprijină copilul în dezvolta- 
rea lui, fiindu-i constant aproape. 

Adesea copiii exagerat de anxioși au părinţi care, în 
loc să sprijine distincția dintre fantasmă și realitate, fo- 
losesc fantasmele ca ameninţări în viața reală: „Doctorul 
îți va tăia puțica dacă mai pui mâna la ea“, „Dacă nu ești cu- 
minte am să te dau altor părinți“, „Te duc în pădure și te las 
acolo“, „Nu te mai iubesc dacă nu faci ce-ti spun“, „Vine 
Ba-Ba-ul dacă nu mănânci tot“. Toate aceste ameninţări par 
scoase direct, fără nicio cenzură, din inconștientul și ex- 
perienţele infantile ale părinţilor. Prin acestea se deschi- 
de o „poartă“ prin care realitatea este invadată de obiec- 
te fantasmate, magice. Copilul nu se mai poate opune 
acestor fantasme decât tot magic: prin ritualuri expiatoa- 
re, compulsii și ticuri, prin obiecte fobice. Copilul poate 
deveni astfel rob al apărărilor sale, însărcinat cu separa- 
ţia celor două lumi instabile (a fantasmei și a realităţii). 
Adesea solicitarea depășește puterea copilului, iar el cla- 
chează în boală. 


4.3.3. Izolarea 


Un copil confruntat cu un mediu mereu surprinzător 
și instabil nu are răgazul adaptării. El se află într-o sta- 
re permanentă de nou-născut. Totul este prea mult, prea 
neașteptat, prea greu — așa încât copilul nu poate fi de- 
cât perplex, în stare de panică ce-i paralizează reacţiile. 

Este un copil ce nu dispune de un mediu matern care 
să intermedieze între lumea reală și cea așteptată (spre de- 
osebire de copilul hiperactiv, nici nu a dispus vreodată). 

Copilul fără conţinere maternă se află în cădere liberă, 
abandonându-se, negăsind elemente externe de agăţare. 

Remediile pot veni din îmbunătățirea stării mamei ce 
poate fi deprimată, haotic speriată sau impasibilă, absen- 
tă. Mama poate găsi resurse pentru autosusținere și re- 
paraţie a relaţiei cu copilul. Este posibil însă ca ea să nu 
poată gestiona în niciun fel ceea ce i se întâmplă, adec- 
varea la copil fiind mai mult decât i se poate cere. În 
această situaţie, cel mai probabil, chiar mama va fi aceea 
ce va simţi nevoia de a delega funcția maternă tatălui, 
unei bunici sau unei bone stabile și dedicate. După o pe- 
rioadă, ea își va putea reintra în funcție sau nu, dar co- 
pilul va beneficia de sprijinul fără de care este în pericol 
de a ajunge autist. 


Abordarea 
situațiilor speciale 


A 
n psihanaliză, fiecare situaţie își are abordarea 


sa personalizată. De aceea sunt greu de reali- 

zat extrapolări sau consideraţii generale. În psi- 
hoterapie, ca și în viața omului, apar situaţii speciale 
unde, pentru înțelegere, este necesară o privire empa- 
tică. Perspectiva omului din exterior, care nu a trecut 
el însuși prin ceva similar, poate fi superficială și greu 
de gestionat de către pacient. Acestei atitudini exterioa- 
re i se poate opune capacitatea de înțelegere afectivă, 
de a fi alături de pacient în evoluţia sa chiar dacă ex- 
periența personală a psihanalistului nu este similară. 
Psihanalistul însă este și el om, cu limite și apărări, de 
aceea nu întotdeauna este posibilă o privire empatică. 
În acest capitol, gândind asupra unor situaţii speciale 
de viață, am încercat un exercițiu de înţelegere în care 
mi-am descoperit apropieri și limite în abordarea uno- 
ra dintre subiecte. 

5.1. Psihoterapia psihanalitică a gravidei 


O terapie psihanalitică începută în perioada sarcinii 
are o configuraţie specială datorată caracteristicii psiho- 
logice a femeii gravide. 

Sarcina este un cadru natural specific pentru evoluția 
sinelui, ea pregătind femeia pentru susținerea fătului, 
dar și a copilașului ce se va naște. Este o perioadă iniția- 
tică (descrisă admirabil de Creangă în „Povestea Porcu- 
lui“), unde femeia trece într-o altă etapă a existenței sale. 
Transformările psihice abundente din această perioadă 
îi oferă o bună prindere de inconștient, dar și o mare vul- 
nerabilitate, precum și o puternică disponibilitate spre 
angoasare. De aceea este important ca demersul psihana- 
litic să nu fie prea regresiv, ci mai mult să ofere suportul 
de care femeia are nevoie. 

O psihanaliză în această perioadă este mult diferită 
de psihanaliza clasică a adultului, deoarece apărările 
sunt altfel structurate. Elementele inconștiente abundă 
și pot incita la o atitudine interpretativă, deși ele necesi- 
tă formarea unei capacități de conţinere. Stări narcisice, 
depresive sau alte expresii ale regresiei sunt normale în 
această perioadă și nu necesită o atitudine terapeutică 
prea activă. Rolul psihanalizei este acela de a se oferi ca 
mediu de susținere și conţinere pentru angoasele mamei, 
ca spaţiu de întâlnire pentru femeie și bebelușii din ea 
(din minte, din trecut și din uter). 

Interpretările unor transferuri evidente sunt prea greu 
de suportat de către femeie și de aceea necesită precau- 
ţii. Rolul psihanalizei nu este acela de a accentua sau di- 
recționa travaliul terapeutic al femeii, ci de a oferi suport 
și conținere. 

Dispoziţia femeii însărcinate este natural oscilantă, 
amplitudinea acesteia poate fi încetinită prin „vâscozi- 
tatea“ cadrului psihanalitic. Starea psihică a femeii gra- 
vide poate cuprinde în mod natural și nepatologic ceea 
ce altfel poate fi considerat boală: puternice îngrijorări și 
anxietăți, ipohondrii, stări depresivo-maniacale și altele 
asemenea. Oricum, este semnificativ faptul că fiecare fe- 
meie își asumă exact atât cât poate conţine, de aceea 
riscurile de cădere în boală sunt mici, iar transformările 
spectaculoase. Problema esenţială cu care se confruntă 
femeia este aceea de a suporta starea de simbioză reală 
de o profunzime regresivă periculoasă. Așa se explică 
manifestările depresive, dar și contradepresive ale fe- 
meii. Ca în orice simbioză, terțul conţinător oferă o șan- 
să împotriva aneantizării. 

Pe acest fond al nevoii de conţinere și învestire narci- 
sică, interpretările pot fi percepute ca intruzive și des- 
tructurative. Ceea ce pentru un alt pacient adult poate fi 
o bună interpretare, pentru pacienta gravidă poate fi de 
o intruzivitate devastatoare. De aceea, pentru a simţi li- 
mita slab marcată dintre ce este benefic și ce este insu- 
portabil, psihanalistul are nevoie de o bună capacitate 
empatică. 

Această capacitate îl face diferit pe psihanalistul de 
adulți de cel potrivit pentru femeile gravide, așa cum și 
mama de bebeluș este diferită de mama copilului mai 
mare. Ca și în cazul mamelor, și psihanaliștii se dove- 
desc a fi mai potriviti ca „mame de bebeluși“ sau „de co- 
pii mai mari“. Astfel, un psihanalist se poate descurca 
mai bine cu adulţii în stare de boală, iar un altul poate fi 
mai potrivit stării de „gestație“. Personal, pot spune că 


A . 


și starea de „boală“, în interpretarea mea, se leagă tot de 

aceea de „gestație“ psihică sau de blocaje, neputinţe ce 
au legătură cu un copil (cel care a fost pacientul, cel do- 
rit, fantasmat, imaginat). 

În psihoterapia gravidei se distinge o perioadă spe- 
cială, aceea dinaintea nașterii, când se impune o aborda- 
re specială. Perioada dinaintea nașterii, prin configura- 
ţia sa aparte, devine un bun moment pentru elaborare 
ce pregătește atât o naștere fără probleme, cât și o initie- 
re fericită a relației mamă-bebeluș. O minimă interven- 
ție psihanalitică în această perioadă poate avea efecte be- 
nefice foarte puternice pe termen lung pentru relația 
mamă-bebeluș. 

Pentru majoritatea femeilor care au o sarcină foarte 
bună cu evidente satisfacţii simbiotice, nașterea este sim- 
bolic, o catastrofă destructuratoare. De pe această bază, 
simbolicul poate să se impună realului, determinând o 
naștere grea și cu probleme. Aici, intervenţia psihanali- 
tică dinaintea nașterii permite realizarea travaliului de 
separare psihică, fapt ce ușurează separarea fizică și per- 
mite o naștere simplă și naturală. 

În perioada dinaintea nașterii, starea psihică a fe- 
meii se schimbă fundamental, ceea ce o face recognos- 
cibilă printre celelalte gravide. Orice medic ginecolog 
cu experiență poate să-și dea seama când o femeie va 
naște în curând, numai uitându-se la ea. Calmul și ca- 
pacitatea ei de conţinere, liniștea sa profundă o dife- 
rențiază de femeia speriată de naștere și cu frici care a 
fost în toată luna a noua. Aceasta este o perioadă foar- 
te scurtă, dar aici intervenţia psihoterapeutică își 
schimbă fundamental datele, punând accentul în ex- 
clusivitate pe separare. 

În psihanaliză nu se poate face abstracţie de sexul și 
personalitatea psihanalistului, dar nici de stările lui spe- 
ciale. 

Sarcina, deși este o stare naturală pentru o femeie, are 
un specific aparte ce influențează trăirile din transfer și 
contratransfer. 

Femeia gravidă are o mai mare deschidere spre înțe- 
legerea celorlalţi, are o stare naturală de liniște și speran- 
tă. Cu toate acestea, diminuează capacitatea de conținere 
(exclusiv rezervată bebelușului propriu), scade conside- 
rabil rezistenţa la intruzivitate precum și capacitatea de 
elaborare a contratransferului. 

Sarcina psihanalistei declanșează precipitări ale trans- 
ferului la pacienții săi, dar pe care ea nu le poate elabo- 
ra acum. Declanșează regresii cărora nu le prea poate 
face față. 

Așa cum sarcina mamei facilitează desprinderea co- 
pilului mai mare, dar se dovedește o catastrofă pentru 
copilul ce încă mai are nevoie de participare simbiotică, 
și în psihanaliză lucrurile se petrec aidoma. Pentru pa- 
cienții mai evoluațţi este o oportunitate de elaborare a se- 
parărilor și a conflictelor fraterne, iar pentru pacienții 
foarte regresaţi este o stare insuportabilă ce îi determină 
să caute un psihanalist mai conținător. Pentru un pacient 
evoluat, identificarea cu psihanalista însărcinată este be- 
nefică, în timp ce, în situaţie de regresie, o asemenea 
identificare este simbiotică și deci periculoasă. 

În aceste considerații mă bazez în primul rând pe ex- 
periența mea și pe analogia părinte-psihanalist. Așa că 
nu am pretenţia unor extrapolări. 

Cu ocazia sarcinilor mele am putut constata cum toți pa- 
cienţii foarte regresați au părăsit psihoterapia înainte ca sta- 
rea mea să devină vizibilă. Ei au simţit că nu le mai pot oferi 
conținerea necesară și au plecat. Și-au marcat astfel puternica 
forţă spre sănătate și faptul de a ști profund (chiar dacă in- 
conștient) pe ce se pot baza și ce li se poate oferi. 

Pacienţii „mai mari“ și-au activat, fiecare în felul său, ca- 
pacitatea de autosusţinere și de independenţă. Uneori îmi era 
dificil să țin ritmul cu tumultul evoluţiei lor, ceea ce le-a per- 
mis dezidealizarea și construirea autonomiei. S-au concentrat 
pe elaborarea frustrărilor, a lipsei celuilalt, a lipsei din relaţii 
și, în cele din urmă, a lipsei din sine. 

Aceste experiențe mi-au oferit măsura limitelor între care 
pot funcţiona terapeutic. Visele cu pacienţii au fost mai frec- 
vente și mai angoasante. Adesea ele îmi exprimau stări con- 
tratransferenţiale unde mă vedeam ca mamă cu o mare capa- 
citate de înțelegere, dar cu o foarte mică posibilitate de 
răspuns pozitiv și de susținere. 

Am simţit, de asemenea, cum copilul participa din uter la 
toate stările mele contratransferenţiale: de la mișcări vesele și 
ample, până la stări de somn și retragere. 

Copilul din uter a fost o prezență permanentă pentru 
mine, ceea ce a modificat structura cadrului terapeutic. Nu 
mai eram doar două prezenţe cu fantasmele noastre, ci trei. 
Fătul, cu realitatea sa, atrăgea ca un magnet lumea fantasma- 
tică și organiza simbolicul în jurul său. El concentra atenţia 
mea asupra lui, ceea ce mă făcea să fiu mai lentă în reacții, mai 
„vâscoasă“ afectiv, temperând demersul terapeutic, oferindu-i 
stabilitate. Uneori mișcările copilașului m-au făcut să fiu ina- 
decvată cu starea pacienţilor. A fost o experienţă de a purta în 
același timp două relaţii în registre diferite. Fapt benefic pen- 


tru unii pacienţi, dar insuportabil pentru alții. 

O pacientă aflată la limita suportării acestei situații s-a 
apărat eliminând-o din orice zonă conștientă. Astfel, analiza 
ei părea că decurge în mod obișnuit fără nicio tresărire. Abia 
când eram prin luna a opta m-a întrebat cu surprindere dacă 
sunt însărcinată, ca și cum schimbarea mea corporală se pe- 
trecuse de la o ședință la alta. 

Pot spune că mi-am înţeles cu adevărat stările contratrans- 
ferenţiale din perioada primei sarcini abia din perspectiva ce- 
lei de-a doua. Experienţa de mamă cu un copil de mână și al- 
tul în uter mi-a permis să-mi pot semnifica posibilitatea de 
relaţii simultane în registre diferite. Încercând să-i fiu alături 
fetei mele, fără a înceta să fiu permanent preocupată de copi- 
lul din uter, i-am putut înţelege retroactiv pe unii dintre pa- 
cienţi precum și stările proprii. Și aici, pacienţii mei s-au do- 
vedit cu un pas înaintea mea. 

Elaborările pacienţilor scapă uneori înțelegerii psihanalis- 
tului lor, dar această lipsă nu impietează demersul terapeutic 
(îmi asum perplexitatea generată de această afirmaţie psiho- 
terapeuțţilor pentru care este esenţial „să știe“ ce se întâmplă 


cu pacientul). 


În psihanaliză, ca și în creșterea copilului, este un 
drum împreună al unor oameni ce încearcă să se înțelea- 
gă. Copilul și pacientul au drumul lor, forța lor către să- 
nătate, dar ambii au nevoie de sprijin. Există, bineînţe- 
les, și importante diferenţe între aceste relații. 

Copilul are nevoie de relaţii cu oameni compleţi, echi- 
libraţi, capabili să se adapteze ritmului său de creștere. 
Așa se face că el „forțează“ părintele la elaborarea de 
sine, îl confruntă cu tensiuni și probleme vechi și pro- 
funde. Copilul face asta chiar cu prețul sănătăţii sale 
deoarece preferă boala, inautenticului. 

Pacientul își evaluează inconștient psihanalistul și nu 
începe sau nu continuă o psihanaliză dacă nu găsește su- 
ficiente zone de suprapunere și complementaritate afec- 
tivă. Pacientul testează, iar pentru a nu împovăra, se li- 
mitează la o evoluţie personală ce ține seama de ritmul 
și limitele psihanalistului său. 


5.3. Psihoterapia psihanalitică 
în diadă mamă-bebeluș 


Dacă înainte de naștere se susținea psihoterapeutic 
procesul natural de separație, acum se va reveni la teh- 
nica susținerii stării de simbioză (ca în tratarea femeii în- 
sărcinate în general). Aceasta pentru că mama are nevo- 
ie să poată face faţă solicitărilor simbiotice ale copilului. 

În mod natural, mama funcționează în două registre: 
unul foarte regresat ce îi asigură identificarea cu bebelu- 
șul pentru un răspuns pozitiv la nevoia lui simbiotică și 
unul adult ce-i permite să funcționeze conţinător, asigu- 
rator pentru sinele său regresat și pentru copil. Acest tip 
de funcționare psihică, deși schizoidă, este normală și 
benefică în situaţia specială de mamă cu copil mic. Func- 
ționarea mamei în dublu registru îi periclitează echili- 
brul intern și o face să aibă nevoie de un terţ susținător. 
Terţ care, în mod natural, este partenerul femeii și tatăl 
copilului. 

Problema unei psihoterapii se pune atunci când 
mama nu găsește o susținere adecvată, un terț funcțio- 
nal. Iniţial psihoterapia poate funcţiona de pe poziţia 
„terțului“ până când mama va putea găsi un sprijin în 
viața reală. De aceea, o implicare a tatălui copilului în 

psihoterapie poate fi eficientă. Tatăl își poate conștienti- 
za importanţa rolului său. 


5.4. Adoptia 


Adulții care își doresc un copil parcurg o etapă până 
la înființarea acestuia. O etapă importantă de acord al 
dorințelor celor doi parteneri, de formare a cuplului prin 
iubire și de asumare a deciziei de a aduce pe lume un 
copil. Acesteia îi urmează etapa în care copilul ia ființă 
în uterul femeii. Femeia-mamă găsește în sine și în parte- 
nerul său forța de a purta copilul. Aceeași femeie ce a 
purtat copilul în sine devine capabilă să suporte sepa- 
rarea de el, nașterea. Urmează un travaliu de doliu în 
care mama ce a născut renunţă la ce a fost ea însăși, la 
copilul dorit, la copilul purtat în uter — toate acestea 
pentru a-și asuma să fie mama copilului real, născut. În 
funcție de acest copil, părinţii își vor redimensiona rela- 
ţia și își vor modifica vechea familie care acum are un 
nou membru. 

Acest parcurs în devenirea ca părinte nu se petrece în 
mod ideal, la fiecare nivel pot exista deviații și modifi- 
cări. În situația adopţiei, cel mai adesea, parcursul este 
întrerupt în momentul în care dorința de a aduce pe 
lume un copil se izbește de neputinţa de înființare. Pe 
acest fond adopţia apare ca un act de reparație, ca o re- 
înnodare a dorinţei cu realizarea sa, eludând starea de 
neputinţă. 

Prin adopţie, familia reușește să aibă un copil, fără 
a-și elabora motivele afective ce au împiedicat înființarea 
lui. Atâta vreme cât aceste motive vor exista, părinții vor 

purta o luptă lăuntrică între dorința conștientă și nepu- 
tinţa reală cu motivele ei inconștiente. Este o situaţie de 
conflict intrapsihic al părinţilor ce se reflectă și în relația 
cu copilul. 

Dincolo de blocajele apărute în dorinţa de înființare 
se mai adaugă o problemă specifică ce ţine de istoria co- 
pilului și de participare a părinților lui. Părinţii și copi- 
lul se văd puși în contact la un moment dat în istoria lor. 
Copilul are deja o experiență personală de înființare, de 
embrion și făt care a participat la trăirile afective ale unei 
mame. Are, de asemenea, experienţa nașterii și mai ales 
pe aceea a abandonului. Are cicatricea unei rupturi de 
relație cu mama ce l-a purtat, dar care, din motivele ei, 
nu și l-a putut asuma. La acestea se mai adaugă și trau- 
ma neglijărilor ulterioare trăite de către copil (depinde 
de vârsta acestuia și de condiţiile în care a crescut până 
atunci). 

Părinţii au o dorinţă de înființare a unui copil diferit 
de copilul adoptat. Ei nu beneficiază de pregătirea pen- 
tru asumarea copilului asigurat de sarcină și naștere. 
Mama adoptivă nu dispune de legătura biologică și psi- 
hologică simbiotică ce se instaurează natural într-o isto- 
rie comună cu copilul. 

Un copil nou-născut oricum își pune mama la grele 
încercări, pedepsind-o pentru expulsare și pentru că nu 
mai este aceeași cu cea internă, cu mediul satisfăcător de 
până atunci. Copilul adoptat, ce are și trauma de a fi 
abandonat de către mama care l-a născut, poate trece 
printr-o perioadă de adaptare mai mare și de aceea poa- 
te fi mai solicitant. 

Un copil crescut de mama naturală are nevoie să fie 
acceptat ca atare cu realitatea sa și forțează renunţarea 

la imaginile ideale și satisfăcătoare din mintea părinți- 
lor. Un copil adoptat însă își extinde această nevoie că- 
tre a fi acceptat cu istoria sa reală din care fac parte și pă- 
rinţii ce i-au dat viață. Părintele adoptiv poate spune 
că-și iubește copilul adoptat abia când este sigur că-i iu- 
bește pe părinții care l-au adus pe lume. Această iubire ve- 
ritabilă pentru părinţii înființatori ar presupune o amplă 
elaborare de sine și mai ales a propriei neputințe de a 
aduce pe lume copii. Neputinţa de înființare a părinților 
adoptivi este comparabilă și complementară cu neputin- 
ţa părinţilor naturali de a-și asuma creșterea copilului. 
Iubirea pentru copilul adoptat este uneori atât de pu- 
ternică, încât îi permite părintelui să evolueze spre a ac- 
cepta copilul cu tot cu înființatorii săi și de a accepta la 
sine propriile neputinţe. Este un travaliu foarte greu, 
mult mai complicat decât cel al unui părinte natural, dar 
care, odată realizat, îi permite părintelui adoptiv să se 
simtă bine în postura sa. O dovadă a faptului că, în ciu- 
da dificultăților, este totuși un proces posibil, o prezintă 
cazurile „miraculoase“, dar destul de numeroase, unde 
adopția este urmată de nașterea unui copil natural. 
Dacă elaborarea de sine este realizată în bune condi- 
ţii, atunci și relația cu copilul se va putea instaura pe 
baze sănătoase. Pentru aceasta este nevoie de o armonie 
reală între părinţii biologici și cei adoptivi, fără motive 
de conflict conștient sau inconștient. Părinţii biologici și 
cei adoptivi pot face echipă strânsă în jurul copilului 
(chiar dacă în fapt nici nu se cunosc): unii i-au dat via- 
tă, dar și-au recunoscut limitele omenești de a nu se pu- 
tea încumeta la mai mult, iar ceilalți își asumă creșterea 
lui, neputând da viață unui copil, limitare la fel de ome- 
nească. Și unii, și ceilalți se dovedesc necesari și benefici 

în aportul lor. Nici unii, nici ceilalți nu sunt nici mai pre- 
sus, nici condamnabili, nici josnici, nici eroi — doar oa- 
meni cu limitele lor, dar a căror complementaritate îi per- 
mite copilului să existe și să trăiască bine. Faptele lor 
sunt normale, fără merite deosebite și fără așteptări ne- 
întemeiate. 

Adopţia nu rezolvă problema de infertilitate a părin- 
ților, poate cel mult să o mascheze, dar, în niciun caz, să 
o elaboreze. De aceea ea precipită un travaliu al elabo- 
rării de sine în afara căruia părinţii adoptivi se pot simţi 
terorizaţi de „bântuiri“ fantasmatice ale spectrului pă- 
rinţilor biologici ce se pot „răzbuna“ prin cine știe ce boli 
și tare transmise genetic copilului. Sentimentul propriei 
neputinţe procreative, acoperită prin adopţie, poate ră- 
bufni ca teamă de efort zadarnic, fără beneficii persona- 
le, ba chiar în slujba acelor părinți biologici pe care co- 
pilul i-ar putea căuta și prefera. Sunt gânduri și temeri 
care viciază relația cu copilul, riscând să o poziționeze 
în domeniul schimbului de beneficii, transformând rela- 
ţia interumană într-una de stăpânire. 

Un copil nu poate fi o soluţie pentru unirea unor des- 
tine. A fi părinte presupune și acceptarea stărilor de ne- 
putinţă, a dezidealizărilor, a cumsecădeniei căii de mijloc 
(de a nu fi nici prea bun și nici prea rău). Aceasta presu- 
pune însă un efort de asumare a copilului cu istoria sa 
(trecută și viitoare) și de asumare de sine cu toate nepu- 
tințele. Este un start comun în devenirea oricărui părinte, 
răsplătit cu bucuria zilnică de a fi împreună cu copilul. 
Părintele aduce pe lume și crește un copil care nu-i apar- 
ține (chiar dacă este părinte biologic). Copilul nu poate 
avea „datorii“ față de părintele său, iar singura satisfac- 
ție sigură a părintelui este chiar aceea de a-i fi alături la 

început de existență. Copilul natural sau adoptat, dacă se 
menţine sănătos psihic, nu poate oferi beneficii nevrotice 
părinţilor săi. El poate însă dărui cu mult mai mult: des- 
chiderea căii spre sănătate, spre buna mulțumire cu ceea 
ce pot trăi. Un copil este un om independent. El nu vine 
pe lume pentru părinţii săi care se presupune că se pot 
descurca și singuri. Copilul răspunde chemării părinților 
săi, dar este independent de ei, și are propria sa forță de 
a trăi. Lumea este a copilului așa cum este a tuturor și ni- 
mic nu îndreptățește pretenţii de supunere, de viață și de 
moarte. Copilul își poate răni părintele în așteptările sale 
numai dacă aceste așteptări sunt bolnave. 

Nevoia copilului adoptat de a-și recupera o parte ve- 
che din istoria sa personală ţine de forța sănătoasă de a se 
menţine unitar (indiferent de modificările date de vârstă 
și experiență). Așa că este perfect natural ca un copil adop- 
tat să-și caute părinții biologici (părinţii adoptivi ar trebui 
să se bucure, căci aceasta le confirmă capacitatea de a fi 
părinţi suficient de buni). Copilul adoptat are nevoie să-și 
vadă genitorii pentru formarea unei imagini de sine com- 
plete. Fără trecut nu poate exista un viitor, iar un om nu 
se poate simți întreg dacă nu știe cum a venit pe lume, din 
ce oameni și prin ce împrejurări. Fără a avea date despre 
părinţii biologici și despre familia acestora, omului îi este 
greu să-și întemeieze propria sa familie, aflându-se în pe- 
ricolul incestului. „Bântuirea oedipiană“ precum și pre- 
luarea neputinței de înființare de la părinţii adoptivi, îi 
îngreunează copilului adoptat calea către găsirea indepen- 
denţei, către iubire, către împlinirea sa într-o familie și că- 
tre aducerea pe lume a copiilor săi. 

Contactul cu rudele biologice ale copilului nu poate 
reprezenta niciun pericol pentru părinții adoptivi, 

deoarece nu are nicio legătură cu relația lor. Copilul are 
nevoie, pentru a putea trăi, de o încadrare într-o linie 
biologică, fapt ce nu impietează afecțiunea pentru pă- 
rinţii adoptivi, ba, mai mult, poate să o consolideze dacă 
aceștia sunt suficient de înţelepţi să înțeleagă ce se în- 
tâmplă și să nu impună cerințe personale bolnave. 

Dreptul omului de a intra în posesia istoriei sale ver- 
balizate (în momentele sale esenţiale) este un drept ce 
trebuie respectat ca orice altul. Secretele ce obnubilează 
evenimente istorice importante creează „o gaură neagră“ 
ce absoarbe în sine forța vitală, sănătatea psihică. Este 
un preț prea mare și nu e musai să-l plătească nici copi- 
lul, nici părinţii lui. 

O situație oarecum similară se întâlnește în cazul tra- 
tamentelor reușite de fertilizare. Neputința procreativă, 
chiar dacă și-a găsit exprimarea biologică, are și cores- 
pondentele sale psihice. Actul concepţiei este diferit 
structural, ceea ce imprimă tulburarea fantasmelor de 
procreaţie. Dacă în situaţia naturală, terțul este copilul, 
aici apar mai mult diade ale diadelor, ce permit foarte 
greu o triunghiularizare înființatoare. Dacă mai intervi- 
ne și realitatea unui donator, lucrurile se complică și mai 
tare. Diadele se pot forma în funcţie de configurația psi- 
hică individuală generând multiple permutări: mamă, 
copil, tată, medic, donatori. În funcție de individualita- 
te, tabloul fantasmatic poate fi foarte variat, așa încât de- 
vine greu de înţeles. Oricum ar fi, părinţii au nevoie de 
timp pentru a se putea lămuri. 

E mai complicat atunci când este vorba despre femei 
singure ce vor un copil „pentru ele“. Femei ce nu-și pot 
depăși omnipotenţa și androgenitatea dacă se consideră 
suficiente pentru „a avea“ și crește un copil. Travaliul 


Apropieri și delimitări între psihanaliză și educație 387 


devenirii în cuplu este o etapă eludată, ceea ce poate se- 
rios tulbura devenirea ca părinte. Este o situație simila- 
ră cu aceea a fetiţei ce își leagănă păpușa sau adoptă un 
pisoi ce cade în grija mamei, în cele din urmă. Este un 
exercițiu de-a maternitatea care poate deschide calea de- 
venirii ca părinte sau nu. 


În basme se poate vedea că este destul de des întâlnită 
tema infertilității cuplului de împărați și chiar a femeii singu- 
re (în „Degeţica“ lui Andersen) — situație ce își găsește solu- 
ţia magică (mersul la un vrăjitor sau vrăjitoare, ruga către Mai- 
ca Domnului și consumul de plante și poțiuni magice). În 
cazul realităţii noastre soluția este una medicală. Orice soluție 
nenaturală de a înființa un copil (indiferent dacă e magică sau 
științifică) este doar o soluţie paleativă. Basmul spune: „veți 
avea un copil, dar nu veți avea parte de el“ — doar prima parte a 
frazei este auzită, cealaltă pare că nu contează, dar ea face de 
fapt obiectul poveștii și a aventurii în lume a copilului. Nu este 
suficient pentru adult să „aibă“ un copil, el trebuie să și evo- 


lueze alături de acesta pentru „a avea parte de el“. 


Actul medical care poate aduce viață acolo unde alt- 
fel nu ar exista îmi pare salutar ca idee. El însă nu este 
suficient, e nevoie ca părinţii să poată găsi în ei înșiși re- 
surse de a evolua, de a se acomoda și de a se acorda cu 
această viață nou înfiripată. 


5.5. Avortul provocat 


Avortul este prea adesea considerat o intervenţie 
medicală obișnuită ce nu pune prea mari probleme (deși 

încalcă jurământul lui Hippocrate). Din punct de vede- 
re social, avortul nu poate fi pedepsit sau interzis, deoa- 
rece comunitatea nu poate apăra un membru care nu 
este al său (fătul). Ba chiar socialul rezistent la schimba- 
re, poate încuraja avortul deoarece prezervă ordinea deja 
existentă. Astfel, avortul apare adesea ca practică medi- 
cală legală, acceptată social. 

În plan individual însă, avortul are o altă semnifica- 
ție, el curmă viața copilului înainte de naștere și presu- 
pune decizia părinţilor și ajutorul medicilor (care ar tre- 
bui să apere viața). Așa se face că se creează o confuzie 
între legal și moral, între înțelegerea socială și individu- 
ală a aceleiași situații. 

În plan individual, uciderea propriului copil are 
aceeași semnificație morală, indiferent de vârsta copilu- 
lui, indiferent dacă acesta este născut (deci membru al 
unei comunități care îl poate apăra prin lege) sau nu. 

Simbioza corporală dintre mamă și făt face din avort 
un act suicidar. Omorându-și copilul în propriul uter, 
mama se agresează pe sine (diferenţa dintre heteroagre- 
sivitate și autoagresivitate nu mai există), își taie posibi- 
litatea de a se proiecta în viitor, de a fi mama copilului 
ce crește în ea. E un act de autoeliminare istorică, de îm- 
bucătăţire. Orice existență umană se află sub semnul 
înfruntării în inconștient a forțelor contrare de viaţă și 
distrugere. Este un balans responsabil adesea de îmbol- 
năviri și accidente, dar care, rar și numai în cazuri pato- 
logice, ia forma suicidului sau a omuciderii. 

În deciziile de avort, finalizate cu punerea în act, se 
poate constata o atitudine oarecum similară a mamelor. 
O îndârjire argumentată rațional ce nu suportă niciun 
contraargument, o pietrificare, o determinare patologică 

de a plăti orice preț pentru consumarea actului agresiv. 
Sunt multe mame ce gândesc avortul, dar cele care îl pun 
în act au profilul comun al omului traumatizat, abuzat, 
ce se răzbună cu prețul vieţii. O astfel de mamă „kami- 
kaze“ are adesea o istorie personală dificilă, puternic 
marcată de abuzuri din partea celor apropiaţi, a comu- 
nității, a regimului social. Relaţia de cuplu poate fi și ea 
într-o mare suferință, femeia care vrea să se răzbune pe 
soțul său îi elimină copilul, extrăgându-se pe sine din re- 
laţie. Avortul apare, pe acest fond, ca o negare a impli- 
cării partenerilor într-o relaţie veritabilă de iubire. În afa- 
ra atitudinii de „îndârjire“ a unei mame rănite, avortul, 
chiar dacă este gândit sau planificat rațional, nu ajunge 
să fie pus în practică. 

Nu este de mirare că, în perioada comunismului, 
avortul era o practică de frondă socială. Femeia își avea 
un loc impropriu în societatea oscilândă între oglindirea 
masculinizatoare (a femeii-sudor) și cea devalorizatoare. 
Tatăl real se voia eliminat din concepție, iar copiii păreau 
că vin din imperativele unor „decrete“ ale unui tată unic, 
abuziv și idealizat. O relație prea oedipiană, unde femei- 
le erau ca niște fetiţele abuzate, obligate să lucreze ca 
„producţia“ de prunci „la hectar“ să iasă în limitele es- 
timate. Avortul, ca și fuga din ţară, erau modalități de 
frondă suicidare ce se împotriveau adolescentin unui re- 
gim paternalist abuziv. 

Indiferent de motiv, situația de abuz în care se află fe- 
meia este singura ce poate determina punerea în act a 
avortului. Sunt femei însărcinate în urma unor violuri, fe- 
mei foarte tinere sau lipsite de mijloace financiare și de sta- 
bilitate, femei bolnave sau cu dizabilități, femei ce află că 
poartă copii cu grave handicapuri care, în pofida tuturor 

considerațiilor altora, duc sarcina până la capăt și per- 
mit viaţa copilului lor chiar dacă nu toate și-l pot asuma 
după naștere. La aceste mame se poate vedea că nu sunt 
traumatizate și nu au tentaţia convertirii agresivității în 
act suicidar. 

Avortul este un act de suicid împlinit și de aceea „re- 
suscitările“ psihoterapeutice nu prea mai au valoare. Ca 
orice punere ucigașă în act a agresivități, retează posibi- 
litatea de recuperare, de psihoterapie. Forţa vitală, capa- 
citatea de a trăi, de a munci, de a iubi pot fi tulburate, 
iar psihoterapia își mai rezervă doar sensul de a facilita 
travaliul de doliu pentru copilul mort. Fiecare punere în 
act se opune elaborării unei trăiri, dar actul ucigaș (omor, 
sinucidere, avort) se opune oricărei elaborări. 

Psihoterapia psihanalitică permite elaborarea afecte- 
lor, dar nu are leac pentru punerea în act a acestora. 
Nimeni nu poate fi condamnat pentru ceea ce are în in- 
conștient și mai mult chiar, niciunei mame nu îi este 
complet străină dorinţa ca, în anumite momente, să fie 
liberă de copilului său născut sau nenăscut. Ambivalen- 
ţa afectivă a mamei față de copil este absolut normală, 
generală și perfect integrabilă în cadrul psihicului con- 
știent, integrare ce nu poate aduce decât un plus în rela- 
ţia cu copilul, cu sine și cu ceilalți. Ceea ce este normal 
la nivelul fantasmei devine anormal prin convertirea în 
faptă și poate face zadarnică psihoterapia. De altfel, duș- 
manul cel mai aprig al psihoterapiei psihanalitice este 
tentația punerii în act: faptei, neputându-i-se oferi nimic 
drept contrapondere. 


S. Freud, întrebat dacă este interesat de cazul unui tânăr 


care și-a ucis tatăl, a spus că nu este nici interesat și nici 

competent într-o astfel de situaţie. Ar fi prezentat interes te- 
rapeutic pentru el dacă tânărul se limita la fantasmarea ucide- 
rii tatălui, dar dacă a pus acest gând în faptă, devine un caz 


ce intră în interesul și competenţa poliției. 


Punerea în act este o modalitate suicidară de închide- 
re a drumului elaborării de sine — marchează o dimen- 
siune ce se pierde, un aspect personal ce nu se lasă ex- 
plorat deoarece își găsește o exprimare nefericită care îl 
epuizează, îl carbonizează. 

Dacă orice punere în act simbolizează un suicid, avor- 
tul este acea punere în act care nu se mărginește la sim- 
bol, care chiar este (în real) o sinucidere. O femeie ce su- 
praviețuiește unui avort este agresor, țintă a agresiunii și 
mormânt al corpului mort. Corpul său devine un loc al 
crimei și al înmormântării după ce, în prealabil, a fost un 
loc de bătălie, de conflict al dorinţei de înființare și al ne- 
gativului acestei dorințe. Corpul mamei nu mai are șan- 
sa de a se mai desprinde psihic de corpul mort al copi- 
lului, ce va rămâne o „tumoare“ malignă și o sursă de 
gravă suferinţă întreaga viaţă. 

Nu aceeași este situaţia în cazul avorturilor sponta- 
ne, unde actul aparţine inconștientului, chiar dacă sen- 
timentul de culpă este adesea puternic și conștient. Și 
aici se pune problema nevoii de a trăi doliul, foarte greu 
de elaborat în condiţiile absenței unui corp mort care să-l 
faciliteze. În afara contactului cu corpul mort al copilu- 
lui, mama tinde să-și mortifice o parte din ea însăși, din 
corpul său. Copilul neavând un mormânt undeva în lu- 
mea asta, mama își poate folosi propriul trup ca loc al 
morții (dacă nu a putut fi un loc al vieții) — cruce foar- 
te greu de purtat. 

Medicii care se confruntă cu astfel de situaţii ar tre- 
bui să înțeleagă nevoia mamei de a fi pusă în contact cu 
corpul copilului pierdut, chiar dacă acesta se află în sta- 
re embrionară. Aceasta poate să declanșeze o stare de 
doliu normal unde fantasma să fie mai puţin autoagre- 
sivă. 

Travaliul de doliu e facilitat de contactul cu corpul 
mort. Este un început al desprinderii afective atât de ne- 
cesar, încât justifică prezenţa ritualurilor de înmormân- 
tare în toate culturile umane precum și zbaterea rudelor 
pentru a intra în posesia corpului mort în situații specia- 
le. Așa că se poate înţelege nevoia rudelor de contact cu 
corpul mort și de trăire a doliului, indiferent ce vârstă ar 
avea omul care moare (90 de ani de viaţă sau câteva săp- 
tămâni intrauterin). 


5.6. Abandonul 


Sursa abandonului ține, de cele mai multe ori, de ne- 
putinţa psihică de asumare a copilului după nașterea sa. 
Dificultatea de înlocuire a copilului imaginar și intrau- 
terin cu copilul real, născut nu își găsește forme de solu- 
ționare. Aici contează trăirea mamei, istoria ei, contextul 
prezent, felul în care decodifică ceea ce simte venind de 
la copilul ei. 

Nou-născutul se simte el însuși abandonat de mama 
intrauterină și preluat de o înlocuitoare nesatisfăcătoare 
(chiar dacă este vorba de aceeași persoană, perspectiva 
diferă). Dacă mama bebelușului este capabilă de empa- 
tie se va simţi ea însăși inadecvată și excedată — este 
deci, potenţial o mamă bună (preferabilă celei „hipere- 

chilibrate“ care nu simte nimic din toate acestea). Pro- 
blema apare abia atunci când mama nu se mulțumește 
să se simtă inadecvată și să-și elaboreze această stare, ci 
încearcă să găsească o soluţie pentru copilul său, elimi- 
nându-se pe sine din viața lui. 

Fantasma de abandon a mamei dinaintea nașterii nu 
este aceeași cu ideea de abandon de după naștere. Feme- 
ia gravidă poate să se gândească și chiar să aranjeze pri- 
mirea copilului într-o altă familie, ea nesimţindu-se ca- 
pabilă să-l crească. Aici este mai mult fantasma unui 
avort pe care femeia și-l gândește și organizează ca pe 
un abandon. Aceasta îi permite femeii să-și externalize- 
ze agresivitatea și să aibă o sarcină fără probleme. Cel 
mai adesea, starea mamei se schimbă fundamental oda- 
tă cu nașterea, ea ajungând să-și asume total copilul in- 
diferent de condiţiile socio-economice sau alte dificul- 
tăți. De aceea, ideea aranjării unei adopţii încă din 
perioada sarcinii apare ca o „vânzare a pielii ursului din 
pădure“. 

După naștere, fantasma de abandon ţine de alte repe- 
re, sunt activate leziuni narcisice vechi, iar mama, pe fon- 
dul depresiei, se poate simți nedemnă și incapabilă pen- 
tru creșterea copilului. Ea gândește abandonul ca pe un 
sacrificiu de sine necesar binelui copilului. Pentru mama 
care se dezînvestește, orice altă femeie este mai capabi- 
lă decât ea să crească copilul, iar el merită ceva mai bun. 
Este un sentiment aproape general al lăuzei, pe fondul 
căruia se iscă tot mai mulți „experți“ în mediul din ma- 
ternitate care să-și arate superioritatea în fața mamei de- 
busolate. E o atitudine ce adâncește leziunea narcisică a 
mamei și poate întări ideea abandonului, dacă nu exis- 
tă niciun sprijin extern. 


394 Speranţa Farca 


Postpartum, orice mamă are nevoie de satisfacţii nar- 
cisice, de suport și de conţinere externă a angoaselor sale. 
De o „oglindă“ în care să se vadă necesară copilului și 
apreciată de el, pentru a-și putea reconsolida încrederea 
în capacitatea sa maternă. 

Multe dintre abandonurile din maternitate se fac pe 
fondul unor „mame bune“, empatice, dar nesusținute 
din exterior. Acestea ar putea fi evitate cu un minim efort 
de susținere psihologică, cu o minimă pregătire a cadre- 
lor medicale pentru abordarea stărilor postpartum și cu 
o susținere din partea protecţiei sociale acolo unde este 
cazul. O echipă de câțiva oameni ar putea scuti nume- 
roși copii de trăirea abandonului, multe mame de muti- 
larea psihică presupusă de separarea de copil și nume- 
roase fonduri sociale ce trebuie alocate creșterii și 
îngrijirii copilului abandonat. Abandonul copilului este 
o practică greu tolerabilă social, mutilantă individual și 
destul de simplu de prevenit cu o minimă preocupare. 

Abandonul copilului, din cauza problemelor sociale 
asociate, tinde să fie aspru condamnat moral. Cu toate 
acestea, nicio mamă nu-și abandonează copilul pentru 
binele ei, ea însăși este abandonată de sprijinul comuni- 
tăţii de care are nevoie. Pot „arunca cu piatra“ numai cei 
ce sunt total străini de gânduri similare (conștiente și in- 
conștiente), de orice agresiune (faptică sau fantasmată) 
adusă unui copil născut sau nenăscut. Ce e drept, înțe- 
legerea femeilor care își abandonează copilul este difici- 
lă pentru că presupune a te pune în locul celuilalt, a ve- 
dea din punctul lui de vedere. Este ca o discuţie „despre 
funie în casa spânzuratului“, unde fiecare vrea să țină 
cât mai departe de conștient orice gând care ar impieta 
imaginea unor părinţi iubitori, perfecţi. 

Alături de abandonul blamat unde mama își recu- 
noaște și asumă actul său apar alte tipuri de abandon 
mascat. Adesea, acestea sunt formule acceptabile social, 
iar mama se află la adăpost de oprobriul public, deși 
efectele pentru copil sunt similare: abandonul la bunici, 
abandonul în creșe sau grădinițe săptămânale, abando- 
nul în braţele bonei sau abandonul prin neimplicare 
emoțională, prin lipsă de preocupare pentru copil, prin 
absente îndelungate. Un copil astfel abandonat va trăi 
cu neputința de a-și putea exprima frustrarea de a fi pă- 
răsit. Se va simţi ca o povară, își va face o vină pentru 
neputința părinţilor de a-l susține și conţine, se va cul- 
pabiliza pentru sentimentele sale nelămurite de a se 
simți părăsit. 

Mamele simt inconștient tentația abandonului numai 
că majoritatea o pot conţine psihic (chiar dacă nu o ela- 
borează) fără a o pune în act. Fantasma abandonului ara- 
tă capacitatea empatică a mamei prin care ea simte spai- 
ma copilului său. Doar punerea în act este mutilantă și 
creează cercul vicios al trăirilor continue de abandon. 

Copilul abandonat, dacă are o puternică voinţă de a 
trăi, va găsi cu siguranță un substitut matern, dar este 
bine ca acesta să fie o persoană umană, constantă și care 
să i se poată dedica total. Copiii însă găsesc resurse de a 
se adapta și în alte condiţii, pot învăţa să aibă o ma- 
mă-colectivă, o mamă-instituţie și la nevoie chiar o ma- 
mă-obiect (bineînţeles, cu mari pierderi la nivelul armo- 
niei personalității). 

Problema este că instituționalizarea copilului creează 
noi și noi traume prin schimbările dese impuse copilu- 
lui. Instituționalizarea copilului nu-i oferă premisele 
formării unei relații de atașament necesară echilibrului 

dezvoltării sale. Schimbările de mediu și de persoană de 
îngrijire ar trebui evitate în privința copilului abandonat 
pentru a i se putea oferi mediul stabil în care să se poa- 
tă regăsi și să își poată consolida o stare de încredere în 
persoanele adulte. 

Când mama naturală chiar nu-și poate asuma copi- 
lul, ea ar avea nevoie de sprijin terapeutic pentru a nu 
trăi prea traumatic abandonul. Faptul că nu-și poate 
crește copilul, din motivele sale psihice interne, nu este 
o crimă, ea l-a adus pe lume și aceasta este foarte impor- 
tant. Nașterea este un prim succes de supraviețuire al co- 
pilului și trebuie privit ca atare pentru a servi ca model 
de gestionare în cazul abandonului. Succesul nașterii 
aparține cuplului mamă-bebeluș. Mama naturală are o 
importantă participare, ea l-a purtat în pântec și l-a adus 
pe lume capabil de viaţă. În aceste condiţii, nașterea nu 
este rușinoasă pentru mamă (ea și-a asumat onest atât 
cât a putut) și, deci, nici pentru copil. 

Copilul însă are nevoie de o mamă conţinătoare ime- 
diat ce mama naturală nu se mai ocupă de el. Chiar dacă 
nu se poate evita bucla instituțională, copilul ar trebui 
adoptat cât mai curând și definitiv. Un copil care schim- 
bă prea des mediul de viețuire și persoanele de ataşa- 
ment poate fi tulburat în formarea imaginii de sine, în 
dezvoltarea generală a personalităţii sale. Mama adop- 
tivă are nevoie și ea de susținere pentru a face față copi- 
lului atunci când o acuză că este părăsit, când o respin- 
ge sau când pare că nu mai vrea nimic, abandonându-se 
el însuși. 

În psihoterapia psihanalitică a abandonicilor este foar- 
te importantă temeinicia formării psihanalistului. Aici se 
joacă abandonuri ce se cer conținute și nu repetate, nu 

este loc de bâjbâieli și încercări. Psihanalistul va trebui 
să facă față proiecțiilor de transfer ale mamei ce abando- 
nează precum și ale mamei „vitrege“ care crește, dar care 
este, în mod natural, inadecvată. Analiza se va afla per- 
manent sub semnul abandonului, sub semnul incertitu- 
dinii lui: „a fi sau a nu fi“. Un eșec în psihoterapie este 
traumatic pentru pacient (dar și pentru analistul său) se 
adaugă cercului eșecurilor de conţinere, întărindu-l. 
Psihanalistul aici se află sub o mare presiune, deoarece 
știe că este mai bine ca acest copil (sau adult) să fie lăsat 
în pace și să nu urmeze nicio psihoterapie, decât să aibă 
un nou eșec. Uneori poate fi prea târziu pentru repara- 
ţii, iar pacientul, ca și bebelușul mic, are nevoie de a se 
simţi conținut chiar în momentul când o cere. De aceea, 
consider că terapeuţii cei mai potriviți în astfel de situa- 
ţii sunt tocmai cei ce și-au putut conţine și elabora ei în- 
șiși situaţii și stări de abandon. 


5.7. Familia de homosexuali 


Deviaţiile sexuale sunt considerate ca având etiologii 
diferite în funcție de tipul abordării psihopatologice, dar 
și în funcție de etapa dezvoltării afective în care se află 
omul. Indiferent dacă se consideră înnăscute, dobândi- 
te, cu etiologie mixtă sau neclară, indiferent de încadra- 
rea diagnostică și de numele acestor tulburări, este evi- 
dent că este vorba despre o patologie. 

Nimeni nu este sănătos pe deplin. Așa cum starea să- 
nătății fizice este într-un echilibru precar ce se schimbă 
de la un moment la altul al existenţei, și starea sănătății 
psihice se supune acelorași legi. Recunoașterea stării de 

boală este un prim pas, de tot necesar, în tratarea ei. lar 
satisfacția narcisică de a spune că totul este perfect atunci 
când este evident că nu este așa nu ajută pe nimeni. În 
acest context, nu se justifică îndârjirea cu care se caută 
argumente, abolind orice rațiune, pentru demonstrarea 
„normalității“ homosexualității. 

Înțelegerea argumentelor pentru normalitate vine de 
la tabloul în care orice boală este însoţită de suferinţă și 
abia aceasta justifică apelul la terapie. Or, foarte rar se 
întâmplă ca un pacient să ceară psihoterapie pentru ho- 
mosexualitate, cel mai adesea homosexualii cer terapie 
pentru tulburări asociate sau nu cer deloc. Suferinta in- 
dividului este scăzută și adesea există o stare de echili- 
bru ce nu justifică o intervenţie psihoterapeutică. 

Atâta vreme cât nimeni nu se poate lăuda că este per- 
fect normal și cât starea patologică nu face rău altora, ho- 
mosexualitatea nu este o afecțiune ieșită din comun care 
să impieteze mai mult decât migrenele unora, isteriile 
sau inflexibilitatea altora. 

Dificultăţile apar abia atunci când homosexuali- 
tatea se combină cu o stare de revendicare socială în 
care individul se simte nedreptăţit și vrea o recuperare 
pentru prejudiciul său. Pe acest fond se creează „mi- 
norități“ dominate de frustrarea de a fi private de ceva 
ce presupun a fi „major“. Și aici au dreptate, deoarece 
rar în istoria lor personală se pot găsi: afecțiune mater- 
nă, autoritate și interdicție paternă. În numele acestor 
prejudicii proiectate de la nivelul familiei spre social, 
își arogă drepturi halucinante și își rezervă pretenții 
ce lezează dreptul și libertăţile altora. Problema apa- 
re când cineva se consideră dincolo de reguli și in- 
terdicții, îndreptăţit să facă ceea ce nimeni în mod 

obișnuit nu și-ar permite: să-și strige preferinţele se- 
xuale în piața publică, să defileze gol pe stradă, să cea- 
ră adeziuni și să primească o recunoaștere a normali- 
tății în anormalitate, să ceară toleranță pentru 
netoleranţă și abuz. 

Între aceste cerinţe și revendicări, înscrise în logica 
existenţială a oricărei minorități, unele sunt naturale, al- 
tele hilare, unele indiferente, iar altele contraveniente. 
Societatea în ansamblu se poate numi „tolerantă“ dacă 
poate face această distincție și dacă nu oferă drepturi 
de-a valma doar de dragul modernităţii, chiar dacă une- 
le pot încălca drepturile altora. 

Concret, toate cerinţele și revendicările homosexu- 
alilor pot fi acceptabile în măsura în care nu lezează 
drepturile altora și mai ales drepturile copilului (ca 
persoană cu nevoie de protecție, deoarece nu se poate 
apăra personal). Când se pune problema posibilității 
cuplurilor de homosexuali de a adopta copii, se poate 
vedea că este vorba de un abuz. Personal pot înțelege 
această cerință sub formă simbolică, ca o recuperare de 
sine, ca o posibilitate de a se crește pe sine mai bine 
decât au făcut-o părinţii. Indiferent care este semnifi- 
cația fantasmei, punerea ei în act îmi pare o crimă îm- 
potriva copilului. Copilul nu este un animal de casă 
care odată ce este dorit poate fi achiziționat. Copilul 
este un om cu toate drepturile, are dreptul la o educa- 
ție într-un mediu sănătos și la modele adulte compe- 
tente care să-l îndrume în lumea asta. Copilul nu poa- 
te avea alegeri personale dacă acestea i se limitează la 
modelul unei relații homosexuale — practic, un ase- 
menea copil este condamnat la homosexualitate sau la 
o boală psihică mai profundă. 

Pot înțelege dorința homosexualilor de a avea copii 
ca pe o nevoie de reparaţie de sine, ca pe o recunoaște- 
re a dreptului la o viață sexuală normală, fertilă și satis- 
făcătoare. Însă alegerea lor personală este cea care se 
opune devenirii ca părinte și nicio recunoaștere externă 
nu poate schimba acest lucru. Copilul nu are nicio vină 
pentru devenirea acestor indivizi ca homosexuali și nu 
trebuie implicat în această reparație. Chiar dacă la nivel 
social sentimentul de responsabilitate pare foarte diluat, 
iar individual, nimeni nu se simte vinovat, nimic nu poa- 
te confisca dreptul copilului de a crește într-un mediu 
sănătos. 

Argumente de tipul „răului mai mic“ nu se justifică 
nici ele. Pentru un copil aflat într-o instituție e impor- 
tant să meargă într-o familie echilibrată și nu să fie 
adoptat în orice condiţii. El are nevoie, mai mult decât 
un copil fără experiența abandonului, de un mediu să- 
nătos și stabil. 

Orice familie are problemele ei, numai că cele ce 
adoptă un copil trebuie să fie capabile să ofere conține- 
re terapeutică pentru abandonul suferit de către copil. 
Copilul nu poate veni în familie pentru a umple un gol, 
pentru a rectifica o lipsă, el are nevoie să dispună de asi- 
gurare și constanţă înainte de a fi capabil să primească 
și să răspundă la afecțiune. Numai că atunci când părin- 
ţii de adopţie au ei înșiși probleme atât de mari încât îi 
plasează în cadrul unei minorități socio-afective, adop- 
ţia nici nu ar trebui să poată fi luată în discuţie ca opțiu- 
ne. Copilul nu este dreptul cuiva, și nu poate fi adoptat 
doar pentru a satisface unele revendicări. 

5.8. Moartea copilului 


În situații speciale, atunci când nașterea nu decurge 
normal și apar accidente (moartea copilului, malforma- 
ţii neașteptate, prematuritate sau alte probleme cauzate 
de travaliu), medicul și moașa trebuie să fie pregătiţi să 
facă faţă. În astfel de cazuri, părinţii, și mai ales mama, 
au nevoie de susținere psihoterapeutică imediată. Ade- 
sea revoltele părinților și acuzele lor la adresa persona- 
lului medical, atunci când nu sunt îndreptăţite de o cul- 
pă medicală, relevă un comportament inadecvat, de lipsă 
de înțelegere și empatie. 

În cazul decesului copilului, medicul și moașa trebuie 
să înțeleagă nevoia naturală și sănătoasă a mamei de 
contact cu corpul mort al copilului ei. Ritualul de înmor- 
mântare oferă șansa doliului rudelor vii, separă lumea 
aceasta de lumea de dincolo, distincție de tot necesară 
sănătăţii psihice. Tocmai datorită importanţei sale, acest 
ritual apare odată cu umanitatea. Mama, ca orice altă fi- 
ință umană, are dreptul să poată face doliul copilului ei, 
chiar dacă este nou-născut. Este inumană privarea ma- 
mei de singura posibilitate de a-și ține în braţe copilul, 
de a-i vorbi, de a-l plânge. Este de asemenea inumană 
tratarea corpului mort al copilului ca pe o dejecțţie arun- 
cată pur și simplu, incinerată fără niciun ritual care să 
permită separarea. 

Copilul a fost viu în uterul mamei, a fost așteptat și a 
fost învestit afectiv, iar mama are nevoie să se poată des- 
prinde de el. Practica de a scuti mama de suferința de a 
fi pusă în contact cu corpul mort al copilului este de fapt 
o pedeapsă cumplită. Dacă mamei i se refuză posibilita- 
tea de a face doliul copilului ei, de a-i oferi totuși un loc 


402 Speranţa Farca 


de înmormântare în lumea aceasta unde ea să se poată 
duce să-și plângă jalea, este de fapt condamnată să nege 
nașterea și moartea și să poarte în continuare copilul în 
ea. Copilul din ea îi va mortifica treptat corpul, generând 
somatizări, depresii sau boli psihice. Este o pedeapsă 
prea aspră pentru mama și așa aflată într-o mare stare 
de suferinţă și culpabilizare. 

Aceeași situaţie se întâlnește și în cazul avorturilor 
spontane. Vârsta copilului este o chestiune de cuantifi- 
care externă (ani, luni, minute de vieţuire în lume, sau 
câteva săptămâni intrauterine). Categoriile medicale și 
denumirea dată copilului în funcție de vârstă (embrion, 
făt, nou-născut prematur, nou-născut la termen, sugar, 
copil mic, preșcolar etc.) nu fac nevoia de doliu a mamei 
și suferința ei mai mult sau mai puțin intensă. 

Realizarea doliului de către familia copilului și mai 
ales de către mama care l-a purtat este sfâșietor de dure- 
roasă, dar este singura cale sănătoasă pentru ca ea să mai 
poată rămâne întreagă după această experienţă. Contac- 
tul cu corpul mort al copilului, ritualurile de separare (în- 
mormântarea) și locul dedicat corpului mort (mormân- 
tul), sunt facilitatori ai travaliului de doliu, iar mama și 
întreaga familie a copilului au dreptul la acestea. 

O mamă care naște un copil mort (prematur sau la 
termen) se comportă corporal ca și cum copilul ei ar fi 
viu. Se instalează lactaţia și depresia postpartum. Sânii 
îi curg; și o dor, face febră — corpul ei își cere drepturile 
de mamă, nevoia de contact cu corpul copilului. Așa se 
face că suferinţa psihică își găsește în mod natural și ime- 
diat o corporalizare. 

Pentru orice părinte, moartea copilului este ca o 
moarte de sine cu sentimente de culpă, de neputinţă, de 


Apropieri și delimitări între psihanaliză și educație 403 


implacabil, de ireversibil. Viața părintelui tinde să ia as- 
pectul unui coșmar, din care omul pare că nu se poate 
dezmetici. Elemente de realitate se combină cu cele ima- 
ginare, iar simbolicul pare destructurat. Durerea este atât 
de acută, încât trece bariera psihicului, cuprinzând cor- 
pul în întregime până la amorţire și la sentimentul derea- 
lizării. Adultul retrăiește starea uitată de la nașterea pro- 
prie, starea de angoasă primară cu sentimentul 
aneantizării și destructurării de sine. Mama ce și-a pier- 
dut copilul se simte copleșită de lumea asta pe care nu o 
mai înțelege și din care pare că nu mai face parte. Dure- 
rea sa o leagă mai mult de lumea intrauterină unde ea în- 
săși regresează, căci acolo copilul ei era viu, o leagă de 
lumea morții căreia copilul, ca parte din sine, îi aparţine. 

Legătura cu viața a mamei apare ca o rană — doar du- 
rerea îi mai pare vie, atât de vie încât are nevoie de „pan- 
samente“, de „calmante“, de orice ar face-o să nu mai sim- 
tă. Sentimentul vinovăţiei este acut și mortificator. El se 
instalează în forme variate indiferent de momentul în care 
se produce moartea copilului și indiferent de forma aces- 
teia. Dacă moartea copilului se întâmplă în uter sau la naș- 
tere, mama se învinovăţește că nu a putut să-l nască bine, 
că nu a putut să-i susțină viața. Dacă moartea se petrece 
accidental se învinovăţește de lipsă de supraveghere, iar 
dacă se petrece în urma unei boli se va învinovăţi de fap- 
tul că nu a pus suficientă forță vitală în copil. Mama se 
simte pedepsită, bătută de soartă la limita insuportabilu- 
lui, viața ei este o penitenţă de care se vrea iertată prin 
moarte. Totuși trebuie să trăiască încă și să poarte crucea 
destinului său. Durerea psihică este atât de acută și de 
greu de suportat, încât cel mai adesea ajunge să se 
corporalizeze. Boala fizică obiectualizează suferința, o 

concretizează, îi oferă un spaţiu și un loc pentru plânge- 
re, un spaţiu la care și ceilalți pot rezona și o pot înţelege. 
Boala fizică oferă și posibilitatea mamei de a-și sacrifica 
un organ pentru a mai putea trăi, dar și pentru a întruchi- 
pa copilul, pentru a-i oferi un spaţiu fizic în corpul său, 
pentru a-l putea alina, pentru a-l putea trata, pentru a pu- 
tea face ceva împotriva morții lui. 

Pentru taţi, corpul nu este cel mai susceptibil de a pre- 
lua durerea psihică. De aceea starea de depresie își gă- 
sește leac mai degrabă în simptome psihice sau compor- 
tamentale. Ei se pot arunca aventuros în muncă, în 
social, în relaţii de tot felul, în adicţii. Este o autoflage- 
lare psihică în scopul de a se mai putea simți vii într-un 
corp mortificat. 

Părinţii aflați în suferință similară își pot oferi înțele- 
gere și sprijin unul altuia. Se pot susţine reciproc, facili- 
tându-și travaliul de doliu. Sunt însă și cupluri pe care 
această experienţă le năruie. Între cei doi părinţi se in- 
stalează vinovăția resimţită pulsatoriu ca zvâcnirea unei 
răni, o preiau în sine și o proiectează în celălalt. Cel mai 
adesea, fiecare va încerca în maniera sa proprie să scape 
de apăsarea depresiei din sine și din cuplu. 

În orice cuplu, terțul din actul sexual este copilul ce 
are să ia ființă. În cadrul cuplului ce a pierdut un copil, 
acest terț este chiar copilul mort al cărui spectru bântuie 
imaginarul părinţilor săi. Aceasta face foarte complicată 
reluarea vieții sexuale a cuplului aflat într-o asemenea 
situație. Adesea uniunea sexuală dintre parteneri apare 
posibilă doar în speranța reparaţiei, a reinsuflării de via- 
tă în corpul mort al copilului, pentru a-i oferi acestuia o 
nouă șansă de a se naște și de a trăi. De aceea pot apărea 
numeroase avorturi spontane (ca o reeditare a traumei 

morții copilului, o traumă neelaborată) sau nașterea unui 
copil care trebuie să suporte spectrul imaginar al copi- 
lului mort, copil care trebuie să trăiască o viață dedica- 
tă altcuiva, unui frate care nu mai este. 

Un alt copil al familiei se află, de asemenea, într-o si- 
tuaţie grea. El simte că trebuie să-și justifice cu vinovă- 
ție starea de viețuire sau că trebuie să se dedice însufle- 
țirii fratelui mort sau alinării părinților în suferință. 

Spectrul morții generează multă vinovăţie și nevoie 
de sacrificiu, de aceea se face atât de necesară facilitarea 
unui travaliu de doliu care să poată permite o desprin- 
dere psihică de copilul mort. Este un travaliu greu și 
complicat deoarece, ca orice travaliu de doliu, presupu- 
ne confruntarea cu moartea. Fără asumarea trăirii dure- 
rii psihice, reînvestirea narcisică și reluarea relațiilor de 
obiect nu sunt posibile. 

Psihoterapeutul însuși are o misiune grea în astfel de 
cazuri. El simte presiunea stării de copleșire psihică, își 
simte pacientul mort de viu, ca om jupuit, fără protecție 
și pentru care orice atingere externă pare prea mult. El 
însuși va trebui să poată tolera faptul că nu poate schim- 
ba nimic, că nu poate aduce nicio alinare și abia apoi pa- 
cientul se va putea împăca cu starea de a nu fi fost de 
ajutor copilului ce a murit. 


Am avut o pacientă căreia îi murise copilul, ea suferea de 
multe boli fizice ce îi afectau coloana și organele interne. Ade- 
sea se spitaliza deoarece nu se mai putea mișca, înțepenea pur 
și simplu (dobândind astfel acel rigor mortis al corpului copi- 
lului său). În ședințele cu ea mă simţeam încordată fizic, 
aveam adesea senzaţie de hiperestezie a pielii, de frig și de 


gură uscată, așa că adesea mă dureau mușchii, tremuram și 

tușeam. Prin pacienta mea simțeam acut, corporal, frigul ca 
semnificant pentru moarte, frică, dar și pentru încercarea de 
conservare a unui corp pentru vremuri în care resuscitarea lui 
să devină posibilă. Mă simțeam, de asemenea, neputincioasă 
în fața durerii pacientei, aș fi vrut s-o ajut și îmi dădeam sea- 
ma că nu pot, că nu sunt în stare, aveam senzația acută că tre- 
buie să fac ceva și mă bântuia credinţa că un alt terapeut poa- 
te ar ajuta-o mai mult. Aceste sentimente mi s-au lămurit 
atunci când pacienta și-a regăsit afectele de când umbla dis- 
perată cu copilul pe moarte din medic în medic cu senzația 
că este vina ei că nu găsește medicul potrivit, soluția de sal- 
vare. Trăia cu angoasa că o altă mamă în locul său ar fi putut 
salva copilul. 

A fost de asemenea o perioadă în care mă acuza că nu 
o înțeleg, că nu știu prin ce trece pentru că nu am trecut 
prin durerea ei, că eu îmi permit luxul de a fi fericită pe 
când pentru ea viața e un chin. Îmi dădeam seama că are 
dreptate și iar mă simţeam incapabilă și neputincioasă. Cu 
toate acestea, ea se agăța de psihoterapie cu sentimentul că 
numai durerea o leagă de viaţa asta. Era un sentiment prin 
care se acuza și pe ea însăși pentru că nu a înţeles prin ce 
trece copilul său și pentru că nu a murit odată cu el, se acu- 
za pentru că ea își permite luxul de a trăi, în timp ce copi- 
lul ei a murit. 

A fost o psihoterapie în care mi-am simţit foarte implicat 
corpul așa cum numai imaginea morţii o poate face. Și acum 
când scriu am senzaţia unei dureri afective, ceea ce mă face 
să cred că și pacienta mea o mai simte încă (probabil și cei ce 
citesc). Este o durere pe care nimic nu o poate face să dispa- 
ră și nici nu o poate diminua. Psihoterapia poate ajuta doar 
la conţinerea acestei dureri și poate permite desprinderea prin 


doliu de copilul mort. 

5.9. Copilul cu malformații 


Travaliul acomodării părinţilor cu ideea de a avea un 
copil cu dizabilități este îndelungat și complicat. El pre- 
supune pe lângă maturizarea părinţilor și capacitatea de 
a renunţa cu totul la satisfacţii narcisice așteptate de la 
copil. 

Problema normalităţii este o problemă generală, ea 
însoțește orice separare. Astfel, mama însărcinată își tra- 
duce starea grea și arhaică de simbioză prin teama de 
anormalitate. În simbioză, indivizii apar ca părți ale ace- 
luiași întreg, deci copilul poate fi doar întruchiparea fi- 
zică și fiziologică a ceea ce ei îi lipsește. Este un gând 
conștient sau mai puţin conștient care bântuie femeile 
însărcinate prin temeri, vise sau angoase. Acesta este un 
semn de puternică legătură cu fătul și nu semnifică vreo 
realitate. 

Nașterea operează o separare fizică, reală a „întregu- 
lui“ (femeia însărcinată) în părți (mama și copilul). În 
această înțelegere, este firească preocuparea mamei pen- 
tru integritatea ei și a copilului: Separarea celor două cor- 
puri, simbiotic unite, reușește să le lase pe ambele întregi? Oa- 
recum da, deși laptele copilului se află în sânul mamei, 
pielea lui are nevoie de mângâ:ierea ei, angoasele lui își 
au conţinerea în stările ei. E o stare de uniune nemaiîn- 
tâlnită în alte contexte ce îndreptățesc scindarea mamei 
în două: o parte pliată direct și imediat pe nevoile copi- 
lului, iar o parte păstrată adultă și contemplativă: „Este 
normal copilul meu? Sunt eu normală? E normal să se com- 
porte așa? E normal ceea ce eu simt și fac?“ 

Cu cât mama este mai regresată, cu atât va face apel la 
contraponderea contemplativă. Va căuta să-și domolească 

sentimentul difuz de anormalitate prin obiectualizarea 
lui, prin descoperirea unei hibe punctuale (la sine sau 
copil). Este preferabilă o spaimă de ceva știut, exprima- 
bil și tratabil, față de o angoasă generală greu de în- 
teles. 

Temerile mamei de anormalitate a copilului și a sa în- 
săși pot apărea și în forma lor negată, oferind contem- 
plării un sens de adorație: „Copilul meu nu este ca toți cei- 
alți, este special, talentat, inteligent, minunat! Eu însămi nu 
sunt o mamă obișnuită, sunt cea mai bună mamă!“ Aici anor- 
malitatea apare acceptată și transformată în atu, dar fon- 
dul temerii rămâne același. Mama, deși nu va căuta diag- 
nosticul medicilor, va expune copilul privirii celorlalți 
pentru ca ei să-i confirme genialitatea (anormalitatea). 
Așa se explică eforturile unor părinţi de a-și vedea co- 
piii vedete, olimpici. 

Problema „normalității“ este oarecum generală în re- 
laţia copilului cu părinţii săi (mai ales cu mama). Dar ști- 
ției copilului ajunge prea adesea să se structureze tocmai 
pe aceste angoase: testele de inteligenţă clasifică perfor- 
manţa de la handicap la genialitate, dezvoltarea copilu- 
lui este văzută ca înșiruire de stadii, medicii pun diag- 
nostice, educatorii nu se lasă mai prejos și taxează ca 
anormal tot ceea ce nu corespunde grilei lor de înțelege- 
re sau toleranță. Așa se explică varietatea testelor ce se 
aplică, succesul listelor de operaţii pe care copilul tre- 
buie să le facă pentru a-și demonstra normalitatea pen- 
tru fiecare vârstă cronologică. Individualitatea copilului 
și cursul personal al dezvoltării par a se sustrage grilei 
unde normal este tot ce este la fel, iar ceea ce nu cores- 
punde acestei grile este fie patologic, fie genial. 

Există însă și situații în care părinții sunt forțați a se 
confrunta cu împlinirea în real a temerii: un copil cu di- 
zabilități. 

Handicapul real al copilului se opune celui temut de 
părinte. Gândul părintelui asupra anormalității copilu- 
lui ilustrează separarea dintre ei, în timp ce o dizabilita- 
te reală face separarea imposibilă. Este o simbioză pato- 
logică între părinte și copil realizată pe două axe: una a 
vinovăţiei părintelui (Ce păcat strămoșesc trebuie să ispă- 
șesc, ce blestem, ce vină? Unde am greșit? Ce probleme psihi- 
ce, fizice sau comportamentale ale mele nu i-au permis copi- 
lului dezvoltarea?) și una a lezării narcisice (părintele 
obține, în locul satisfacţiei dorite, o rană). Vinovăţia și le- 
zarea narcisică sunt lanțuri simbiotice ce oferă imaginea 
unei evoluții imposibile. În această situație, părintele 
pare nevoit să aleagă între „două rele“: abandonul copi- 
lului sau simbioza cu acesta. Părintele este astfel ispitit 
fie să nege existenţa copilului, fie să și-l asume ca pe o 
„cruce“ personală, ca pe un handicap propriu. Nici în- 
tr-un caz, nici în celălalt, copilul nu este văzut ca un om 
separat care are o viață de trăit. Orice copil trebuie să 
facă un mare efort pentru a se afirma ca persoană reală 
și independentă, dar pentru acești copii misiunea de se- 
parare pare aproape imposibilă. 

Tentaţia abandonului, care nu este străină niciunui 
părinte, în cazul copiilor cu dizabilități este foarte mare. 
Mama își permite mult mai puţin trecerea în conștient a 
acestor gânduri și, adesea, ea ajunge să se dedice total 
te evada: părăsind mama, scapă și de copil fără senti- 
mentul abandonului; el nu face altceva decât să divorțe- 
ze, nimic nou sau special. 

Părintele se poate simţi puternic lezat narcisic de un 
copil care, prin problemele sale antrenează un vârtej al 
monopolizării atenţiei și resurselor familiei. Comunita- 
tea oferă și ea o oglindire specială, omenii privesc cu 
milă, cu groază sau oroare, evită contactul sau își expri- 
mă o curiozitate dureroasă (care face legătura între han- 
dicapul copilului și vina părintelui). Atitudinea comuni- 
tății poate reda sensul unor revendicări și cerinţe ale 
părinţilor: comunitatea ar trebui să poarte o parte din 
vina și greutatea cu care părintele nu se mai descurcă. 
Dilema internă a părintelui ține de sentimentul său de 
vinovăţie (de negarea sau asumarea acestuia) și uneori 
se deplasează, de la relaţia cu copilul, către întreaga co- 
munitate. În acest caz, părintele pare a oscila între două 
extreme: izolarea și refuzul oricărui sprijin al comunită- 
ţii sau invocarea milei și obținerea de satisfacţii narcisi- 
ce bolnave, masochiste. Copilul însuși poate intra în 
această polarizare, ajungând să se izoleze sau, dimpotri- 
vă, să-și expună handicapul pentru a obține privilegii 
narcisice. 

Părintele investighează, are nevoie să găsească ex- 
plicaţii, cauze ale deficienței copilului, cu aceeași tena- 
citate cu care caută soluții, paleative. Pe acest fond poa- 
te apărea și revolta resentimentară: „Pentru ce tocmai mie 
mi se întâmplă asta? Cum pot fi ceilalți sănătoși și fericiți, 
preocupați de lucruri meschine și mărunte, când copilul meu 
se zbate pentru o viață care nu-i aduce prea mari satisfac- 
tii?” Simpla normalitate poate deveni o frondă dificil 
de suportat. 

Destinul cuplurilor de îngrijit-îngrijitor este frecvent 
legat de boală cu evoluţie spre moarte ca singură se- 
paraţie posibilă. Sentimentului de vinovăţie și leziunii 

narcisice i se adaugă și spectrul permanent al unei lup- 
te cu moartea și cu dorinţa ei. Handicapul cuiva sperie 
nu doar prin neobișnuit, ci și prin faptul că arată cum 
moartea se instalează în viață, o afectează, o tulbură. 
Moartea este generală și se adresează implacabil orică- 
rei forme de viață, numai că acolo unde sfârșitul nu este 
previzibil se poate instala sentimentul ireal, dar necesar, 
al veșniciei vieții. Semnul morții înscris prin handicap 
pe corpul copilului are o semnificație similară cu „stea- 
ua din fruntea“ copilului destinat genialității. Pecetea 
morții prin boală, afecțiuni sau handicap oferă o imagi- 
ne insuportabilă ce contrazice sentimentul veșniciei și 
forțează acceptarea cruntei realități: „Cu toții murim! Ori- 
cui i se poate întâmpla să se îmbolnăvească, să dobândească 
dizabilități sau să nască un copil cu handicap!“ 

Patologia copilului, anormalitatea acestuia, tinde să 
se transfere asupra vieții membrilor familiei și asupra fa- 
miliei în ansamblu. Astfel se ajunge la o familie structu- 
rată anormal şi la o viață anormală a membrilor. Familia 
ajunge să descrie un tablou patologic. Mama, pentru a 
se absolvi de vina de a nu fi născut copilul întreg, poate 
deveni complementara lui, întregindu-l cu sine. Este o 
situație în care copilul rămâne ca nenăscut, lipit de 
mama sa. Tatăl încearcă și el să-și asume un rol de sus- 
ținător al cuplului simbiotic, dar, fără susținerea narcisi- 
că a împlinirii de sine și fără perspectiva evoluţiei, îi este 
foarte greu. Așa se explică unele căutări echilibratoare în 
exteriorul familiei. Într-o astfel de familie, supraviețui- 
rea altor copii (în afara celui cu dizabilități) devine 
complicată. Ei simt că problemele lor, oricare ar fi ele, 
sunt minore în comparație cu ceea ce prezintă fratele. Ei 
nu au dreptul să se plângă, să împovăreze familia, și așa 

greu încercată, cu problemele personale. Se simt datori 
la sacrificiu de sine, la maturizare precoce și la asuma- 
rea modului de integrare socială adoptat de întreaga fa- 
milie. Traiul în această familie îi face pe frații copilului 
cu dizabilităţi să aibă prea adesea o traiectorie deviată a 
dezvoltării afective. Aceasta le creează mari dificultăți la 
maturitate pentru întemeierea unei familii și pentru asu- 
marea unui copil. Adesea aceasta pare o sarcină prea di- 
ficilă și uneori nu se realizează niciodată fără un sprijin 
adecvat. 


O pacientă adultă, deși dorea mult să aibă o familie, nu re- 
ușea să se îndrăgostească decât de bărbați însuraţi, foarte de- 
votaţi copiilor lor. În familia de origine, erau cinci copii, iar 
unul dintre fraţi cu handicap sever, cu incapacitate de auto- 
servire. Mama se ocupa de acest frate ca de un bebeluș, cu un 
devotament constant. Între părinții exista o tensiune încorda- 
tă care mai izbucnea din când în când cu acuze reciproce, vi- 
zând boala copilului. De frații sănătoși se ocupa mai mult sora 
cea mare și problemele lor nu erau niciodată prea importan- 
te pentru a atrage atenția mamei. Familia se izolase, copiilor 
nefiindu-le permis să aibă prieteni cu care să se viziteze. 

Pacienta de 30 de ani se simţea tot în grija surorii sale și 
speriată de mediul „extrafamilial“ unde ar putea fi văzută ca 
anormală ea însăși, unde ar putea avea un copil al ei cu diza- 


bilități și un soţ care nu și l-ar asuma. 


Ca orice familie, mai ales în cele cu relaţii simbioti- 
ce, există și foarte multă agresivitate. Aceasta însă este 
deturnată sau reprimată, așa încât familia pare ca oala 
sub presiune. Părinţii se învinovăţesc tacit unul pe ce- 
lălalt, de la copiii ce nu pun probleme se cere nefiresc 

de mult și întreaga atmosferă e saturată de tensiune și 
frustrare. Familia în întregime baleiază între imaginea 
eroică a sacrificiului altruist și cea a marginalizării și a 
stigmatului. 

În psihoterapie se poate constata că nu problema con- 
fruntării cu handicapul copilului este cea mai destructu- 
rantă, ci aceea a obișnuinţei de a trăi la limita supravie- 
țuirii într-o familie constituită anormal. Abia după ce 
oamenii încep să-și permită să trăiască firesc, pentru ei 
înșiși, după ce își restructurează familia, se poate pune 
problema deznodării lanțurilor simbiotice. Dezlegarea 
din simbioză presupune formarea capacităţii de a privi 
copilul cu recunoașterea handicapului său ca pe o per- 
soană întreagă, cu nevoile sale speciale. 

Sarcina psihoterapeutică este preluată adesea cu suc- 
ces, în mod natural, de către comunitate: ochii mari și 
palma care acoperă gura, degetul copilului care arată di- 
zabilitatea, mila oamenilor, întrebările indiscrete despre 
boală ale curioșilor. Toate se adresează narcisismului pă- 
rintelui, dar și bolii ca atare a copilului: o localizează, o 
arată, o semnifică. Acestea sunt exprimări normale și te- 
rapeutice spre deosebire de mult mai „civilizatele“ reac- 
ţii de indiferenţă, de tratare a omului eludându-i handi- 
capul. Reacţia sănătoasă este și cea naturală, omul cu 
handicap are o lipsă constitutivă, aceasta nu este un se- 
cret și poate fi numită, localizată, discutată. Refuzând 
privirea handicapului, i se propune celui în cauză for- 
cluzia realului său corporal (care este în sine psihotică). 
Considerarea ca normal a ceea ce, în mod evident, nu 
este așa, este o formă elegantă de respingere, nu de ac- 
ceptare. Prefăcătoria nu permite o relație umană reală, 
izolând astfel omul cu dizabilităţi, care se vede nevoit să 

se retragă din lumea opacă într-o lume a sa mai sinceră, 
dar unde este singur. 

Reacţiile „civilizate“ la contactul cu un om handica- 
pat, dacă sunt traduse, își dezvăluie sensul lor de apă- 
rare: 

— Întoarcerea privirii în altă parte, indiferența — „Nu 
suport să te văd, aș prefera să nu exiști!“ 

- Prefacerea că nu există nimic deosebit: „Nu te pot ve- 
dea cum ești, de aceea îmi imaginez că ești altcineva, cineva 
perfect normal!“ 

- Mila, grija și ajutorul: „Eu nu sunt ca tine, deși mi-e 
tare teamă că aș putea ajunge așa, dar atâta vreme cât te pot 
ajuta îți sunt superior, mă bucur că nu sunt în locul tău și îmi 
plătesc dreptul la normalitate“. 

- Atragerea atenţiei, arătarea cu degetul și întrebări- 
le indiscrete: „Ce s-a întâmplat cu omul acela, mă poate con- 
tamina? Îl țin la o distanţă de un braţ în extensie maximă pen- 
tru a nu mă afecta.“ 

- Răutatea și agresivitatea: „Esti întruchiparea spaimei 
mele de a ajunge așa. Aș vrea să nu mai exiști, iar eu nu aș 
mai avea de ce să mă tem!“ 

Există unele teoretizări ce recomandă tratarea oame- 
nilor cu dizabilități ca fiind oameni normali, la fel ca toți 
ceilalți, eludând total handicapul precum și bunul-simţ 
al realităţii. Ele propun o minciună drept politeţe, o sta- 
re de perversitate socială care îi refuză omului cu handi- 
cap orice șansă de relație socială veritabilă. Acestea nu 
au nimic de-a face cu civilizaţia și cu politețea reală, ele 
sunt doar niște exprimări pur patologice de teamă și nu 
pot fi înțelese decât ca atare. Chiar ideea de a înlocui cu- 
vântul „handicap“ cu „dizabilitate“ este o încercare de 
cosmetizare a realității. 

Comunitatea nepervertită de asemenea teoretizări 
funcționează în general ca un conţinător natural pentru 
astfel de familii, oferindu-le sprijinul terapeutic de care 
ele au nevoie. Însă aceste familii ar mai putea dispune 
de competenţa și pregătirea medicilor precum și de psi- 
hoterapie de susținere. Toate împreună ar putea permi- 
te familiei și tuturor membrilor ei să beneficieze de o via- 
tă normală, chiar dacă handicapul nu poate vindecat. 

Echipa de medici care descoperă astfel de cazuri (neo- 
natologii, de pildă) e bine să fie pregătită să gestioneze 
informarea părinților pentru a-i scuti de întărirea unor 
legături de vinovăţie. Absența cuvintelor sau ascunde- 
rea bolii sub termeni medicali de neînțeles, explicarea so- 
fisticată a cauzei, nu fac decât să arunce părinţii într-o 
stare de panică din care cu greu își mai pot regăsi echi- 
librul. Termenii medicali pot fi o bună pavăză în spate- 
le căreia medicii se pot ascunde de suferința pacienților. 
Părinţii copilului cu handicap au însă nevoie de suport 
pentru ca ei înșiși să poată face faţă situației. O primă 
atitudine de susținere a unui om care cade este aceea de 
a-l sprijini și nu de a-i povesti posibile diagnostice — 
aceasta este și situația de față. Părinţii confruntaţi cu 
handicapul copilului lor au nevoie de un prim sprijin ce 
se poate concretiza în descrierea coerentă, sinceră și su- 
mară a situaţiei, iar apoi discuția poate decurge în 
funcție de nevoia manifestă a părintelui. El poate pune 
întrebări asupra perspectivei de recuperare sau asupra 
posibilelor cauze (în explicarea cărora nu trebuie să se 
confrunte cu „croșetările“ științifice ale medicului, ci cu 
realități prezentate de către acesta). E important ca me- 
dicul să nu se lanseze în speculații, în variante etiologice 
complicate sau să abordeze un limbaj medical ermetic. 

Medicul nu are motive de a culpabiliza părinţii, dar nici 
de a nega sau susține teoriile lor. E necesar ca el să aibă 
răbdarea de a-i asculta pe părinţi cu toate plângerile, 
spaimele, vinovăţiile și lamentările lor. Doar așa îi va pu- 
tea înţelege și va putea identifica felul special în care au 
nevoie părinții să fie susținuți. 

Părintele are, cel mai adesea, nevoie de două repere 
esenţiale între care să se poată reechilibra: trecutul (cau- 
za — implicit vina) și viitorul (modalități de terapie — 
posibilitatea de reparaţie). Dacă el primește susținere 
competentă prin răspunsuri clare, neevazive, neagresi- 
ve, nu are de ce să regreseze puternic spre stadii narci- 
sice și are șansa de a se poziționa afectiv mai echilibrat 
față de copil. 


Adesea în situaţiile de psihoterapie, m-am confruntat mai 
mult cu leziunile narcisice cauzate de această lipsă de susține- 
re cu care s-au confruntat pacienţii, decât cu leziunile provo- 
cate de boală în sine. Dacă aș relua exemplul cu omul care 
cade, aș putea spune că acești oameni au suferit mai degrabă 


de pe urma căderii, decât a cauzelor ce au determinat căderea. 


Nașterea unui copil cu malformații reprezintă pentru 
părinţi o rană narcisică greu de suportat. Părinţii care 
știu asta încă din perioada intrauterină au mai mult timp 
să se acomodeze și să-și asume copilul, chiar dacă ei spe- 
ră permanent ca acest lucru să nu se întâmple. Oricum 
ei simt că își asumă cu bună-știință copilul, și nu că nu 
au încotro. 

Părinţii surprinși de realitatea unui copil cu deficiențe 
la naștere, după câteva zile sau luni, au o trăire concen- 
trată unde se amestecă afecte de spaimă, de neputinţă, 

de neîncredere, de neasumare. Părintele își consideră co- 
pilul ca un produs personal care îi aparţine în totalitate 
și, de aceea, se învinovățește pentru ceea ce i s-a întâm- 
plat copilului. 

În psihoterapia de susţinere, părintele poate fi ajutat 
să-și elaboreze sentimentele de vinovăţie și să crească de 
la nivelul narcisic al personalităţii sale unde rana suferi- 
tă de prezenţa copilului îl țintuiește. Cu timpul, el va pu- 
tea să-și asume vina reală sau imaginară, să se desprin- 
dă de satisfacţiile simbiozei cu copilul. Aceasta va ajuta 
părintele să-și poată privi copilul cu întreaga lui realita- 
te, să-l accepte cu tot cu handicapul său, să-l vadă ca per- 
soană întreagă. 

Părintele care ajunge să-și poată privi copilul cu tot 
cu realitatea handicapului său, fără să-l învinovățească 
sau să se învinovăţească, se află pe calea cea bună. Fără 
învinovăţiri, rușine sau tentaţia de a trage foloase de pe 
urma acestei stări a copilului, părintele va putea înche- 
ga cu acesta o relație umană profundă, reală și satisfă- 
cătoare. Împreună vor putea găsi surse de bucurie în- 
tr-o relaţie care va înceta să mai fie o cruce, o povară, 
un blestem. Copilul încetează să mai fie o cocoașă hi- 
doasă a părintelui, se poate detașa de acesta. Se poate 
lăsa privit și se poate privi pe sine ca persoană întreagă 
cu probleme, dar și cu bucurii, cu defecte și calități, ca- 
pabil să se bucure și să relaționeze, să aibă o viață nor- 
mală și fericită. 

În abordarea psihoterapeutică devine foarte impor- 
tantă diferenţierea între psihoterapia de susținere a pă- 
rinților cu handicap și psihoterapia de lungă durată. În 
psihoterapia de lungă durată există pericolul centrării în 
jurul problemelor copilului; or pacientul, deși părintele 

unui copil cu handicap nu se poate reduce doar la aceas- 
tă dimensiune, nu poate fi văzut doar în completarea co- 
pilului său. Un alt aspect care cere prudenţă ţine de ten- 
taţia firească a psihoterapeutului de a se plasa în zona 
protejării copilului, deci a terțului adus în discuție — 
fapt ce îl face să iasă din structura cadrului psihanalitic. 
Fără îndoială, grija copilului o poartă pacientul așa cum 
poate el, iar psihanalistul nu ar putea fi un părinte nici 
mai bun și nici mai potrivit pentru copilul pacientului 
său. Ca în orice psihoterapie cu pacienţi simbiotici este 
esențială examinarea contratransferului și încercarea de 
a nu intra în vârtejul realizat de către pacient în jurul 
afecțiunii sale. 

În cazul psihoterapiei de susținere pentru părinții co- 
pilului cu handicap este importantă elaborarea afectelor 
din jurul copilului. Trebuie avut în vedere faptul că în- 
treaga familie este afectată de handicapul unui copil. Ta- 
tăl copilului este important în ecuaţia terapeutică deoa- 
rece de la el poate veni șansa reinstaurării unei atmosfere 
de viaţă echilibrate și normale în familie. Chiar dacă ta- 
tăl pare mai puţin afectat, el are nevoie de susținere pe 
care riscă să și-o găsească în afara familiei, abando- 
nând-o. Este, de asemenea, foarte importantă considera- 
rea celorlalți copii în cadrul constelaţiei afective a fami- 
liei. Și ei au nevoie de interesul părinţilor, și ei au dreptul 
să aibă probleme, chiar dacă nimic nu se poate compa- 
ra cu ceea ce aduce copilul cu dizabilitate. 

Este benefic pentru toată lumea ca în cadrul familiei 
copilului cu handicap să nu se instaleze o stare de trai 
bolnav. Toată familia are nevoie de un mediu afectiv 
echilibrat și sănătos, de preocupări personale și de inser- 
ție socială a tuturor membrilor. 

5.10. Copilul prematur 


Când este vorba despre un copil născut prematur, 
constelația afectivă a nașterii diferă de o naștere norma- 
lă prin starea de surprindere, de neașteptat. Mama se 
pregătește pentru a-și ține în braţe copilul, pentru a-l lua 
lângă ea, pentru a-l îngriji și se trezește inutilă. Copilul 
este preluat de către medici, izolat de ea într-o cameră 
specială, într-un incubator care nu-i permite un prea 
mare contact fizic. La mamă se instalează lactaţia în mod 
dureros și, cel mai adesea, copilul nu poate suge. Mama 
este afectată de acest decalaj dintre ea și copil, dintre ceea 
ce-și proiectase și ceea ce se întâmplă. 

Aici mama ar trebui să poată dispune de sprijin psi- 
hoterapeutic pentru a se putea dezmetici și pentru a-i 
putea oferi copilului sprijinul de care el are atâta nevo- 
ie. De capacitatea de echilibrare a mamei ține, în mare 
parte, evoluţia către sănătate a copilului. La copilul pre- 
matur se pot evidenția în mod accentuat toate stările 
nou-născutului și întreaga lui nevoie de conţinere psihi- 
că. Deși copilul prematur are o nevoie acută de mama 
sa, ea nu are mijloacele firești de a interacționa cu el (nu-l 
poate alăpta, nu-l poate ţine în braţe). Mama va trebui 
să găsească modalităţi alternative de a fi alături de copi- 
lul ei, iar devotamentul său va da roade, întărind relația 
dintre ea și copil. 

Nașterea grăbită creează o constelație specială pentru 
nou-născut. El are nevoie de asigurarea unui cadru ute- 
rin nu doar psihic, ci și real. Mama, cu mijloacele ei na- 
turale de susținere, deși necesară, nu-i este suficientă. 
Nevoii de supraviețuire a copilului i se răspunde me- 
dical, cu aparatură de specialitate. Menţinerea fizică în 

viaţă a copilului, dacă presupune un mediu controlat, 
impietează contactul firesc, afectiv, cu mama. Mama, la 
rându-i, se simte inutilă copilului, se simte abandonată 
și în pericol de a abandona. Experienţa sa de neputinţă 
a conțţinerii fizice, trauma abandonului, sentimentul de 
vinovăţie și inutilitate o pot face incapabilă de prelungi- 
re a simbiozei psihice cu copilul (de care el are nevoie 
pentru a putea supravieţui). 

Cel mai adesea, nașterea prematură semnifică pentru 
mamă o punere în corp a unei lipse de susținere care se 
cere reparată. Această lipsă poate fi una veche, istorică, 
ce repetă o situație de abandon din copilăria femeii, sau 
una actuală, ce tulbură devenirea femeii ca mamă. Având 
în vedere starea afectivă a mamei, precum și nevoia co- 
pilașului ca ea să fie cât mai curând maternă, îi este nece- 
sară o bună susținere. Mediul din spital ar trebui organi- 
zat pentru a permite mamei să stea cu copilul prematur. 
Personalul medical ar trebui să poată susține mama să 
se simtă utilă copilului său. Toate acestea sunt necesare 
pentru ca prematuritatea nașterii să nu ajungă să se re- 
flecte în relația bebelușului cu mama sa ca o întrerupe- 
re abruptă a relației simbiotice ce abia acum trebuie să 
se închege. 

Mama nu poate fi doar un vizitator al copilului lăsat 
în grija medicilor. Ea și copilul ei au nevoie unul de ce- 
lălalt, cu atât mai mult cu cât copilul ar fi stat încă în uter 
în mod normal. Uterul mamei nu poate fi înlocuit total 
de un aparat. Copilul ținut în incubator beneficiază de 
confortul fizic al uterului, dar nu și de confortul psihic 
al acestuia. Deprivarea senzorială îl poate face pe copil 
vulnerabil psihic, deoarece el are nevoie să trăiască în ra- 
port cu o prezenţă vie, cu un ritm organic și afectiv. Doar 

prezenţa vie a unei mame conţinătoare psihic îl ajută pe 
copil să poată suporta privaţiunile lumii în care a intrat 
și să-și dorească viața chiar și în aceste condiţii vitrege. 
Pe de altă parte, manifestările forței vitale ale copilului 
o ajută pe mamă să se poată simţi întreagă, bună și im- 
portantă. Nașterea prematură este o întrerupere trauma- 
tică a unei simbioze fizice ale cărei efecte pot fi amelio- 
rate prin instaurarea unei simbioze psihice recuperative. 

Vocea și mângâierile mamei pot fi o bună alternativă 
pentru braţe și sân. Prin acestea, mama poate crea un 
mediu învăluitor de protecţie și recunoaștere, un suport 
pentru hrana afectivă care îl face pe copil să se simtă în 
siguranţă, dorit și iubit. Mama însăși se poate elibera de 
tensiuni, anxietăţi și vinovăţii vorbindu-i copilului ei. 
Plânsul, cântecul, vorba de alint și alinare, verbalizarea 
unor afecte și a unor stări — orice formă ar îmbrăca ex- 
primarea verbală a mamei, creează un mediu sănătos de 
intimitate ce repune relația mamă-bebeluș într-o zonă a 
normalului vindecat de patologic. 


5.11. Gemenii 


În cazul copiilor gemeni, solicitarea mamei este deo- 
sebită și nu atât în privinţa efortului fizic, cât a situaţiei 
psihologice în care ea se află. Adesea, se adaugă și pre- 
maturitatea copiilor ce vine cu aspectele ei specifice. 
Chiar dacă este vorba de o sarcină dusă la termen, mama 
se află într-o situaţie specială. 

Simbioza psihică naturală se instaurează cu dificulta- 
te atunci când mama are în loc de un bebeluș, doi. Ade- 
sea, mama nu are un model de gestionare a unei astfel 

de situaţii și de aceea tentația abordării patologice este 
destul de mare. 

O abordare des întâlnită, dar care poate pune mari 
probleme, este aceea a considerării copiilor ca fiind unul 
singur. Realitatea fizică este eludată, copiii sunt priviţi 
ca un tot unitar cu care mama poate avea o relație de 
unu la unu. Reflectările acestei soluții reies din practica 
ofertei identice: copiii sunt îmbrăcaţi la fel (ca și cum ar 
fi unul singur), sunt tratați comparativ (ca și cum ar fi 
părți diferite ale unui întreg). Un copil care se oglindeș- 
te permanent într-un altul riscă să nu poată trece „pra- 
gul oglinzii“. El se simte suspendat într-o viață contem- 
plată, dar netrăită. Vede cum sânul cerut umple gura 
imaginii de sine, iar el înghite un lapte absent, braţele 
invocate ridică o imagine a sa în timp ce el însuși rămâ- 
ne dureros de singur. Atunci când el este cel ce suge sâ- 
nul sau este cel luat în braţe, pare că beneficiază doar de 
o imagine a mamei. După o amplă și timpurie experien- 
tă de frustrare, mama nu mai poate fi pe deplin satisfă- 
cătoare. Este o stare în care constituirea unui eu normal, 
capabil de relații și de implicare afectivă, de vitalitate și 
dezvoltare, este problematică. Eul copilului tinde să se 
formeze la limita imaginarului, a locului de oglindire, ca 
o contemplare de sine din exterior de unde persoana 
proprie poate fi străină, iar străinul poate fi eu personal. 
Este o stare în care copilul nu-și poate anticipa reacțiile 
și nu-și poate trăi afectele. 

Lumea copiilor simbiotici psihic (nu este neapărat ca 
ei să fie gemeni, pot fi doar frați) este diferită de realita- 
tea obișnuită. Ea se aseamănă cu cea din „Alice în țara 
oglinzilor“ unde viața (ca timp și spațiu) are alte legi. 
Realitatea unuia, a celui din oglindă, este diferită de reali- 

tatea altuia, a celui ce simte. Legile naturii înconjurătoa- 
re par de neanticipat, iar asumarea de sine se realizează 
prin înstăpânirea asupra „celuilalt din oglindă“ — fapt 
ce explică dezvoltarea capacităților empatice și telepati- 
ce. Evoluând simbiotic, frații pot diminua paradoxul ne- 
așteptatului prin faptul că vor avea reacţii similare și deci 
anticipabile. Situaţia aceasta pune mari probleme dez- 
voltării individuale a copiilor, deși aparent nu există 
motive de îngrijorare. „Relaţia“ copiilor este bună, fără 
dificultăți, iar mama nu este prea solicitată (ea are un sin- 
gur copil compus din două părți complementare). 

O altă tentaţie este aceea a alegerii: mama preferă unul 
dintre copii, pe celălalt plasându-l altcuiva (tatei, buni- 
cii, bonei). Adesea, copilul „sacrificat“ își asumă el în- 
suşi condiția de copil-problemă, tocmai pentru a se di- 
ferenţia, pentru a „sparge oglinda“. El dovedește o mare 
forță vitală și o bună orientare către sănătate, deși dez- 
voltarea sa îi este în mod evident afectată. Copilul pare 
a spune tuturor, așa cum poate, că vrea o viaţă indepen- 
dentă, a lui și fără oglindire permanentă. Aceasta este si- 
tuația în care părinţii fac adesea apel la psihoterapie, iar 
șansa de așezare normală a familiei este mult mai mare 
decât acolo unde totul se petrece într-o dulce simbioză, 
iar gemenii constituie un tot unitar cu destin comun pen- 
tru întreaga viaţă. 

O altă posibilitate este aceea ca mama însăși să se scin- 
deze psihic în două pentru a putea face față celor doi co- 
pii. Ea se împarte și se oferă copiilor doar pe jumătate. 
Este o situaţie ce generează nemulțumirea și competiția 
copiilor, precum și epuizarea mamei. În această stare, 
mama își pierde lesne încrederea în capacitățile sale ma- 
terne, precum și disponibilitatea de a fi cu copiii săi. 

Toate aceste soluții sunt patologice și nu întârzie să-și 
arate efectele în dezvoltarea copiilor. Sunt soluții ce țin 
seama de nevoia de înţelegere a mamei, de sprijinul afec- 
tiv, dar și de un suport ceva mai concret. Este necesar un 
ajutor care să o degreveze de treburi colaterale și care să 
o dubleze în îngrijirea copiilor, astfel încât să se poată 
bucura de fiecare copil în parte și de puţină liniște. Dacă 
mama are răgazul și bucuria de a relaționa cu fiecare co- 
pil în parte în anumite momente ale zilei, cu vremea va 
avea și posibilitatea de a gestiona ambele relaţii cu cei 
doi copii în același timp. Copiii, la rândul lor, vor putea 
beneficia de o relaţie fraternă, nici prea conflictuală și 
nici prea simbiotică. 


ÎNCHEIERE 


Mediul în care vine copilul îi furnizează acestuia pri- 
mele experienţe necesare structurării psihice. El se orga- 
nizează spontan în beneficiul copilului, oferindu-se ca 
model pentru studiul educatorilor, psihanaliștilor, socio- 
logilor și tuturor specialiștilor interesați. 

Educaţia timpurie (cea după model matern) presupu- 
ne o modelare a mediului din jurul copilului pentru a-i 
pozitiva influenţele, pentru a înlesni condiţiile propice 
de creștere și dezvoltare. Educaţia copilului mai mare 
(după model patern) prevede consolidarea capacităților 
adaptative interne prin care individul poate face față cu 
succes condiţiilor de trai. 

Psihanaliza poate găsi semnificații inconștiente for- 
mulabile într-un limbaj conștient, poate unifica simpto- 
mele prezente cu cauza lor trecută, poate permite înţe- 
legerea profunzimii gesturilor mărunte. Prin francheţea 

discursului său, se apropie de exprimarea copilului (de 
aceea poate să tulbure, să mire, să trezească reacții de 
apărare și negare, să pară abruptă sau indiscretă), dar se 
distilează adăugându-și înțelepciunea bătrânească a fol- 
clorului, a mitului și a basmului. E o perspectivă impor- 
tantă pentru educaţie și pentru înțelegerea copilului. 

Ca părinți însă, ne simțim cu adevărat lămuriți în ne- 
siguranțele noastre firești abia atunci când totul devine 
obișnuit și la-ndemână, fără mistere, scheme teoretice 
sau prețiozități filosofice, când putem fi, cu simplitate, 
alături de copiii noștri care cresc. 

